
Forord 


Kvinnelige studenter har for lengst inntatt universitetene og høgskolene, 
uten at dette har tilsvarende effekt på andelen kvinner i akademiske 
toppstillinger. Ved Universitetet i Oslo (UiO) har vi en akkumulert 
kjønnsskjevhet som er særlig markant innen realfag og teknologi, med 
39 prosent kvinnelige studenter og 22 prosent kvinnelige professorer. Vi 
rekrutterer færre kvinner enn det rekrutteringsgrunnlaget tilsier, og det 
er opplagt at dette systematiske frafallet av kvinner oppover i karrieresti- 
gen medfører tap av talenter — noe vi ikke har råd til. Denne utfordringen 
deler vi med andre europeiske universitetsmiljøer. 

Det er liten vitenskapelig støtte for hypoteser om at den akkumulerte 
kjønnsskjevheten i akademia bare skyldes fagtradisjoner og etterslep. Det 
ser heller ikke ut til at det eksisterer et objektivt bedømmelses- og anset- 
telsessystem som vil føre til endringer av seg selv. Denne kunnskapen må 
vi forholde oss aktivt til. Ved Det matematisk-naturvitenskapelige fakul- 
tet (MN) ved UiO har vi i samarbeid med Senter for tverrfaglig kjønns- 
forskning (STK) organisert dette arbeidet i kunnskapsprosjektet FRONT: 
Female Researchers On Track (2015-2019), som sammen med Teologisk 
fakultet, Naturhistorisk museum og Kungliga Tekniska Högskolan 
(KTH) i Stockholm er videreført ved FRONT2: Future Research- and 
Organizational Development in Natural Sciences, Technology and The- 
ology (2019-2022). Gjennom FRONT søker vi systematisk ny kunnskap 
som grunnlag for langsiktige tiltak og videre arbeid for bedret kjønns- 
balanse i våre organisasjoner. Denne boken beskriver sentrale elementer 
i vår nye kunnskap og hvordan slik kunnskap kan utnyttes i endrings- 
arbeidet. 

Verden står overfor enorme utfordringer som gir behov for omstil- 
ling og er avhengig av det forskningsbaserte kunnskapsgrunnlaget fra 
universitetene. Utvikling av et bærekraftig samfunn forutsetter imid- 
lertid et rettferdig forsknings- og utdanningssystem med et mangfold 

av forskningsperspektiver og utdanning av kandidater fra bredden av 
befolkningen. Vi vet at vitenskapelige forbilder av begge kjønn er sentralt 
for god studentrekruttering, som igjen danner grunnlaget for det aka- 
demiske karriereløpet. Slik er studentrekruttering og karrieremuligheter 
tett vevet sammen, fundamentert i det læringsmiljøet, arbeidsmiljøet og 
den forskningskulturen vi sammen skaper blant studenter og ansatte. 

Fravær av kvinner i høyere akademiske stillinger handler om universi- 
tetenes posisjon i samfunnet, og er langt mer enn en utfordring for kvin- 
nene selv. Universitetene er viktige kulturbærere — de forvalter, utvikler 
og formidler kunnskap, og utdanner morgendagens borgere. Skjev- 
selektering som fører til vedvarende kjønnsskjevhet i akademia må der- 
for oppfattes som et overordnet demokratisk problem. Dette perspektivet 
løftes sjelden frem i debatten, selv om universitetet er generelt opptatt av 
å motvirke sosial ulikhet. Det bør ikke være forbeholdt den ene halvdelen 
av befolkningen å styre forskningsagendaen og kunnskapsutviklingen i 
samfunnet. Arbeidet med å rette opp kjønnsskjevheten i akademia krever 
derfor særskilt oppfølging fra alle ledere og ansatte i sektoren i samspill 
med politisk ledelse og sektorens virkemiddelapparat - hvis vi virkelig 
ønsker å ta denne utfordringen på alvor. 

Nyere forskning har ført til en økende erkjennelse av forskningsorgani- 
sasjonens og forskningssystemets sentrale rolle, og vist at konkurransen 
om forskningsfinansiering og akademiske posisjoner ikke er kjønnsnøy- 
tral. Denne erkjennelsen rokker ved selve ideen om meritokratiet, som 
jo er et bærende ideal i den akademiske kulturen og tradisjonen. Særlig 
viktig er dette sett i lys av at konkurransen forsterkes ved at konkurranse- 
fortrinn akkumuleres. Troen på vitenskapelig kvalitet som en objektiv 
størrelse, upåvirket av systemet og samfunnet det vurderes innenfor, 
fremstår som naiv. Subjektiviteten i akademia er godt dokumentert i inter- 
nasjonal forskning, og implicit bias (ubevisste fordommer) er et fenomen 
akademiske ledere og organisasjoner i stadig større grad er klar over og 
forholder seg til. I tillegg blir kjønnsselektive effekter forsterket av fag- 
hierarkier som har sitt utspring i gamle akademiske tradisjoner. Videre 
viser forskningen at et sterkt konkurranseklima kan forsterke «masku- 
linisering» av forskerrollen, og beskriver hierarkier mellom menn som 
samtidig ekskluderer kvinner. Et samspill mellom ulike hierarkier og sterk 

konkurranse under dagens konkurransebetingelser må antas å medvirke 
til den betydelige kjønnsskjevheten vi finner i akademiske toppstillinger. 
FRONT har lagt stor vekt på å synliggjøre og forstå hvilken betydning 
ulike faghierarkier og ubevisste fordommer kan ha for karrieremulighe- 
ter til kvinner og menn i vårt system. «Menn og maskuliniteter» er løftet 
frem som et spesielt fokusområde. 

FRONT har som mål å skape en langsiktig kulturendring for økt like- 
stilling og kjønnsbalanse ved de samarbeidende enhetene, der hoved- 
målet er å rette opp kjønnsskjevheten i akademiske toppstillinger. Med 
finansiering fra Forskningsrådets BALANSE-program har vi iverksatt og 
fulgt opp tiltak basert på forskning, med tett involvering av ledelsen ved 
enhetene. Ved denne vekselvirkningen mellom forskningsbaserte tiltak 
og forskning på tiltakene har vi over flere år utviklet et omfattende kunn- 
skapsgrunnlag. Denne systematiske, kunnskapsbaserte arbeidsmetodik- 
ken med et langsiktig fokus (10-årsperspektiv) som følges opp direkte 
av toppledelsen er unik i vår sektor, og den har vært helt sentral for å 
oppnå gjennomslag for at kjønnsbalanse er en vesentlig organisatorisk 
utfordring i våre enheter. Å lede dette arbeidet og følge organisasjonen 
gjennom en omfattende utvikling har vært en glede, men det har også 
vært utfordrende. Det er min klare oppfatning at tett ledelsesinvolvering 
er helt avgjørende for å lykkes, selv om innsatsen naturlig nok skal foregå 
også andre steder i organisasjonen. Boka er basert på det arbeidet vi har 
gjort og de erfaringene vi har høstet, og presenterer våre forskningsresul- 
tater så langt. Jeg har tro på at kunnskapsgrunnlaget som er utviklet vil 
ha stor overføringsverdi både innenfor og utenfor UH-sektoren. 

Jeg ønsker å rette en stor takk til alle som har bidratt til prosjektet 
gjennom flere år! Denne boka representerer et svært viktig ledd i arbei- 
det, og jeg vil takke alle forfatterne, særlig Øystein Gullvåg Holter og 
Lotta Snickare som også har vært likestilte redaktører av boken, for deres 
store innsats med å fremskaffe, analysere og formidle kunnskap innhen- 
tet fra vår egen organisasjon. Kunnskapen er sammenstilt slik at den også 
bør være til stor nytte for andre som arbeider for et likestilt akademia og 
arbeidsliv. I tillegg til forfatterne vil jeg takke prosjektets administrative 
ledere, prosjektkoordinatorer, styringsgruppene, forskningsgruppene, 
prosjektdeltagerne, partnere ved STK og KTH, instituttledere og dekanat 

ved MN, og dekanat og museumsledelse hos samarbeidspartnerne. Og 
tusen takk til Norges forskningsråd, som har finansiert og fulgt opp pro- 
sjektet med stor entusiasme. 

Jeg håper dere som leser boka finner prosjektet og forskningsfunnene 
interessante. Og at boka kan bidra i det viktige endringsarbeidet som 
akademia er i ferd med å gjennomføre! 


Dekan Solveig Kristensen, prosjektleder FRONT 
Det matematisk-naturvitenskapelige fakultet, Universitetet i Oslo 


Oslo, 4. september 2021 

Innledning 


«Likestilling mener jeg, virkelig ærlig, dette er veldig viktig for oss», sier en 
mannlig leder ved Det matematisk-naturvitenskapelige fakultet ved Uni- 
versitetet i Oslo. Han er ikke alene. En stor majoritet av både ansatte og 
studenter ved fakultetet sier at de vil ha en likestilt arbeidsplass. Hvordan 
ser det ut i virkeligheten? Er fakultetet likestilt, eller ikke? At det finnes en 
kjonnsubalanse — der de faglige toppstillingene og forskningsledelsen er 
dominert av menn - er lett å se, men er fakultetet likestilt? Hvis ikke, hva 
er årsaken? Hva kan i så fall gjøres for å styrke likestillingen? 

Prosjektet Female Researchers on Track (FRONT) ble satt i gang høs- 
ten 2015 av Det matematisk-naturvitenskapelige fakultet ved Universitet i 
Oslo nettopp for å undersøke i hvilket omfang manglende likestilling er 
en årsak til kjønnsubalansen ved fakultetet, og hva som i så fall må endres 
for å øke likestillingen. Det tre år lange prosjektet ble finansiert av Norges 
forskningsråd som en del av programmet «Kjønnsbalanse i faglige toppstil- 


linger og forskningsledelse» (BALANSE).* Hovedmålet for programmet er 


å bedre kjønnsbalansen på seniornivå i norsk forskning gjennom ny kunn- 


skap, læring og innovative tiltak. Utlysningen som FRONT fikk tilslag på 
la stor vekt på en kombinasjon av tiltak og kunnskap/forskning. Dette inne- 
bærer prosjekter med anvendt nytte, som samtidig utgjør viktig forskning. 

Det foreligger mange studier som viser at akademia ikke er likestilt, 
men disse har som regel undersøkt en akademisk organisasjon fra et sær- 
skilt perspektiv eller som en avgrenset prosess. I denne boken legges det 
frem resultater fra et bredere anlagt prosjekt. FRONT-prosjektet har både 
undersøkt hele organisasjonen — ikke bare rettet søkelyset mot en enkelt 
del - samt gjennomført tiltak, og har dessuten gjennom følgeforskning, 
analysert effektene de iverksatte tiltakene har hatt for å øke likestillingen. 


1 BALANSE fikk bevilgning fra Kunnskapsdepartementet fra 2013. Programmet vil vare fram til 
2022, og det tas sikte på et totalbudsjett på ca. 130 millioner kroner. Les mer hos Forskningsrådet: 
https://www.forskningsradet.no/sok-om-finansiering/midler-fra-forskningsradet/balanse/ 

Materialet omfatter to spørreundersøkelser, en for studenter og en for 
ansatte, samt individuelle intervjuer og følgeforskning på tiltakene. Sam- 
let gir dette en stor bredde i datagrunnlaget. Arbeidet utgjør derved en 
rik kilde til ny kunnskap, som også er viktig fordi det viser situasjonen 
i et nordisk land der likestillingen har kommet lenger enn f.eks. i andre 
deler av Europa og USA. 

Spørreundersøkelsene utvider forskningsfeltet likestilling bl.a. i for- 
hold til arbeidsmiljø og fagkultur. De fleste eksisterende undersøkelser 
er avgrenset til noen enkeltemner (f.eks. karriere eller trakassering), med 
relativt få variabler. Spørreskjemaene i FRONT omfattet i stedet mange 
emner og variabler, som igjen har kunnet utvikles og undersøkes nær- 
mere i intervjuer. Men det har ikke stoppet der. I samme organisasjon 
har det også vært gjennomført en serie tiltak for å endre organisasjons- 
kulturen i retning økt likestilling: ledelsesutviklingsprogram for fakulte- 
tets ledere, seminar for 250 ph.d.-veiledere, opprettelsen av et nettverk for 
kvinnelige toppforskere og et karriereutviklingsprogram for kvinnelige 
postdoktorer og forskere, det vil si kvinner i midlertidige stillinger. Effek- 
tene av tiltakene har blitt analysert — hva har fungert, og hva har ikke? 

Et viktig ledd i prosjektets strategi var at de to delene — forskning og 
tiltak — skulle samvirke. Det innebærer at forskningsresultater i form av 
ny kunnskap har blitt brukt i både utformingen og gjennomføringen av 
prosjektets tiltak, samt at erfaringer fra tiltakene har blitt brukt i utfor- 
mingen av spørreundersøkelser og intervjuer. Metodekombinasjon har 
vært sentralt, både ut fra en målsetting om å identifisere «robuste» resul- 
tater, altså mønstre og tendenser som kommer frem på tvers av metoder, 
og for å kunne tolke ulike datakilder i lys av hverandre. Forskningsdelen 
har foregått i samarbeid mellom Det matematisk-naturvitenskapelige 
fakultet og Senter for tverrfaglig kjønnsforskning (STK), begge ved UiO. 

Boken bygger på tre typer materiale - spørreundersøkelser, intervjuer 
og følgeforskning. 

Spørreundersøkelsene besto av et detaljert spørreskjema (18 sider, 190 
variabler) til alle ansatte på fakultetet, pluss et mindre omfattende skjema 
til et utvalg av studenter. Spørreskjemaet til de ansatte ble besvart av 843 
ansatte (485 menn og 358 kvinner), noe som ga en samlet svarprosent 
på 35. Svarprosenten blant studentene var meget høy, 95 prosent, men 

undersøkelsen var kortere, hadde færre spørsmål og et mindre utvalg av 
213 studenter. Intervjuene omfattet 90 forskere, varte i 1-2 timer og ble 
tatt opp og transkribert. Intervjuene var i hovedsak med kvinner, med 
et mindre utvalg menn. Følgeforskningen besto av datainnsamling og 
feltnotater fra 23 seminarer (workshops) på fakultetet, mest kjønnsblan- 
det, dels med kvinner. Utvalg og metode er nærmere beskrevet i vedlegg 
«Metode». 

I denne boken presenterer vi prosjektets resultater. Vi som har skrevet 
de ulike kapitlene har alle fulgt og arbeidet med FRONT-prosjektet på 
ulike vis. Noen har vært delaktige i alle deler av prosjektet, andre har lagt 
vekt på følgeforskning av et tiltak eller en del av det kvantitative mate- 
rialet. Boken er i høy grad resultat av et samarbeid. De to redaktørene har 
bidratt på lik linje med redigeringen av boken. Vi har samtidig hatt en 
viss fordeling av ansvar og arbeid med kapitlene. For hvert av kapitlene er 
hovedforfatteren nevnt først, og deretter medforfattere i rekkefølge ut fra 
omfanget av deres bidrag til kapitlet. 

Boken består av tre deler som kan leses hver for seg, men helheten er 
viktig ettersom delene bygger på og utvikler hverandre. I den første delen 
beskriver vi hvordan status for likestilling på fakultetet egentlig er. I den 
andre presenterer vi tre teoretiske modeller, utviklet for å gi bedre forstå- 
else og innsikt i situasjonen, som bygger på prosjektets empiri. I den siste 
delen analyseres effektene av tre av tiltakene. Hver del innledes med en 
kort introduksjon. 

Den første delen av boken består av seks kapitler basert først og fremst 
på spørreundersøkelsene og intervjuene. I kapittel 1, «Likestilt ubalanse?» 
beskriver vi hvordan studenter og ansatte på fakultetet ser på kjønnsba- 
lanse og kjønnslikestilling. Resultatene viser et gap mellom ønsket like- 
stilling og kjønnsbalanse på den ene siden, og den faktiske tilstanden på 
fakultetet på den andre. Ubalansen er både horisontal, mellom ulike fag- 
områder, og vertikal, mellom ulike stillingsnivåer. 

I det andre kapitlet, «Menn, maskuliniteter og faghierarkier», analyse- 
rer vi hva mannsdominansen ved fakultetet kan bety — for både kvinner 
og menn. Det empiriske materialet i dette kapitlet viser en tydelig tendens 
til at menn opplever færre arbeidsmiljøproblemer enn kvinner. Vi ser 
også tendenser til uformelt fellesskap mellom menn, til en lite reflektert 

majoritetsposisjon, til at en akademisk karriere settes i kontrast til familie 
og omsorg - ikke bare for kvinner, men også for menn - og tendenser til 
en vedvarende forbindelse mellom menn, maskulinitet og faghierarkier. 

Det tredje kapitlet, «Seksuell trakassering - ikke et isolert problem», 
diskuterer omfanget av seksuell trakassering ved fakultetet og viser hvor- 
dan seksuell trakassering henger sammen med andre trekk ved arbeids- 
miljø og kultur. Uønsket seksuell oppmerksomhet er den mest utbredte 
formen for seksuell trakassering, mens andre og mer alvorlige former 
(uønsket fysisk kontakt, press, forfølgelse, fysisk angrep) er mer sjeldne. 
De fleste av dem som har opplevd mer alvorlige former for seksuell tra- 
kassering har også opplevd uønsket seksuell oppmerksomhet. Samtidig 
er det sterk sammenheng mellom uønsket seksuell oppmerksomhet og 
faglig devaluering i ulike former. 

I det fjerde kapitlet, «Hvem publiserer hva? Hvordan kjønn påvirker 
publiseringsgrad», undersøker vi vitenskapelige publikasjoner ved fakul- 
tetet fra et kjønnsperspektiv. To arbeidsmodeller presenteres ut fra to 
typer analyse. Begge viser at kjønn betyr lite, dersom stillingsnivå, andel 
tid til forskning, og - svakere — samlet arbeidstid er med i bildet. 

I kapittel fem, «Erfaringer i akademia — en ny kartlegging», oppsum- 
meres empiriske forskjeller og likheter mellom kvinner og menn. Der 
tidligere kapitler har beskrevet kjønnsforskjeller på bestemte områder, 
som trakassering eller publisering, undersøker vi nå forskjeller og likhe- 
ter helhetlig og samlet. Vi gjør en systematisk gjennomgang av resulta- 
tene fra FRONT-prosjektet når det gjelder kjønn og likestilling på ulike 
nivåer i organisasjonen. 

I det sjette og siste kapitlet i del 1, «Etnisitet, rasisme og interseksjona- 
litet», undersøker vi hvordan livet i akademia formes og påvirkes av etni- 
sitet, det vil si av etnisk gruppetilhørighet. Påvirkes for eksempel forhold 
i arbeidsmiljø og fagkultur, som tidligere undersøkts i forhold til kjønn, 
av etnisk bakgrunn? 

Den andre delen av boken bygger på hovedfunnene i bokens første 
del. I de tre kapitlene i del to diskuterer vi hvordan funnene kan tolkes 
gjennom å skissere teorier og tolkningsrammer. I kapittel syv, «Bøygen- 
modellen - Hypotesen om akkumulering av ulempe», brukes metaforen 
Bøygen fra Ibsens skuespill Peer Gynt. Selv om kvinner og menn stiller 

likt på en del parametre, kommer det til syne et bredt mønster der kvin- 
ner samlet sett kommer dårligere ut enn menn. Med mange faktorer som 
hver for seg synes moderate, er mønsteret vanskelig å se - akkurat som 
Bøygen. Samlet kan likevel effekten være stor, både direkte og ved å gi 
redusert selvtillit og tro på egne evner. I kapitlet knyttes dette til den 
internasjonale forskningen om barrierer mot kvinner i akademia. 

I kapittel åtte, «Janus-modellen: Hvorfor kvinner opplever mot- 
bakker» brukes metaforen Janus. Janus var en romersk gud med 
to ansikter - det ene kunne fremstå vennlig, det andre kunne være 
strengt. I modellen reflekterer det vennlige ansiktet at differensiering ut 
fra kjønn ofte fremstår som åpen og legitim - kvinner og menn er «for- 
skjellige, men likeverdige». Stratifisering i forhold til kjønn er en mer 
skjult prosess, men gjennom rangering vil visse posisjoner i akademia 
bli mer verdt enn andre, og kvinner er som oftest underrepresentert der 
gevinsten er størst. 

I kapittel ni, «Trisyn-modellen - Ulike forståelser av problemene», 
tolkes diskursiv praksis og hvordan aktører i det akademiske systemet 
forstår og formulerer spørsmål om kjønn, kjønnsbalanse og kjønnslike- 
stilling. Der brukes tre enøyde kykloper (fra gresk mytologi) som metafor 
for mønsteret av ulike oppfatninger. Modellen beskriver tre typiske syns- 
måter som er tydelige i FRONT-materialet. Mangelen på kjønnsbalanse 
kan anses som ikke-problem, et kvinneproblem eller et systemproblem. 
Ulike problemforståelser fører til forskjellige typer av både endrings- 
strategier og endringsmotstand. 

I bokens tredje del beskriver og analyserer vi FRONT-prosjektets til- 
tak. De tre kapitlene tar for seg tiltak for ledere, for ph.d.-veiledere og for 
kvinnelige toppforskere. Kapittel ti, «Fra biologi til strategi — utvikling av 
en ledelsesgruppe», handler om arbeidet i fakultetets ledergruppe med 
dekanat og instituttledere. I analysen undersøkes både ledergruppens 
rolle - hva gruppen konkret kan gjøre — for å utvikle et holdbart likestil- 
lingsarbeid i organisasjonen, samt hva gruppen trenger for å kunne gjøre 
dette. 

I kapittel elleve, «Fra motstand til endring? Endringsprosesser i orga- 
nisasjonen», ser vi nærmere på hvorvidt ledergruppens arbeid for økt 
kjønnslikestilling fikk effekter innad i organisasjonen. Økte eller minket 

motstanden mot likestillingsarbeidet? Eventuelle endringer undersøkes 
gjennom tiltaket for ph.d.-veilederne ved fakultet. 

Bokens tolvte kapittel, «Fra unntak til norm - å utvikle resiliens i et 
nettverk», er en analyse av et nettverk for kvinnelige toppforskere. Ved 
å kombinere kjønnsteori med forskning om resiliens analyseres hvordan 
resiliens kan skapes på individnivå i en akademisk organisasjon. 

Vi håper at boken vil inspirere til ytterligere forskning så vel som tiltak 
for å øke likestillingen. 

Vi vil også takke alle dere som gjort boken mulig. Først alle som deltok 
spørreundersøkelser, intervjuer og følgeforskning i FRONT-prosjektet. 
Uten dere ville vi ikke hatt noen bok. 

Vi vil takke en lang rekke forskere som delte sine kunnskaper med 
oss, på de ulike områdene boken tar opp. Noen forskere bidro til utvik- 
ling av spørreskjemaer og datainnsamling (bl.a. Greta Gober). Andre 
bidro til statistisk analyse (bl.a. Åsmund Ukkelberg, Ipsos). Senere fikk 
vi hjelp til forbedring av tidligere versjoner av manus (bl.a. Knut Liestøl 
og Reinert Skumsnes). Vi vil også takke fagfellen for boken, som ga gode 
råd om hvordan forbedre manuskriptet. Videre hadde vi stor hjelp fra 
forskere og likestillingsarbeidere på enkeltområder, bl.a. i kapittel 3 om 
seksuell trakassering (bl.a. Heidi Holt Zachariassen) og i kapittel 5 om 
etnisitet (anonym fagfelle). Kolleger ved Det matematisk-naturvitenska- 
pelige fakultet, ved Senter for tverrfaglig kjønnsforskning ved Universi- 
tetet i Oslo og ved Kungliga Tekniska Högskolan og andre institusjoner i 
Sverige har delt informasjon og bidratt til viktige innspill (bl.a. Lena 
Merete Tallaksen, Harriet Bjerrum Nielsen, Beatrice Halsaa, Helene 
Aarseth og Anna Wahl). Alle feil i boken står for vår egen regning - det 
som er bra, er i høy grad takket være dere. 

En stor takk også til Norges forskningsråd, Universitetet i Oslo og Det 
matematisk-naturvitenskapelige fakultet, som har gjort denne forsknin- 
gen mulig og som har finansiert den. Vi takker også forlaget og redaktør 
Marte Ericsson Ryste for klare og gode innspill til redigering, og godt 
samarbeid underveis. 


Øystein Gullvåg Holter og Lotta Snickare 

Resultater og analyser 


Denne første delen av boken introduserer Det matematisk-naturviten- 
skapelige fakultet (MN) ved Universitet i Oslo, og FRONT-studien av 
fakultetet. Vi begynner med noe som kan se ut som et paradoks: De fleste 
ansatte og studenter ønsker likestilling, men likevel preges fakultetet av 
kjønnsubalanse, særlig på toppnivå. Deretter tar kapitlene utgangspunkt 
i viktige temaer, bl.a. faglig prestisje, menn og maskulinitet, seksuell 
trakassering, og publisering. Resultatene fra FRONT - både spørre- 
undersøkelser og intervjumateriale — presenteres og drøftes tema for tema. 
Det sentrale spørsmålet handler om likebehandling. Viser resultatene 
omtrent likt fordelte ulemper og fordeler blant menn og kvinner - eller 
skjevseleksjon og ujevn fordeling? 

Kapitlene tar opp arbeidsmiljø og fagkultur bl.a. når det gjelder arbeid 
i grupper, faglige nettverk, forhold til kolleger og internasjonal konkur- 
ranse. De to siste kapitlene i denne delen oppsummerer kjønnsforskjel- 
lene i resultatene, og tar opp disse forskjellene sammen med materialet 
om andre typer sosial ulikhet, særlig etnisitet. 

De viktigste funnene som legges frem i denne delen, tolkes og drøftes 
videre i bokens andre del. Tredje del tar opp tiltak og løsninger på pro- 
blemene. 

Denne delen inneholder følgende kapitler: 


Kapittel 1 «Likestilt ubalanse?» introduserer fakultetet som arbeidsplass, 
og viser ulike forståelser blant kvinner og menn om kjønnslikestilling og 
kjønnsbalanse. 


Kapittel 2 «Menn, maskuliniteter og faghierarkier» tar opp kjønn og like- 
stilling med fokus på menn og hvordan faglig prestisje er knyttet til mas- 
kulinitet. 


Kapittel 3 «Seksuell trakassering - ikke et isolert problem» beskriver 
omfanget av seksuell trakassering og hva dette oftest er knyttet til i 
arbeidsmiljøet. 


Kapittel 4 «Hvem publiserer hva? Hvordan kjønn påvirker publiserings- 
grad» tar opp spørsmål om vitenskapelig produktivitet - med fokus på 
spørsmålet om hvorvidt kvinner publiserer mindre enn menn, og i så 
fall, hvorfor. 


Kapittel 5 «Erfaringer i akademia — en ny kartlegging» beskriver og opp- 
summerer et hovedresultat i studien — et kjønnsgap i erfaringer og mot- 
bakker i karrieren. 


Kapittel 6 «Etnisitet, rasisme og interseksjonalitet» tar opp mangfold 
og sosial balanse ut fra en bredere synsvinkel, ikke bare kjønnsbalanse. 
Kapitlet har fokus på etnisitet, og dessuten, hvordan ulike dimensjoner 
(kjønn, etnisitet, klasse) virker i sammenheng. 

Likestilt ubalanse? 


Lotta Snickare 
Universitetet i Oslo 


Øystein Gullvåg Holter 
Universitetet i Oslo 


Abstract: Gender-Equal Imbalance? 

Most staff and students at the Faculty of Mathematics and Natural Sciences at Oslo 
University want gender equality, both in the workplace and in their private lives. Yet, 
since they also assume that academia is a meritocracy, the faculty's gender imbal- 
ance is seen as a result of women and men making different choices. Above all, the 
vertical gender balance, with more men at the top and in leadership positions, is 
explained by the fact that women prioritize children and family over an academic 
career. Our quantitative and qualitative data, however, refute the explanation that 
women deliberately opt out of an academic career in favour of active parenting. 
Instead, we show that more women than men have failed to fulfil their own career 
ambitions. On the other hand, we also note that the potential to combine work and 
family are different for women and men. 


Keywords: equality, gender, gender imbalance, career, academia 


Innledning 


Det matematisk-naturvitenskapelige fakultet ved Universitetet i Oslo har 
om lag 1200 vitenskapelig ansatte; 400 kvinner og 800 menn. Til tross for 
at fakultetet har tilnærmet kjønnsbalanse blant studenter på bachelor- 
og masternivå er de faglige toppstillingene og forskningsledelsen domi- 
nert av menn. Det er en økende kjønnsskjevhet fra studentnivå, med vel 
40 prosent kvinner, til professornivå, med 22 prosent. Kjønnsubalansen 
viser seg på to ulike måter: vertikalt, det vil si mellom ulike stillinger, 


Sitering av denne artikkelen: Snickare, L. & Holter, Ø. G. (2021). Likestilt ubalanse? I Ø. G. Holter & 
L. Snickare (Red.), Likestilling i akademia - fra kunnskap til endring (Kap. 1, s. 19-48). Cappelen Damm 
Akademisk. https://doi.org/10.23865/noasp.143.ch1 

Lisens: CC BY-NC-ND 4.0 

og horisontalt, det vil si mellom ulike fagområder og forskergrupper. Det 
finnes flere kvinner på lavere nivå samt i administrative stillinger, og flere 
menn på høyere nivå og i lederstillinger. 


— Menn 


= Kvinner 


Figur 1.1. Kjønnsfordeling ved Det matematisk-naturvitenskapelige fakultet ved Universitetet i 
Oslo 2020. Kilde: Database for statistikk om høyere utdanning (DBH). 


*årsverk, ikke antall doktorgradsavtaler 


Selv om fakultetet samlet sett har omtrent 40 prosent kvinnelige studen- 
ter, varierer dette sterkt mellom institutter og studieprogrammer. Mens 
programmer innen biovitenskap og farmasi har over 70 prosent kvinner, 
er det programmer innen fysikk, matematikk og informatikk med rundt 
20 prosent (Database for statistikk om høgre utdanning [DBH], 2020). Der- 
imot er andelen kvinnelige professorer omtrent lik med knappe 20 prosent. 

Også innen ett og samme institutt er forskjellene store. Da FRONT- 
prosjektet ble implementert, var det tolv forskningsgrupper ved Institutt 
for informatikk (IFI): en kvinnedominert, en med en jevn kjønnsfor- 
deling og ti mannsdominerte. 

Ofte snakkes det om kjønnsbalanse og kjønnslikestilling som samme 
sak. Eller kanskje mer som to sider av samme sak. Vi ser graden av 

— Kvinner 


— Menn 


Figur 1.2. Kjønnsfordeling ved Institutt for biovitenskap 2020. Kilde: Database for statistikk om 
høyere utdanning (DBH). 


*årsverk, ikke antall doktorgradsavtaler 


kjønnsbalanse som en målestokk for hvor kjønnslikestilt en organisasjon 
er. Men kjønnsbalanse og kjønnslikestilling er ikke identiske begreper. 
Kjønnsbalanse handler først og fremst om representasjon: at det er like 
mange kvinner og menn innenfor en utdanning, et forskningsområde 
eller en stillingskategori. Kjønnslikestilling vil derimot si at kvinner og 
menn skal ha de samme mulighetene, rettighetene og pliktene på alle 
livsområder, for eksempel de samme mulighetene til å utdanne seg og 
jobbe på hvilket som helst forskningsområde, eller i hvilken som helst 
stillingskategori (NOU 2012: 15). 

I Norge og i andre nordiske land har arbeidet for kjønnslikestilling i 
akademia pågått siden 1980-tallet, ofte med kjønnsbalanse som hovedmål" 
(Bergman, 2013; Husu, 2015; Thun, 2019). På tross av arbeidet for likestilling 
skiller ikke Norge seg mye fra EU-snittet når det gjelder kjønnsbalanse. Både 
innenfor EU og i Norge er det noen flere kvinner enn menn som studerer 


1 — I Forskningsmeldingen 2009 sies for eksempel: «Regjeringen ser det som en av sine viktigste utfor- 
dringer å tilstrebe like mange kvinner og menn på alle stillingsnivåer og på alle fagområder». 

Figur 1.3. Kjønnsfordeling ved Institutt for informatikk 2020. Kilde: Database for statistikk om 
høyere utdanning (DBH). 


*årsverk, ikke antall doktorgradsavtaler 


og tar eksamen ved universitet og høyskoler.” Norge er litt bedre enn snittet 
innenfor EU når det gjelder andel kvinnelige professorer. Innenfor EU fin- 
nes det 24 prosent kvinnelige professorer, og i Norge finnes det 28 prosent 
(European Commission, 2020). Det er dog store forskjeller mellom ulike 
fagområder. Både innenfor EU og i Norge er andelen kvinnelige studenter 
og forskere betydelig høyere innenfor medisin/helse, humaniora og sam- 
funnsvitenskap enn innenfor matematikk, naturvitenskap og teknologi: 

I dette kapitlet redegjør vi for hvordan studenter og ansatte på Det 
matematisk-naturvitenskapelige fakultet (MN-fakultetet) ved Universitetet 
i Oslo forholder seg til kjønnslikestilling og kjønnsbalanse. Vi begynner 
med å beskrive holdningene, det vil si om kjønnslikestilling og 


2 IEU er 54 prosent av alle bachelor- og masterstudenter kvinner, og i Norge er andelen kvinner 
blant studentene 59 prosent (Diku, 2019; European Commission, 2019). 

3 I EU er kun 32 prosent av studentene, 37 prosent av stipendiatene og 15 prosent av professo- 
rene kvinner innenfor matematikk og naturvitenskap. I Norge er tallene noe høyere: 34 prosent, 
40 prosent og 16 prosent (Diku, 2019; European Commission, 2019). 

kjønnsbalanse er noe man ønsker eller ikke. Deretter fortsetter vi med 
å beskrive ulike forklaringsmodeller til den kjønnsubalanse som er 
åpenbar for alle. Anser studenter og ansatte kjønnsubalansen for å være 
en effekt av at fakultetet ikke er likestilt, eller kommer det av noe annet? 

Vi undersøker også hvordan forklaringene som blir foreslått stem- 
mer med forskning om akademia fra et kjonnsperspektiv - bade vår 
egen undersøkelse av MN-fakultetet og annen nasjonal og internasjonal 
forskning. Vårt eget materiale er både kvalitativt og kvantitativt, det vil 
si at vi har jobbet med to spørreundersøkelser, én til studenter og én til 
ansatte, samt gjennomført intervjuer med kvinner og menn i ulike roller 
ved fakultetet. Materialet og hvordan vi har samlet det inn beskrives nær- 
mere i bokens metodevedlegg. 


Holdninger til kjønnslikestilling 


Mange studenter og ansatte på fakultetet utrykker et eksplisitt ønske om 
å oppleve kjønnslikestilling. De vil både arbeide på en likestilt arbeids- 
plass og ha et likestilt privatliv. Spørreundersøkelsen blant masterstu- 
denter forteller at nærmere 80 prosent, litt mer blant kvinner enn menn, 
ønsker lik deling av omsorg, husarbeid og lønnsarbeid i familien. Blant 
masterstudentene er det bare 10 prosent kvinner og 15 prosent menn som 
er helt enige i at «likestillingen har kommet langt nok». Mange ønsker i 
stedet at kjønnslikestilling gis økt oppmerksomhet. 

Intervjuene med ansatte viser samme mønster. «Likestilling mener jeg, 
virkelig ærlig, dette er veldig viktig for oss», sier Aksel, mannlig leder ved 
fakultetet. Wenche, kvinnelig leder, er enda tydeligere når hun sier: «Det 
kan hende vi må ta noen beslutninger som går på bekostning av noe. Men 
da må du veie det opp mot hverandre, og så må ikke alltid likestillings- 
aspektet vike, for hvis det alltid viker, kommer vi ikke videre. Noen ganger 
er det faktisk det vi må løfte. Tenker jeg.» Kjønnslikestilling er ikke noe 
man kan arbeide for bare når det passer, mener Wenche. Iblant kommer 
likestilling til å stå opp imot andre viktige spørsmål, og da er det viktig at 
det ikke alltid er likestilling som blir nedprioritert. 


4 Alle de intervjuede er anonymisert. Aksel, Wenche og Tobias etc. er fiktive navn. 

«Det er likestilt, men dessverre ikke kjønnsbalanse. Mennene blir jo her og gjør 
karriere, mens kvinnene velger å slutte.» 


Fra intervju med Tobias, mannlig professor 


Varianter av sitatet ovenfor har vi hørt mange ganger i løpet av prosjek- 
tets intervjuer og seminarer. Til tross for at likestilling er viktig og noe 
mange ønsker, er det en alminnelig oppfatning at kjønnsubalansen ved 
fakultetet er uavhengig av manglende likestilling, men heller dreier seg 
om at kvinner og menn gjør ulike valg. At fakultetet ikke er kjønnsbalan- 
sert kommer til syne i møterom, laboratorier og forelesningssaler. Like- 
stilling, eller manglende likestilling, er vanskeligere å oppdage med det 
blotte øye. Siden alle vet at flere menn enn kvinner søker til realfag, blir 
manglende likestilling unødvendig som forklaring til ubalansen. 

Noe som ytterligere kan støtte oppfatningen om at manglende like- 
stilling ikke er årsak til kjønnsubalansen, er Norges stilling som et av 
verdens mest likestilte land (se f.eks. World Economic Forum, 2020). At 
Norge er best på likestilling, kan lett misforstås som at Norge er like- 
stilt. «Likestilling er en del av Norges identitet. Det norske samfunnet er 
bygget på likestilling og likeverd mellom kvinner og menn», sies det for 
eksempel på første side i regjeringens melding om likestilling Likestilling 
i praksis—Like muligheter for kvinner og menn (Meld. St. 7 (2015-2016)). 
Et universitet i et samfunn bygget på likestilling, der likestilling er en del 
av identiteten, må jo nesten være likestilt. 

For de som deltok i et av prosjektets lengrevarende tiltak, endret bildet 
av akademia seg i løpet av tiltaket. I intervjuene som ble foretatt i forkant 
av tiltakets start, fremtrer et bilde av akademia som et sterkt meritokrati. 
I senere diskusjoner, i tiltakets mer avsluttende fase, hadde synet på aka- 
demia som et meritokrati endret seg. Det som først ble tolket som unntak, 
enkelthendelser eller individuelle utfordringer blir nå sett på som uttrykk 
for kjønnsulikestilte strukturer. Hege, kvinnelig førsteamanuensis, sier 
for eksempel i det siste intervjuet: «Det er lett å tenke at jeg er den eneste 
som har det sånn, og så hører jeg at alle andre har det på samme måte.» 


5 En detaljert beskrivelse av intervjumaterialet finner du i vedlegg «Metode». Vi gjennomførte 
intervjuer med to formål: å undersøke hvordan kvinner og menn oppfatter arbeidsplassen sin 
og å undersøke effekten av forskjellige tiltak. 

Hun beskriver også hvordan hennes endrede syn på organisasjonen får 
henne til å handle annerledes: «Jeg ser mer etter ting som er problema- 
tiske for kvinner. Er mer oppmerksom på hvordan kvinner behandles og 
om kvinner blir kontaktet ved ansettelser osv.» Tirild, som også er kvin- 
nelig førsteamanuensis, reflekterer over at hun selv, på samme måte som 
resten av gruppen deltakere, i begynnelsen av tiltaket hun deltok i var 
negativ til at FRONT-prosjektet var basert på kjønnsforskning, men at 
hun senere endret oppfatning: «Kjønnsteori og kjønnsforskning var ikke 
noe som kunne hjelpe meg i min situasjon der og da. Teorien er interessant 
på et senere tidspunkt ... jeg la merke til at sjefen min var enig med meg 
da vi snakket før møtet, men ikke da vi kom til de andre på møtet - da var 
han enig med mennene. Han kritiserte meg foran andre der. Kjønnsteori 
ble en øyeåpner for dette.» 

Spørreundersøkelsen til ansatte ved fakultetet viser at det særlig er 
kvinnelige ansatte som opplever at fakultetet ikke er likestilt. Kvinners 
og menns erfaringer med kultur og fagmiljø skiller seg på en rekke punk- 
ter. Et eksempel er spørsmålet om hvorvidt fakultet er sexistisk eller ikke. 
47 prosent av menn, men bare 28 prosent av kvinner, sa seg helt enige i at 
kulturen der de jobber er ikke-sexistisk (non-sexist). Spørreundersøkel- 
sen viser at bildet av fakultetet som et meritokrati fra intervjuene, i høy 
grad er prinsipielt. Dess mer vi spør om praktiske erfaringer, dess mer 
kommer andre realiteter frem.” 

I spørreundersøkelser og intervjuer uttrykker både studenter og 
ansatte støtte til kjønnslikestilling. Intervjuene viser at de intervjuede — 
både kvinner og menn - også ser akademia som kjønnslikestilt. Spør- 
reundersøkelsen til de ansatte gir imidlertid et litt annet bilde: Bare 
omtrent halvparten av mennene og omtrent en fjerdedel av kvinnene 
var som nevnt helt enige i at kulturen på arbeidsplassen var ikke- 
sexistisk. Det er også interessant å se at synet på akademia og fakultetet 
som meritokratisk og kjønnslikestilt endret seg blant de intervjuede som 
deltok i noen av prosjektets lengre tiltak. I stedet for å tolke ting som 
individuell med- og motgang ble de heller sett på som uttrykk for at 
fakultetet ikke er likestilt. 


6 Se mer i kapittel 5. 

Holdninger til kjønnsbalanse - og forklaringer 
på kjønnsubalansen 


«Fordi jeg synes at forskning trenger kvinner også, bare for å se ting på en litt 
sånn annerledes måte. Så jeg synes at kvinner er viktig i forskning.» 


Fra intervju med Heidi, kvinnelig postdoktor 


Selv om studenter og ansatte er enige om at de vil ha kjønnslikestilling, 
er enigheten ikke den samme når det gjelder hvor viktig kjønnsbalanse 
er. Mange ønsker seg en arbeidsplass eller studieretning med omtrent 
like mange kvinner som menn. Men siden de ser på akademia som et 
kjønnslikestilt meritokrati, blir årsaken til ubalansen ikke kjønnsdiskri- 
minering, men et resultat av individuelle valg; noe som verken kan eller 
bør styres. Noen mener i stedet at arbeidet for økt kjønnsbalanse kan få 
uønskede effekter. Kari, som er kvinnelig postdoktor, sier f.eks.: «Jeg tror 
det er bedre at vi får inn flere kvinnfolk, men vi skal også passe oss for å få 
inn folk bare fordi at det har et visst kjønn.» 

De som argumenterer for kjønnsbalanse legger ofte vekt på at kvin- 
ner kan få frem noe nytt og annerledes i tradisjonelle «mannsfag». Kvin- 
ner og menn er ulike, eller har ulike erfaringer, og kan derfor bidra med 
ulike synsvinkler på en arbeidsplass og i forskning mener de. Noen 
legger også vekt på representasjon og demokrati, men faglig kvalitet er 
hovedsaken. I sitatet som innleder avsnittet sier den kvinnelige postdok- 
toren at forskningen blir bedre med mer kjønnsbalanse. På samme måte 
beskriver en mannlig professor og leder ved fakultetet at «bedre balanse 
gir bedre arbeidsmiljø, og vi skal levere til et samfunn - da bør det være 
flere kvinner som er med på å forme faget». De er begge positive til flere 
kvinner innenfor MN-fakultetets mannsdominerte fag. Men hensikten 
med balansen er ikke hovedsakelig på individ- eller organisasjonsnivå, 
heller på et overgripende og forholdsvis abstrakt samfunnsnivå. Det kan 
være vanskelig å føle et personlig engasjement for dette, og å se hvordan 
tiltak på organisasjons- eller individnivå fører til denne typen strukturell 
forandring. Denne opplevelsen kan bli forsterket dersom man opplever at 
problemene i hovedsak skyldes «andre» strukturer eller samfunnsforhold 
enn universitetet selv, derunder familie og sosialisering, og eventuelt også 
biologiske kjønnsforskjeller. 

Flere av de intervjuede prøver å forklare hvordan et så kjønnslikestilt 
land som Norge fortsatt har et kjønnsubalansert arbeidsmarked. Petter, 
mannlig professor, sier for eksempel: «Norge, hvor da i prinsippet mulig- 
hetene er like, har fortsatt beholdt et kjønnssegregert marked, altså, som 
tyder på at man har personlige kjønnspreferanser, mer enn at det er syste- 
miske hindringer som gjør at man ikke får utfolde seg.» 

Ettersom Norge er et av de mest kjønnslikestilte landene i verden, 
mener Petter at det er helt kjønnslikestilt, iallfall «i prinsippet». Den 
kjønnsubalanse som finnes kan derfor ikke komme fra kjønnsulike- 
stilling, men fra det at kvinner og menn gjør ulike valg. Noe som ifølge 
Petter avhenger av «kjønnsbundne drivkrefter». Flere av de intervjuede 
gir uttrykk for liknende oppfatninger. Som forklaring på hvorfor det er få 
kvinner som studerer og arbeider innenfor informatikk, sier for eksem- 
pel Leif, mannlig professor, at: «Jeg tror at det er et sånt guttemiljø, hvor 
de [...] kjører på som de alltid har gjort.» Ingrid, kvinnelig postdoktor, 
er enig. Hun sier: «Jeg tror ikke kvinner er like interessert i harde fag som 
programmering og sånt.» 

De fleste av de intervjuede mener imidlertid at den vanligste årsaken 
til kjonnsubalansen er forskjellige krav til kvinner og menn - og også at 
kvinner og menn velger forskjellig - nar det handler om å stifte familie. 
Hedda, kvinnelig førsteamanuensis, svarer på spørsmålet om hvorfor det 
finnes færre kvinner i høyere stillinger ved hennes institutt ved å beskrive 
hvordan en av hennes kvinnelige stipendiater med «knallgode publika- 
sjoner», på tross av hennes råd om å søke et mobilitetsstipend, valgte å 
bli i Oslo fordi hun hadde kjæreste og en nyinnkjøpt leilighet der. Et valg 
som innebærer at en akademisk karriere blir mye «vanskeligere». Ingvild, 
kvinnelig professor, sier at flesteparten av kvinnene som forlater akade- 
mia gjør det mellom den første og den andre postdoktorperioden. Da er 
de i en alder hvor de vil danne familie, og derfor har de et større behov for 
fast stilling. De trenger å få vite at de har gode sjanser til å bli i akademia 
for å velge en så usikker fremtid. «De trenger en annen form for tilbake- 
melding for å søke en gang til», sier hun. De trenger å få høre «du er flink, 
vi skal få det til, jeg skal hjelpe deg». 

Intervjuer med ledere ved fakultetet gjennomført tidlig i prosjekt- 
perioden og før tiltakene ble iverksatt, viser et syn på karriereløpet i 

akademia som i all hovedsak meritokratisk (jf. Thun, 2019). At både en 
arbeidskultur med lange dager og midlertidige stillinger får delvis ulike 
effekter for kvinner og menn blir sett på som noe uønsket, men uunngåe- 
lig. Det ideelle karriereløpet beskrives av forskningsledere som én eller to 
postdoktorperioder, hvor minst én gjennomføres ved et utenlandsk uni- 
versitet, fulgt av en midlertidig forskerstilling finansiert av egne prosjekt- 
midler. Først etter det, det vil si først etter ti år med midlertidige stillinger 
og arbeid i utlandet, bør man søke en førsteamanuensisstilling. 


«Jeg tenker at hvis alle tenker at de skal i denne retningen får vi jo en kjempe- 
utfordring. Vi er ulike av natur, og jeg har vel alltid vært bekymra for at vi dytter 
for mange i denne retningen» 


Fra intervju med Leif, mannlig professor og leder 


Det at prøvelsene, som kravet på mobilitet og den lange perioden med 
midlertidig arbeid, gjør at mange velger å forlate akademia, er ikke et 
problem, mener Leif. Han sier i sitatet ovenfor at det tvert imot skulle bli 
en «kjempeutfordring» om alle stipendiater og postdoktorer ville ha en 
akademisk karriere. De fleste må forlate akademia, påpeker han. 

Bildet av den akademiske karrierens ulike steg er etablert i organisa- 
sjonen: 


«Det er på en måte sånn karriereveiledning, for hva er det man trenger, så jeg 
hadde akkurat den samtalen i går med en av våre flinkeste stipendiater. Og da 
må jeg spørre ham rett ut: Har du lyst til å ta postdok?’ Ja, det har han. Har 
du lyst til å bare ta postdok og så slutte, eller har du lyst til å ta postdok og så 
kanskje se hvor det ender?’ Jo, det var det siste. Men da ma du ut, da må du reise 
[...] da må du dra bort og få publisert noe uten meg.» 


Fra intervju med Sigrid, kvinnelig førsteamanuensis 


Når den kvinnelige førsteamanuensisen gir sin stipendiat råd om en fort- 
satt karriere i akademia er hun nøye med å understreke at han må søke en 
postdoktor utenlands og vise sin selvstendighet som forsker ved å publi- 
sere artikler med andre forskere enn henne. Anne, kvinnelig postdoktor, 
viser samme karriereoppfatning: «Jeg vet at jeg må ha en periode i utlan- 
det, men etter det kanskje jeg kan komme tilbake til Oslo og søke på et eget 
prosjekt.» 

At den typen karriere som beskrives ovenfor er vanskelig å gjennom- 
føre i kombinasjon med å danne familie, er både ledere og unge forskere 
enige om. Stein, mannlig professor og leder, beskriver hvordan han tidlig 
i karrieren oppdaget at alle yngre kvinnelige forskere og noen av men- 
nene i hans gruppe «fikk seg familieliv» og var tvunget til å dele tiden sin 
mellom forskning og familie. Han fortsetter: «Også var det disse guttene, 
litt einstøinger, ikke sant — ja, hyggelige folk - som var igjen en periode. 
[...] Ja, de mennene som etablerte seg, og kvinnene, ble hengende etter den 
‘rest-gjengen’ som bare var gutter for de gjorde jo ikke noe annet. Og de 
publiserte oftere og mer, og karrieren deres skjøt fart.» Stein beskriver det 
som like vanskelig for kvinner og menn å kombinere arbeid som forsker 
med familie. Kjønnsforskjellen ligger i at alle kvinnene i hans gruppe, 
men bare «noen av mennene», valgte å danne familie. De mennene som 
ikke dannet familie, konsentrerte seg i stedet helt om forskningen og fikk 
et forsprang i karrieren før de senere kunne etablere familie. 

Også bildet av at mange arbeidstimer og en ensidig konsentrasjon om 
jobben er bra for en akademisk karriere er utbredt i organisasjonen. En 
akademisk karriere stiller andre krav enn det normale arbeidslivet. «Det 
er ikke mulig å skrive en god doktorgrad og jobbe 40 timer i uken. Du må 
jobbe mer. Noen ganger er det ikke så mange flere timer enn det, men i peri- 
oder må du jobbe nesten 24 timer i døgnet», sier Jon, mannlig professor. 
Marthe, kvinnelig førsteamanuensis, beskriver på samme måte hvordan 
en postdoktor som ikke vil ta sine vakter på natten på labben ikke passer 
for en forskerkarriere: «Jeg hadde en postdoktor som ikke ønsket å være 
vakt på labben på natten. Hun sa at hun ble for sliten. At hun trengte å 
sove. Det er ikke mulig. Alle må hjelpe. Noen ganger må du jobbe 24 timer. 
Du kan ikke si nei til det.» 

En kvinnelig postdoktor, Kari, beskriver hvordan karriereløpet i aka- 
demia med en lang periode med midlertidige ansettelser påvirker kvin- 
ner og menn på ulik måte: «Jeg tror nok det at vi kvinnfolk har litt, er litt 
mer redd for de midlertidige stillingene, for at, det å ha passert 30 og skal 
starte familie og ha en midlertidig stilling er litt sånn [...] Jeg tror kanskje 
det er litt vanskeligere for jenter». Kari mener at kvinner ikke har samme 
mulighet som menn til å utsette familiedannelsen. Det må skje samtidig 
som den perioden i karrieren da man kvalifiserer seg for en fast stilling. 

Til tross for at så vel ledere som forskere er enige om at det er van- 
skelig å gjøre karriere i akademia i kombinasjon med å danne familie, 
antyder ingen av de intervjuede at karrierevilkårene må endres. Fakul- 
tetet ser seg selv som en del av et internasjonalt samfunn der det ikke er 
mulig for en enkelt organisasjon å endre på noe så grunnleggende som 
kompetansekrav. Forskerne som utdannes ved fakultetet må kunne 
konkurrere med internasjonale forskere. En av lederne forklarer: «Hvis 
vi skal lykkes som universitet, så må disse her være attraktive andre ste- 
der også.» 

I intervjuene med kvinnelige førsteamanuenser og professorer, det vil 
si de som har gjort karriere, nevnes familie og barn også ofte - men nå 
som noe de ikke lar sin karriere hindres av. To førsteamanuenser, Sigrid 
og Agnes, sier: 


«Jeg har evner til å jobbe ganske mye, så jeg kan sitte [...] så alle disse svære 
søknadene, så satt jeg sånn i ... eller da var jeg våken kanskje sånn ... sånne 36 
timers økter. Og da var det noen dager hvor jeg da satt her om dagen, og så var 
jeg hjem, barna, ‘duh duh duh, legge dem, og så tilbake igjen her, og så thrrr: 
Så jeg var her om natten og så komme hjem og lage [frokost og matpakker], og 
så fikk jeg de av gårde.» 


Sigrid, kvinnelig førsteamanuensis 


«Og da setter jeg meg og jobber igjen når sønnen min har lagt seg. [...] Og jeg 
hadde en ... ja, jeg jobbet mesteparten av påsken, jeg jobbet mesteparten av 
juleferien, jeg ... ja, jobbet mesteparten av disse røde dagene, altså [...] Da fikk 
jeg ikke fulle arbeidsdager i og med at barnehagen var stengt, men da satt jeg og 
jobbet mens han hadde formiddagslur og etter at ... før han stod opp og etter at 
han hadde lagt seg og så videre.» 


Agnes, kvinnelig førsteamanuensis 


En annen strategi er å prioritere forskerkarrieren og ikke få barn. 
Kathrine, også kvinnelig førsteamanuensis, sier: «Jeg har fortsatt ikke 
barn, det har ikke vært min prioritet - fordi — ja, jeg ønsket bare å bli en 
god forsker.» 

Studenter og ansatte, kvinner og menn - alle ser kjønnsubalansen ved 
fakultetet. Men de fleste går samtidig ut ifra at akademia er et funge- 
rende meritokrati og at ubalansen er et resultat av at menn og kvinner 

gjør forskjellige valg. De intervjuede er enige om at familie og barn er et 
hinder for å bygge en akademisk karriere, og kjønnsubalansen blir oftest 
sett på som en effekt av det at kvinner velger å være nærværende foreldre i 
større utstrekning enn menn. Med et slikt syn legges ansvaret for kjønns- 
ubalanse i stor grad utenfor akademia, og dermed begrenses motivasjo- 
nen for å endre systemet innenfor akademia. 


Kan kjønnsubalansen skyldes at kvinner og 
menn har forskjellige ambisjoner? 


Er det da slik at kvinner og menn ved fakultetet velger forskjellig? Kan 
kjønnsubalansen forklares med det som så mange av de intervjuede 
mener; at kvinner velger å nedprioritere karrieren for å kunne satse på 
familien? Spørreundersøkelsen blant de ansatte gir et annet bilde. Når 
vi for eksempel ser på hvordan kvinner og menn føler at de har opp- 
nådd sine karriereambisjoner i sin nåværende stilling, svarer 59 prosent 
av alle ansatte at de har oppnådd sine ambisjoner, mens 41 prosent svarer 
at de ikke har gjort det. Andelen som svarer nei er høyere blant kvinner 
(47 prosent) enn blant menn (38 prosent). Tendensen gjelder på tvers av 
stillingsnivå. Vi ser altså ikke klare tegn til et lavere ambisjonsnivå blant 
kvinner, kanskje snarere tvert om. 

Motbakkene for kvinner ser ut til å være størst på mellomnivå, 
men det kan være at figuren overdriver dette noe.” Mennenes kurve 
stiger ikke like bratt. På professornivå daler andelen av både kvinner og 
menn som ikke er tilfreds, noe som er rimelig da spørsmålet var «ambi- 
sjoner oppfylt i forhold til nåværende stillingsnivå». Professorene har 


7 Dette gjelder blant de ansatte - ambisjonene blant dem som har forlatt fakultetet vet vi mindre 
om. Tilfredshet med ambisjoner varierer også noe med andre variabler i undersøkelsen, selv 
om dette ikke virker særlig sterkt inn i forhold til kjønn. Den er noe høyere blant de med norsk 
familiebakgrunn enn hos de med ikke-norsk bakgrunn. Respondenter med foreldre med høyt 
utdanningsnivå svarte litt sjeldnere ja enn de med foreldre med middels eller lavt nivå. Foreldre- 
nes utdanningsnivå peker altså mot høyere karriereambisjoner, selv om assosiasjonen ikke er så 
sterk. 

8 Bla. fordi kategorien «forsker» er tvetydig, dette kan være en blindvei på veien fra postdoktor til 
førsteamanuensis, med tilhørende større grad av misnøye. 

Figur 1.4. Andel som ikke er tilfreds med nåværende stilling i forhold til ambisjonene, etter 
stillingsnivå og kjønn. Tallene er oppgitt i prosent. Kilde: FRONT Ansattundersøkelse 
(N = 623 vitenskapelig ansatte). 


ikke noe høyere stillingsnivå å avansere til. Dersom kvinners ambi- 
sjonsnivå var lavere enn menns, burde de vært mer tilfredse oppover i 
karrieren. Og kanskje burde de være spesielt «glade for å komme inn» 
i topposisjoner. Resultatene stemmer imidlertid ikke med denne hypo- 
tesen. 

Vi ser også noe av samme mønster ut fra alder (figur 1.5). Det å være 
senior ser ut til å fungere best for menn. 

Ambisjoner hos kvinner er ikke mindre enn hos menn. Andelen som 
ikke opplever at deres ambisjoner blir ivaretatt i deres nåværende stilling, 
er høyere blant kvinner enn blant menn oppover i alder, og særlig blant 
de eldre. 

De kvinnelige førsteamanuensenes beskrivelser av hvordan de lykkes 
med å få inn mange arbeidstimer til tross for forpliktelser ovenfor barn 
og familie, i foregående avsnitt, viser til høy ambisjon og motivasjon. De 
intervjuede førsteamanuensene beskriver også hvordan de jobber med å 
bygge opp forskningsplattformene sine: 

Figur 1.5. Andel som ikke er tilfreds med nåværende stilling i forhold til ambisjonene, etter alder 
og kjønn. Tallene er oppgitt i prosent. Kilde: FRONT Ansattundersøkelse (N = 409 vitenskapelig 
ansatte). 


«Men jeg har brukt så mye energi på å få til dette. Og dette er svært bra for 
fremtiden, håper jeg, og derfor bruker jeg mye tid. Jeg bruker 60 prosent av min 
tid til strategi, utvikling og ideer.» 


Kathrine, kvinnelig førsteamanuensis 


Kathrine sier i sitatet ovenfor at hun bruker 60 prosent av tiden sin på 
strategisk arbeid, som hun mener er helt avgjørende for hennes karriere. 
Nora sier omtrent det samme. Hun vil bli identifisert med sitt forsknings- 
område, ikke bare av andre forskere, men også av media. Om en konfe- 
ranse skal arrangeres innenfor feltet, eller noen fra media har et spørsmål, 
da skal det være selvsagt at det er henne de skal vende seg til: «Jeg må se 
på om jeg, kanskje jeg må dra på flere konferanser, de nevnte at ja, det må 
være, du må være ditt fagområde i Norge hvis media skal snakke om det så 
må de komme til deg.» 

Intervjuene med forskere på lavere nivå, postdoktorer og midlertidige 
forskerstillinger, beskriver en delvis annen virkelighet. Marit forteller at 
hun oppfatter «et uttrykk for en velvilje» i forskergruppen der hun jobber, 
noe hun tolker som at de vil ha henne der også etter hennes postdoktor. 
Hun fortsetter: «Så jeg tenkte som en slags idé for meg selv at det er greit, 
jeg tar for meg undervisning, det er en måte å gjøre seg nyttig på i denne 
gruppen.» Marits fortelling handler ikke om å bli toppforsker, den som 


33 


KAPITTEL 1 


både andre forskere og media vender seg til, men om å få mulighet til å 
fortsette å forske etter at den midlertidige stillingen hun har nå har tatt 
slutt. Med det målet i tankene tar hun på seg ulike oppgaver for å vise sin 
kompetanse og hvor mye forskergruppen hennes trenger henne. 

Verken spørreundersøkelser eller intervjuer viser at kvinner og menn 
ved fakultetet gjør ulike valg der kvinner bevisst velger et lavere karriere- 
nivå for å få tid til barn og familie. Spørreundersøkelsen viser for eksem- 
pel at kvinner er mindre fornøyde med sin karriere enn menn. Mange 
ønsker å komme lenger i karrieren enn det de har gjort. Også analysene 
av intervjumaterialet viser kvinnelige forskere med høye ambisjonsnivå; 
førsteamanuenser som planlegger for en karriere som toppforskere og 
postdoktorer som tolker og handler på signaler i organisasjonen for å 
kunne fortsette som forsker. 


Hvilken jobb går først? 


Selv om en kvinne og en mann gjør like valg når det kommer til karri- 
ere og familie, møter de likevel forskjellige utfordringer. Ujevn støtte på 
hjemmebane er del av bildet. Undersøkelsen blant de ansatte forteller at 
mange akademiske husholdninger ga lik prioritet til partnernes karriere 
siste år, men vi ser også en tendens til at mannens karriere fortsatt har 
mer prioritet. 

Kvinnene er oftere gift med andre akademikere enn menn. Blant dem 
som hadde en partner, fortalte 40 prosent av kvinnene og 28 prosent av 
mennene at partneren var en akademiker. Da vi spurte om opphold i 
karrieren på grunn av flytting, i forbindelse enten med egen jobb eller 
med partnerens jobb, ga kvinnene og mennene et litt ulikt bilde av situ- 
asjonen. Å ta et karriereavbrudd i forbindelse med partnerens jobb var 
uvanlig både for menn og kvinner, selv om kvinnene i snitt hadde tatt et 
noe lengre avbrudd en mennene. På spørsmålet om partneren hadde tatt 
et karriereavbrudd av hensyn til deres jobb var forskjellene tydeligere. 
Mennenes partnere hadde tatt drøyt fire måneders avbrudd av hensyn til 
mannens jobb, mens kvinnenes partnere bare hadde tatt knapt to måne- 
ders avbrudd av hensyn til kvinnen. 

Intervjumaterialet viser de samme tendensene; det vil si at de mann- 
lige forskerne i større utstrekning enn de kvinnelige har en partner som 
støtter deres karriere. Bente, kvinnelig førsteamanuensis, beskriver for 
eksempel hvordan hun ikke kan få råd om skolegang og liknende av sine 
mannlige kolleger før et utenlandsopphold: «Da jeg spurte kollegene mine 
hvordan de ordnet sine barns skolegang når de var på sabbatical. Ingen vis- 
ste det. Det var konene deres som tok seg av alt praktisk rundt flyttingen.» 
Mange av kvinnene, men ingen av mennene, forteller også om vanskelig- 
heter med å få med partneren på et utenlandsopphold. Maren, kvinnelig 
førsteamanuensis, sier: «Men jeg ser ikke helt for meg et sånt år eller halvår 
ute, og det har med familiesituasjon å gjøre, da. At jeg ikke har en så veldig 
fleksibel mann på det punktet.» Heidi, kvinnelig postdoktor, beskriver det 
samme: «Jeg søkte postdoktorstillinger i Frankrike. Jeg ville til en lab der. 
Men nå har jeg en norsk kjæreste som ikke vil bo i utlandet. Så nå blir 
jeg her.» 

Vi spurte også om omsorgspermisjon. 39 prosent av de ansatte har tatt 
omsorgspermisjon i løpet av doktorgradsperioden eller senere i karrieren 
(37 prosent blant menn, 42 prosent blant kvinner). Kvinnene som har tatt 
permisjon, har i gjennomsnitt brukt 11 måneder på dette, mens mennene 
i snitt har brukt 4 måneder. 30 prosent av kvinnene som hadde tatt per- 
misjon opplevde vanskeligheter da de kom tilbake til jobb, mot 5 pro- 
sent av mennene. De som opplevde vanskeligheter nevnte bl.a. problemer 
med å kombinere arbeid og familie, vansker med å sette seg inn i fagfel- 
tet igjen, mangel på oppgaver og/eller endring av oppgaver, manglende 
inkludering og faglig nedvurdering. 

De som hadde en ektefelle eller partner ble også spurt om de var like 
dedikert (committed) til begges karriere. Et overdøvende flertall svarte 
ja. Dette spørsmålet ble imidlertid fulgt av et mer presist og praktisk 
spørsmål om hvilken av partnernes karriere som hadde prioritet i løpet 
av det siste året. Som figur 1.6 viser, svarte 29 prosent av mennene og 
23 prosent av kvinnene at egen karriere gikk først. Omtrent halvparten 
av alle fortalte om omtrent lik prioritering siste år, mens 8 prosent av 
mennene og 18 prosent av kvinnene svarte at partners karriere hadde 
prioritet. 

Figur 1.6. Hvilken karriere hadde mest prioritet i husholdet siste år, etter kjønn (prosent, gifte og 
samboende). Kilde: FRONT Ansattundersøkelse (N = 609). 


Selv om både menn og kvinner hyppig forteller at egen karriere hadde 
prioritet eller at prioriteringen var lik, er det følgelig vesentlig flere kvin- 
ner hvor partners karriere hadde blitt prioritert.” Vi ser også at andelen 
som forteller om ulik prioritering, altså at enten mannens eller kvinnens 
karriere gikk først, er størst på postdoktornivå. Dette kan reflektere en 
særlig krevende fase i karriereutviklingen, slik at den akademiske karrie- 
ren går først, enten det gjelder menn eller kvinner. 


Lange arbeidsdager og prioritering i husholdningen 
Ut fra egenrapporterte tall i undersøkelsen kommer det frem at mange 
jobber lange dager. 

Gjennomsnittet blant de vitenskapelige ansatte er 46,5 timer pr. uke 
(menn 46,8 t; kvinner 46,1 t). De administrativt ansatte forteller at de i 
gjennomsnitt jobber 39,8 timer pr. uke. Arbeidstiden var betydelig lengre 
blant professorene, med i snitt 50 timer, enn på de lavere akademiske 


9 Se diskusjonen om problemer med lang arbeidstidskultur i neste avsnitt. 

stillingsnivåene med et snitt på 45-46 timer. Imidlertid er det store vari- 
asjoner i arbeidstid i forskjellige perioder. I intervjuene forklarer flere av 
forskerne hvordan de jobber 70 timer eller mer i uken i perioder med for 
eksempel søknadsskriving, mens arbeidstiden i andre perioder er mer 
normal. Geir, mannlig professor, sier: «Jeg satt i kjelleren i tre måneder og 
skrev søknaden. Det ville aldri skjedd med mindre min kone hadde støttet 
meg. Barna våre er store nå, det gjør det enklere.» Hedda, kvinnelig første- 
amanuensis, beskriver nesten samme sak: «Jeg skrev søknaden på en måned. 
Men det er ingenting jeg anbefaler. Jeg jobbet nesten 24 timer i døgnet.» De 
vitenskapelig ansatte brukte i snitt 25 prosent av sin arbeidstid på undervis- 
ning, 55 prosent på forskning og 11 prosent på administrasjon (resten annet/ 
ubesvart). Andelen forskertid var høyest blant postdoktorene (80 prosent) 
og ansatte i stillingskategorien forsker (73 prosent). Blant førsteamanuensi- 
sene var gjennomsnittet nede i 30 prosent på forskning, mens professorene 
rapporterte 37 prosent på forskning, 35 prosent på undervisning, 17 pro- 
sent på administrasjon og resten annet/ubesvart.'* Vi ser også tydelige 
kjønnsforskjeller i andelen tid for forskning på de to siste stillingsnivåene. 
Mens mannlige førsteamanuensiser bruker 35 prosent av sin arbeidstid 
på forskning, er tallet for kvinnelige førsteamanuensiser bare 24 prosent. 
Forskjellen er også betydelig blant professorene. Mannlige professorer rap- 
porterer at de bruker 39 prosent av arbeidstiden på forskning, mens det 
tilsvarende tallet for kvinnelige professorer er 33 prosent. 

Om vi ser på menn som forteller at partnerens karriere har gått først 
det siste år, altså ellers en nokså «kvinnetypisk» posisjon, kommer et 
interessant mønster frem. Spørsmålet om karriere deler husholdningene 
i tre grupper: der mannens karriere har prioritet, der det er omtrent likt, 
og der kvinnens karriere har prioritet. Menn i husholdninger som oppgir 
at kvinnens karriere har prioritet forteller sjeldnere om problemer med 
lang arbeidstidskultur. Det er opp mot tre ganger større tendens til å for- 
telle om dette blant menn der mannens egen karriere går først. Der den 
kvinnelige partnerens karriere har prioritet, har 10 prosent problemer 
med arbeidstidskulturen, der det er lik prioritet har 16 prosent problemer, 


10 Andelen forskningstid reflekterer delvis innholdet i de ulike stillingene. Postdoktorene har fra 
0-25 prosent undervisning i sin kontrakt og forskere skal ikke undervise. 

og der mannens egen karriere har prioritet er det 26 prosent som forteller 
om problemer knyttet til lange arbeidsdager. 

Figur 1.7. Andel kvinner og menn som oppgir at de har problemer med lang arbeidstidskultur 
fordelt på prioritering av karriere. Tallene er oppgitt i prosent. Kilde: FRONT Ansattundersøkelse 
(N = 608 gifte/samboende). 


Blant kvinnene er tallene tilsvarende. 44 prosent av kvinner der part- 
ners karriere hadde prioritet opplever problemer med lang arbeidstids- 
kultur, 25 prosent der likt, 25 prosent der egen karriere gikk først. Ut fra 
begge kjønns rapporter kan det altså se ut som om kvinnene har jobber 
med færre krav til lang arbeidstid. Men det er lite i materialet som støt- 
ter denne tolkningen. En mer relevant forklaring kan være at kvinner 
planlegger arbeidstiden sin slik at den ikke forstyrrer familielivet. Vi har 
tidligere beskrevet hvordan de kvinnelige forskerne forlater jobb for å 
hente i barnehagen, lage middag og lese lekser, men når familieoppgavene 
er fullført og barna i seng, enten går tilbake til jobb eller setter seg ved 
dataen og jobber tre-fire timer til. Hvis mennene i større grad blir igjen 
på arbeidsplassen til de er ferdige med arbeidet, vil det selvfølgelig ha mye 
større innvirkning på familielivet. 

Dette funnet utdyper bildet av at den mannlige karrieren som regel går 
først, i ekteskap og samliv. Mannens arbeid ser ut til å være den største 
«problemgeneratoren» i forhold til lang arbeidstidskultur. En mulig årsak 

kan være tradisjoner og kjønnsroller som henger igjen fra den gang man- 
nen ble betraktet som «familiens hovedforsørger», og at krav om lang 
arbeidstid fra mannens side henger sammen med dette. 

Spørreundersøkelsene, som styrkes av intervjuene, viser, som nevnt, 
ikke at kvinner velger bort karriere for å kunne satse på familien. Men 
vi kan se at kvinner og menn ved fakultetet arbeider under ulike vilkår. 
Kvinnene er oftere gift med andre akademikere enn mennene. Mennenes 
partnere hadde tatt lengre karriereopphold i forbindelse med mannens 
jobb enn kvinnenes partner. Kvinnene som hadde tatt omsorgspermisjon 
hadde vært borte fra jobb i lengre tid enn mennene (i gjennomsnitt elleve 
respektive fire måneder) og opplevde flere vanskeligheter da de kom til- 
bake til jobb. Mennene er ofte i forhold hvor egen karriere prioriteres, 
og sjelden i forhold hvor partners karriere har førsteprioritet. En av tre 
mannlige professorer oppgir å være i et forhold hvor egen karriere priori- 
teres, mens under en av ti kvinnelige professorer oppgir det samme. Når 
mannens karriere går først, opplever både kvinner og menn problemer 
med en lang arbeidskultur. 


Diskusjon 


Både kvinner og menn, studenter og ansatte, uttrykker et ønske om et 
kjønnslikestilt og kjønnsbalansert fakultet. Men når kjønnslikestilling 
blir sett på som en effekt av en meritokratisk organisasjon, det vil si noe 
som selvfølgelig allerede gjennomsyrer fakultetets prosesser og kultur, 
blir kjønnsubalansen en følge av individuelle valg. I mange av intervju- 
ene beskriver også både kvinner og menn akademia som et fungerende 
meritokrati." De ser ikke meritokrati som en visjon som akademiske 
organisasjoner, for eksempel MN-fakultetet, prøver å oppnå, men går ut 
fra at organisasjonens systemer og prosesser faktisk fungerer meritokra- 
tisk. De uttrykker både et ønske om kjønnslikestilling som en selvsagt del 
av et meritokratisk ideal, og en oppfatning om at akademia, og dermed 
også MN-fakultetet, er kjønnslikestilt (se også tidligere publikasjoner i 
prosjektet Thun, 2018, 2019). 


1 Som tidligere nevnt endret de som deltok i et av FRONT-prosjektets lengre tiltak sin oppfatning. 

At de intervjuede ser på både akademia generelt og sitt eget fakultet 
som et fungerende meritokrati stemmer overens med studier av f.eks. 
Nielsen (2016) og Brandser og Sumer (2017). Nielsen undersøker et 
dansk universitet, mens Brandser og Sümer henter sin empiri fra Norge. 
Henningsen og Liestøl (2013) går ett steg videre og hevder at det ikke bare 
finnes en oppfatning om at akademia er et meritokrati, men også at til- 
tak for kjønnsbalanse kan føre til at kvinner oppfattes som prioritert og 
med fordeler i det akademiske systemet. De mener dette bidrar til at de 
reelle strukturelle og kulturelle barrierer for kvinner er gjort usynlige. 
Tanken om at akademia «er» likestilt står antakelig sterkere i Norge og 
andre nordiske land enn i f.eks. USA. Norge kan tolkes som et likestilt 
land, og likestilling kan til og med fremheves som en nasjonal verdi, en 
del av «norsk identitet», som nevnt over. Herfra er det kort vei til å tenke 
at «likestilling er innført allerede» og at videre tiltak ikke trengs. Dermed 
overser man både at det å være i teten i verden ikke er det samme som å 
være i mål, og at det er betydelig variasjon innad i Norge (og andre land). 

Brandser og Sümer (2017, s. 31) beskriver hvordan både midlertidige 
og faste ansatte ved Universitetet i Bergen var enige om at ansettelses- 
prosessen fungerte rettferdig - samtidig som de var bevisste om at pro- 
sessen «på ulike måter kan manipuleres», enten ved «å lage stillinger», 
«skreddersy utlysninger» eller «invitere bestemte søkere». Flere studier 
av ansettelsesprosessen har blitt gjort siden Elisabeth First i sin studie 
fra 1988 viste hvordan kjønnsstereotypiske forestillinger om kvinner og 
menn påvirket bedømmelsen av kompetanse (se f.eks. Nielsen, 2016; van 
den Brink & Benschop, 2011). Den store motstanden mot Firsts resultat 
(Fürst, 2012) kan tolkes som et forsvar av ideen om akademia og dermed 
vitenskap generelt som objektiv og nøytral (Hovdhaugen et al., 2004). 
Kvinnene som deltok i et av FRONT-prosjektets tiltak (se kapittel 12) 
endret syn på fakultetet som meritokrati i løpet av tiltaket. Det som i 
intervjuer før tiltakets start ble beskrevet som enkeltstående hendelser og 
unntak, for eksempel en kjønnsstereotypisk vurdering av kompetanse, ble 
mot slutten av tiltaket tolket som en konsekvens av ikke-kjønnslikestilte 
strukturer. Vi tolker våre resultat som at de intervjuede, gjennom å dele 
erfaringer av «enkeltstående hendelser», oppdaget at dette ikke var iso- 
lerte hendelser, men deler av et mønster og en struktur. Når forestillingen 

om vitenskap som objektiv er sterk, sammen med tanken om akademia 
som en rent meritokratisk organisasjon, kreves mer enn en individuell 
erfaring for at forestillingen om et meritokrati skal krakelere. 

Som vi kommenterte i innledningen, er det også en horisontal kjønns- 
ubalanse på MN-fakultetet (noe vi vil kommer mer inn på i kapittel 2). 
Denne ubalansen, at kvinner og menn velger ulike fag og ulike til- 
nærminger til fagene, beskrives av de fleste av de intervjuede som frie 
valg. Kvinner og menn er helt enkelt interessert i ulike ting. Mannlige 
studenter kommer derfor til å velge mannsdominerte fag, mens kvinne- 
lige studenter velger fag og studieretninger med flere kvinner, på tross av 
at både kvinnelige og mannlige studenter foretrekker et kjønnsbalansert 
studiemiljø (Thun & Holter, 2013). I denne utbredte forståelsen er det at 
visse fag er «guttefag» og tiltrekker seg flere gutter, mens andre er «jente- 
fag» og tiltrekker seg flere jenter, ikke tegn på kjønnsdiskriminering, men 
på kvinner og menns ulike interesser. I en studie av historiefaget viser 
Tømte og Egeland (2016, s. 32) hvordan visse fag, tilnærminger og meto- 
der historisk og kulturelt assosieres med «mannlighet». Noe som i sin 
tur tolkes som «en effekt av at kvinner og menn er forskjellige og derfor 
interesserer seg for og egner seg til ulike ting». Vabø et al. (2012) mener at 
det i akademia, som i alle andre organisasjoner, finnes forestillinger om 
hva kvinner og menn bør gjøre og passer til. Thun og Holter (2013) viser 
hvordan ulike fagområder ved Universitetet i Oslo defineres som «myke» 
eller «harde», og hvordan de myke assosieres med kvinner mens de harde 
assosieres med menn. 

Vår studie bekrefter disse resultatene. For eksempel beskriver flere av 
de vi intervjuet at tverrvitenskapelige studier defineres som mindre pre- 
stisjefylte enn studier nærmere et fags kjerne, og at de mindre prestisje- 
fylte delene av fagene også defineres som kvinnelige.” 

Både horisontal og vertikal kjønnsbalanse innenfor utdanning og 
forskning beskrives av de intervjuede som viktig, spesielt på samfunns- 
nivå (se f.eks. Brandser & Sümer, 2017). Men om akademias meritokra- 
tiske prinsipper må forkastes for å nå en vertikal balanse, gjennom for 
eksempel kvoteringsliknende tiltak, er både kvinner og menn negative. 


12 Se kapittel 2, «Menn, maskulinitet og faghierarkier». 

Bildet av en idealakademiker (se Lund, 2012) som kan gå videre i ideal- 
karrieren på korrekt måte uten hindringer i form av svangerskapspermi- 
sjoner eller henting i barnehagen, er sterkt fremtredende i intervjuene. 
Utfordringen med å kombinere for eksempel barneomsorg og forsker- 
karriere rammer alle som vil være nærværende foreldre, det vil si både 
menn og kvinner (Orning, 2016). At det er kvinner som har vanskeligere 
for å utsette familiedannelsen, til de ti årene med midlertidige stillinger 
og høyt publiseringsnivå har resultert i en fast stilling, blir derfor ikke 
sett på som en kjønnet struktur.” I stedet forklares fraværet av kvinner på 
høyere stillingsnivå med bristende ambisjoner, og fremfor alt at kvinner 
velger å prioritere familien (se van den Brink, 2011). 

Når vi undersøker organisasjonen nærmere for å se om den vertikale 
kjønnsubalansen kan forklares av at menn og kvinner gjør ulike valg, og 
om kvinner bevisst velger bort en karriere for å være en mer nærværende 
forelder, motsies dette både av spørreundersøkelser og intervjuer. Deri- 
mot viser spørreundersøkelsene, styrket av intervjuene, at kvinner og 
menn arbeider under ulike vilkår ved fakultetet. Kvinnene er sjelden i 
forhold hvor egen karriere har førsteprioritet. Når mannens karriere går 
først, opplever både kvinner og menn problemer med en lang arbeids- 
tidskultur. At mannen fortsatt har en rolle som hovedforsørger, og da et 
krav om lang arbeidstid, kan være en bakenforliggende årsak (Halrynjo, 
2017; Halrynjo & Lyng, 2017; Holter et al., 2009; Holter & Aarseth, 1993; 
Snickare & Holter, 2018). Vi ser også en signifikant forskjell i fordelingen 
av arbeidstid på forskjellige oppgaver, der kvinnelige førsteamanuensis 
og professorer bruker en større del av arbeidstiden på undervisning og 
administrasjon, og en mindre del på forskning, enn sine mannlige kol- 
leger. Dette burde påvirke karrieremulighetene negativt så lenge akade- 
misk kompetanse hovedsakelig måles i antall forskningspublikasjoner (se 
f.eks. Addis, 2010). Arbeidsforskyvningen mellom kvinner og menn er et 
mønster som støttes av internasjonale studier (se f.eks. Aldercotte et al., 
2017). Det svenske forskningsrådet beskriver arbeidsforskyvning som 


13 Dette beskrives nærmere i en tidligere publikasjon fra prosjektet: Thun, C. (2019). Akademisk 
karriere som «risikosport». Midlertidighet i et kjønnsperspektiv. Søkelys på arbeidslivet, 36, 
4-20. 

hovedårsak til kjønnsubalansen i høyere vitenskapelige stillinger. Kvin- 
ner er mer aktive enn menn innen forskningsfelt som er preget av en høy 
andel undervisning, noe som gir dem mindre muligheter til å merittere 
seg vitenskapelig. I tillegg svarer kvinner på alle fagområder at de har 
mindre tid til forskning enn sine mannlige kolleger (Vetenskapsrådet, 
2021). 

«Idealkarrieren» i akademia er preget av konkurranse, med høye krav 
til å stadig søke prestisjefulle prosjekter og finansiering, hyppig publise- 
ring, internasjonal mobilitet og nettverk. Våre resultater ligner funn fra 
studier av eliteprofesjoner i Norge (Halrynjo, 2017; Halrynjo et al., 2019; 
Aarseth, 2014). I yrker der man konkurrerer om kunder, klienter og pro- 
sjekter, blir det å kunne investere tid og krefter på jobb et viktig konkur- 
ransefortrinn. For å ikke miste momentum blir det viktig å ha fleksibilitet 
på hjemmebane (i form av støttende partner), slik at man kan investere 
når det trengs. To slike karrierer i samme familie kan være krevende. En 
studie av norske eliteprofesjoner viser at selv de mest likestillingsorien- 
terte parene kan oppleve at de havner i et kjønnet mønster. Når mødre 
i langt større grad enn fedre tar ut lang foreldrepermisjon, risikerer de å 
miste momentum og synliggjør samtidig at de er erstattelige. Andre kan 
og må overta oppgaver, kunder og prosjekter, mens fedre i karriereyrker 
finner måter å ta permisjon på som gjør at de kan tilpasse og utsette per- 
misjonen uten å miste kunder og investeringsmuligheter. Mens fedrene 
kan fortsette å være uunnværlige på jobb, blir mødrene de uunnværlige 
hjemme (Halrynjo, 2017; Halrynjo & Lyng, 2017). 

Spørreundersøkelsene viser at kvinner er mer misfornøyde med sin 
karriere enn menn. De vil lenger. Dette styrkes av intervjuene. Kvinnene 
prøver på et individuelt nivå å tilpasse seg idealkarrieren og idealarbei- 
deren. Noen velger bort barn, mens andre kompenserer for de arbeids- 
timene som brukes på henting i barnehage eller lekselesing ved å jobbe 
om natten eller på fridager. 

At ledere i en organisasjon har et annet bilde av hva kvinner på lavere 
nivåer i organisasjonen vil i forhold til arbeid og karriere, ble vist for mer 


14 En «klassisk» beskrivelse i norsk kjønnsforskning er Hanne Haavinds artikkel «Makt og kjær- 
lighet i ekteskapet» (1982). Hun reviderte senere modellen i retning av økt likestilling (Haavind, 
2006). 

enn 25 år siden i den svenske statlige utredningen Måns förestållningar 
om kvinnor och chefskap (SOU 1994: 3). De mannlige lederne som ble 
intervjuet hadde alle forestillinger om at kvinner på nivåene under dem i 
organisasjonen ikke ville gå videre i karrieren ettersom de lange arbeids- 
dagene eller mange reisene som da ble krevd ikke kunne kombineres 
med familie og barn. Når de kvinnene som lederne hadde snakket om 
ble intervjuet, ga de et helt annet bilde. De ville gå videre og hadde ulike 
strategier for å håndtere nye arbeidskrav. Van den Brink (2011) viser hvor- 
dan samme resonnement gjennomsyrer akademia. Fraværet av kvinner i 
ledende stillinger forklares med bristende ambisjoner, mens kvinner selv 
gir uttrykk for like høye karriereambisjoner som menn. 

Vår studie er i tråd med disse resultatene. Det finnes en forestilling i 
hele organisasjonen, ikke bare hos lederne, om at det er vanskelig å ha 
en akademisk karriere og samtidig være en nærværende forelder. Her 
fremtrer ideen om den akademiske idealarbeideren (se Lund, 2012) som 
et «fantom» — dvs. en som arbeider døgnet rundt, enten med å skrive søk- 
nader og artikler eller med å håndtere eksperimentelle studier i labora- 
toriet. En som alltid prioriterer arbeidet og ikke har noen interesser eller 
forpliktelser utenfor det. Spørreundersøkelsen bekrefter lang arbeidstid 
- men ikke ekstremt lang, gjennomsnittet blant de vitenskapelige ansatte 
er på 46,5 timer i uka. Intervjuene bekrefter en høy, men også variert, 
arbeidsbelastning der fleksibiliteten i arbeidet letter på balansen med 
familiekrav. Den konstant arbeidende akademiske idealarbeideren er føl- 
gelig ikke den typisk ansatte ved MN-fakultetet, men kan likevel eksis- 
tere som et ideal, og et ideal som kanskje for mange virker både vanskelig 
å oppnå og lite tiltrekkende. 


Konklusjon 


Nesten alle - kvinner og menn, studenter og ansatte — uttrykker støtte 
til kjønnslikestilling. Men ettersom de samtidig går ut ifra at akademia 
er et fungerende meritokrati, blir fakultetets tydelige kjønnsubalanse sett 
som et resultat av kvinners og menns forskjellige valg. Fremfor alt for- 
klares den vertikale kjønnsbalansen, med flere menn på høyere nivå og i 
lederstillinger, med at kvinner velger barn og familie foran en akademisk 

karriere. At en arbeidskultur med lange dager og midlertidige stillinger 
får ulike effekter for kvinner og menn blir beskrevet som uønsket, men 
likevel uunngåelig. Karrierekravene oppfattes som objektive, og som noe 
man ikke kan unngå, ettersom fakultetet må konkurrere internasjonalt. 

Resultatet av våre studier støtter ikke forklaringen om at kvinner 
bevisst velger bort en akademisk karriere for å være nærværende foreldre. 
I stedet viser de at flere kvinner enn menn ikke har oppfylt karriere- 
ambisjonene sine. Derimot kan vi se at vilkårene for å kombinere arbeid 
og familie er forskjellige for kvinner og menn. Kvinnene har oftere enn 
mennene en partner som også er akademiker. Mennene er oftere enn 
kvinnene i forhold hvor egen karriere prioriteres, og mer sjelden i forhold 
hvor partners karriere har førsteprioritet. En av tre mannlige professorer 
oppgir for eksempel at de er i et forhold hvor egen karriere prioriteres, 
mens under en av ti kvinnelige professorer oppgir det samme. Mennenes 
partnere har også tatt lengre karriereopphold i forbindelse med mannens 
jobb enn kvinnenes partnere. Når mannens karriere går først, opplever 
både kvinner og menn problemer med en lang arbeidskultur, mens det 
samme ikke gjelder hvis kvinnens karriere kommer først. Der kvinner 
beskriver hvordan de kombinerer arbeids- og familieforpliktelser fortel- 
ler mennene om at de periodevis får mye støtte av sin partner. 

Ideen om den akademiske idealarbeideren (se Lund, 2012) som kan 
arbeide døgnet rundt, enten med å skrive søknader og artikler eller med 
å håndtere eksperimentelle studier i laboratoriet, som alltid prioriterer 
arbeidet og ikke har noen interesser eller forpliktelser utenfor det, er sterk 
i organisasjonen. At denne «fantomforskeren» påvirker kvinner og menn 
ved fakultetet på forskjellige måter diskuteres ikke. 

Abstract: Men, Masculinities and Professional Hierarchies 

Research on gender equality in academia only addresses men's experiences to a 
limited extent, and the significance of masculine norms is also poorly elucidated. 
In this chapter, we present our results on the effects of male dominance in the 
Faculty of Mathematics and Natural Sciences at the University of Oslo. We first dis- 
cuss whether it is an advantage to be a man at the faculty. The simple answer, based 
on our data, is “yes”. However, although we could not identify a specific “male” pat- 
tern of problems, a significant proportion of men experience problems - some feel 
“as affected as women” and oppose specific measures for women. There are also 
indications of informal communities of men, a poorly-considered majority posi- 
tion, the notion that an academic career is incompatible with family and caregiv- 
ing - not just for women, but for men too - and tendencies toward an unyielding 
connection between men, masculinity and professional hierarchies. 


Keywords: men, masculinity, gender equality, academia, professional hierarchies 


Innledning 


Samtidig som forskning om gutter i skolen, spesielt forskning som 
undersøker årsakene til guttenes dårligere skoleresultater, har fått sterkt 
økende oppmerksomhet i senere tid, er menn i akademia et oversett 


Sitering av denne artikkelen: Snickare, L., Holter, Ø. G. & Liestøl, K. (2021). Menn, maskuliniteter og fag- 
hierarkier. I Ø. G. Holter & L. Snickare (Red.), Likestilling i akademia - fra kunnskap til endring (Kap. 2, 
s. 49-73). Cappelen Damm Akademisk. https://doi.org/10.23865/noasp.143.ch2 

forskningstema. Dette til tross for at akademia i løpet av det siste halv- 
annet århundre har utviklet seg fra å være totalt mannsdominert til å 
bli en mer kjønnsbalansert institusjon. Som beskrevet i innledningen til 
det forrige kapitlet er det, ved norske universitet, tilnærmet kjønnsba- 
lanse både på bachelor- og masternivå og hvis vi ser på alle vitenskapelig 
ansatte. Likevel er det en stor ubalanse mellom forskjellige fagområder og 
mellom forskjellige stillingsnivåer. Det er flere menn innen naturviten- 
skap og teknologi så vel som på høyere nivåer, og flere kvinner i medisin/ 
helse, humaniora og samfunnsfag så vel som på lavere nivåer. 

At menn og maskuliniteter i så liten grad har blitt trukket tydelig inn 
i forskningen om akademia fra et kjønnsperspektiv får ulike effekter. Et 
hyppig diskusjonstema innenfor forskningsområdet er for eksempel at 
kvinner stoppes av ulike barrierer i karriereutviklingen. At også en del 
menn rammes av de samme barrierene som rammer kvinner, er derimot 
underbelyst. Motbakkene oppleves av individer på tvers av kjønn, selv om 
kvinner er i flertall. 

Når forskningen i liten grad tar opp menn, reduseres også mulighe- 
ten til å forstå hva som skjer når kvinner skyves ut eller selv trekker seg 
opp mot toppnivå, og om det kan skyldes motstand fra mennene i orga- 
nisasjonen eller om det er andre faktorer som spiller hovedrollen. Når 
menns perspektiver og erfaringer ikke blir trukket inn i forskningen, 
blir argumentene ofte preget av en abstrakt modell av konkurranse mel- 
lom kjønnene, der det ene kjønnet taper og det andre kjønnet vinner. 
Kjønn blir som to «klasser» som har motstridende interesser. Dette er 
imidlertid ikke i samsvar med verken likestillingsforskning eller nyere 
kjønnsforskning. Kjønnsforskning understreker at vi, både kvinner og 
menn, «gjør kjønn» - samtidig som samfunn og kultur i høy grad set- 
ter rammene for på hvilke måter det er akseptert at kjønn skal gjøres. 
Reglene for å gjøre kjønn kan være enda strengere for menn enn for kvin- 
ner (se f.eks. Brandth & Kvande, 2015; Connell, 1995; Ekenstam et al., 1998; 
Ø. Holter, 2007; Ø. Holter et al., 2009; Kimmel et al., 2004; Lorentzen, 
1996; Lorentzen & Ekenstam, 2006; Messerschmidt, 2015). 


1 Seinnledningen til del 3 for beskrivelse av teorien rundt å «gjøre kjønn». 

Vi ønsker å trekke menn tydeligere inn i bildet, og i dette kapitlet 
legger vi frem resultatene av våre studier om hva mannsdominansen 
ved Det matematisk-naturvitenskapelige fakultet (MN-fakultetet) ved 
Universitetet i Oslo kan bety - for kvinner og menn. Vi starter med å 
beskrive aspekter av hvordan det er å være mann ved MN-fakultetet. Er 
det fortsatt slik at toppjobbene i realfag «krever sin mann»? Eller møter 
menn også særlige problemer, fordi de er menn? Siden diskuterer vi hva 
det betyr å være i majoritet. Har for eksempel menns dominans i høyere 
stillinger noen innvirkning på arbeidsmiljøet og karriereveiene? Etter- 
som MN-fakultetet består av meget ulike fag har vi også undersøkt om 
det er forbindelser mellom menn og maskulinitet på den ene siden og 
faglig prestisje og faghierarki på den andre siden. Vårt materiale omfatter 
to spørreundersøkelser, én til studenter og én til ansatte, intervjuer med 
både menn og kvinner samt deltakende observasjon.” 


Hvordan er det å være mann ved Det 
matematisk-naturvitenskapelige fakultet? 


«Det er ikke det at jeg devaluerer kvinner. Men jeg har funnet ut at jeg snakker 
opp menn. Jeg snakker om kompetansen deres på en annen måte. Jeg foreslår 
dem oftere for ting.» 


Aksel, mannlig professor og leder 


Er det da en fordel å være mann på MN-fakultetet? Det enkle svaret, ut fra 
våre data, er «ja». Mer enn man kunne antatt, ut fra Norge som et relativt 
likestilt land. Det er særlig spørreundersøkelsene som viser et betydelig 
kjønnsgap i menns favør, altså et pluss for menn, statistisk sett. Men også 
våre kvalitative data, intervjuer og observasjoner bekrefter dette. Aksel 
beskriver for eksempel i sitatet ovenfor hvordan han har oppdaget at han 
«gjør» menn kompetente gjennom å snakke godt om deres kompetanse 
og anbefale dem for ulike typer oppgaver - noe som han ikke gjør på 
samme måte med kvinner. 


2 Materialet og hvordan vi har samlet det inn beskrives nærmere i bokens metodevedlegg. 

Da vi spurte masterstudentene «Har du opplevd negativ sosial behand- 
ling fra dine medstudenter eller andre på samme nivå i ditt master- 
program/gruppe», svarte bare 9 prosent av mennene ja, mot 28 prosent 
ja-svar blant kvinner. Tilsvarende tall for samme spørsmål om negativ 
akademisk behandling er 10 prosent for menn og 16 prosent for kvinner. 
Spørreundersøkelsen viser at negative erfaringer med studiemiljøet er 
vesentlig mindre vanlig blant mannlige enn blant kvinnelige studenter. 

Blant stipendiatene fortsetter forskjellene. For eksempel vurderer stipend- 
iatene veiledningen forskjellig ut fra kjønn. Henholdsvis 9 prosent 
av mennene og 13 prosent av kvinnene føler at de ikke ble oppmuntret 
av ph.d.-veileder til å gå videre til en postdoktor, og 12 prosent av men- 
nene, mot 19 prosent av kvinnene, ble ikke introdusert til internasjonale 
forskningsnettverk av sin veileder. Selvtillit er også mest synlig blant 
mennene. For eksempel forteller 43 prosent av mennene og 31 prosent av 
kvinnene at de mener at de har «talent» for forskning. 

Også blant de ansatte forteller menn betydelig sjeldnere om problemer 
i karrieren, sammenlignet med kvinner. Bare knapt halvparten så mange 
menn som kvinner svarer for eksempel ja på spørsmål om de blir negativt 
vurdert eller gransket på sin arbeidsplass, eller om de må jobbe hardere 
enn kollegene for å bli vurdert som en legitim forsker eller ansatt. Flere 
menn enn kvinner mener at kulturen på arbeidsplassen er støttende, 
og færre at profesjonell isolasjon eller kollegers holdninger har påvirket 
karrieren negativt. Om vi ser på alle faktorer i ansattundersøkelsen som 
har påvirket karrieren negativt, viser det seg at menn skårer bedre enn 
kvinner på to tredjedeler av faktorene som nevnes, mens en tredjedel av 
faktorene slår ut omtrent likt for menn og kvinner. 


Variasjoner blant menn 


At det å være mann er et statistisk pluss på fakultetet gjelder som tendens, 
men betyr ikke at alle menn, eller menn i enhver situasjon, kommer bedre 
ut enn kvinner. I stedet viser dataene et mer variert bilde. Menn opplever 
sjeldnere problemer og motbakker, sammenliknet med kvinner - men 
det er stadig en betydelig del av menn som opplever tilsvarende proble- 
mer. For eksempel er to av tre som forteller at de opplever problemer med 

faglig devaluering kvinner. Men en av tre er mann. Det er altså ikke slik 
at kjønnene utgjør «rene» klasser eller kategorier. 

Noen av de intervjuede mener også at det ikke er kjønn i seg selv som 
avgjør om en får problemer eller ikke, men andre forhold. Når vanskelig- 
heter med å kombinere en forskerkarriere med å danne familie diskute- 
res, beskriver for eksempel Stein, mannlig professor og leder, hvordan «de 
mennene som etablerte seg og kvinnene, ble hengende etter». Det er ingen 
forskjell mellom menn og kvinner som danner familie, mener han. For- 
skjellen består av at flere menn ikke danner familie i den kritiske perioden 
der kvalifisering for en fast stilling skjer - og at de dermed kan fokusere 
fullt ut på jobben. Martin, mannlig postdoktor, fremhever også at det 
ikke er kjønn, men mengden av omsorgsarbeid som påvirker karriere- 
mulighetene negativt. «Å ha barn rammer menns karriere like hardt som 
kvinners», mener han. «Like hardt» stemmer ikke med vårt materiale, 
men en tendens til at det også rammer menn, er tydelig nok. 

Menn opplever altså også arbeidsmiljøproblemer, og det er nær- 
liggende å spørre om mennene opplever særegne problemer, ikke bare 
problemer som likner de som kvinner opplever. I spørreundersøkelsene 
forteller menn i «kvinnetypiske posisjoner» om mer problemer. Det kan 
bl.a. handle om kombinasjon av omsorg og arbeid, og at partnerens kar- 
riere har prioritet. Men finnes det også «mannstypiske» problemer? Her 
er materialet overraskende taust. I spørreundersøkelsene kommer menn 
og kvinner enten ut omtrent likt, eller menn kommer bedre ut (færre 
problemer). Ekstra belastninger for menn, som kvinner sjelden opplever, 
eksisterer nok også, men de danner ikke et tydelig mønster i våre data (se 
kapittel 5, «Erfaringer i akademia - en ny kartlegging»). 


Hvem er i majoritet? 


Menn er i majoritet på professornivå ved alle MN-institutter unntatt ett. 
På student- og rekrutteringsnivå er det mannsdominans ved fem institut- 
ter, noenlunde balanse på to, og kvinneflertall på to. 

Noen av forskjellene mellom kvinners og menns opplevelser og opp- 
fatninger så vi mest tydelig på instituttet med kvinnedominans i rekrut- 
teringsstillingene og mannsdominans på høyere nivåer. Selv om denne 

situasjonen ikke er vanlig på fakultetet, er den vanlig hvis en ser på 
universitetet som helhet, og av den grunn interessant. Menn på lavere 
nivåer ser her kvinneflertall blant sine jevnaldrende kolleger, mens høy- 
ere opp i stillingshierarkiet er menn i flertall og enheten kan derfor ha 
likestillingstiltak med positiv særbehandling av kvinner. Mads, postdok- 
tor, illustrerer at en del menn føler dette som urimelig: «Får du så mye 
hjelp som kvinnene får, så er det ikke rart at du lykkes.» Heidi, kvinnelig 
postdoktor, beskriver hvordan også hennes mannlige postdoktor-kol- 
leger ser fakultetets likestillingstiltak som urettferdige: «Så jeg har også 
snakket noe om dette med minst to helt forskjellige postdoktorer som er 
menn, og jeg har fått nettopp samme reaksjon, at de var ah, litt sånn sure 
på grunn at de synes at vi [kvinnene] får hjelp, mens de ikke får hjelp. Fordi 
det er veldig vanskelig også for menn å få en stilling, og de er i mindretall 
ved instituttet.» 

De kvinnelige forskerne ved samme institutt forteller også om mindre- 
tallssituasjoner. Hedda, kvinnelig førsteamanuensis, sier at hun har «vokst 
opp» på instituttet. Hun har vært student, stipendiat og postdoktor der. I 
løpet av hele den perioden hadde hun mange kvinnelige arbeidskamera- 
ter og tenkte ikke så mye på verken kjønnsbalanse eller likestillingstiltak. 
Nå, når hun har fått en fast stilling som førsteamanuensis, ser det litt 
annerledes ut. «Nå kan jeg plutselig være den eneste kvinnen i et rom», 
sier hun. Siri, kvinnelig postdoktor ved det samme instituttet, bekrefter 
Heddas beskrivelse. «Så det finnes en del toppforskere som er kvinner, men 
det er klart at det er færre enn det er menn. [...] Det føles ikke mannsdomi- 
nert egentlig. Ikke på den måten at man tenker på det. [...] Men på andre 
siden, de fleste professorene som finnes er menn, så man kan ofte havne i 
en situasjon hvor man står der som eneste kvinne.» 

Verken mennene eller kvinnene sier noe om hvordan det er å være i 
flertall. Når kvinnene oppnår høyere karriereposisjoner oppdager de 
plutselig at de er i mindretall, slik Hedda sier. At de var i majoritets- 
gruppen som studenter eller doktorgradskandidater har de i liten grad 
reflektert over. Tilsvarende beskriver de mannlige postdoktorene at de 
tilhører mindretallsgruppen, til tross for at de ikke lenger er studenter 
med 70 prosent kvinnelige kullkamerater. Postdoktorgruppen består 
av omtrent like mange menn og kvinner, og som mannlige postdoktor 

burde de derfor oftest befinne seg i situasjoner, «rom», med tilnærmet 
kjønnsbalanse eller med et flertall mannlige seniorforskere. 

De kvinnelige forskerne ved instituttene med mannsdominans fra 
student- til professornivå forteller også om sin mindretallssituasjon. 
Kathrine, kvinnelig førsteamanuensis, sier for eksempel at hun føler seg 
ensom: «Jeg føler meg ganske ensom akkurat nå. Uten kvinnelige rollemo- 
deller. Jeg er i et felt hvor jeg ofte er den eneste kvinnen i en gruppe med 20 til 
25 menn. Ja, så jeg ville likt å se flere kvinner.» Hun beskriver hva hun savner: 
«Det er mer at menn pleier å være mer, snakker lettere med menn, de synes 
det er mindre flaut tror jeg [...] så det er på en måte et kameratskap mellom 
menn som de ikke har med en kvinne. Og fordi det ikke er nok kvinner, har 
vi ikke det samme [situasjon]. [...] Jeg har ikke kameratskap med kvinner.» 

Mennene som beskriver kjønnsubalansen reflekterer mindre om effek- 
tene av å være i majoritet. I stedet beskriver de hvordan de føler seg mer 
bekvemme med å jobbe med menn enn med kvinner. Erik, mannlig profes- 
sor ved et av instituttene der menn er i majoritet fra studentnivå til profes- 
sornivå, beskriver for eksempel hvordan han gjerne møter sine stipendiater 
utenfor campus: «Om vi trenger å prate om noe mer komplisert, så synes jeg 
at diskusjonene blir bedre om vi går en tur sammen.» Erik mener at det blir 
mer komplisert å jobbe slik med kvinnelige stipendiater enn med mann- 
lige. Han nevner episoder der han har vært sammen med sine mannlige 
stipendiater og hvor kvinner kunne ha følt seg ubekvemme, og er generelt 
urolig for at kvinner ofte kan føle seg utilpasse i mer uformelle miljøer. 

Ingen av mennene nevner problemer i selve arbeidet — at kvinner skulle 
prestere dårligere enn menn, ha en annen idé om hvordan forskning skal 
gjøres, være mindre gode til å skrive og så videre. Det er å jobbe med 
kvinner utenfor universitetets tjenesterom og laboratorier som mange 
menn mener er som besværlig. De beskriver en uro over at kvinnene skal 
føle seg ubekvemme eller tro at mennene vil noe mer enn bare å være kol- 
leger. Noen drar for eksempel gjerne til en hytte for å skrive konsentrert i 
noen dager. Det går fint å gjøre dette i en forskergruppe med bare menn, 
men det blir vanskelig dersom det er kvinner i gruppen. På samme måte 
beskrives det som mer besværlig å dra på konferanse med kvinnelige kol- 
leger eller stipendiater. Den formelle delen med selve konferansen er ikke 
noe problem, men problemene melder seg i de mer uformelle delene, som 

selve reisen, ølen i baren med kolleger fra et annet universitet, eller mid- 
dagen og samværet på kvelden. 

Det er ikke bare ved institutter der kvinner er i mindretall at menn 
føler seg mer bekvemme med menn enn med kvinner. Svein, som er pro- 
fessor og leder for en forskningsgruppe ved et av instituttene med flere 
kvinnelige enn mannlige studenter og stipendiater, forteller for eksempel: 
«Jeg har flere kvinnelige stipendiater enn mannlige i gruppen min. Men 
mennene er mye mer aktive. De inviterte oss eldre til fotball [...] og vi tok 
en øl etterpå. Så jeg... nå er det slik at jeg er mer kjent med dem. Men jeg 
kan ikke si nei bare fordi kvinnene ikke spør.» 

Også kvinnene beskriver de uformelle sammenhengene som mest 
problematiske hva gjelder møter med menn, selv om de legger noe min- 
dre vekt på de uformelle delene av den faglige virksomheten og i stedet 
ofte peker på rent sosiale situasjoner. Marianne, kvinnelig postdoktor i 
en mannsdominert forskergruppe, sier: «Det er ingen feil med de andre i 
gruppen [...] men alle tingene vi gjør sammen handler om sport eller alko- 
hol. Det er jeg ikke interessert i, og da blir jeg ukomfortabel og utenfor.» I 
en diskusjon om hvor viktig det uformelle ved f.eks. en konferanse er for 
nettverksbygging, hadde menn og kvinner ulike meninger. For mennene 
fremsto ølen i baren etter konferansemiddagen som viktig for å knytte 
kontakter som kunne resultere i ulike typer forskningsarbeid, mens for 
kvinnene var det de formelle konferanseaktivitetene som bygde nett- 
verk — for eksempel presentasjoner og tilhørende diskusjoner. 

Både menn og kvinner mener at det å være i majoritet respektive mino- 
ritet har betydning for arbeidet. Der kvinner ofte beskriver hvordan de 
opplever sin mindretallsposisjon, at de føler seg ensomme eller utenfor, 
forteller menn typisk at det er lettere å arbeide med andre menn. Selv om 
menn og kvinner beskriver problemene noe ulikt, er det for begge kjønn 
uformelle situasjoner i forbindelse med arbeid som typisk beskrives. 


Menn, kvinner og nettverk 


Får kjønnsubalansen, som både menn og kvinner beskriver som utfor- 
drende, noen innvirkning på deres faglige arbeid? Er det for eksempel 
slik at kvinner og menn har ulik tilgang til nettverk og støtte fra kolleger 

på høyere nivå? Betyr det at menn er mer bekvemme sammen med andre 
menn at kvinner ikke blir invitert i faglige sammenhenger? Når vi i 
ansattundersøkelsen spurte om tilgang til nettverk, var det ingen kjønns- 
forskjell i svarene når det gjaldt nettverk innenfor Norge. Men mennene 
mente i noe høyere grad enn kvinnene at de hadde fått tilgang til inter- 
nasjonale nettverk gjennom sin veileder. 12 prosent av mennene, mot 19 
prosent av kvinnene, svarte at de ikke hadde fått slik tilgang. Det var også 
en tydelig kjønnsforskjell i svarene når vi spurte om hvilke faktorer som 
var viktige for å oppnå suksess i akademia. Den største forskjellen gjelder 
faktorer som menn vektlegger i mindre grad enn kvinner. Menn mener 
for eksempel i mindre grad enn kvinner at god støtte fra senior/mentor, 
nettverk og mobilitet må til for å oppnå suksess. De er også mindre opp- 
tatt av rollemodeller. En mulig tolkning er at mennene legger mindre vekt 
på det de allerede føler seg inkludert i. De er omgitt av mannlige mento- 
rer og rollemodeller, og trenger ikke å fremheve dette. Det er naturlig for 
dem å tilhøre nettverk og å få støtte fra seniorforskere, og det er derfor 
ikke noe de legger merke til på samme måte som kvinner, som i høyere 
grad føler seg ekskludert. 

I intervjuene beskriver imidlertid både kvinner og menn nettverk 
og støtte fra kolleger i høyere stillinger som meget viktig for mulig- 
hetene til å gjøre karriere i akademia. Forskjellene i svarene mellom 
det kvantitative og det kvalitative materialet kan skyldes at nettverk 
ikke ble definert i ansattundersøkelsen. Spørsmålet kan derfor ha blitt 
tolket snevert; at det først og fremst gjaldt formelle nettverk. Inter- 
vjuene beskriver i hovedsak betydningen av uformelle nettverk og 
mentorskap. Jan, mannlig professor, sier for eksempel: «Internasjonalt 
samarbeid har alltid vært der, og det er viktig. Når du er ny er inter- 
nasjonalt samarbeid, særlig med etablerte kontakter, viktig for å få et 
nettverk, et internasjonalt nettverk, og å bli invitert til konferanser og 
få tilgang til et større nettverk.» Også Bjørn, mannlig professor, under- 
streker den betydning nettverk har hatt for hans karriere: «Han som 
var sjefen min den gangen, professoren min [da jeg var doktorgrads- 
student], hadde invitert denne fyren til å komme til oss. Jeg var en ny 


3 Også kalt «sjeldenhetsverdi» (scarcity value) i surveyforskning. 

doktorgradsstudent, og vi møttes den første dagen han kom hit, og vi 
begynte å snakke om hva vi har gjort, hva vi ville gjøre, og han sa, ‘hei, 
jeg har noe, kanskje det kunne interessere deg’, og jeg sa, ‘wow, det ser 
spennende ut. Kunne vi gjort noe her sammen? Og det var sånn det 
rullet videre. Du vet.» 

Det er sterk enighet om at for å lykkes må man være en del av et stort, 
internasjonalt og sterkt nettverk. Det er visse navn i feltet som «åpner 
dører», og det er i ens interesse å være nær mennesker med disse navnene. 
De intervjuede beskriver hvordan de ble medlemmer av slike nettverk ved 
å bli introdusert av kollegaene eller veilederen. Å ha tilgang til et nettverk 
betyr for eksempel økt mulighet til ansettelse, spesielt i lavere stillinger 
som stipendiat eller postdoktor. Personen som får stillingen trenger ikke 
nødvendigvis å være en del av nettverket selv, det er nok å bli anbefalt av 
et nettverksmedlem. 

En del av våre kvalitative data viser imidlertid et tydelig kjønnsmønster, 
der menn driver nettverk med menn og støtter andre menn i høyere grad 
enn nettverk med kvinner eller støtte til kvinner. Dette er de intervjuede 
veldig klar over. Den underliggende forståelsen er at folk ønsker å omgi 
seg med andre som ligner dem, da dette gjør dem mer «bekvemme» — noe 
som har forskjellige konsekvenser for kvinner og menn. Henry, mannlig 
professor, sier for eksempel: 


«Kanskje, kanskje det er noe bias. Noen ganger er det lett å sette fingeren på, jeg 
har definitivt hørt meninger fra mannlige, la meg si, eldre mannlige professorer 
som ikke forventer nok fra sine kvinnelige studenter. Ikke forventer det samme. 
[...] Det er et miljø som i tall er dominert av menn, og hvor jeg gjetter på at 
menn føler seg bekvemme, kanskje mer enn kvinner. Fordi, jeg mener, bare se 
på tallene. [...] Når det gjelder å ansette, i forhold til mine egne postdoktorer, 
hvis alt annet er likt ville jeg valgt den jeg tror jeg har best kjemi med, på et per- 
sonlig nivå. Fordi man samarbeider hele tiden, så man vil ha en person man kan 
samarbeide godt med. Og hvis andre folk møter de samme [faglige] utvelgelses- 


kriteriene, da er det mye rom for bias her.» 


Marit, kvinnelig førsteamanuensis, beskriver det samme, men fra et 
«utenfraperspektiv»: «De tror de er ‘for’ likestilling, men de oppfører seg 
som [...] at de ubevisst favoriserer, kanskje, en mann - uten at de vet om 

det selv. Ikke fordi det er med vilje, men kanskje det bare er fordi du ikke er 
helt klar over hva du gjør eller sier.» 

De intervjuede, både kvinner og menn, beskriver hvordan nettverkene 
som er avgjørende for en karriere i akademia skapes i uformelle situasjo- 
ner og bygger på «kjemi», altså at man trives sammen og er bekvemme 
i hverandres nærvær. Som nevnt tidligere i kapitlet forteller mannlige 
ph.d.-veiledere at de føler seg mer bekvemme i relasjonen til mann- 
lige enn til kvinnelige stipendiater; noe som sannsynligvis får effekt 
på stipendiatenes tilgang til uformelle nettverk og tilsvarende på deres 
karrieremuligheter. 


Kjønn og faghierarki 


«Men jeg er i en gruppe som ikke har så høy status. Faget mitt regnes som litt 
mykere. Vi jobber veldig tverrfaglig.» 
Grete, kvinnelig postdoktor 


Som vi tidligere har påpekt, er MN-fakultetet kjønnsdelt. Fem av ni insti- 
tutter er numerisk dominert av menn på alle nivåer, mens de fire gjen- 
værende har kjønnsbalanse eller kvinnedominans på studentnivå, og 
bare ett har balanse også på høyere nivåer. Også innenfor instituttene 
er kjønnsdelingen tydelig. Ved Matematisk institutt finnes for eksempel 
nesten alle de kvinnelige vitenskapelig ansatte innenfor statistikk, og 
nesten ingen innenfor mekanikk eller ren matematikk. 

Forskning om likestilling har i lang tid fremhevet betydningen av 
arbeidsdelingen i samfunnet — kvinner i «myke» jobber, menn i «harde» 
jobber, og hvordan ulik premiering av disse områdene bidrar til at mål 
om likestilling ikke oppnås (Ellingsæter & Solheim, 2002). De «harde» 
områdene er knyttet til maskulinitet, mens de «myke» er knyttet til 
femininitet.* Dette er fortsatt relevant i forhold til den kjønnsmessige 
arbeidsdelingen i akademia. 


4 Historisk forskning har fremhevet hvordan dette skillet mellom «hard» maskulinitet og «myk» 
femininitet ble mer uthevet og systematisert i moderne tid og gjennom industrialiseringen, selv 
om det også delvis har eksistert i tidligere epoker (Holter, 1997). 

I vårt kvalitative materiale framgår det tydelig at visse forsknings- 
retninger og -grupper har høyere status enn andre. Da Grete i sitatet 
ovenfor beskrev sitt forskningsområde da hun presenterte seg for en 
seminargruppe, forsto deltakerne godt hva hun mente. Flere av dem 
refererte til Gretes beskrivelse i sine presentasjoner. Jorunn, også kvin- 
nelig postdoktor, sa for eksempel: «Forskningsområdet mitt regnes også 
som mykt. Det har heller ikke høy status. Jeg tror det er fordi gruppen min 
består av forskere fra to forskjellige institutter.» Marit, kvinnelig postdok- 
tor, beskriver på samme måte hvordan hennes gruppe blir sett på som 
«soft». På tross av at hun jobber i en gruppe med lav status, mener hun 
likevel at hun som individ blir sett på som kompetent selv utenfor grup- 
pen. Noe hun tror har å gjøre med at hennes utdannelsesbakgrunn er 
innenfor fagets kjerne. Den er «veldig sånn teknisk teoretisk»: 


«Jeg tror akkurat den velviljen strekker seg utenfor gruppen også. Fordi jeg har 
en veldig sånn teoretisk bakgrunn. Men denne gruppen vår ses på som soft, 
som en bløt vinkling innen faget. Og jeg vet godt at mange av de som selv reg- 
ner seg som kjernen i faget, som er sånn tungt teknisk eller veldig matematisk 
teknisk, de synes kanskje det vi driver med er litt sånn soft og kanskje ikke en 


ekte del av faget.» 


Tidligere studier har vist en overensstemmelse mellom kjønnsbalanse og 
faghierarki; dess høyere opp i hierarkiet et fag plasserer seg, desto lavere 
andel kvinner. For eksempel viser Henningsen og Liestøl (2013) at kvinner 
på gruppenivå foretar faglige prioriteringer som impliserer at de kommer 
inn i nedre del av det som kan betegnes som akademias verdsettings- 
eller prestisjehierarkier. De fagdisiplinene som tradisjonelt er ansett for 
«harde» og som er plassert på toppen av hierarkiet har lavest kvinne- 
andel, mens de fagene som tradisjonelt er blitt ansett som «myke» har 
størst kvinneandel. Assosiasjonen er meget sterk. Faghierarkiet og skillet 
mellom «harde» og «myke» fagdisipliner er videre knyttet til kulturell 
prestisje, belønning og status (Henningsen & Liestøl, 2013). 

I undersøkelsen til masterstudenter spurte vi om de opplever at deres 
masterprogram blir oppfattet som feminint eller maskulint. 10 pro- 
sent svarte ja feminint, 18 prosent ja maskulint, og 69 prosent nei ingen 
av delene. På spørsmål om hvilke fagområder som har høyest status, 

feminine eller maskuline, svarte 11 prosent maskuline og 1 prosent femi- 
nine. Men de fleste svarte samme status (30 prosent) eller unnlot å svare. 
Resultatene kan tolkes i retning av at masterstudentene har stor tro på at 
likestilling er etablert - kjønn bør ikke spille en rolle. 


Menn i mannsdominerte fag 


Hvordan virker faghierarkier inn på menns situasjon ved fakultetet? Gjør 
menn det bedre innen mannsdominerte fag? Ut fra anonymitetshensyn 
var variabelen institutt/enhet utelatt fra databasen med resultatene fra 
spørreskjemaundersøkelsen. For å likevel kunne undersøke effekten av 
faghierarkier ble det utarbeidet en variabel «faghierarki», der enhetene på 
fakultetet ble slått sammen til følgende tre faghierarkiske nivåer: 


e Hoyt nivå tilsvarer de «hardeste» fagene (matematikk, fysikk, 
astrofysikk) 

e Middels nivå tilsvarer fag i midten (informatikk, geofag, kjemi) 

e Lavt nivå tilsvarer de «mykeste» fagene (biologi, farmasi) 


Nivåene er delvis inspirert av det klassiske positivistiske faghierarkiet 
formulert av August Comte for nær 200 år siden, men er åpenbart 
en svært grov eller bred kategorisering med stor variasjon innenfor 
kategoriene. 

Faghierarkiet ovenfor viser den forventede sammenheng med kjønn: 
høyt nivå er numerisk mannsdominert, omtrent to av tre forskere er 
menn, mens lavt nivå er kvinnedominert, to av tre er kvinner når alle 
stillingsnivåer ses samlet. Men betydning er liten i forhold til mange vik- 
tige variabler i undersøkelsen inklusive miljøvariabler som negativ faglig 
oppmerksomhet og uønsket seksuell oppmerksomhet og kulturvariabler 
som at enheten er ikke-sexistisk. Mønsteret som fremkommer ut fra 
separate analyser av menn og kvinner er omtrent det samme; forskjellene 
er små og ikke signifikante. 

Den viktigste årsaken til at faghierarki ikke spiller en tydeligere 
rolle her kan være at variabelen er for grovmasket samt potensielt store 
lokale variasjoner. Den tredelte hierarkivariabelen får ikke med seg den 

kjønnsmessige arbeidsdelingen og prestisjehierarkiet innad på hvert 
fagområde. Dette kan illustreres numerisk av situasjonen ved Institutt 
for informatikk; for de seks større masterprogrammene ved institut- 
tet varierte kvinneandelen i 2020 fra 14 prosent opp til 59 prosent, og 
med parallelle forskjeller i lærerstaben. En annen mulig tolkning er at 
fagorientering (hard, middels, myk) ikke betyr så mye i seg selv, men er 
en strukturell faktor i bakgrunnen som betyr mer når den kombineres 
med andre faktorer — f.eks. en flytende overgang mellom «prestisje» og 
«maskulinitet». 

På et viktig punkt indikerer likevel spørreundersøkelsen klare kjønns- 
forskjeller når det gjelder betydningen av faghierarkivariabelen. Det 
gjelder spørsmålet om man føler at man har fått tilfredsstilt sine karriere- 
ambisjoner i nåværende stilling, som figur 2.1 viser. 


Lavt Middels Høyt 


Enhetens nivå i faghierarkiet 


mMenn E Kvinner 


Figur 2.1. Andel som har oppfylt karriereambisjon i nåværende stilling, etter kjønn og faghierarki. 
Tallene vises i prosent. Kilde: FRONT ansatt-survey (N = 409 vitenskapelig ansatte). 


Her er ulikheten mellom menns og kvinners opplevelser svært tydelig. 
På lavere prestisjenivå / områder med mange kvinner er kvinnene oftere 
tilfreds (ambisjon oppfylt) enn menn. På høyt nivå / mannsdominerte fag 
er menn mer enn dobbelt så ofte tilfredse sammenliknet med kvinner. 
Disse ulikhetene skyldes ikke ulikt stillingsnivå, siden kontroll for stil- 
lingsnivå viser at dette i liten grad spiller inn. 

Kurvene for de to kjønn tegner et ganske overbevisende bilde av at fag- 
lig hierarki - eller kjønnsfordelingen i miljøet - har betydning for opp- 
levd tilfredshet i forhold til karriereambisjoner. For menn er det tenkelig 
at det gir en ekstra gevinst å ha lykkes i et fag i toppen av et hierarki pri- 
meert utformet av menn. For kvinner kan det «mannsgenererte» hierar- 
kiet virke svakere inn, og muligens er det lettere å lykkes — og å oppfatte 
seg som vellykket - i et fag hvor mange kvinner søker seg inn. Og muli- 
gens føler begge kjønn at det er lettere i være i fag hvor det er mange av 
eget kjønn, slik vi så eksempler på i intervjuene gjengitt over (se f.eks. 
Holter & Rogg, 2010). 


Diskusjon 


Det empiriske materialet i dette kapitlet viser en tydelig tendens til at menn 
opplever færre arbeidsmiljøproblemer enn kvinner. Vi ser tendenser til 
uformelt fellesskap mellom menn, en lite reflektert majoritetsposisjon og 
at en akademisk karriere settes i kontrast til familie og omsorg - ikke 
bare for kvinner, men også for menn. Det er også indikasjoner på at faglig 
hierarki - eller kjønnsfordelingen i miljøet - har betydning for opplevd 
tilfredshet i forhold til karriereambisjoner. 

At menn opplever færre problemer i arbeidsmiljø og fagkultur enn 
kvinner er ikke et resultat som er spesielt for vårt materiale. Tvert imot 
er resultatene tilsvarende resultater fra undersøkelser gjennomført i aka- 
demiske organisasjoner i bl.a. Irland og Storbritannia. Spørreskjemaet i 
ansattundersøkelsen i FRONT bygger på skjemaene fra den irske under- 
søkelsen Integer og undersøkelsen Asset fra Storbritannia (Aldercotte 
et al., 2017; Drew, 2013), noe som gjør at resultatene kan sammenliknes 
mer presist. Integer og FRONT gir et nesten overraskende likt bilde av 
kvinners og menns oppfatninger av arbeidsmiljøet. Også i den irske 
undersøkelsen fant man at kvinner sjeldnere enn menn opplevde at kol- 
leger ba om deres synspunkter og oftere enn menn opplevde at de var 
utsatt for negativ faglig oppmerksomhet («scrutiny») fra kollegene. Bety- 
delig færre kvinner enn menn mente også at kulturen på enheten var 
ikke-sexistisk eller respektfull, og mannlige respondenter følte seg bedre 
evaluert enn deres kvinnelige motpart i både undervisning og forskning 

(Drew, 2013). Også resultatene fra Asset-undersøkelsen tilsvarer våre. 
Her fant man at kvinner fikk mindre positive tilbakemeldinger, mindre 
anerkjennelse og hadde mindre ressurser og støtte enn menn (Aldercotte 
et al., 2017). 

Materialet i dette kapitlet ma ses i lys av «kjonnsgapet» i erfaringer 
som oppsummeres mer helhetlig i kapittel 5 «Erfaringer i akademia - en 
ny kartlegging». Effekten av kvinners større problemer med arbeidsmiljø 
og fagkultur ble formulert allerede på 1990-tallet i hypotesen «akkumu- 
lering av ulempe». Hypotesen, som bl.a. bygger på studier fra USA, går 
ut på at det ikke er én enkelt faktor som skviser kvinnene ut oppover i 
karriereløpet, men at det i stedet er en sammensatt prosess med mange 
komponenter med ulike årsaker og virkemåter (se f.eks. Blue et al., 2018; 
Husu, 2005; Ivle, 2012; Pollack, 2013). I kapittel 7 drøftes denne hypotesen 
nærmere. 


Fellesskap mellom menn 

Kan de tendenser til uformelt fellesskap mellom menn som finnes i det 
empiriske materialet være en av årsakene til at menn rapporterer færre 
problemer med arbeidsmiljø og fagkultur? Hva betyr det for andre menn 
at flere mannlige forskere gir uttrykk for at de er mer bekvemme med å 
inkludere menn enn kvinner i uformelle sammenkomster og nettverk? 
Uformelt fellesskap mellom menn er et element som har vært beskrevet 
i mange teoritradisjoner og ofte er betegnet som homososialitet (se f.eks. 
Holgersson, 2006, 2013; Lindgren, 1996). Det er også knyttet til teori om 
«hersketeknikker» (H. Holter, 1981). I organisasjoner der menn domine- 
rer på de høyeste stillingene, som i akademia, betyr dette at menn både 
identifiserer seg med, vil arbeide med og forstår sin posisjon i forhold 
til andre menn. Kvinner blir ekskludert fordi de forstyrrer den domine- 
rende kulturen og fordi de ikke har maktressursene som gjør det verdt 
å inkludere dem (Lindgren, 1996). Konkret fungerer homososiale struk- 
turer slik at menn i høyere posisjoner hjelper menn i lavere posisjoner 
gjennom for eksempel å invitere dem inn i forskjellige nettverk. Det er 


5 Data fra Integer og Asset beskrives nærmere i kapittel 7. 

forventet at de som blir invitert inn «betaler tilbake» ved å vise lojalitet 
og samme type hjelp når de selv har oppnådd maktposisjoner (se f.eks. 
Hamrén, 2007; Snickare, 2012). Husu (2005) beskriver at det er vanskelig 
for de som ikke inngår i de homososiale strukturene å se hva som skjer, 
ettersom det kommer til syne som ikke-hendelser for de som står utenfor: 


Det som skjer [for de som står utenfor de homososiale strukturene, vår anm.] 
kan egentlig være at ingenting skjer, eller at noe som burde skje i karrieren ikke 
skjer — man blir ikke sett, hørt, lest, referert eller sitert, invitert, oppmuntret, far 


ikke støtte, blir ikke validert og bekreftet. (Husu, 2005, s. 25, vår oversettelse) 


Brandser og Sumer (2017) mener at homososiale strukturer ikke bare 
kommer til syne i ikke-hendelser for de som ikke er inkludert, men at det 
også på høyere stillingsnivåer kommer til syne som en aktiv motstand. 

Det er ingen tvil om at nettverk har betydning for arbeid og karriere 
i akademia (se f.eks. van Balen et al., 2012; Caplan, 1995; Pourciau, 
2006). Kriteriene for vitenskapelig suksess og utmerkelse skapes og defi- 
neres i nettverk av forskere — forskere som igjen inngår i andre nett- 
verk som universiteter, forskningssentra, vitenskapelige tidsskrifter og 
forskningsråd. Portvokterne til disse arenaene — som altså sitter med en 
definisjonsmakt hva angår vitenskapelig kvalitet og anseelse — er fortsatt 
i hovedsak menn (Nielsen, 2015; Osborn et al., 2000). Også rekrutterin- 
gen til slike portvokterposisjoner er i stor grad uformell, og foregår ofte 
ved at man blir invitert på bakgrunn av ens posisjon i et nettverk (van 
den Brink, 2010). 

I begynnelsen av en forskerkarriere er det vanlig med langvarige mid- 
lertidige ansettelser. For at yngre forskere skal få bli i akademia, må de ses 
av og ansettes av forskere med mer erfaring og høyere posisjoner. Nielsen 
(2016) viser hvordan homososiale strukturer påvirker rekrutteringen i 
akademia. Menn i ledende stillinger bidrar til å gjenskape mannlig domi- 
nans i organisasjonen ved å «se» og vurdere kompetansen til andre menn. 
Slik dannes en uformell gruppe for de som blir «godkjent» og tiltenkt 
ulike karrieremuligheter. Ifølge Nielsen (2017) kan en konsekvens av dette 
være at kvinner ser at de ikke inngår i disse homososiale strukturene som 
kan gi karrieremessig suksess, og dermed velger å forlate akademia eller 
lar være å investere i kampen om de absolutte topp-posisjonene. 

Vår studie bekrefter og utdyper resultatene av de refererte studiene. 
At menn er mer komfortable sammen med andre menn og derfor byg- 
ger nettverk med menn i større grad enn med kvinner, beskrives av både 
menn og kvinner ved fakultetet. Samtidig er det en annen motstridende 
tendens i vårt materiale. Som beskrevet i kapittel 1, «Likestilt ubalanse?», 
ønsker både kvinner og menn likestilling og fremfor alt på studentnivå 
også kjønnsbalanse. Dermed er det også en preferanse for heterososiali- 
tet, samarbeid på tvers av kjønn — i det minste når det gjelder holdninger 
og idealer. Selv om de intervjuede er bevisste på de homososiale struktu- 
rene som forekommer, har de imidlertid sjelden en tilsvarende bevissthet 
om hvilke konsekvenser disse strukturene får for kvinner og menn i en 
organisasjon som akademia, der en overveiende del av de høyeste posisjo- 
nene - så vel formelle som uformelle - innehas av menn. Vi tolker dette 
som at ønsket om likestilling og kjønnsbalanse som eksisterer er mer et 
uttrykk for et ideal enn bevissthet om urettferdige forhold. 


Menn og omsorgsforpliktelser 

I kapittel 1, «Likestilt ubalanse?», ser vi at det finnes en forestilling i 
organisasjonen om at kvinner forlater akademia fordi det er vanskelig å 
kombinere en akademisk karriere med foreldreskap. Ideen om den aka- 
demiske idealarbeideren (se Lund, 2012) som et «fantom» som arbeider 
døgnet rundt er sterk, og ses i motsetning til omsorgsforpliktelser. I dette 
kapitlet viser vi en tendens til at omsorgsarbeid ses som et karrierehinder 
ikke bare for kvinner, men også for menn. I intervjuene forteller flere av 
mennene om hvordan grensen mellom de som kan og ikke kan oppfylle 
kravene til den akademiske idealarbeideren går mellom de som har og de 
som ikke har omsorgsforpliktelser og barn. Intervjuundersøkelsen støt- 
ter ikke en oppfatning om at kvinner og menn stiller likt på dette punkt, 
men det er utvilsomt en sterk oppfatning hos noen menn at de er like 
utsatt. 

Disse funnene styrkes av europeiske organisasjonsstudier som viser 
nye trekk blant menn sammenlignet med den mer tradisjonelle masku- 
liniteten (Puchert et al., 2009; Scambor et al., 2013). Scambor et al. (2013) 
viser at, særlig yngre, menn legger mer vekt på personlige relasjoner og 


66 


MENN, MASKULINITETER OG FAGHIERARKIER 


omsorg. Menns omsorg er en sentral del av forskningen på dette feltet, 
inkludert fedres omsorg for egne barn (Ø. Holter, 2007). Brandth og 
Kvande (2015) mener at dersom forholdene legges til rette for slike nye 
tendenser, kan det føre til store endringer blant menn. I en studie fra et 
finsk universitet bruker Lund et al. (2019) begrepet new masculinities for 
å beskrive fremveksten av en mer relasjonelt innstilt maskulinitet. Den 
relasjonelle maskuliniteten erstatter ikke en hegemonisk maskulinitet, 


men både former og formes av den. 


Faghierarkier 

Teori om hegemonisk maskulinitet kan bidra til å forklare assosiasjo- 
nen mellom faglig prestisje og maskulinitet som finnes i det empiriske 
materialet. Teorien beskriver et sosialpsykologisk nivå av delvis skjult og 
delvis ubevisst samspill mellom menn som resulterer i en uoffisiell rang- 
ordning - som altså ikke nødvendigvis er i samsvar med den formelle 
organisasjonsstrukturen. Menn i «hegemoniske» posisjoner er ikke nød- 
vendigvis sjefer eller overordnede. 

Flere trekk ved akademia gjør dette teoriperspektivet relevant. Systemet 
er hierarkisk, der forskere på lavere nivåer er sterkt avhengige av de på 
høyere nivåer. Arbeidshverdagen er preget av uformelle relasjoner - noe 
som tydelig kommer frem i våre data, bl.a. når det gjelder nettverk og 
støtte til karriereutvikling. Et ytterligere moment er høy grad av usikker- 
het, inkludert midlertidighet, på lavere nivåer, og sterk konkurranse. Alt 
dette er trekk som assosieres med hegemonisk maskulinitet i den inter- 
nasjonale forskningen (se f.eks. Kimmel et al., 2004). 

Den klassiske teorien om hegemonisk maskulinitet antok en forholds- 
vis åpen markering av maskulinitet, altså, et spill om makt der vinneren 
var «mer mann» enn taperen. Det stemmer med bl.a. norsk forskning 
om makt mellom gutter i en periode der fysisk styrke er avgjørende 
(Ø. Holter, 1989). Her er mannlighet direkte på spill. Men til og med 
klassisk teori om hegemonisk maskulinitet skyver denne «direkte» 
maktformen i retning «indirekte». Man sier ikke at det handler om mas- 
kulin rang, selv om man gjør det - man markerer rang i praksis. Dette 
kan handle om «taus kunnskap» og kroppsspråk - man vender seg mot 

den dominerende mannen, skyver ut de andre og følger i hans fotspor 
(Messerschmidt, 2015). Det handler også om oversettelse. Altså at et kjøn- 
net ord (som mannlig, kvinnelig) blir byttet ut med ord som er kjønns- 
relatert, men ikke direkte handler om kjønn (som sterk, svak). Noen 
forskere kaller dette «symbolsk oversettelse» av kjønn (Solheim, 2002). 

Dermed kan vi forstå hvorfor hegemonisk maskulinitetsteori kan peke 
mot «the missing link» i forholdet mellom menn og faglig prestisje i aka- 
demia. Vi har å gjøre med en underliggende mekanisme som oversetter 
reelle maktforhold til andre, kjønnsnøytrale termer. På overflaten sies 
ingenting om maskulinitet når det handler om hvem som skal bli det 
nye akademiske «stjerneskuddet». Det er kjønnsnøytrale normer som rår. 
Samtidig kan den hegemoniske maskuline maktordningen spille inn, i 
forhold til den nøytrale verdsettingen. 

FRONT-materialet gir en god del støtte til hypotesen om en modifisert 
form av hegemonisk maskulinitet. Intervjuer forteller om menn, særlig 
på høyt nivå, som tar mannlige fordeler og privilegier for gitt. Spørre- 
undersøkelsene forteller om pågående skjevbehandling, uten at det oftest 
oppleves som et problem i intervjuene med menn. Samtidig er også menn 
i intervjuene inne på at det nok foregår en viss «moderat» kvotering, til 
fordel for menn eller iallfall, at en viss forskjellsbehandling har vært del 
av tradisjonen. 

Spørreundersøkelsene viser at hvert kjønn føler seg mest hjemme og at 
deres ambisjonsnivå blir best ivaretatt på fagområder der deres kjønn er 
godt representert (ikke i mindretall). Menn er langt mindre villige til å 
tenke at kulturen på deres institutt kan være sexistisk enn kvinner, og de 
er også mindre kritiske til fagmiljøet generelt sett. 

Hegemonisk maskulinitetsteori antar at den formelle meritokratiske 
modellen i viktige faser og kontekster «slår sprekker» og ikke fungerer 
som den skal. Den antyder viktige faktorer som spiller inn for at dette 
skjer, inkludert tradisjonelle kjønnsroller, konkurranse, fallhøyde, angst 
og makt. Mye av dette er på spill i karriereveien oppover i akademia. 

I faser av omstilling og truende nedleggelse kan arbeidsorganisa- 
sjoner, ty til mer tradisjonell kjønnsmakt (Ø. Holter et al., 1998). Det 
er ikke nødvendigvis nedskjæring og omstilling som preger universi- 
tetet. Men elementene av trussel, mulig fare og stadig nedbemanning 

oppover i karriereløpet, kan likne en god del — sett fra den enkeltes 
ståsted. Ut fra den enkelte kandidats synspunkt og erfaring er det ofte 
både stadig omstilling og truende nedleggelse av karrieren som gjelder, 
med stadig sterkere og dessuten nye krav til hver enkelt. Forskning viser 
at dermed øker antakelig tendensen til å «falle tilbake» på nokså tradi- 
sjonelle kjønnsoppfatninger, med mindre dette blir spesifikt motvirket 
(Dockweiler et al., 2018). 


Konklusjon 


Menn som gruppe opplever færre arbeidsmiljøproblemer enn kvinner 
som gruppe. Det kjønnsgapet i menns favør som spørreundersøkelsene 
viser (og som vi utdyper i kapittel 5), bekreftes av kvalitative data i form 
av intervjuer og observasjoner. Både blant studenter og ansatte forteller 
menn betydelig sjeldnere om problemer, sammenlignet med kvinner. 
Dette betyr ikke at ingen menn har problemer. En av tre som forteller 
at de opplever problemer med faglig devaluering, er mann. Men menn 
og kvinner kommer enten ut omtrent likt, eller så kommer menn bedre 
ut. Det er ikke noe tydelig mønster av ekstra belastninger for menn, som 
kvinner sjelden opplever, i våre data. 

For både kvinner og menn settes en akademisk karriere i kontrast til 
familie og omsorg. Menn kan oppleve likestillingsinitiativ som urettfer- 
dige ut fra at de ser seg selv som like belastet av familieansvar. 

Menns dominans i høyere stillinger har innvirkning på både arbeids- 
miljøet og karriereveiene. Både menn og kvinner mener at det å være i 
majoritet respektive minoritet har betydning for arbeidet. Menn beskri- 
ver at det er lettere å arbeide med andre menn, samtidig som kvinner 
ofte beskriver sin mindretallsposisjon som at de føler seg ensomme eller 
utenfor. Begge kjønn mener at det er uformelle situasjoner i forbindelse 
med arbeidet som er vanskeligst for de som er i mindretall. De beskriver 
også hvordan nettverkene som er avgjørende for en karriere i akademia 
skapes i slike uformelle situasjoner og bygger på at man er bekvemme 
i hverandres nærvær. Til tross for tydelige beskrivelser av det å være i 
majoritet respektive minoritet, er betydningen av å være i majoritet lite 
reflektert i majoritetsgruppen. 

Fakultetet er ikke bare kjønnsdelt mellom institutter, også innenfor 
instituttene er kjønnsdelingen tydelig. Det kvalitative materialet viser 
tydelig at visse forskningsretninger og -grupper har høyere status enn 
andre. Fagfelt og grupper høyest opp i hierarkiet har ofte lav andel kvin- 
ner. Faglig hierarki - eller kjønnsfordelingen i miljøet - har betydning 
for opplevd tilfredshet i forhold til karriereambisjoner. Kvinner er mer 
tilfredse i fag i de lavere delene av hierarkiene — der de ikke er i mindre- 
tall - mens menn opplever høyere tilfredshet i de høyere delene — der de 
er i majoritet. 


Referanser 


Aldercotte, A., Guyan, K., Lawson, J., Neave, S. & Altorjai, S. (2017). ASSET 2016: 
Experiences of gender equality in STEMM academia and their intersections with 
ethnicity, sexual orientation, disability and age. Equality Challenge Unit. https:// 
www.advance-he.ac.uk/knowledge-hub/asset-2016 

Blue, J., Traxler, A. L. & Cid, X. C. (2018). Gender matters. Physics Today, 7103), 
40-46. https://doi.org/10.1063/PT.3.3870 

Brandser, G. C. & Sümer, S. (2017). Kjønnsbalanse i akademiske toppstillinger - med 
blikk for brytninger og nye muligheter. Tidsskrift for kjønnsforskning, 40(1), 22-38. 

Brandth, B. & Kvande, E. (2015). Parental leave and classed fathering practices in 
Norway. I G. B. Eydal & T. Rostgaard (Red.), Fatherhood in the Nordic welfare 
states: Comparing care policies and practice. Policy Press. 

Caplan, P. J. (1995). Lifting a ton of feathers: A woman's guide for surviving in the 
academic world. University of Toronto Press. 

Connell, R. (1995). Masculinities. Polity Press. 

Dockweiler, M., Holter, Ø. G. & Snickare, L. (2018). Making sense of downsizing: 
Exploring masculinities in the Norwegian oil industry. I A. Bolso, S. H. Svendsen 
& S. Ø. Sørensen (Red.), Bodies, symbols and organizational practice: The gendered 
dynamics of power. Routledge. 

Drew, E. (2013). Integer baseline report. Centre for Women in Science & Engineering 
Research. (WiSER), Trinity College. https://www.tcd.ie/tcgel/assets/pdf/ 
INTEGER%20Report%202013.pdf 

Ekenstam, C., Frykman, J. & Johansson, T. (1998). Rådd att falla: Studier i manlighet. 
Gidlunds förlag. 

Ellingsæter, A. L. & Solheim, J. (Red). (2002). Den usynlige hånd? Kjønnsmakt og 
moderne arbeidsliv. Gyldendal. 


70 


MENN, MASKULINITETER OG FAGHIERARKIER 


Hamrén, R. (2007). Homosocialitet. Vi år bara några kompisar som tråffas ibland — 
Rotary som en manlig arena [Doktorgradsavhandling, Linköpings universitet]. 
DiVA. http://urn.kb.se/resolve?urn=urn:nbn:se:liu:diva-11227 

Henningsen, I. & Liestøl, K. (2013). Likestilling i akademia - er eksellense for menn 
og Grand Challenges for kvinner? Tidsskrift for kjønnsforskning, 37(3—4), 348-361. 

Holgersson, C. (2006). Homosocialitet som könsordnande process. Norma, Nordic 
journal for masculinity studies, 1(1), 24-41. 

Holgersson, C. (2013). Recruiting managing directors: Doing homosociality. Gender 
Work & Organization, 20(4), 454-466. https://doi.org/10.1111/j.1468-0432.2012. 
00595.X 

Holter, H. (1981). Om kvinneundertrykkelse, mannsundertrykkelse og 
hersketeknikker. I K. Andenæs, T. Johansen & T. Mathisen (Red.), Maktens 
ansikter — perspektiver på makt og maktforskning (s. 216-235). Gyldendal. 

Holter, Ø. G. (1989). Menn. Aschehoug. 

Holter, Ø. G. (1997). Gender, patriarchy and capitalism — a social forms analysis 
[Doktorgradsavhandling]. Universitetet i Oslo. 

Holter, Ø. G. (Red.). (2007). Män i rörelse. Jämställdhet, förändring och social 
innovation i Norden. Gidlunds forlag. 

Holter, Ø. G., Karlsen, B. & Salomon, R. (1998). Omstillinger i arbeidslivet. 
Arbeidsforskningsinstituttet. 

Holter, Ø. G., Svare, H. & Egeland, C. (2009). Gender equality and quality of life: A 
Nordic perspective. The Nordic Gender Institute. https://www.nikk.no/wp- 
content/uploads/NIKKpub2009 —ligestillingspolitik M%C3%A6nd-og- 
maskuliniteter- Gender-Equality-Qualit-yo-fLifeEng.pdf 

Holter, Ø. G. & Rogg, E. (2010). Kjønn og makt i Norden - tolkninger og 
forklaringsforsøk. I K. Niskanen & A. Nyberg (Red.), Kon och makt i Norden - 
Del 2: Sammanfattande diskussion och analys (s. 113-132). http://www.norden.org/ 
da/publikationer/publikationer/2010-525 

Husu, L. (2005). Dold könsdiskriminering på akademiska arenor. Osynligt, synligt, 
subtilt (Högskoleverkets rapportserie 2005:41). http://www.uka.se/download/ 
18.12f25798156a345894e2960/1487841895063/0541R.pdf 

Ivle, R. (2012). Women in physics: A tale of limits. Physics Today, 65(2), 47-50. 
https://doi.org/10.1063/PT.3.1439 

Kimmel, M., Hearn, J. & Connell R. W. (Red.). (2004). Handbook of men and 
masculinities. Sage. 

Lorentzen, J. (1996). Mannlighetens muligheter. Om mannlig under, erfaring og etikk 
i det moderne gjennombrudds litteratur [Doktorgradsavhandling]. Universitetet i 
Oslo. 

Lorentzen, J. & Ekenstam, C. (Red.). (2006). Mån i Norden, manlighet och modernitet 
1840-1940. Gidlunds forlag. 


71 


KAPITTEL 2 


Lindgren, G. (1996). Broderskapets logik. Kvinnovetenskaplig tidskrift, 1701), 4-14. 

Lund, R. (2012). Publishing to become an «ideal academic»: An institutional 
ethnography and a feminist critique. Scandinavian Journal of Management, 2803), 
218-228. https://doi.org/10.1016/j.scaman.2012.05.003 

Lund, R. & Tienari, J. (2019). Passion, care, and eros in the gendered neoliberal 
university. Organization, 26(1), 98-121. https://doi.org/10.1177/1350508418805283 

Messerschmidt, J. W. (2015). Masculinities in the making — from the local to the global. 
Rowman & Littlefield. 

Nielsen, M. W. (2015). Gender consequences of a national performance-based 
funding model: New pieces in an old puzzle. Studies in Higher Education, 42(6), 
1033-1055. https://doi.org/10.1080/03075079.2015.1075197 

Nielsen, M. W. (2016). Limits to meritocracy? Gender in academic recruitment and 
promotion processes. Science and Public Policy, 43(3), 386-399. https://doi.org/ 
10.1093/scipol/scvo52 

Nielsen, M. W. (2017). Reasons for leaving the academy: A case study on the «opt 
out» phenomenon among young female researchers. Gender Work Organization, 
24(2), 134-155. https://doi.org/10.1111/gwao.12151 

Osborn, M., Rees, T., Bosch, M., Ebeling, H., Hermann, C., Hilden, J., McLaren, A., 
Palomba, R., Peltonen, L., Vela, C., Weis, D. & Wold, A. (2000). Science policies 
in the EU: Promoting excellence through mainstreaming gender equality (ETAN 
rapport). Office of the Official publication of the European Communities. 

Pollack, E. (2013, 3. oktober). Why are there still so few women in science? The New 
York Times Magazine. https://www.nytimes.com/2013/10/06/magazine/why-are- 
there-still-so-few-women-in-science.html 

Pourciau, T. A. (2006). Leadership for scholarly excellence: A qualitative examination 
of department chair facilitation methods to promote research productivity in 
pre-tenure biological sciences faculty [Doktorgradsavhandling, Lousiana State 
University]. LSU Digital Commons. https://digitalcommons.Isu.edu/gradschool 
dissertations/1227 

Puchert, R., Gartner, M. & Höyng, S. (Red.). (2005). Work changes bender - men and 
equality in the transition of labour forms. Barbara Budrich Publishers. 

Scambor, E., Wojnicka, K. & Bergmann, N. (Red.). (2013). The role of men in gender 
equality - European strategies & insights. Publications Office of the European 
Union. 

Snickare, L. (2012). Makt utan magi — en studie av chefers yrkeskunnande 
[Doktorgradsavhandling, Kungliga Tekniska Högskolan]. DiVA. http://urn.kb.se/ 
resolve?urn=urn:nbn:se:kth:diva-94874 


72 


MENN, MASKULINITETER OG FAGHIERARKIER 


Solheim, J. (2002). Kjønn, kompetanse og hegemonisk makt. I A.-L. Ellingsæter & 
L. Solheim (Red.), Den usynlige hånd? Makt- og demokratiutredningen 
(s. 110-136). Gyldendal Akademisk. 

van Balen, B., van Arensbergen, P., van der Weijden, I. & van den Besselaar, P. 
(2012). Determinants of success in academic careers. Higher Education Policy, 25, 
313-334. https://doi.org/10.1057/hep.2012.14 

van den Brink, M. (2010). Behind the scenes of science. Gender practices in the 
recruitment and selection of professors in the Netherlands. Amsterdam University 
Press. 


73 


KAPITTEL 3 


Seksuell trakassering - ikke et 
isolert problem 


Øystein Gullvåg Holter 
Universitetet i Oslo 


Lotta Snickare 
Universitetet i Oslo 


Abstract: Sexual Harassment - not an Isolated Problem 

Is sexual harassment in academia an isolated problem, or is it linked to the academic 
work environment and culture? Research at the Faculty of Mathematics and Natural 
Sciences at University of Oslo supports the latter view. The results show how sex- 
ual harassment are associated with problem features of the workplace organization, 
environment and culture. This is especially clear in the case of unwanted sexual 
attention, which is closely linked to professional devaluation and other problems. 
Other more serious forms (unwanted physical contact, coercion, stalking, assault) 
are less frequent, yet clearly associated with unwanted sexual attention. The chapter 
presents and analyzes the sexual harassment data in view of other recent research, 
and discusses why this topic is important, and how research can be improved. 


Keywords: sexual harassment, workplace environment, gender equality, academia 


Innledning 


Seksuell trakassering er fortsatt er del av arbeidslivet i Norden, inklu- 
dert i akademia. Avsloringer og debatter bl.a. i forbindelse med #metoo- 
kampanjen har vist en ubehagelig realitet i mange land, også i Norge. 
Seksuell trakassering er imidlertid et nytt forskningsområde, med lite 
standardisering av metoder og definisjoner. Derfor varierer forskningens 
anslag for omfanget av seksuell trakassering mye i ulike undersøkelser 
(Bondestam & Lundqvist, 2018; Feldblum & Lipnic, 2016). Defineres 

problem. I Ø. G. Holter & L. Snickare (Red.), Likestilling i akademia - fra kunnskap til endring (Kap. 3, 
s. 75-97). Cappelen Damm Akademisk. https://doi.org/10.23865/noasp.143.ch3 

Lisens: CC BY-NC-ND 4.0 

problemet strengt og snevert, for eksempel bare forhold som er klart 
straffbare, synker andelen som rapporterer om trakassering, og om 
spørsmålet er formulert mer åpent, øker den. Forskning om seksuell tra- 
kassering kan sammenliknes med forskning om mobbing, som i Norge 
har vært kartlagt siden 1980-tallet. I undersøkelser om mobbing er det nå 
større samstemthet om definisjonene av mobbing og dermed også større 
samstemthet i studienes rapportering av omfang. 

På tvers av ulike definisjoner viser studier at kvinner er mer utsatt 
for seksuell trakassering enn menn (McDonald & Charlesworth, 2016). 
Ung alder øker også sjansen. Konsekvensene av seksuell trakassering på 
individnivå har blitt beskrevet som «systemisk traume» (Fitzgerald, 2017) 
som inkluderer depresjon, utbrenthet og andre negative helseeffekter (for 
en oversikt se Sojo et al., 2016). Negative konsekvenser for kvinners kar- 
rierer har også blitt dokumentert, for eksempel at kvinner trekker seg fra 
posisjoner (McLaughlin et al., 2017). Samlet sett har seksuell trakassering 
også negative konsekvenser for organisasjoner, bl.a. høyere fravær, turn- 
over og lavere produktivitet (Gettman & Gelfand, 2007). 

I dette kapitlet beskriver vi ikke bare omfang og grader av seksuell tra- 
kassering i organisasjonen vi undersøker, men også hva slags forhold seksu- 
ell trakassering henger sammen med. Vi spurte først om fenomenet i bred 
(eller «mild») form, dvs. «uønsket seksuell oppmerksomhet» uten å snevre 
det inn til «trakassering». Deretter fulgte vi opp med fire detaljspørsmål, 
inkludert «uønsket fysisk kontakt» og «overgrep/angrep». Dette utgjør ikke 
en erstatning for en detaljsurvey på området, men det er en detaljert nok 
tilnærming til å få med gråsoner og tvilstilfeller. Vårt materiale er dess- 
uten mye bredere enn det som er vanlig i undersøkelser av seksuell tra- 
kassering, med 190 variabler om karriereutvikling, arbeidsmiljø, fagkultur, 
sosial bakgrunn mv. Dermed er vi ikke begrenset til detaljspørsmålene om 
seksuell trakassering. Vi kan også se på hvordan disse slår ut for en lang 
rekke forhold i organisasjonen, for eksempel miljøet på arbeidsplassen og 
opplevelser av diskriminering. I intervjumaterialet har vi også beskrivel- 
ser av seksuell trakassering som understøtter og nyanserer det kvantitative 
materialet. Organisasjonen vi undersøkte var Det matematisk-naturviten- 
skapelige fakultet, Universitetet i Oslo, belyst gjennom spørreundersøkel- 
ser, intervjuer og følgeforskning (se vedlegg «Metode»). 

Vi begynner kapitlet med å beskrive omfanget av seksuell trakassering 
sammenliknet med de to andre formene for trakassering - mobbing og 
rasistisk trakassering - som vi spurte om i undersøkelsen. Deretter viser vi 
hvordan seksuell trakassering henger sammen med en rekke andre trekk 
ved arbeidsmiljø og kultur. Vi tar opp hvem som står bak den seksuelle 
trakasseringen, og beskrivelser av «aksept» for trakassering i intervjumate- 
rialet. Til slutt diskuterer vi våre resultater i lys av annen forskning. 


Bakgrunn - materiale og metode 


Hva er «seksuell trakassering»? Hva er «uønsket seksuell oppmerksom- 
het»? Når begrepene er nye og omdiskuterte, kan det senke sjansen for å 
få god informasjon gjennom spørreundersøkelser eller intervjuer. Men 
det kan også være at nye begreper, som «uønsket seksuell oppmerksom- 
het», åpner for mer informasjon. De kan gripe noe som tidligere har vært 
uuttalt. Dette er relevant bl.a. ut fra debatt og forskning om «gråsoner» 
knyttet til seksuell trakassering, seksuell vold, vold og voldtekt (Bitsch 
& Kruse, 2012; Thoresen & Hjemdal, 2014; Vislie, 2015). Når det gjelder 
voldtekt, uthever rettsapparatet ofte de «verste» tilfellene" Men disse 
henger gjerne sammen med litt mindre klare kasus, eller gråsoner, som 
også ofte omfatter mange flere tilfeller enn de mest alvorlige (Bitsch, 2018; 
Helseth & Sletteland, 2018; Madsen et al., 2005). Det er derfor viktig å 
utvide utforskningen av seksuell trakassering til ikke bare å omfatte de 
mest alvorlige tilfellene. En snever tolkning av seksuell trakassering er 
altså ikke bare mer orientert mot «verste tilfeller» enn mot gjennomsnitts- 
tilfeller, men gir dessuten dårligere (og kanskje misvisende) informasjon 
om kontekst og bredere sammenhenger — hva fenomenet henger sammen 
med. Tar man med «mildere» tilfeller, vil man få vite mer om forholdene 
som skaper trakasseringen. 


1 Denne tendensen henger ifølge Bitsch (2019) både sammen med kjønnsstereotypier i retts- 
vesenet, og rett og slett hva slags saker som er enklest å jobbe med for jurister, og lettest lar seg 
bevise. Vi går ikke nærmere inn på den juridiske debatten, f.eks. om samtykkelovgivning, i dette 
kapitlet. 

Kvalitative studier av seksuelle overgrep og trakassering viser hvor 
viktig denne åpne tilnærmingen er. Uttrykket «uønsket seksuell opp- 
merksomhet» ble anvendt i en norsk pionerstudie allerede i 1992, der det 
ble definert som «invadering og angrep på egen integritet» (Brantsæter 
& Widerberg, 1992, s. 25), og har senere blitt brukt i mange studier (se 
f.eks. Cochran et al., 1997). Et gjennomgående resultat er at problemene 
er omgitt av tabuer og taushet, ofte med et stort omfang av skam, skyld 
og benektelse blant ofrene, inkludert det som kalles «identifikasjon med 
overgriper», både blant mannlige og kvinnelige ofre (Andersen, 2009). 
Tendenser til benektelse — «hun ville det selv» — er også vel kjent fra stu- 
dier av overgripere. Trakasseringen blir, i tendens, tolket som «normal» 
og gjensidig attraksjon (Ø. Holter, 1981, 2013; Ringheim, 1987). 

Både i Norge og andre land ble #metoo-kampanjen et signal om mer 
kartlegging. Signalet ble imidlertid tolket på ulike måter av ulike aktø- 
rer. Institusjonene, som nå møtte et krav om å avdekke hovedproblemet, 
kartla omfanget av seksuell trakassering, strengt definert. Den juridiske 
siden pekte også mot en kartlegging av de «verste» eller klart lovstridige 
tilfellene. Forskerne på området ønsket mer omfattende detaljer og kon- 
tekst i undersøkelsene. Diskusjonen i universitets- og høyskolesektoren 
førte til en nasjonal omfangsundersøkelse i 2019 (Ipsos, 2019). Den viste 
at problemet er relevant for hele sektoren, og bidro til begrunnelse av 
behov for tiltak, inkludert bedre systemer for varsling, selv om den var 
snevert utformet (Ø. Holter & Zachariassen, 2019). 

En viktig nyanse i tilnærmingen er spørsmålet om å gjøre noe med 
problemene her og nå, og å forebygge problemer med seksuell trakasse- 
ring på lengre sikt. Begge deler er viktig, og de er ikke nødvendigvis mot- 
setninger. En «snever» kartlegging kan være et viktig første skritt som 
kan følges opp av mer detaljert forskning. Dette er vårt utgangspunkt. 
Det er også viktig å poengtere at det er et godt stykke vei å gå og mange 
utfordringer på dette området. Selv de snevreste omfangsundersøkelser 


2 En tilsvarende kritikk (av for snever definisjon av problemet) kan rettes mot begrepet som ofte 
brukes internasjonalt, dvs. «kjønnsbasert vold» (gender based violence) — som blir sterkt foku- 
sert på vold, og dessuten ikke tydelig får med seg seksualitet. Fagdebatten om hvordan forhol- 
dene kan kartlegges og hvilke begreper som kan brukes (f.eks. «seksualisert vold», «krenkende 
seksualitet» og «overgrep») har pågått i Norge siden 1980-tallet (Sætre et al., 1986), og vitner 
både om ulike synsmåter og om et bredt og delvis diffust område. 

av seksuell trakassering har langt høyere tall enn det som kommer inn 
gjennom varslingssystemene på institusjonene (Ipsos, 2019; Universitets- 
og høgskolerådet, 2019). Altså, man forteller mye mer i en anonym spør- 
reundersøkelse, enn man aktivt varsler om i disse systemene. 


Tre former for trakassering som påvirker 
hverandre 


Våre data om seksuell trakassering er i første rekke fra en spørreunder- 
søkelse? med 190 variabler om blant annet karriereutvikling, arbeidsmiljø, 
fagkultur og sosial bakgrunn. I undersøkelsen spurte vi både om seksu- 
ell trakassering mobbing, og rasistisk trakassering. I de to siste tilfellene 
kunne vi ikke følge opp med detaljspørsmål på samme måte som med 
seksuell trakassering, men vi ønsket å ta med disse temaene også, ut fra 
prinsippet om å få med viktige variabler og problemer i arbeidsmiljøet. 
Mobbing beskrives videre i kapittel 5 og rasistisk trakassering i kapittel 6. 
Her vil vi kort beskrive de tre formene for trakassering samlet. Spørsmå- 
lene om trakassering var ikke avgrenset i tid, for eksempel «opplevd siste 
år» eller liknende, og tallene kan derfor ikke sammenliknes direkte med 
tidsavgrensede spørsmål i andre undersøkelser. 

I spørreundersøkelsen omtaler om lag 1 av 5 ansatte problemer med 
mobbing eller trakassering.* Andelen er størst blant kvinner, 25 prosent 
av kvinnene og 12 prosent av mennene har opplevd mobbing eller tra- 
kassering. Tallene gjelder problemer ved Det matematisk-naturvitenska- 
pelige fakultet ved Universitetet i Oslo, og andelen blir enda større om 
vi også tar med de som krysset på to andre alternativ, dvs. problemer 
opplevd på annen akademisk institusjon eller i annen type jobb. Tallene 
er svært like om vi ser på vitenskapelig og administrative ansatte hver for 
seg. Kvinner forteller omtrent dobbelt så ofte om problemer enn menn. 
Resultatene tyder på at problemene går på tvers av stillingskategori (og 
arbeidsplass), og at kjønnsmønsteret er nokså likt blant vitenskapelig og 
administrativt ansatte. 


3 — Spørreundersøkelsen omfattet 843 ansatte og ble gjennomført i 2018. Prosjektets materiale omfattet 
også en studentundersøkelse, intervjuer og følgeforskning, nærmere beskrevet i vedlegg «Metode». 
4 Dys. «bullying/harassment» i spørreskjemaet (uten spesifisering av grunnlaget for dette). 

Mobbing og seksuell trakassering er de mest utbredte av trakasserings- 
problemene i studien. 14 prosent av kvinnene og 10 prosent av mennene 
har opplevd mobbing på fakultetet, og 12 prosent av kvinnene og 3 prosent 
av mennene har opplevd seksuell trakassering. Rasistisk trakassering har 
blitt opplevd av 5 prosent av kvinnene og 3 prosent av mennene. Tallene 
viser at flere av de som svarte at de har opplevd trakassering, har opplevd 
flere trakasseringsformer. Tendensen er at kvinner opplever problemene 
oftere enn menn - her som på andre områder (se kapittel 5). Kjonnsfor- 
skjellen er særlig stor når det gjelder seksuell trakassering. 


Et bredere spekter: Uønsket seksuell 
oppmerksomhet 


For å fange opp fenomenet seksuell trakassering som en helhet og unngå 
underrapportering, startet vi, som nevnt, med en bred definisjon. I spørre- 
skjemaet spurte vi om «uønsket seksuell oppmerksomhet». Deretter fulgte 
vi opp dette med fire detaljerte spørsmål: uønsket fysisk kontakt, press for 
«dates» eller seksuelle tjenester, forfølgelse (stalking) og fysisk overgrep. 
Resultatene viser at uønsket seksuell oppmerksomhet er vesentlig mer 
utbredt enn de fire andre formene. 7 prosent hadde opplevd uønsket seksu- 
ell oppmerksomhet på fakultetet. 3 prosent hadde opplevd uønsket fysisk 
kontakt. Litt under 1 prosent hadde opplevd press på seksuelle tjenester, 
og 0,2 prosent hadde opplevd fysisk overgrep. Av de 843 i utvalget hadde 
7 prosent opplevd uønsket seksuell oppmerksomhet på MN-fakultetet, 
5 prosent på andre akademiske arbeidsplasser og 5 prosent i andre jobber. 
21 prosent av de som hadde opplevd uønsket seksuell oppmerksomhet på 
fakultetet hadde også opplevd det på andre akademiske arbeidsplasser. 
De fleste av de som har opplevd uønsket fysisk kontakt, har også opp- 
levd uønsket seksuell oppmerksomhet. Dette bekrefter at de mer alvorlige 
formene for seksuell trakassering, for eksempel uønsket fysisk kontakt, 
henger sterkt sammen med uønsket seksuell oppmerksomhet. Et hoved- 
resultat i vår studie er at alvorlig trakassering, inkludert fysisk overgrep, 
er forholdsvis sjeldent, mens uønsket seksuell oppmerksomhet er nokså 


5 Tallene gjelder hele utvalget i ansattundersøkelsen (N = 843). 


80 


SEKSUELL TRAKASSERING ~ IKKE ET ISOLERT PROBLEM 


vanlig. 12 prosent av kvinnene og 3 prosent av mennene har rapportert 
om opplevelser av det. Studien viser imidlertid at uønsket seksuell opp- 
merksomhet øker sjansen for mer alvorlig seksuell trakassering. 


Seksuell trakassering er ikke et isolert problem 


I spørreundersøkelsen undersøker vi opplevelse av faglig devaluering 
gjennom blant annet det følgende utsagn: «Jeg opplever hele tiden at jeg 
blir gransket og bedømt av mine kolleger/sideordnede». Det viser seg at 
slik negativ faglig oppmerksomhet er sterkt assosiert med uønsket sek- 
suell oppmerksomhet. De som har opplevd uønsket seksuell oppmerk- 
somhet har omtrent 60 prosent større sjanse for å oppleve negativ faglig 
oppmerksomhet, sammenliknet med de som ikke har opplevd uønsket 
seksuell oppmerksomhet. Dette gjelder alle ansatte. Blant de vitenska- 
pelige ansatte er denne assosiasjonen enda sterkere. Her har de som har 
vært utsatt for uønsket seksuell oppmerksomhet mer enn dobbel sjanse 
til å oppleve negativ faglig oppmerksomhet. 

Er dette et mønster som varierer ut fra kjønn? Tallene er små, særlig for 
menn, men så vidt vi kan se er det omtrent samme mønster som gjelder 
for begge kjønn. Tar vi med alle som har opplevd uønsket seksuell opp- 
merksomhet på fakultetet, ikke bare kvinner, får vi et nokså likt bilde, i 
forhold til analyser med bare kvinner. 

De som har vært utsatt for uønsket seksuell oppmerksomhet fortel- 
ler også oftere om andre problemer i arbeidsmiljøet ved siden av negativ 
faglig oppmerksomhet. De opplever sjeldnere at deres faglige bidrag blir 
verdsatt, at de passer inn og at de har rollemodeller. De er mer bekymret 
for å ta opp problemer på jobben. For eksempel var andelen som var enige 
i utsagnet «Jeg føler at mitt bidrag blir verdsatt» bare 36 prosent blant de 
som hadde vært utsatt for uønsket seksuell oppmerksomhet, mot 61 pro- 
sent blant de som ikke hadde opplevd det. Sjansen for å føle seg verdsatt 
var altså nesten halvert i den utsatte gruppen. I forhold til utsagnet «Jeg 
føler at jeg passer inn på min enhet» var 44 prosent enige i den utsatte 
gruppen (har opplevd uønsket seksuell oppmerksomhet), mot 64 prosent 
blant resten. Den utsatte gruppen hadde altså bare 67 prosent sjanse for å 
føle at de passer inn, i forhold til de andre. 

Vi vet ikke hva som er årsak og virkning i dette bildet. Det kan være at 
det meste av rapporteringen om uønsket seksuell oppmerksomhet er en 
årsaksfaktor i forhold til rapporteringen om andre deler av kulturen på 
enheten. Man kan tenke at flere ulike forhold spiller inn, for eksempel at 
noen er mer utsatt enn andre, at noen miljøer er mer preget av problemer 
enn andre, og at noen respondenter er mer kritiske eller har høyere ten- 
dens til å rapportere om dårlige opplevelser. Dette kommer vi tilbake til 
i diskusjonen. 

Det vi kan si med sikkerhet, er at det eksisterer tydelige og signifikante 
assosiasjoner mellom uønsket seksuell oppmerksomhet på den ene siden og 
ulike former for faglig devaluering på den andre siden. Mønsteret er tydelig 
på tvers av de seks variablene nevnt over, og kommer også frem på andre. 

Gjelder disse resultatene også når vi kontrollerer for andre forhold? 
Multivariabel-analyser av de viktigste variablene som er assosiert med 
uønsket seksuell oppmerksomhet viser at kjønn kommer inn som den 
sterkest assosierte variabelen.* De neste på listen er en mer kritisk vur- 
dering av kulturen på enheten (mer sexisme, mindre respekt, åpenhet 
og transparens), og at kvinner sjeldnere opplever støtte og oppmuntring. 

For å få mer innsikt i dette analyserte vi også mulige «årsaker» mer 
strengt definert — klasse, etnisitet, veileders kjønn og et par andre - og 
begrenset analysen til kvinner. Veileders kjønn kom nokså svakt inn i 
bildet. Det kan tenkes at en mannlig veileder øker sjansen for å oppleve 
uønsket seksuell oppmerksomhet, men det er svært svakt, og ikke klart 
signifikant. De andre faktorene viste ikke noen klar assosiasjon. Det 
mest interessante er kanskje hva analysene ikke viste. Ingen av de to 
variablene for etnisitet (familiebakgrunn, nasjonalitet) har noen tydelig 
assosiasjon med uønsket seksuell oppmerksomhet. Foreldres utdanning 
ser heller ikke ut til å bety noe. Resultatene bekrefter at problemdimen- 
sjonen er forholdsvis uavhengig av etnisitet og klasse, men derimot 
sterkt knyttet til kjønn. Figur 3.1 (under) oppsummerer hvordan uøn- 
sket seksuell oppmerksomhet er knyttet til andre variable i arbeidsmiljø 
og fagkultur. 


6  Metodene er nærmere beskrevet i vedlegg «Metode». 

Uønsket seksuell 
oppmerksomhet 
13% 


= 


Figur 3.1. Assosiasjoner mellom uønsket seksuell oppmerksomhet og andre variabler. 
Kilde: FRONT Ansattundersøkelse (N = 843). 


Figuren gjengir assosiasjoner mellom uønsket seksuell oppmerksom- 
het og andre variabler” Sirklenes størrelse gjengir omtrent problemets 
omfang i utvalget (også angitt med prosenter). Pilenes tykkelse gjen- 
gir omtrent assosiasjonen mellom uønsket seksuell oppmerksomhet og 
andre variabler. Teksten under pilene, for eksempel X 2, betyr at sjansen 
for å ha opplevd andre problemer er omtrent dobbelt så stor i gruppen 
som har opplevd uønsket seksuell oppmerksomhet, sammenliknet med 
dem som ikke har opplevd dette. Pil er brukt for å fremstille en sannsyn- 
lig årsakskjede, uten at vi vet dette sikkert. 


7 FRONT ansattundersøkelse (N = 843), parvise korrelasjoner. 
8  Assosiasjonen kan inneholde årsak og virkning begge veier, men dette er antakelig hoved- 
retningen (se kapittel 8). Analysene er bivariate, med korrelasjon som målestokk for assosiasjon 

I undersøkelsen spurte vi om 12 ulike arbeidsmiljøforhold. Vi finner 
tydelige sammenhenger mellom viktige miljøforhold og uønsket seksuell 
oppmerksomhet. Analysene viste fire viktige faktorer, som vist i figur 3.2 
(under). 


Beta 164 


am I Uønsket 


seksuell 
oppmerksomhet 


Beta 105 


/ 


2 


4 4 


1 
(uklart, ikke 
H med i analysen) 


I 
I 
| 
Y 


Figur 3.2. Hvordan fire arbeidsmiljøfaktorer er assosiert med uønsket seksuell oppmerksomhet. 
Kilde: FRONT Ansattundersøkelse (N = 843). 


Figur 3.2 gjengir hovedtrekk hva angår uønsket seksuell oppmerksomhet.” 
Resultatet er tydelig. Det er særlig to faktorer som henger sammen med 
uønsket seksuell oppmerksomhet. Hovedfaktoren er en organisasjons- 
kultur med mye negativ vurdering der noen må jobbe hardere enn andre 
for å bli anerkjent. Den andre faktoren er at man ikke føler seg hjemme, 
eller at man ikke passer inn. Denne faktoren er også svært typisk. De 


eller mulig sammenheng i materialet. Tallene gjelder hele utvalget. På en del av variablene er 
assosiasjonene enda sterkere om vi bare ser på kvinnene i utvalget. 

9 Basert på faktor- og regresjonsanalyser. Pilene gjengir assosiasjoner i regresjonsanalyse der fak- 
torene kontrolleres for hverandre. 

10 —Regresjonsanalyser, standardiserte betaverdier. 

andre to faktorene er mer usikre og betyr trolig mindre. De blir ikke med 
i analysen, fordi assosiasjonen er usikker når de to første faktorene er 
med i bildet. Den faglige kvaliteten i miljøet ser ut til å bety relativt lite, 
og det samme gjelder egne ressurser, f.eks. egne forskernettverk. 


Hvem står bak trakasseringen? 


I tillegg til å spørre om former for trakassering, spurte vi om hvem som 
sto bak dette — ledere, veiledere, kolleger eller studenter. Svarfordelingen 
når det gjelder seksuell trakassering likner en del på de to andre formene 
for trakassering (mobbing, rasistisk trakassering). Kolleger er hyppigst 
involvert. Men det finnes også viktige forskjeller. I figur 3.3 ser vi hvordan 
ulike grupper er involvert i mobbing og uønsket seksuell oppmerksomhet. 

Figur 3.3. Hvem som oppgis å stå bak mobbing og uønsket seksuell oppmerksomhet, 
etter hovedgruppe. Svarene vises i prosent blant de som har opplevd problemet. 
Kilde: FRONT Ansattundersøkelse (N = 843). 


Figuren viser prosentandeler blant de som forteller om mobbing og uøn- 
sket seksuell oppmerksomhet, når det gjelder hvem som trakasserte. 
Nesten 60 prosent av de som forteller om uønsket seksuell oppmerksom- 
het, forteller at kolleger var involvert i dette. 

Vi ser at mobbing er en mer «vertikal» dimensjon enn uønsket sek- 
suell oppmerksomhet, som er mer «horisontal». Altså — ledere og veile- 
dere er mer tydelig inne i bildet når det gjelder mobbing, mens kolleger 

og studenter er mer tydelig inne når det gjelder uønsket seksuell opp- 
merksomhet. Det er altså betydelig likhet i profilen for «utøvere» av de to 
typene trakassering, men samtidig en klar forskjell." 

Samlet ser vi at trakassering — ut fra ulike grupper som står bak - gir et 
bilde som forsterker inntrykket av at problemet ikke er isolert. Det går på 
tvers av ulike grupper. Både ledere, kolleger og andre er involvert. Siden vi 
ikke vet så mye om det samlede omfanget av kontakt med disse gruppene — 
ledere, veiledere, kolleger og studenter — vet vi heller ikke så mye om hvor- 
vidt noen av gruppene er overrepresentert. At kolleger kommer sterkt inn i 
bildet, kan tolkes i retning av at dette er hoveddelen av den faglige kontak- 
ten (snarere enn at denne gruppen er overrepresentert). Ledere er kanskje 
noe sterkere representert, særlig når det gjelder mobbing, og studenter noe 
svakere (igjen særlig ut fra mobbing), enn man kunne ventet. Dette vet vi 
ikke. Det som blir tydelig, er at problemet oppstår ut fra negativ samhand- 
ling fra personer i alle grupper — ledere, veiledere, kolleger og studenter. 


Litt trakassering må aksepteres 


«Nei. Nei. Ik ... nei. Ikke ... altså, det [latter] er litt vanskelig, da, men det, vi had- 
de en professor, gammel professor, på avdelingen som var, men det var noe alle 
visste, at han ble litt sånn ... ikke på noe sånn veldig ... han var bare veldig sånn 
klemmete og sånn [latter], men det er klart at det ... så det var historier om det 
og sånn, men det er en sånn ... ja, det er nesten klisjé, sånn. Men det, ja. Det har 
jeg ikke [latter] ligget søvnløs over, det var bare så flytter jeg mer derfra [latter]» 


Siri, kvinnelig postdoktor 


Vi har relativt få eksempler på fortellinger om trakassering i intervjuene. 
Vi spurte heller ikke systematisk om dette, slik vi gjorde i ansattunder- 
søkelsen. Problemene framkommer derfor mer tydelig og i større utstrek- 
ning i det kvantitative enn det kvalitative materialet. I intervjuene kom 
beskrivelser av seksuell trakassering iblant opp når vi spurte om miljøet 
på arbeidsplassen eller om opplevelser av diskriminering, men intervju- 
ene var ikke en detaljert kartlegging av seksuell trakassering. 


1 Tall fra ansattundersøkelsen, alle ansatte (N = 843). 

Intervjuene der trakassering kommer opp beskriver likevel en orga- 
nisasjonskultur med sterke signaler om at noen typer trakassering må 
aksepteres. I sitatet som innleder avsnittet beskriver Siri, kvinnelig post- 
doktor, trakasserier i form av uønsket fysisk kontakt. Siri er nøye med å 
påpeke at hun kunne håndtere situasjonen. Hun var ikke redd for den 
eldre mannlige professoren. At han omfavnet og tok på de yngre kvinne- 
lige kollegene var noe som alle visste om, noe som skjedde regelmessig, 
ikke noe farlig. Kvinnene forventes å kunne agere på en adekvat måte ved 
å late som ingenting og gå vekk. 

Marianne, kvinnelig postdoktor, forteller at hun ved to ulike tilfeller 
ble truet av studenter. Hun er alene i et rom med en student og redd for 
å ikke kunne forlate rommet: «Han tar ikke på meg, men det var veldig 
skrekkelig opplevelse, og ... ja. Han ... ja, han sa masse ting, han skrek, 
han begynte å ...». I det andre tilfellet er hun sammen med en gruppe 
studenter og føler at hun som lærer er ansvarlig for alles sikkerhet: «Og 
han står, han banker på bordet og skrek ‘du kvinne, du bla, bla, bla, bla, 
bla” og det var helt sånn ... så jeg prøvde å si ... okei, nå er det nok, vi 
skal ta det opp i en annen møte. [...] Han vil ikke gå ut, så ...» Marianne 
opplever at organisasjonens fokus i håndteringen av situasjonen er 
at studentene skal få sin eksamen. De får nye veiledere og endrede 
eksamensformer. «Jeg forstår at det har administrative konsekvenser, 
men at det også har ... jeg vet ikke, personalkonsekvenser og at det må 
være en person som tar dette.» 

Marianne begynner beskrivelsen av hendelsen ved å si: «ja, jeg har helt 
glemt dette» og fortsetter: «Nei, for i helg, på søndag, jeg vet ikke hva ... 
jeg tenkte ikke på vårt møte og ingenting, plutselig kommer jeg tilbake i 
situasjon som jeg var i her på instituttet, som jeg heldigvis, eller jeg tror det 
blir mange sånn ting, vi gjør det ofte, kvinner og menn, om vi har litt sånne 
opplevelser, at vi setter de på et sted som er borte.» Marianne beskriver 
hvordan hun har plassert opplevelsen «på et sted som er borte». Den var 
så ubehagelig at hun ikke vil huske på den. 

At «vi har litt sånne opplevelser, at vi setter de på et sted som er borte» 
er en brukbar oppsummering av en tendens i intervjumaterialet som 
stemmer med forskning om underrapportering - og med bildet som 
gis i spørreundersøkelsen. Når vi spør systematisk om ulike former for 

trakassering, i en anonym undersøkelse, blir terskelen for å rapportere 
lavere. Når vi, i intervjuene, ikke spør direkte om opplevelser av seksuell 
trakassering, er det få som tar opp dette. 


Diskusjon 


En nasjonal kartlegging av mobbing og trakassering ble gjennomført 
blant ansatte i universitets- og høyskolesektoren i juni 2019 (Ipsos, 2019). 
Svarprosenten var noe høyere blant kvinner enn blant menn, på samme 
måte som i vår undersøkelse, og den totale svarprosenten (42) likner også. 
Resultatene viste at 13 prosent hadde opplevd mobbing og trakassering, 
mens 2 prosent hadde opplevd seksuell trakassering i løpet av de siste 12 
måneder. Kvinner opplevde mobbing oftere enn menn (14 mot 10 pro- 
sent). Tallene for Universitetet i Oslo lå omtrent på landsgjennomsnittet 
(Ipsos, 2019). Selv om spørsmålene i UH-undersøkelsen var tidsbegren- 
sede til «de siste 12 måneder» samsvarer tallene for mobbing med resul- 
tatene i FRONT-studien. UH-undersøkelsen hadde imidlertid en svært 
snever definisjon av seksuell trakassering - man spurte for eksempel ikke 
om uønsket seksuell oppmerksomhet, noe som gjør det vanskelig å sam- 
menligne deres tall med våre. Ulike standarder og spørsmålsformulerin- 
ger gjør, som nevnt, at kartlegginger av seksuell trakassering gir meget 
varierende tall for omfang (Bondestam & Lundqvist, 2018). 

Ut fra studentundersøkelsen SHoT (SHoT, 2018b, s. 24) er tallene 
for seksuell trakassering blant studenter noe lavere på MN-fakultetet 
(19 prosent) enn på andre fakulteter ved UiO. Samfunnsvitenskap topper 
listen (34 prosent), fulgt av juridisk (32 prosent), utdanning (30 prosent), 
humaniora (30 prosent), teologi (26 prosent) og medisin (24 prosent). 
Tallene tyder på at MN-fakultetet er mindre preget av seksuell trakasse- 
ring enn de andre fakultetene. Tallene er imidlertid ikke fordelt på kjønn, 
og bakgrunnen for at MN-fakultetet skårer lavt kan ha sammenheng 
med en lavere kvinneandel. Nivået kan i realiteten være nokså jevnt på 
tvers av fakultetene. Det kan også tenkes at en viss «bevissthetsfaktor» 
spiller inn (f.eks. mer diskusjon om emnet på samfunnsfag). Terskelen 
for å rapportere er en viktig faktor i forhold til trakassering, og den er 
kanskje ikke likt fordelt mellom fagene. 

SHoT-undersøkelsen viser, alt i alt, at 31 prosent av kvinnene og 8 
prosent av mennene har blitt utsatt for en eller annen form for seksu- 
ell trakassering. Spørsmålene var annerledes utformet enn i FRONT- 
undersøkelsen, men hovedtendensen er den samme: Kvinner opplever 
dette om lag fire ganger oftere enn menn (SHOT, 2018, s. 87). Det er sær- 
lig de yngre studentene som opplever seksuell trakassering. En artikkel 
fra SHoT-prosjektet tar opp en sannsynlig tendens til underrapporte- 
ring blant menn, dokumenterer betydelige helsekostnader av trakas- 
sering og drøfter metodiske begrensninger, inkludert lav svarprosent 
(Sivertsen et al., 2019). 

Som nevnt er våre spørsmål om trakassering ikke avgrenset i tid, men 
gjelder perioden på fakultetet som helhet. Nye studier viser at uønsket 
seksuell oppmerksomhet og seksuell trakassering henger sterkt sammen 
med kjønn (kvinne) og alder (ung) (Akademiet for yngre forskere, 2019; 
Ipsos, 2019). Også UH-undersøkelsen viser at unge kvinner, særlig sti- 
pendiater, var mest utsatt for seksuell trakassering. Vi kan ikke teste 
alder direkte i vår undersøkelse, siden vi ikke spør om tidspunkt. Våre 
resultater viser ikke så tydelig at unge kvinner er mest utsatt. Tvert imot 
rapporterer eldre kvinner om like mye eller mer erfaring med trakasse- 
ring. Men siden våre spørsmål ikke var tidsavgrenset, kan dette skyldes 
at eldre kvinner rapporterer om «oppsamlede» erfaringer, og ut fra dette 
kommer høyere ut, selv om den faktiske insidensraten er høyere blant 
yngre kvinner. 

At en del av rapporteringen på vårt spørsmål om uønsket seksuell opp- 
merksomhet ikke ligger veldig langt tilbake i tid, har vi imidlertid en 
indirekte indikasjon på. På spørsmål om kulturen på institutt/enhet er 
ikke-sexistisk, er bare 15 prosent av de som har opplevd uønsket seksuell 
oppmerksomhet helt enige, mot 37 prosent av de som ikke har opplevd 
dette. På den annen side er 20 prosent av de som har opplevd uønsket 
seksuell oppmerksomhet er helt uenige i at kulturen er ikke-sexistisk, mot 
bare 4 prosent av de som ikke har opplevd dette. Dette kan tolkes i ret- 
ning av vedvarende og ikke bare foreldede problemer.” 


12 Vi har også en viss indikasjon på dette ut fra multivariabel-analyser. 

Seksuell oppmerksomhet og negativ faglig 
oppmerksomhet 


Det som er nytt med våre resultater er at vi kan vise at uønsket seksu- 
ell oppmerksomhet ikke er et isolert problem, men at det også henger 
sammen med andre variabler i arbeidsmiljøet. 37 prosent av de som har 
opplevd uønsket seksuell oppmerksomhet oppgir at de også har opp- 
levd negativ faglig oppmerksomhet. Tilsvarende har 15 prosent av de 
som ikke har opplevd seksuell trakassering opplevd negativ faglig opp- 
merksomhet. Sjansen for å ha opplevd negativ faglig oppmerksomhet 
er altså omtrent 2,5 ganger så stor blant de som har opplevd negativ 
seksuell oppmerksomhet. Dette er ikke bare et nytt, men også et opp- 
siktsvekkende resultat, bl.a. i lys av at uønsket seksuell oppmerksomhet 
i liten grad har vært tatt opp som del av arbeidsmiljøundersøkelser. Det 
er imidlertid på linje med annen ny forskning om seksuell og annen 
trakassering i arbeidslivet. Trakassering og negativ oppmerksomhet 
går ofte sammen, ved at den som blir utsatt for dette også devalueres 
som fagperson (Bondestam & Lundqvist, 2018), og medfører ofte gene- 
rell mistrivsel og psykiske problemer for dem som utsettes for dette (se 
f.eks. Bråten & Øistad, 2017). 

I vår studie kommer sammenhengene mellom seksuell trakassering 
og andre forhold i arbeidsmiljø og fagkultur frem på en bred og mer sys- 
tematisk måte. Vi ser at noen trekk ved arbeidsmiljøet kommer særlig 
sterkt inn i bildet: blant disse er faglig devaluering, urettferdig konkur- 
ranse og følelse av ikke å passe inn viktige faktorer. Uønsket seksuell 
oppmerksomhet har altså større omfang enn ofte antatt, og er i sin tur 
knyttet til andre variabler som er mer «normale» i den akademiske 
hverdagen, for eksempel faglig nedvurdering. Resultatene bekrefter 
videre tidligere forskning om at seksuell trakassering har mange nega- 
tive bivirkninger, og at tvil på egne evner er en del av bildet (Charney & 
Russell, 1994). 

Helseth (2020) er blant de forskere som oppsummerer #metoo og 
fagdebatten senere. Hun fremhever at resultatene var sjokkerende, også 
for forskere som hadde jobbet på området, at oppslutningen ble såpass 
stor, med opprop fra mange ulike yrkesgrupper, fra skuespillere til 
medisinerstudenter - og at mye av dette handlet om såpass grove ting. 

Mange historier kom frem som ikke var kjent fra før. Ut fra undersø- 
kelser anslås det at omtrent 1 av 10 kvinner i Norge har vært utsatt for 
uønskede seksuelle handlinger (Thoresen & Hjemdal, 2014). Voldtekt 
er en del av dette bredere bildet. Forskningen er rettet mot å få inn mer 
av gråsonene, og få bedre informasjon om disse. Underrapportering er 
utstrakt. 

«Det handler om hva du vil innrømme overfor deg selv at du har vært 
med på», hevder Helseth (2020), som mener underrapportering er enda 
større når det gjelder hva man har utsatt andre for - utøvelse er enda 
mer tabubelagt. «Vi mangler et språk for dette», mener hun. Mange har 
trått over grenser en og annen gang: «Vi må normalisere dette, uten å 
bagatellisere det. Mange går feil, av og til, i forhold til flørting. Forskjel- 
len er, de som går videre, og ikke respekterer at den andre ikke er med 
på det.» 

Forskning om flørting og seksuell attraksjon viser et komplisert og 
ofte subtilt samspill som tradisjonelt har vært preget av ulike kjønns- 
roller og en strukturell ulikhet i hva hvert kjønn tilbyr og etterspør 
(se f.eks. Ø. Holter, 1981, 1990). Likevel — vanlig flørting har karakter 
av et likestilt møte. Uønsket seksuell oppmerksomhet er noe annet 
flørting, ut fra vårt materiale - det oppfattes som ubehagelig eller 
krenkende. 

Studier av ulike former for trakassering og mobbing startet, naturlig 
nok, med informasjon fra de som ble utsatt for dette (se f.eks. Sætre 
et al., 1986). Forskningen kunne ta form av en problemliste, «har man 
vært utsatt for noen av disse». Dette er viktig, iallfall som et første 
stadium. Men ser man saken fra et forebyggende synspunkt, er infor- 
masjon om utøvere vel så viktig. Det er et mål å redusere skaden, men 
et overordnet mål er å redusere årsaken til skaden. Her har forsknin- 
gen om trakassering i akademia kommet relativt kort. Forskning om 
menns vold mot kvinner tyder på at mange menn som har utøvd slik 
vold slutter med det, mens andre utvikler det til et jevnlig mønster 
(Ø. Holter, 2013; Råkil, 2002). Seksuell trakassering er antakelig et 
område med enda større gråsoner enn i forhold til vold. Derfor er det 
mulig at ganske mange menn (og en del kvinner) er involvert i «uønsket 
seksuell oppmerksomhet» på utøversiden, men mest i kamuflerte og 

subtile former, samtidig som bare en mindre andel går videre i retning 
seksuelle overgrep, gjennom fysisk kontakt, press osv. Her trengs mer 
forskning. 


Trekk ved organisasjoner som øker sjansen for 
seksuell trakassering 


Forskning viser at sjansen for seksuell trakassering er større i noen yrker 
enn i andre. Kroppskontakt og personlig nærkontakt øker sjansen. Skue- 
spillere og servicepersonale er mer utsatt. Det samme gjelder alkohol i 
jobbsammenheng (Bråten & Øistad, 2017). Dette er likevel noe «utven- 
dige» faktorer. Gode jobber og arbeidsplasser kan antakelig ha både (en 
del) kroppskontakt og (noe) alkohol, uten at det betyr mer trakassering. 
Det avgjørende er de «innvendige» faktorene — arbeidsmiljø og kultur. 
Høyest på listen her kommer likeverd eller lav grad av maktforhold, og 
trygghet og mulighet til å si fra. 

«Kultur» har blitt mer tydelig, også i institusjonenes forsøk på å fore- 
bygge seksuell trakassering. Det er et ønske om å endre kulturen, ikke 
bare redusere skadene. Men skal man endre kulturen, må man vite hvor- 
dan den faktisk fungerer. Da holder det ikke bare å registrere de «ver- 
ste» tilfellene av trakassering - man må ha med omlandet og gråsonene 
også. Dette er et viktig argument for at en bred definisjon av seksuell 
trakassering bør legges til grunn, ikke bare straffbare tilfeller. Gråsonen 
«uønsket seksuell oppmerksomhet» gir, som vi har sett, ny og viktig 
informasjon, både om hvor omfattende problemene er og hva de henger 
sammen med. 

Akademia skårer ikke nødvendigvis høyt på faktorer som kroppskon- 
takt. Men det skårer høyt på «personlig kontakt», for eksempel mellom 
en professor og en stipendiat, og andre strukturelle trekk som kan øke 
sjansen for seksuell trakassering. Dette gjelder en sterk og ulikeverdig 
maktbalanse mellom nivåer (f.eks. i veileder/stipendiat-relasjonen), stor 
usikkerhet (særlig på lavere nivåer), høy grad av konkurranse og omfat- 
tende midlertidighet. Både makt og utrygghet kommer sterkt inn i bil- 
det. Det handler også ofte om individuelle relasjoner som er lite åpne 
for omverdenen, bl.a. i små fagmiljøer. Alt dette kan bidra til å forklare 

hvorfor andelen som opplever uønsket seksuell oppmerksomhet og andre 
former for seksuell trakassering kan bli forholdsvis høy i akademia, selv 
om andre faktorer kanskje ikke skulle tilsi dette. 

Noen forskere har argumentert for at den økte oppmerksomheten om 
seksuell trakassering som kom etter #metoo ikke har resultert i en tilsva- 
rende økt teoretisk forståelse. Årsaksforholdene er fortsatt lite avklart. 
I et tilbakeblikk på den norske studien av Brantsæter og Widerberg fra 
1992 skriver Widerberg (2020, s. 84) at 


vår forståelse holder mål også i dag. #metoo gir ikke uttrykk for en annen eller 
bedre forståelse av seksuell trakassering enn den vi kom fram til. Kanskje heller 
det motsatte. I vår bok borer vi dypt for å forstå alle varianter av erfaringer og 
reaksjoner. Kanskje var det denne kompleksiteten, men også bildene av sam- 


funnets «svært» patriarkale struktur, som gjorde at vi ikke nådde ut, da. 


Vi har stort sett holdt oss til forbindelser (assosiasjoner) i dette kapit- 
let, ikke empiri eller teorier om årsaker til trakassering. I 1992-studien 
postulerte Harriet Holter (1992) tre hovedtyper årsaker til trakassering. 
De kunne være del av «hersketeknikkene», for det meste på aktørnivå, 
der uønsket seksuell oppmerksomhet usynliggjorde kvinner som like- 
stilte kolleger samtidig som de ble synliggjort som kjønn (H. Holter, 1992, 
s. 131). Men ved siden av slik aktør-makt, som hun beskrev som typisk for 
hersketeknikker, kunne trakasseringen skyldes hierarkisk makt og struk- 
turell makt. Den hierarkiske makten er ofte åpen, mellom stillingsnivåer 
(og faglige nivåer i faglige prestisjehierarkier), mens den strukturelle 
makten er mer skjult og indirekte. «Strukturell makt er bygget inn i de 
sosiale systemene på en slik måte at man ikke kan identifisere bestemte 
personer som utøvere av makt» (H. Holter, 1992, s. 135). «Organisasjoner 
fremstiller seg, og oppfattes, som kjønnsnøytrale ‘skall’, som ikke selv har 
ansvar for at de blir kjønnet på en slik måte at de er mannsmaktsystemer» 
(H. Holter, 1992, s. 140). 

Våre resultater peker mot at denne tolkningen fortsatt er relevant. Tra- 
kassering har å gjøre med aktører, men også med hierarkier og strukturer. 
Hvordan slike nøytrale strukturer kan bidra til et kjønnsgap i erfaringer 
i akademia, inkludert trakassering, drøftes videre i kapitlene i del to av 
denne boken. 

Konklusjon 


Vår studie viser hvordan seksuell trakassering henger sammen med 
andre forhold i akademia - som arbeidsorganisering, kultur og miljø. 
Uønsket seksuell oppmerksomhet er den mest utbredte formen for seksu- 
ell trakassering, mens andre og mer alvorlige former (uønsket fysisk kon- 
takt, press, forfølgelse og fysisk angrep) er mer sjeldne. De fleste av dem 
som har opplevd mer alvorlige former for seksuell trakassering har også 
opplevd uønsket seksuell oppmerksomhet. De fem formene for seksuell 
trakassering henger sammen og danner et mønster. 

Forekomsten av uønsket seksuell oppmerksomhet er langt høyere blant 
kvinner enn blant menn. Det gjelder også de andre formene for seksuell 
trakassering. Samtidig er det sterk sammenheng mellom uønsket seksu- 
ell oppmerksomhet og faglig devaluering i ulike former. Med andre ord: 
Seksuell trakassering er ikke «isolert» eller «enestående». Det er del av et 
helhetlig mønster. 

Det at andelen som har opplevd en eller flere former for trakassering 
er såpass stor (1 av 4 kvinner, 1 av 5 blant alle), og at trakassering henger 
såpass sterkt sammen med andre forhold i miljø og kultur, er en korrek- 
sjon til ideer om at problemene bare gjelder et fåtall og representerer iso- 
lerte hendelser — for eksempel at uønsket seksuell oppmerksomhet bare 
gjelder noen få spesielle kasus. 

I dette problembildet er det samtidig viktig å understreke tiltaks- 
perspektivet. Det at problemene henger tett sammen med miljø og kul- 
tur gjør også at situasjonen kan bedres, nettopp gjennom tiltak på disse 
områdene. Åpenhet, som «seksuell folkeskikk» (Ousdal, 2018), og en 
mer helhetlig forståelse av problemene i forhold til kjønn og likestilling 
kan være elementer i slik tilnærming, sammen med lavterskelsystemer 
for varsling og konfliktløsning som kan gripe tak i problemene før de 
utvikler seg videre. 

Omfanget av seksuell trakassering og koblingen til faglig devaluering 
underbygger behovet for et arbeid mot ubalanse og bevisstgjøring om 
viktigheten av likestilling ved akademiske institusjoner. Det trengs syste- 
matisk arbeid over tid for å endre på et miljø og en kultur der trakassering 
finner sted. Bedre forskning og kunnskapsgrunnlag er sentralt. Videre 
forskning kan bygge på bredden i vår studie, der både karriereutvikling, 

likestilling, miljø og kultur er med i bildet, og samtidig utvikle detalj- 
nivået. Den kan se på sammenhengene mellom ulike former for trakasse- 


ring, og endringer over tid. 

Abstract: Who is Publishing What? How Gender Influences Publication 

This chapter examines scholarly publishing within the Faculty of Mathematics and 
Natural Sciences at the University of Oslo from a gendered perspective. The ques- 
tion posed is whether women publish less than men, and if so, why. Based on self- 
reported publishing volumes, the study applies multivariable methods to investigate 
the relationship between the number of publications and factors such as position, 
total worktime and gender. The analyses show that gender has little significance 
when these other factors are entered into the model. The results are discussed in 
light of other studies on publishing practices. 


Keywords: scholarly publishing, gender differences, multivariable analysis 


Innledning 


Publisering har blitt en stadig viktigere forutsetning for å lykkes med 
en akademisk karriere. Fremragende vitenskapelige prestasjoner, såkalt 
vitenskapelig eksellens, blir ofte bedømt ut fra den enkelte forskerens 

evne til å påvirke sitt forskningsområde. En enkel måte å måle dette på, 
er ved å registrere antall publiseringer og siteringer av disse publikasjo- 
nene; noe som har gjort at det å publisere eller å bli sitert i seg selv har 
blitt assosiert med eksellens (se f.eks. Addis, 2010). Ifølge Campbell et al. 
(2010) ser det ut til å finnes en konsensus blant forskere om at studiet av 
publiseringer og siteringer, dvs. bibliometri, er en «objektiv, pålitelig og 
kostnadseffektiv måte å bedømme fagfellevurdert vitenskapelig produk- 
sjon» (Campbell et al., 2010, s. 66, vår oversettelse). Ulike indikatorer for 
vitenskapelig produktivitet legges til grunn for ansettelser, opprykk og 
tildeling av forskningsmidler. Bibliometri anses i tillegg som et pålitelig 
verktøy for vurdering og styring av FoU-finansiering (European Science 
Foundation, 2009). Det finnes også systemkritiske stemmer blant for- 
skere som mener at bibliometrien og impact-faktoren har blitt for domi- 
nerende, og at den dessuten er misvisende når det gjelder å bedømme 
vitenskapelig kvalitet (se f.eks. Haeffner-Cavaillon & Graillot-Gak, 2009; 
Hicks et. al., 2015). 

En rekke bibliometriske studier har slått fast at det finnes en kjønns- 
forskjell i antall publiseringer og siteringer (se f.eks. Holman et al., 2018; 
Knepper et al., 2020; Larivière et al., 2013; Ledin et al., 2007; Long, 1992; 
Prpic, 2002; Symonds et al., 2006; Taylor et al., 2006; Xie & Shauman, 
1998). Studier som har brukt ulike målemetoder, vært innrettet mot ulike 
fagområder eller har samlet inn data fra ulike tidsperioder, peker alle mot 
samme resultat: kvinner publiserer mindre enn menn (van den Besselaar 
& Sandström, 2016). 

Studier av publisering ved norske universiteter viser samme resul- 
tat som de internasjonale studiene: Kvinner publiserer mindre enn 
menn også her. I 2018 sto en kvinnelig forsker i Norge i gjennomsnitt 
for 1,15 publiseringspoeng, mens en mannlig forsker dro inn 1,67 poeng 
(D. W. Aksnes, referert i Gjengedal, 2020). Mønsteret viser seg på tvers av 
fagfelt og land (se f.eks. Kyvik et al., 2011; Kyvik & Teigen, 1996). 

Noen fullgode forklaringer på kjønnsforskjellene har derimot ikke 
kommet frem. At kvinner og menn langt på vei befinner seg i ulike 
forskningsområder innen akademia og derfor virker innen ulike publi- 
seringstradisjoner, kan for eksempel ikke forklare mer enn deler av 
forskjellene i produktivitet (European Commission, 2004). De fleste 

studier av kjønnsforskjellene har tatt for seg konkrete forklaringer, som 
for eksempel betydningen av omsorgsforpliktelser (se f.eks. Ledin et al., 
2007; Mairesse & Pezzoni, 2015; Vabø et al., 2012). En studie av tidsbru- 
ken til forskere ved norske universiteter og høgskoler viste at mannlige 
forskere uten barn arbeider mest. Videre fant den samme studien at mye 
av forskningsproduksjonen gjennomføres på kvelder og i helger, utenfor 
ordinær arbeidstid — det vil si tid som de med omsorgsforpliktelser ikke 
har samme tilgang til som de uten slike forpliktelser (Egeland & Bergene, 
2012). 

Aiston og Jung (2015) mener likevel at betydningen av kvinners 
omsorgsforpliktelser er overdrevet; noe som innebærer at andre struk- 
turelle forklaringer, som fordeling av arbeidstid eller utformingen av 
forskningsproduksjonsprosessen, har vært undervurderte. Andre studier 
har for eksempel gjort funn som tyder på at en del av forskjellene kan 
forklares med at menn er eldre og innehar høyere akademisk rang enn 
kvinner, og at de i høyere stillinger er mer produktive (van den Besselaar 
& Sandström, 2017). 

Feller (2004) hevder at man må skille mellom bibliometri og det aka- 
demiske systemet i drøfting av årsaker til de kjønnsrelaterte publiserings- 
forskjellene. Det akademiske systemet er ifølge internasjonal forskning 
ikke kjønnsnøytralt - kvinner har for eksempel lavere sjanse til opprykk 
i forhold til menn, noe som igjen virker inn på produktivitetsforskjel- 
lene (Mairesse & Pezzoni, 2015). Kvinner og menn har heller ikke samme 
tilgang til tid og ressurser relatert til forskning og publisering (se f.eks. 
Addis, 2004; Aiston & Jung, 2015; Vetenskapsrådet, 2021). Feller (2004) 
argumenterer at kjønnsnøytral bibliometri dermed blir kjønnsdiskrimi- 
nerende i seg selv. 

I dette kapitlet ser vi på kvinners og menns publisering ved Det 
matematisk-naturvitenskapelige fakultet (MN) ved Universitetet i Oslo 
når stillingsnivå og andre variabler er med i bildet. Problemstillingen 
er om det eksisterer et «kjønnsgap» i publisering. Vi beskriver først våre 
resultater. Ettersom vi hadde et stort empirisk materiale med mange 
variabler, kunne vi undersøke sammenhengen mellom antall publika- 
sjoner og for eksempel stillingsnivå, karriereambisjoner og andel av 
arbeidstid satt av til forskning. Mange av de foreliggende studiene har 

ikke hatt med slike variabler, noe som gjør at vi kan undersøke feltet fra 
nye vinkler og stille nye spørsmål. Vi har i arbeidet benyttet multiva- 
riabel analyse. Dette leder frem til en modell av faktorer som påvirker 
publisering i realfag. I siste del av kapitlet drøfter vi modellen i lys av 
annen forskning. 


Hva påvirker antall publikasjoner? 


Det er som nevnt en utbredt oppfatning at kjønn spiller en rolle for publi- 
seringsraten, og at kvinner publiserer mindre enn menn. Vår empiri er 
hentet fra en spørreundersøkelse sendt til alle ansatte (N = 843) og fra 
intervjuer med forskere på ulike nivåer (N = 85). Dataene i ansattunder- 
søkelsen er basert på forskernes selvrapportering av antall publikasjoner 
siste to år. Undersøkelsen har tre spørsmål om publisering. Det gjelder 
antall fagfellevurderte artikler respondenten har publisert de siste to 
årene som henholdsvis eneforfatter, som ledende forfatter og som med- 
forfatter.* Basert på faktiske tall (fra UiO) for publisering har vi grunn til 
å tro at selvrapporteringen er forholdsvis realistisk. Det mest sannsynlige 
subjektive avviket er at forskerne forteller om flere artikler enn de faktisk 
publiserte, altså en «skrytefaktor». Vi fant imidlertid ikke tydelige utslag 
i den retning - analysene ga omtrent de samme resultatene om vi tok med 
alle respondenter, eller fjernet gruppen med mest sjanse for «skryt» — dvs. 
de med svært mange artikler, særlig som medforfattere. 

Ved første øyekast kan det se ut som om empirien i vår undersøkelse 
bekrefter hypotesen at kvinner publiserer mindre enn menn. Figuren 
under viser en moderat assosiasjon mellom kjønn og publisering (alle 
typer artikler). Det er flere kvinner som publiserer lite, og flere menn 
som publiserer mye. 

Så hva er det som virker sterkest inn på publiseringsraten? Eller, mer 
presist: Hvor er de sterkeste assosiasjonene? Ansattundersøkelsen viser 
overraskende liten sammenheng mellom antall publiserte artikler siste to 
år og antall timer brukt på profesjonelt arbeid siste uke. Korrelasjonen er 
lav for kvinner og enda lavere for menn. Det kan se ut som det å investere 


1 Undersøkelsen spurte ikke om publiseringsnivaer (nivå 1 og 2, etter norsk standard). 

Figur 4.1. Publiseringsgrad siste to år, fordelt på kjønn. Tallene viser hvor mange publikasjoner 
forskerne har bidratt til de siste to årene (egenrapportering). Publikasjonene er gruppert 
fra lavt til høyt nivå, søylene viser andelen kvinner og menn i de enkelte gruppene. 
Kilde: FRONT Ansattundersøkelse (N = 379 vitenskapelige ansatte). 
i flere arbeidstimer per person, eller forsterke en kultur med lang ukentlig 
arbeidstid, ikke er en god strategi for å øke publiseringen.” 

Derimot kan vi se at stillingsnivå er tydelig assosiert med publiserings- 


raten. Figuren under viser at publiseringsraten øker med stillingsnivå. 

Figur 4.2. Antall publikasjoner siste to år, fordelt på stillingsnivå. Tallene viser hvor mange 
publikasjoner forskerne rapporterer at de har bidratt til (egenrapportering). Kilde: FRONT 
Ansattundersøkelse (N = 407 vitenskapelige ansatte). 


2 Dette gjelder det totale omfanget av arbeidstid. Den andelen av dette som kan anvendes på 
forskning, betyr mye, som vist under. 

Stipendiatene (ph.d.-kandidater) publiserer i hovedsak i slutten eller etter 
denne perioden, så det er ikke overraskende at raten her fremstår som lav. 
For øvrig ser vi at raten omtrent dobles opp mot høyt stillingsnivå. Dette 
er heller ikke så overraskende, ettersom publiseringsraten er et viktig kri- 
terium for å rykke oppover i nivå. 

Dette er som nevnt bygget på selvrapporterte tall for publisering. Det kan 
tenkes at topp-nivåene overrapporterer noe (det vi kalte en «skryt-faktor»). 
Publiseringsraten i figuren over gjelder alle typer publikasjoner — eneforfatter, 
førsteforfatter og medforfatter — i en indeks der alle typer teller likt. Det 
er mulig at statistikken på toppnivå er noe påvirket (eller inflatert) av 
store grupper av medforfattere, for eksempel kan det være professorer 
som ofte er med som medforfattere. Det er derfor mulig at stillingsnivåets 
betydning blir noe overdrevet, både i våre analyser og i figuren over. 

Andre faktorer som påvirker publiseringsraten er oppnådd karriere- 
ambisjon, akademisk nivå og fartstid. Støtte fra veileder betyr også en del. 
Våre analyser tyder på at publisering er et «sosialt» fenomen, og ingen 
«mekanisk» konsekvens av f.eks. arbeidstimer. Selvtillit, delvis knyttet til 
stillingsnivå, ser for eksempel ut til å ha en del med saken å gjøre. De som 
publiserer mye, er også oftere involvert i å sende inn søknader. Uten at det 
ene i og for seg kan ses som årsak til det andre, er det rimelig å tolke dette 
som «assosierte effekter» av underliggende forhold. 


Et nytt perspektiv på publisering 
Men hva er det egentlig som bestemmer hvor mye forskerne publiserer? 
I det foregående avsnittet har vi sett på hvor mye kvinner og menn rap- 
porterer at de publiserer. Men er kjønn den viktigste variabelen for publi- 
sering? I vårt materiale har vi også mange andre aspekter ved forskerne, 
som for eksempel hvordan de har vurdert veiledningen sin og hvem de har 
hatt som mentor. Hva skjer når vi trekker disse variablene inn i analysen? 
Vi undersøkte dette i to faser, i samarbeid med Åsmund Ukkelberg 
(Ipsos). Først så vi på hvordan alle variablene i undersøkelsen var assosi- 
ert med publiseringsraten for ulike typer artikler, gjennom parvise ana- 
lyser (Ukkelberg). Dernest valgte vi ut de viktigste av disse variablene, og 
analyserte dem videre gjennom multivariabel regresjon (Holter). 

De parvise analysene viste at flere variabler var tydelig assosiert med 
publisering, inkludert stillingsnivå, andel arbeidstid til forskning, antall 
år som forsker og vurdering av ph.d.-veiledning. Mange variabler inklu- 
dert foreldrenes utdanning og enhet/institutt ble ikke tydelig eller signi- 
fikant assosiert. Oppnådd karriereambisjon var tydelig assosiert, men er 
trolig mer en effekt enn en årsak til publisering. 

Hovedresultatet fra de parvise analysene var at kjønn ikke kom med i 
bildet som en betydelig faktor for å forklare publisering. Men var dette rik- 
tig, eller kanskje spuriøst? Derfor fulgte vi opp, med andre typer analyser. 
De multivariable analysene viste imidlertid omtrent samme resultat. Kjønn 
kom ikke med blant viktige assosiasjoner eller årsaksfaktorer, ut fra eksplo- 
rerende regresjonsanalyser. Arbeidstid kom litt tydeligere med i bildet enn i 
de parvise analysene, men i all hovedsak var resultatene svært like. 

En analyse vises her (med standardiserte betaverdier). 


Figur 4.3. Faktorer assosiert med publisering, etter styrke (pilene gjengir beta-verdier, i 
regresjonsanalyse). Gjelder publisering totalt (eneforfatter, medforfatter etc). Kilde: Front FRONT 
Ansattundersøkelse (N = 623 vitenskapelig ansatte). 

Figuren viser assosierte variabler (mulige «årsaker») til at forskere får 
publisert mye. Forskerens kjønn (og klassebakgrunn) ser ut til å bety lite, 
når man korrigerer for andre variabler. Vi setter likevel et spørsmålstegn 
i figuren, ettersom dette er omstridt i internasjonal forskning: 

Stillingsnivå har klart mest å si, med en sterk sammenheng med publi- 
sering. På mer moderat nivå virker to trekk ved arbeidstid inn. Kvaliteten 
av tiden, altså andel brukt på forskning, virker sterkere inn enn kvan- 
titeten (arbeidstid pr. uke). Når stillingsnivå og de andre «strukturelle» 
variablene er med i analysen, betyr ambisjonsnivå mindre. 

Vi kjørte også analysen separat for hvert kjønn. Resultatet blant kvin- 
ner ble at 5 variabler spiller inn på publisering, herunder stillingsnivå 
(beta 0,357), andel tid til forskning (0,278), ukentlig arbeidstid, (0,255), 
ambisjon (0,213) og foreldres utdanning (-0,141). Samme analyse blant 
menn ga en modell med 4 variabler, herunder stillingsnivå (0,364), foreld- 
res utdanning (0,182), andel tid til forskning (0,111) og ukentlig arbeidstid 
(0,105). Her ble ambisjon ekskludert. 

Et gjennomgående hovedfunn er at kjønn betyr relativt lite. Det bekref- 
tes på tvers av ulike typer statistiske analyser. Korrelasjonen arbeidstid/ 
publisering er nokså moderat; 0,176. Tar vi med kjønn, skjer omtrent 
ingenting (partiell korrelasjon 0,175). 


Permisjon 

I ansattundersøkelsen har vi også sett nærmere på uttak av foreldre- 
permisjon og permisjon i forbindelse med familie- eller omsorgsbehov. 
Ingen av delene virker tydelig inn på publiseringsraten, selv om lengre 
tid i foreldrepermisjon virker svakt negativt inn for kvinner. Bakgrun- 
nen for at dette bare virker svakt og utydelig inn, er kanskje hovedsakelig 
at undersøkelsen ikke hadde samme tidshorisont på disse spørsmålene. 
Publiseringsspørsmålene handlet om siste to år, mens spørsmålene om 
permisjon gjaldt hele karrieren. 


3 Figuren er basert på eksplorerende regresjonsanalyse og utgjør ikke en årsaksmodell (Nishida, 
2018). 

For å teste dette så vi på publisering blant de yngre i utvalget, der per- 
misjonsperioden var nærmere de siste to årene. Men selv her fant vi ingen 
klar korrelasjon mellom tid brukt på foreldrepermisjon og (lavere) publise- 
ringsrate, verken blant menn eller kvinner. Vi ser altså ikke så tydelige tegn 
til at bruk av foreldrepermisjon nedsetter publiseringsraten generelt sett. 

Samtidig viser FRONT-materialet at mange, særlig kvinner, opplever 
problemer når de kommer tilbake til jobben etter omsorgspermisjon (se 
kapittel 1). Det kan se ut som om den faktiske publiseringsraten påvirkes 
mindre enn antatt, av permisjon — mens permisjon, særlig for kvinner, 
likevel framstår som en byrde, og gir vanskeligheter, når man er tilbake 
i jobb. Satt på spissen er en mann som tar kort permisjon et pluss i den 
norske kulturelle konteksten (om enn ikke umiddelbart for publiserings- 
raten), mens en kvinne som tar lang permisjon er et minus. 

Disse resultatene er overraskende, og må betegnes som foreløpige, 
siden tidsperiodene fortsatt er ulike og fordi vi ikke har spurt detaljert 
i dybden om permisjon. De kan imidlertid tolkes som en indikasjon på 
at forestillingen om at permisjon uten videre må fungere negativt, er 
moden for revisjon. Det kan være at permisjon er «mer nøytralt» i termer 
av publisering enn man har antatt. Funn fra arbeidslivsstudier kan tyde 
på at bruk av permisjon (og kjønnsbalansert bruk) kan være viktig for 
innovasjon og utvikling (Holter, 2007; Puchert et al., 2005; Scambor et al., 
2013). Permisjon kan bety nye impulser og mer kvalitet - også i rollen 
som forsker. Samtidig har vi mye materiale om at permisjon oppleves som 
en byrde, særlig av kvinner, ikke fordi det var noe galt med permisjons- 
perioden i seg selv, men fordi de opplevde det som problematisk å komme 
tilbake på jobb etter denne perioden (se kapittel 1; Thun, 2019). 


Når er et poeng et (godt) poeng? 


At publisering og antall siteringer er en viktig del av forskernes hver- 
dag, fremkommer også i intervjuene. «En sånn typisk toppforsker innen- 
for mitt fagfelt. Du publiserer mye. Og ofte i high impact-journaler» sier 
Cecilie, kvinnelig postdoktor. Heidi, også kvinnelig postdoktor, forteller 
at vissheten om at hun hadde gode publikasjoner var det som gjorde at 
hun valgte å forbli i akademia også etter fullført ph.d.: «Fordi man vet at 
det er veldig tøft til å få en stilling, men alle syntes at jeg hadde gode sjanser 

til å fa det til. Så det var også veldig ... jeg var ikke nølende selv egentlig, det 
var ... alt fungerte bra, jeg hadde flere gode publikasjoner og så var det et 
naturlig valg til å gjøre det. Ja.» Til tross for vanskeligheter med å få fast 
ansettelse trodde både Heidi og veilederen hennes at hun skulle lykkes, 
ettersom hun hadde så gode publikasjoner. 

Flere av informantene synes at antall publikasjoner får for stor betyd- 
ning for eksempel ved tildeling av forskningsmidler, at publisering er det 
eneste som teller: «Jeg føler i hvert fall at det er ofte kun er publikasjo- 
ner som teller» sier Cecilie, kvinnelig postdoktor. Tone, kvinnelig første- 
amanuensis, forteller om det samme: «Og da, hvis jeg sender et CV til 
Forskningsrådet og sier at jeg har sittet i så og så mange komitéer, og jeg 
har vært med å utvikle faget mitt, og undervist så og så mye, det er ikke noe 
de tar ... de teller publikasjonene.» Bente, kvinnelig førsteamanuensis, 
bekrefter tendensen og oppfatningen om at undervisning ikke teller, til 
tross for at den er «kjempeviktig». Å bare regne på antall artikler mener 
hun er «livsfarlig». 

Informantene er enige om at det er en konflikt mellom forskning og 
andre arbeidsoppgaver, som undervisning. Marit, kvinnelig postdoktor, 
forteller at hun gjerne skulle skrevet flere artikler med utgangspunkt i 
avhandlingen sin, men at hun ikke rekker det nå: «Jeg tenker at, ja, men 
det klarer jeg ikke å gjøre når jeg er i et annet prosjekt og i tillegg har under- 
visningsplikt, så jeg tenker at jeg må gjøre det neste år.» Sigrid, kvinnelig 
førsteamanuensis, sier også at undervisning tar tid fra skrivingen: «Jeg tar 
den tiden det tar å gjøre den undervisningen. Men det går jo da selvfølgelig 
på bekostning av at jeg ellers kunne sittet og skrevet. Det det går ut over er 
jo forskningen, for det går jo ikke ut over andre frister, det kan det jo ikke, 
det er frister det.» Tone, kvinnelig førsteamanuensis, beskriver nettopp 
det å få tid til skriving som hennes «største utfordring»: 


«Så det er mitt største, min største utfordring å ta meg de ukene hvor jeg ikke 
skal bli forstyrret med noe, hvor jeg skal klare å bli ferdig med artikler som jeg 
har liggende og vente på meg, jeg vil ha de ut for det kommer til å hjelpe meg. 
[...] men jeg vet at så snart jeg bare for lov å konsentrere meg fullt om det, så 
blir jeg ferdig med den. Og det er ikke mye som trengs. Men det bare blir ikke 
gjort, fordi hver uke kommer det nye ting jeg skal gjøre. Så jeg får aldri de der 


timene.» 

Ingeborg, kvinnelig professor, ønsker seg også mer tid til forskning: 
«Jeg ville fryktelig gjerne hatt forskningstid sånn at du hadde tid til å 
gjøre forskning, annet enn i ferier og sånt.» Ettersom hun ikke har tid til 
forskning i den ordinære arbeidstiden, pleier hun å skrive i ferier: «Et 
av tidsskriftene har en deadline for et spesialnummer etter sommeren, for 
da bruker du sommerferien til å skrive noe. [...] Nå i juli så satt jeg her og 
skrev, og resten av familien var på ferie.» 

Informantene er enige om at artikkelskriving er noe som skjer på kvel- 
der, i helger og i ferier. Andre arbeidsoppgaver har fastsatte tidsfrister, og 
kan derfor ikke utsettes på samme måte som skriving. Selv om de vurde- 
rer antall artikler som det viktigste for å lykkes i en karriere i akademia, 
skjer artikkelskrivingen først når de andre arbeidsoppgavene er unna- 
gjort. «Jeg jobber i helgene hvis jeg må. Og da er det deadline-drevet, da 
er det ofte en publisering, altså artikler» sier Marit, kvinnelig postdoktor. 
Siri, også kvinnelig postdoktor, forteller også at hun skriver artikler etter 
endt arbeidstid: «Hvis man holder på med en artikkel som skal sendes inn, 
så sitter man gjerne litt lenger.» 

Når de intervjuede beskriver publiseringssystemet, kommer det frem 
at de synes noen artikler innen visse forskningsområder er enklere å 
skrive enn andre. Sigrid, kvinnelig førsteamanuensis, sier: «Det tas egent- 
lig ikke hensyn til det, at det tar faktisk tid. For det er noen felt hvor det 
ikke tar så mye tid, nå er kanskje forsøkene der kjappe å gjøre, og så kan du 
spy ut en artikkel. Mens andre ting tar lenger tid å få etablert. Og det tas 
ikke høyde for det.» 

Et annet problem som diskuteres i intervjuene, er ulik publiserings- 
praksis i ulike fagområder og forskergrupper. Dette gjør det vanskelig å 
bedømme kompetanse ut fra antall publiserte artikler. Anna, kvinnelig 
førsteamanuensis, sier at enkelte forskere har veldig mange publiseringer 
fordi de tilhører en stor arbeidsgruppe «hvor de står [oppgitt som medfor- 
fattere] på alle publikasjoner som blir skrevet i den gruppen.» 

Hvem som skal føres opp som forfattere på artikler, er beskrevet i 
intervjuene som et forhandlingsspørsmål. Heidi, kvinnelig postdoktor, 
sier: «Selv om ... egentlig sier regelen at du bare skal ha navnene til de som 
virkelig bidrar til forskningsarbeidet, de som skriver på artikkelen. Men jeg 
kan godt si at det er ofte ikke sånn.» For Heidi er dette et problem. Hun er 

postdoktor, og trenger å vise selvstendighet i sin forskning både for å søke 
om forskningsmidler og for å søke på stillinger: «Jeg er postdoktor, så jeg 
må være uavhengig av veilederen, selvstendig. Så ...». Men for veilederen 
hennes er det også viktig å publisere, og på mange forskningsområder er 
det vanlig at den som fikk penger til og leder et prosjekt også står som 
forfatter på alle publikasjoner i prosjektet - uansett om han eller hun har 
deltatt aktivt i selve artikkelskrivingen. Heidi sier: 


«Det ser ut som at det er en konvensjon her at sjefene blir sist på publikasjonen, 
som viser at, ja, de er sjef. Og sånn, det ser ut som at det er den første som er 
mest viktig, og så andre kan kanskje også være litt viktig, og så alle navnene som 


er mellom de to siste, og de to første, betyr egentlig veldig lite.» 


Heidi forteller at hun egentlig ville stryke noen av forfatternavnene på en 
av sine artikler. Men da hun spurte noen kolleger sa de at hun ikke burde 
gjøre det: 


«Fordi du setter deg i en litt sånn uvennlig situasjon hvis du gjør det. Man er 
veldig avhengig av hva sjefene synes. Og hvis sjefen ikke får navnet sitt på en 
publikasjon, kan han kanskje tolke det veldig dårlig. Og de andre kunne jo bli 


sjefen din i andre prosjekter.» 


Jorunn, kvinnelig postdoktor, sier at de seniorforskerne i hennes forsker- 
gruppe er veldig «ålreite» ved å ikke stå som medforfattere på alle hennes 
publikasjoner: «De skal ikke være med på alle artikler og ... når du skal 
søke på prosjekter for EU for eksempel så må du vise at du er selvstendig, 
ja. Jeg synes de er veldig ... de har vært veldig ålreite.» 

Også seniorforskere forteller at forfatterkreditering er et forhandlings- 
spørsmål. Sigrid, kvinnelig førsteamanuensis, ser det som en balanse- 
gang mellom å bygge sin egen karriere og samtidig hjelpe de hun veileder 
på veien mot sine egne forskerkarrierer: 


«Så jeg har også sagt til han at det er bare å være ærlig å si at "akkurat nå så er 
jeg avhengig av de artiklene som du kommer med, så da skal du være første og 
jeg sisteforfatter, for det betyr ... i vårt felt så er det på en måte siste som betyr 
at du er senior. Men når jeg har fått det, så har jeg tenkt at da må han få lov til å 
være siste, og det er bare for at han må bygge seg opp. Og det er heller ikke noe 


lurt på en måte for meg, men jeg vet at det er lurt for han.» 

Intervjuene våre viser at artikkelskriving ofte må vike for andre arbeids- 
oppgaver - til tross for at informantene vurderer det å få mange publi- 
seringspoeng som det viktigste for å lykkes med en forskerkarriere. 
Undervisning, veiledning, prosjektsøknader og ulike administrative 
oppgaver har som regel fastlagte tidsfrister, og går derfor foran artikkel- 
skriving. Skrivingen skjer derfor heller utenfor ordinær arbeidstid; i helger 
eller ferier. Flere av de intervjuede mener at antall publiserte artikler får 
for stor betydning både ved tildeling av forskningsmidler og i ansettelses- 
prosesser. Ulik publiseringspraksis, der forfatterkreditering ikke bare er 
forbeholdt de som faktisk har skrevet artiklene, gjør at antall publiserte 
artikler ikke alltid er et pålitelig mål på reell forskerkompetanse. Artikkel- 
forfatterskap er et spørsmål om forhandling, der seniorforskeres behov for 
publisering veies opp mot yngre forskeres behov for å vise selvstendighet. 


Diskusjon 


To mønstre er tydelige i resultatene. Det ene handler om at kvinner og 
menn publiserer omtrent like mye, iallfall ut fra selvrapportering, når 
andre faktorer tas med i analysen. En plausibel tolkning er at kvinner er 
svakere plassert enn menn, i forhold til stillingsnivå, andel av arbeidstid 
på forskning, arbeidstid pr. uke, samt støtte i miljø og fagkultur. Når man 
tar dette med i bildet, blir det liten eller ingen forskjell på kvinner og 
menn. Kvinner publiserer mindre fordi de er i lavere eller svakere posi- 
sjoner, de har mindre andel tid til forskning og mindre støtte. Når man 
korrigerer for dette, og analyserer kvinner og menn i samme situasjon, 
forsvinner kjønnsforskjellen. 

Vi ser også at publisering og publikasjonspoeng er et sentralt, og også 
ofte omstridt, tema i forskernes hverdag. Det kommer bl.a. frem i inter- 
vjuene. En tydelig tendens er at et poeng ikke «bare» er et poeng. Det er 
gjenstand for ulik vurdering, avhengig av kontekst. De yngre forskerne 
forteller om krav til at publikasjonen må være selvstendig; man kan ikke 
bare følge etter i veileders spor. Studier viser en tendens til at kvinner kan 
bli mindre anerkjent som medforfatter enn menn, noe som kan bety at 
det er viktigere for kvinner enn for menn å kunne vise selvstendighet i 
publisering (Sarsons, 2017). 

Selv om prestisje og publisering ikke er samme sak, viser resultatene 
forskere som prioriterer publisering høyt. «Publish or perish» er en del av 
tankegangen, helst på høyt eller eksellent nivå. Det gjelder kvinner like 
mye som menn. Det kan se ut som publisering øker sjansen for å sende 
inn forskningssøknader (uten at vi kan si noe sikkert om årsaksforhol- 
det). Sjansen for å få søknader innvilget øker sterkt med publisering. En 
mulig tolkning er at publisering henger sammen med selvtillit, som også 
er knyttet til økt sjanse for å sende inn søknader. Som vi beskrev, har 
publisering også sammenheng med ambisjonsnivå, men dette er anta- 
kelig en mellomliggende variabel (å få mer tid til å skrive, publisere osv.) 
snarere enn en årsaksvariabel. Intervjumaterialet gir generelt ikke støtte 
til at ambisjonsnivået er lavere blant kvinner enn blant menn. 

Dette er sterke og på et vis dramatiske resultater. Men — er de reelle? 
Kartleggingen i dette kapitlet viser at ulike faktorer spiller inn på publise- 
ringsraten. Analysene er eksplorerende, og hvilke faktorer som kommer 
inn i bildet og hvor sterkt de virker, varierer noe mellom analysene. Like- 
vel er den gjennomgående tendensen klar: kjønn faller ut, og virker ikke 
tydelig som en egen faktor.* 

Våre resultater er ikke unike. Annen ny forskning som kontrollerer 
for flere faktorer peker i samme retning (van den Besselaar & Sandström, 
2017). Betydningen av kjønn ser ut til å ha vært overdrevet, og/eller 
betydningen har sunket over tid. Også nye norske studier tyder på at 
kjønn betyr mindre når andre variabler tas med i analysene, bl.a. andel 
av arbeidstiden som kan brukes på forskning. Norske data (basert på 
registreringssystemet Cristin) viser at en mindre gruppe forskere står 
som medforfattere av svært mange artikler, slik at de ti prosent mest 
produktive forskerne står for hele 43 prosent av publiseringspoengene. 
Siden denne gruppen er sterkt mannsdominert, drar den gjennomsnittet 
opp (D. W. Aksnes, referert i Gjengedal, 2020). Dessuten betyr telle- 
metoden en hel del. Teller man bare artikler i tidsskrifter blir kjønnsgapet 
stort, men tar man med andre typer publikasjoner og dessuten andre for- 
hold som stilling og fagbakgrunn, minsker gapet betydelig (Nygaard & 
Bahgat, 2018). 


4 Muligheter for at resultatene kan være spuriøse drøftes i vedlegg «Metode». 

Våre resultater retter søkelyset mot arbeidsorganisasjonen, blant 
annet forskertid som andel av arbeidstiden - mer enn kjønn eller forhold 
i hjemmet. At omsorgspermisjon ikke virker sterkt og tydelig negativt 
inn på publikasjonsraten, er en av indikatorene på dette. Også annen 
forskning viser at «familieforklaringen» på kvinners lavere produktivitet 
er utilstrekkelig (Aiston & Jung, 2015). 

Ut fra motbakker og problemer for kvinner beskrevet i andre kapitler i 
denne boken, kunne man antatt at resultatet ville bli færre publikasjoner 
og lavere ambisjonsnivå. Men det er altså ikke en tydelig tendens. I ste- 
det følger kvinnene opp, mer enn man kanskje skulle ventet. De publise- 
rer kanskje mer ut fra utålmodighet i forhold til ambisjonene, mens høyt 
antall publikasjoner blant menn virker mer knyttet til at man er tilfreds 
i forhold til ambisjonsnivået. Sett i lys av motbakkene beskrevet i fore- 
gående kapitler, kan man kanskje si at kvinnene publiserer «på tross av, 
og ikke på grunn av, systemet».* Et stikkord kan være «resiliens», eller 
motstandskraft (se kapittel 12). 

Analysene i dette kapitlet gir en viss rangering av forhold som virker 
inn på publisering, men sier lite om årsak og virkning. Hvor mye påvirker 
for eksempel andelen forskningstid — der kvinnelige førsteamanuensis og 
professorer rapporterer mindre tid til forskning og mer tid til undervis- 
ning og administrasjon enn menn - publiseringsraten? Dette er ett av de 
tydelige sporene som også kommer frem i intervjuene. 

Vi ser også — her som andre steder i undersøkelsen — at klassebakgrunn, 
målt gjennom foreldrenes utdanningsnivå, bare kommer nokså svakt inn 
i bildet (og noe ulikt, blant kvinner og menn). Dette kan kanskje tolkes i 
retning av at klasse kan virke begge veier når det kommer til publisering, 
og/eller at mye av den klassemessige seleksjonen har skjedd før ansatt- 
nivåene vi har data om. Viser heller ikke tydelige forskjeller ut fra etnisitet. 
Alt dette peker på at det er forhold her og nå, særlig i arbeidsorganisasjon 


5 — Viser en tendens til at manglende tilfredshet i forhold til ambisjonsnivå er assosiert med flere 
publikasjoner blant kvinner, særlig på mellomnivå. Tallene er imidlertid litt små, N=38 kvinner 
på forskernivå. Blant menn er det litt oftere de tilfredse som publiserer mest, eller liten forskjell 
mellom gruppene. 

6 Takk til Knut Liestøl for denne formuleringen. 

og fagkultur, som spiller inn, snarere enn bakgrunnsfaktorer i seg selv, 
selv om disse også virker indirekte inn’ 

Vår studie omfatter spørsmål om publisering, og tar med en rekke 
spørsmål om forhold ved miljø og kultur som tidligere ikke har vært med 
i bildet. Studien utgjør imidlertid ikke en dybdegransking av temaet. 
Intervjumaterialet forteller bl.a. om forskere som har blitt vurdert på 
svært sprikende måter, ut fra ulike fagfeller og komiteer. Vi trenger mer 
systematisk kunnskap om dette. Sosialpsykologiske faktorer som ambi- 
sjonsnivå, selvtillit og kjønnsroller bør belyses bedre, og det samme 
gjelder organisasjonskultur, støtte, oppmuntring og nettverk. De eksplo- 
rerende analysene i dette kapitlet er et bidrag til videre forskning. 


Konklusjon 


Vår studie viser at tanken om at kvinner publiserer mindre fordi de er 
kvinner, må modifiseres. Kvinner publiserer mindre enn menn i gjen- 
nomsnitt fordi de er i lavere eller svakere posisjoner, har mindre andel 
tid til forskning og mindre støtte. Når man korrigerer for dette, og ana- 
lyserer kvinner og menn i samme situasjon, forsvinner kjønnsforskjellen. 
Annen ny forskning har kommet frem til omtrent tilsvarende resultater. 
Betydningen av kjønn ser ut til å ha vært overdrevet, og har kanskje også 
sunket over tid. 

Hovedinntrykket fra analysene av ansattundersøkelsen og intervjuene 
er at kvinner og menn, gitt omtrent like gode forhold og like mye støtte 
som forskere, publiserer omtrent like mye. Resultatene setter søkelys på 
arbeidsorganisasjonen og kulturen, mer enn kjønn eller forhold i hjem- 
met. At omsorgspermisjon ikke virker sterkt og tydelig negativt inn på 
publikasjonsraten, er en av indikatorene på dette. 


7 Se videre kapittel 6 og vedlegg «Metode». Vårt materiale er litt for begrenset til å se nærmere 
på «svake, men likevel viktige» bakgrunnsvariabler. Det gjelder for eksempel den etniske 
dimensjonen, med flere nokså ulike undergrupper, men også klassedimensjonen, med ulike 
utdanningsnivåer. Poenget her er bare at noen variabler danner en tydelig forgrunn, knyttet til 
arbeidssituasjonen, slik at kjønn, klasse og etnisitet spiller relativt mindre rolle. 

Innledning 


Opplever kvinner og menn omtrent like muligheter og utfordringer i 
løpet av karrieren, eller er forskjellene store? Eksisterer det et kjønnsgap 
i opplevelser og erfaringer i akademia? Tidligere kapitler har beskrevet 
kjønnsforskjeller på bestemte områder som syn på kjønnslikestilling, 
opplevelse av trakassering eller mulighet til publisering. Er det bare på 
noen spesielle områder at kvinners og menns erfaringer med arbeids- 
miljø og organisasjonskultur er forskjellige, eller er det en tendens, et 
mønster? Hvordan ser det mønsteret i tilfelle ut? I dette sammenfattende 
kapitlet ser vi mer helhetlig på forskjeller og likheter i kvinners og menns 
erfaringer, og oppsummerer resultatene fra ulike områder. 

Kapitlet bygger på ulike typer materiale fra FRONT-prosjektet, men først 
og fremst på de kvantitative undersøkelsene, som samlet omfatter 269 vari- 
able og 1056 respondenter." Disse undersøkelsene ble utformet for å avdekke 
utfordringer og problemer i forhold til karriereutvikling, kjønn og likestil- 
ling. De omfattet en lang rekke spørsmål om valg av karriere, veiledning, 
sosialt miljø, fagkultur og samarbeid med kolleger, ved siden av spørsmål 
om temaer som uønsket seksuell oppmerksomhet og trakassering. Data- 
materialet burde dermed gi anledning til en meget bred kartlegging av 
kjønnsforskjeller, kjønnsbalanse og kjønnslikestilling i videre forstand. 

I kapitlet presenterer vi en systematisk gjennomgang av resultatene fra 
FRONT-prosjektet når det gjelder kjønn og likestilling på ulike nivåer i karri- 
eren. Vi begynner med å beskrive kvinner og menns erfaringer på lavere nivå, 
på mellomnivå og på høyere nivåer. Deretter sammenlikner vi våre resultater 
med to andre liknende spørreskjemaundersøkelser, en fra Irland og en fra 
Storbritannia. Til slutt diskuterer vi resultatene i lys av annen forskning. 


Kjønnsgap på studentnivå 


Studentundersøkelsen var avgrenset til masterstudenter innen noen fag- 
områder innen realfag (48 prosent fra masterutdanninger innen IT-fag, 
33 prosent fra biofag, 7 prosent fra fysikk, resten fra andre fag). Den er 


1 Dvs. først en mindre spørreundersøkelse blant masterstudenter (N = 213) og dernest en større 
undersøkelse blant ansatte ved Det matematisk-naturvitenskapelige fakultet, Universitetet i Oslo 
(N = 843). Se videre vedlegg «Metode». 

ikke strengt representativ, men gir et brukbart bilde av forholdene blant 
studentene på fakultetet. 

Svarene på spørsmål om kjønn og kjønnslikestilling var på noen 
punkter ganske like blant kvinnelige og mannlige studenter (som nevnt i 
kapittel 1). Det store flertallet var enige i et utsagn om at arbeid og omsorg 
bør deles likt i familien, og de fleste var uenige i et utsagn om at likestil- 
lingen nå har kommet langt nok. 

Den største kjønnsforskjellen kommer frem i opplevelser av å ha blitt 
behandlet dårlig på faget, enten sosialt eller akademisk. Undersøkelsen 
stilte spørsmålet «Har du opplevd negativ akademisk behandling fra dine 
medstudenter eller andre på samme nivå i ditt masterprogram/gruppe», 
og et tilsvarende spørsmål om negativ sosial behandling. 


30 


25 


UT 


Opplevd negativ akademisk behandling Opplevd negativ sosial behandling 


E Menn E Kvinner 


Figur 5.1. Opplevelse av negativ akademisk og sosial behandling, fordelt på kjønn. Spørsmålene 
som ble stilt var: «Har du opplevd negativ akademisk behandling fra dine medstudenter eller andre 
på samme nivå i ditt masterprogram/gruppe», og et tilsvarende spørsmål om sosial behandling. 
Tallene er oppgitt i prosent. Kilde: FRONT Studentundersøkelse (N = 213). 


Figur 5.1 viser andeler (i prosent) som har opplevd negativ akademisk og 
sosial behandling. Vi ser hvordan slike negative erfaringer er vesentlig 
mer vanlig blant kvinnelige enn blant mannlige studenter og at kjønns- 
forskjellen er særlig stor når det gjelder sosial behandling. Kvinner for- 
teller at de har opplevd negativ sosial behandling fra medstudenter tre 


2 Sporreskjemaet ble besvart av studenter på tilfeldig valgte forelesninger og lesesaler. Se videre 
vedlegg «Metode». 

ganger så ofte som menn. Resultatet antyder at problemer eller motbakker 
som særlig rammer kvinner er mer «sosiale» enn «akademiske» på dette 
studentnivået.* Resultatene viser en stor overvekt av kvinner som for- 
teller om negativ behandling. Mer detaljerte spørsmål, beskrevet under, 
viser at hoveddelen av problemene stammer fra medstudenter, men også 
fra andre grupper. Spørsmål om akademisk trivsel oppnår høyere positiv 
skår fra studentene generelt, enn spørsmål om sosial trivsel. 

Studentene forteller om akademisk og sosial nedgradering ikke bare 
fra medstudenter, men også fra lærere og andre. Negativ oppmerk- 
somhet, sosialt eller akademisk, ble knyttet både til lærere og veiledere 
(14 prosent) og til medstudenter (18 prosent). Det var imidlertid bare en 
liten andel (3 prosent) som svarte ja på et mer direkte spørsmål om de 
«har opplevd lærere som har behandlet menn og kvinner ulikt slik at det 
ene kjønnet ble bedre behandlet enn det andre». 

På spørsmål om man føler seg hjemme på studieprogrammet, svarte 
56 prosent at de føler seg hjemme sosialt, mot 65 som følte seg hjemme 
akademisk. 63 prosent av kvinnene følte seg hjemme akademisk, mot 
67 prosent av mennene. Vi ser en tendens til at studenter som ikke føler 
seg hjemme på studiet, har mødre med lavere utdanning (se kapittel 6). 

En tilsvarende kjønnsforskjell i menns favør kom frem på andre spørs- 
mål i undersøkelsen. Tendensen er ofte ikke så sterk, og utgjør ikke alltid et 
«kjønnsgap», men den er likevel tydelig. Dette kommer frem bl.a. når vi ser på 
erfaringer med kjønnsbalanse i studentgrupper og læringsmiljø. På spørsmål 
om hva slags studentgrupper studentene foretrekker når det gjelder kjønns- 
balanse, svarte 24 prosent at de foretrekker en gruppe som er ganske kjønns- 
balansert, 6 prosent svarte at de foretrekker en gruppe numerisk dominert 
av eget kjønn, og 4 prosent at de foretrekker en gruppe dominert av motsatt 
kjønn. Men hele 66 prosent avviste spørsmålet og krysset av for at kjønn ikke 
har betydning. Dette står i kontrast til svarene på noen av de andre spørsmå- 
lene i undersøkelsen (om kjønnsforskjell), noe vi kommer tilbake til. Her og 
nå ser vi at to av tre studenter sier at kjønn ikke har betydning. 


3 Det er andelen som svarte «ofte» + «noen ganger» som er gjengitt i figuren. De fleste av disse 
svarte «noen ganger». Negativ sosial og akademisk behandling ble ikke nærmere definert i 
spørreskjemaet. Vi vet ikke hva studentene konkret sett tenkte på da de besvarte disse spørsmå- 
lene, men vi ser ingen tegn til at de var spesielt «vanskelige» å svare på, ut fra svarprosentene eller 
kommentarene til skjemaet. 

Undersøkelsen tok også opp forbindelsen mellom kjønn og faglig 
hierarki, med spørsmål om de hadde opplevd at visse temaer eller kurs ble 
ansett som kjønnete (maskuline eller feminine), og hvordan dette even- 
tuelt hang sammen med temaets status. Her svarte mange at temaene og 
kursene de fulgte verken var feminine eller maskuline (se videre kap 2). 
Samtidig mente de at maskuline områder hadde høyere prestisje. Nesten 
ingen mente at feminine områder hadde høyere prestisje. Resultatene kan 
tolkes i retning av at masterstudentene har stor tro på meritokratiet og på 
likestillingen - kjønn bør ikke spille en rolle. Selv om det altså, statistisk 
sett, gjør det — allerede på masternivå. Samtidig er det tydelig interesse 
blant studentene for å belyse dette temaet bedre. På spørsmål om master- 
programmet burde ha mer fokus på kjønnsbalanse, svarte omtrent 
halvdelen av studentene ja, resten nei. 

De mannlige studentene var mer positive til læringsmiljøet og klasse- 
romssituasjonen enn de kvinnelige. 22 prosent av kvinnene opplevde at 
det sosiale miljøet er lite inkluderende, mot bare 10 prosent av mennene. 
12 prosent av kvinnene synes det er mye fokus på konkurranse, mot 
3 prosent av mennene.* 


25 


Sosialt miljø er lite inkluderende Mye fokus på konkurranse 


E Menn E Kvinner 


Figur 5.2. Studentenes vurdering av det sosiale miljøet på enheten/instituttet, fordelt på kjønn. 
Tallene er oppgitt i prosent. Kilde: FRONT Studentundersøkelse (N = 213). 


4 Tallene er for små til at vi kan si dette sikkert, men ulikhet i konkurransenivå mellom institutter 
kan ha betydning. 

En del av variablene om kulturen på enheten/instituttet viser liten 
kjønnsforskjell, og det samme gjelder læringsutbyttet. Men på et opp- 
summerende spørsmål om man har fått akademisk selvtillit på program- 
met, svarte 48 prosent av de mannlige studentene ja, mot 40 prosent av 
de kvinnelige. Kvinnene opplever også sjeldnere enn menn at uenighet 
vurderes positivt (51 mot 58 prosent). 

Figur 5.3. Studentenes vurderinger av hvorvidt de har fått akademisk selvtillit på 
masterprogrammet og hvorvidt uenighet vurderes positivt, fordelt på kjønn. Tallene er oppgitt 
i prosent. Kilde: FRONT Studentundersøkelse (N = 213). 


Kort sammenfattet kan vi si at materialet i studentundersøkelsen viser 
en gjennomgående kjønnsforskjell. Iblant er mønsteret både omfattende 
(mange har opplevd dette) og tydelig (kjønnsforskjellen er stor). Et eksem- 
pel som ble nevnt er at 16 prosent av kvinnene har opplevd negativ aka- 
demisk behandling (ofte eller noen ganger), mot 10 prosent av mennene. 
Tilsvarende tall for negativ sosial behandling er 28 prosent for kvinner 
og 9 prosent for menn. For andre variabler er kjønnsforskjellen ikke like 
stor, men den er tydelig som en bred og gjennomgående statistisk ten- 
dens på tvers av variabler. Resultatene gir grunnlag for å bruke begrepet 
«kjønnsgap». 


Holdninger blant studenter 


Når de kvinnelige studentene forteller om større problemer eller motbak- 
ker enn de mannlige, særlig når det gjelder «sosial» negativ behandling, 

og indikerer at dette ofte kommer fra medstudenter, er det grunn til å 
spørre om holdninger blant medstudentene bidrar til problemet. Vi har 
ikke materiale til å belyse dette i detalj, men undersøkelsen omfattet vari- 
abler som tok opp holdninger til kjønn og likestilling. Her ser vi nærmere 
på hvordan dette slo ut. 

Figur 5.4 viser en utbredt oppfatning blant studentene om at kjønnene 
er fundamentalt forskjellige, både blant kvinner og menn. Det er likevel 
en viss kjønnsforskjell, blant menn er fire av ti enige i utsagnet. 

Spørsmålet var med hensikt satt på spissen for å få frem en ideologisk 
oppfatning, altså ikke bare om menn og kvinner er to forskjellige kjønn, 
men om dette er noe «fundamentalt» som tilmed må «anerkjennes». 
Likevel kan det være at en del av studentene tolket dette på en enklere 
måte, altså, rett og slett om kjønnene er forskjellige eller ikke. Som det ble 
sagt, i en kommentar til dette spørsmålet: «Hadde det vært en sosiologi- 
oppgave hadde jeg nok svart nei, men i en biologioppgave ja». Det kan være 
at svarfordelingen påvirkes av en slik «bokstavelig» realfagsforståelse vel 
så mye som en spesiell overbevisning eller ideologi om hva kjønn er eller 
betyr. Det er sannsynligvis noe av begge deler. 


Uenig Dels enig Enig 
E Menn 8 Kvinner 
Figur 5.4. Studentenes vurdering av forskjellen mellom menn og kvinner. Søylene viser 
hvorvidt studentene var uenige, dels enige eller enige i påstanden: «Det er viktig å anerkjenne 


at menn og kvinner er fundamentalt forskjellige». Tallene er oppgitt i prosent. Kilde: FRONT 
Studentundersøkelse (N = 213). 

Talent for forskning? Erfaringer blant stipendiater 


Vi gar nå opp et trinn i karrierestigen og ser på forholdene på mellomnivå, 
med vekt på stipendiater og postdoktorer. Analysene er basert på ansatt- 
undersøkelsen (N = 623 vitenskapelig ansatte). Her spurte vi om grunner 
til å velge en ph.d.-/doktorgradkarriere (se figur 5.5, under). 69 prosent 
av menn og 63 prosent av kvinner svarer at «a passion for science» var 
viktig grunn til å velge å gjøre en ph.d. 43 prosent av menn, 31 prosent av 
kvinner, krysser av for at de har «talent» (man kunne krysse av på flere 
alternativer, på denne listen). 

Menn markerer omtrent 1,4 ganger oftere enn kvinner at de hadde 
«talent» for forskningen. De svarer også oftere positivt på grad av «pas- 
sion» sammenliknet med kvinner. Menn svarer oftere enn kvinner at de 
har blitt oppmuntret av menn i fagmiljøet. Kvinner har oftere blitt opp- 
muntret av kvinnelige forskere. At mennene oftere har mannlige veiledere 
kommer nok inn i bildet her (se under, figur 5.6). Når det gjelder venner 
og familie har imidlertid kvinner blitt oppmuntret vel så ofte som menn, 
særlig av kvinner i nærmiljøet. Her ser vi, igjen, et funn som ikke stemmer 
med hypotesen om at fedre eller andre menn er særlig viktige for kvinner i 
realfag. Det som er tydelig er at venn/familie (av begge kjønn, omtrent likt 
blant kvinner) betyr noe mer for kvinners valg, enn for menns. Alternativet 

Figur 5.5. Grunner til å velge en ph.d.-/doktorgradkarriere, fordelt på kjønn. Tallene er oppgitt i 
prosent. Kilde: FRONT Ansattundersøkelse (N = 623 vitenskapelig ansatte). 

«Gi meg selv tid» er likt og lavt vurdert hos begge kjønn. Den mer aktive 
formuleringen, «Utforske om det er noe for meg», er mer populær, litt mer 
blant kvinner, men igjen nokså kjønnsbalansert. Mønsteret er altså delvis 
ganske likt på tvers av kjønn, samtidig som forskjeller kommer frem. 
Stipendiatene vurderer veiledningen delvis forskjellig ut fra kjønn. Hen- 
holdsvis 13 prosent av kvinnene og 9 prosent av mennene føler at de ikke 
ble oppmuntret av ph.d.-veileder til å gå videre til postdoktor. 19 prosent av 
kvinnene, mot 12 prosent av mennene, ble ikke introdusert til internasjo- 
nale forskningsnettverk av sin veileder. I norske forskningsnettverk var for- 
skjellene mellom kjønnene noe mindre. 19 prosent av menn og 16 prosent av 
kvinner oppgir å ha fått klar støtte fra veileder til å søke stilling. Det er liten 
kjønnsforskjell når det gjelder opplevd vitenskapelig støtte og oppmuntring 
fra veileder til å publisere og presentere eget arbeid og generell vitenskapelig 
støtte fra veileder. Her er menns og kvinners vurderinger omtrent like. Selv 
om vi ser et «kjønnsgap» i erfaringer, gjelder det ikke på alle områder, slik 
man kunne ventet dersom kvinnene gjennomgående var mer tilbøyelige til å 
fortelle om problemer, i forhold til mennene.* I stedet er det slik at kjønnsgapet 
varierer, ut fra hva spørsmålene handler om (nærmere beskrevet under). 

Figur 5.6. Valg av Ph.d.-veileder, fordelt på kjønn. Kilde: FRONT Ansattundersøkelse 
(N = 623 vitenskapelig ansatte). 


5 Hedonisme eller nytelsesorientering får ikke mye støtte, verken her eller andre steder i undersøkelsen. 
6 Hypotesen om at spørreundersøkelsene preges av «mer kritiske» eller problem-rapporterende 
kvinner, relativt til menn, drøftes bl.a. i kapittel 1 og vedlegg «Metode» i denne boken. 

Valg av veileder var tydelig kjønnsdelt, slik figur 5.6 viser. Menn valgte stort 
sett mannlige veiledere. Kvinnene valgte også i hovedsak mannlige veile- 
dere, men de valgte kvinnelige veiledere omtrent dobbelt så ofte som menn. 
Tallene må ses i sammenheng med at kvinnelige veiledere var i mindretall 
på fakultetet. Her er det viktig å ta hensyn til at fag og kjønn samvarierer (se 
kapittel 2). Kvinnelige stipendiater er ofte i forskergrupper med høy kvin- 
neandel. Dermed vil relativt sett mange kvinner få kvinnelig veileder og 
menn vil få mannlig veileder, selv om det ikke eksisterer noen kjønnsprefe- 
ranse for veileder hos stipendiatene. Hva som betyr mest i dette bildet, fag 
eller kjønn, vet vi ikke. Det vi ser er et tydelig kjønnsdelt mønster. 

Dermed er det desto mer interessant at vurderingen av veiledningen er 
nokså kjønnslik i materialet. Man kunne ventet at kvinnene ble mer for- 
nøyde dersom de hadde hatt kvinnelige veiledere, og menn med en mannlig 
veileder, men i stedet kom veiledere av begge kjønn nokså likt ut. Kvinnelige 
veiledere ble opplevd som «meget bra» av 52 prosent (av alle respondentene). 
Tilsvarende ble mannlige veiledere evaluert som «meget bra» av 56 prosent. 
85 prosent svarte «meget bra» eller «bra», med liten kjønnsforskjell. Faktisk 
var de mannlige respondentene litt mer positive til kvinnelige veiledere enn 
de kvinnelige respondentene. 61 prosent av mennene med kvinnelig veile- 
der ga en «meget bra» vurdering, mot 46 prosent av kvinnene med kvin- 
nelig veileder. Vurderingen av mannlige veiledere var mer lik, 57 prosent av 
menn og 54 av kvinner sa at veiledningen var «meget bra.” 

Stipendiatnivået er preget av at mange er i en livsfase hvor man begyn- 
ner å stifte familie, og hvor en del får barn. Stipendiater, postdoktorer 
og forskere som får barn og tar omsorgspermisjon opplever ofte proble- 
mer med å komme tilbake til jobben. Dette er et mønster som rammer 
kvinner mer enn menn. Kjønnsforskjellen er svært stor på dette punktet. 
30 prosent av kvinnene som hadde tatt permisjon opplevde vanskelighe- 
ter da de kom tilbake til jobb, mot 5 prosent av mennene. Dette bekreftes 
av kvalitativ forskning i prosjektet der kvinner ofte forteller om proble- 
mer etter omsorgspermisjon (Thun, 2019). En ny undersøkelse av unge 
akademikere viser også at det mest er kvinner som opplever slike proble- 
mer (Akademiet for yngre forskere, 2019, s. 22). 


7  Detkan tilsynelatende se ut som valg av mannlig veileder øker publiseringsraten litt, men det vet 
vi ikke sikkert — se videre kapittel 4. 

Vi ser få tegn til at kvinner «faller fra» i denne fasen, for eksempel, at 
ambisjonsnivået blir lavere. Derimot ser vi tydelige tegn til at konkurranse- 
presset blir hardere, bl.a. er problemer med lang arbeidstidskultur og opp- 
levelsen av å måtte jobbe hardere enn kollegene for å bli anerkjent, hyppigst 
på ph.d.-nivå (særlig blant menn). Dette faller sammen med en økende 
andel som stifter familie og får økte omsorgsbehov å ta hensyn til, noe som 
fortsatt forplikter kvinner i større grad enn menn. Vi ser en viss tendens til 
at unge forskere — selv om de ønsker likestilling - i praksis gjennomfører en 
tilpasning der mannens karriere går først (se kapittel 1). 

Samlet viser resultatene at ulikhetene i erfaringer med arbeidsmiljøet 
mellom kvinner og menn som vi så på studentnivået fortsetter i perioden 
som doktorgradsstipendiat. Menn blir for eksempel oftere enn kvinner opp- 
muntret til å ta en doktorgrad av en mannlig forsker, mens kvinner oftere 
har blitt oppmuntret av en kvinnelig forsker og av menn eller kvinner i 
familie og vennekrets, selv om mønstrene ikke er veldig kjønnsdelte. Menn 
mener også oftere enn kvinner at de har «talent» og «passion» for faget — og 
de skårer høyere på selvtillit. Når det gjelder veiledning, er forskjellene rela- 
tivt små, men det er likevel slik at mennene kommer noe bedre ut av det. På 
ett punkt er kjønnsforskjellen stor. Kvinner opplever mye oftere problemer 
med å komme tilbake til jobben etter omsorgspermisjon enn menn. 


Ansatte i et kjønnsdelt arbeidsmiljø 


Hva skjer så når kvinner og menn kommer inn i forskermiljøene som viten- 
skapelige ansatte, det vil si som postdoktorer, forskere, førsteamanuenser 
eller professorer? Her ser vi først på vurderinger av arbeidsmiljøet, blant alle 
ansatte. Vurderinger og opplevelser er ofte meget ulikt fordelt ut fra kjønn. 
Figur 5.7 (under) viser noen viktige variabler knyttet til arbeidsmiljøet. 

Figur 5.7 viser hvordan viktige arbeidsmiljøproblemer rapporteres 
ulikt av kvinner og menn. Kvinnene opplever omtrent dobbelt så ofte som 
menn at de blir negativt vurdert eller gransket. De har oftere problemer 
med lang arbeidstidskultur (har hindret deres karriere). Kvinnene opp- 
lever dessuten langt oftere uønsket seksuell oppmerksomhet, og også noe 
oftere mobbing eller trakassering (nærmere beskrevet i tidligere kapittel). 
Ut fra dette er det ikke overraskende at kvinnene også oftere rapporterer 
om problemer med balansen mellom arbeid og privatliv. 

Figur 5.7. Opplevelse av arbeidsmiljøproblemer blant kvinner og menn. Tallene er oppgitt 


i prosent og viser andelen kvinner og menn som er enig i påstandene. Kilde: FRONT 
Ansattundersøkelse (N = 843). 

Figur 5.8. Opplevelse av forholdet mellom familie og privatliv, fordelt på kjønn. Søylene 
viser prosentandelen kvinner og menn som oppgir at partners karriere ble gitt prioritet siste 
år, og andelen som var misfornøyde med balansen mellom privatliv og arbeid. Kilde: FRONT 
Ansattundersøkelse (N = 843). 

Kvinnene rapporterte dobbelt så ofte som menn at partners eller ekte- 
felles karriere ble gitt prioritet siste år, og var nesten dobbelt så ofte som 
menn misfornøyde med balansen mellom privatliv og arbeid. 

Når det gjelder problemer som har hindret karrieren, er kjønnsfor- 
skjellen stor på mange variabler (se figur 5.15). Variabler som peker seg ut, 
med stor kjønnsforskjell, inkluderer «lang arbeidstidskultur» og «fravær 
av rollemodeller». Når det gjelder kulturen på instituttet eller enheten 
er kjønnsforskjellene store på viktige variabler, herunder «negativ faglig 
oppmerksomhet», dvs. opplevelsen av konstant å bli gransket og bedømt 
av kolleger. Hele 24 prosent av kvinnene, mot 12 prosent av mennene, sva- 
rer ja på dette (enig og helt enig), som vist i figur 5.12. Man kunne tenke 
seg at andelen negativ faglig oppmerksomhet i større grad ville variert 
med stillingsnivå (blir mindre mot toppen), men tallene fra undersøkel- 
sen viser en jevn fordeling på stillingsnivåene. 

Sammenhengen med kjønn er tydelig på tvers av nivåer. Kvinner opp- 
lever negativ faglig oppmerksomhet oftere enn menn, uansett nivå. Når 
det gjelder om man må jobbe hardere enn kollegene for å bli vurdert som 
en legitim forsker, svarer 24 prosent av kvinnene ja, mot 15 prosent av 
mennene. Kjønnsforskjellen er markant. Og når det gjelder om kulturen 

Figur 5.9. Prosentandel kvinner og menn som oppgir at de er sterkt enige i påstanden om at 
kulturen på enheten/instituttet er støttende, og at de må jobbe hardere enn kollegene for å bli 
vurdert som legitim forsker. Kilde: FRONT Ansattundersøkelse (N = 623 vitenskapelig ansatte). 

på instituttet/enheten er støttende, er bare 10 prosent av kvinnene, mot 
16 prosent av mennene, sterkt enige. 

I undersøkelsen ble det spurt om hvorvidt respondentene opplevde 
kulturen ved instituttet som ikke-sexistisk og ikke-rasistisk. Omtrent 
80 prosent svarte ja (enig eller sterkt enig) på disse spørsmålene. Om vi 
bare ser på de som var sterkt enige er kjønnsforskjellen stor, særlig på 
spørsmål om sexistisk kultur. 47 prosent av mennene, men bare 28 pro- 
sent av kvinnene, var sterkt enige i utsagnet om at kulturen på enheten 
var ikke-sexistisk. Kvinnene var også mer skeptiske til at kulturen var 
ikke-rasistisk. Henholdsvis 44 prosent av mennene og 31 prosent av kvin- 
nene oppga å være sterkt enige i dette utsagnet. 

Kjønnsforskjellene varierer som vi ser i styrke på ulike variabler, 
men en gjennomgående tendens er merkbar og blir særlig tydelig når 
man ser på helheten og variablene samlet. 22 prosent av kvinner, mot 
16 prosent av menn, mener at profesjonell isolasjon har påvirket deres 
karriere negativt. 29 prosent av kvinner, mot 19 prosent av menn, har 
hatt problemer med lang arbeidstidskultur. 22 prosent av kvinner, 
16 prosent av menn, har hatt problemer med kollegers holdninger. 
Grafikkene under viser utsnitt fra mønsteret av ekstra belastninger for 
kvinner. Hver for seg er faktorene kanskje ikke så sterke, men samlet 
virker de sterkt. 

Figur 5.10. Prosentandel kvinner og menn som oppgir at de er enige i påstanden «Profesjonell 
isolasjon har påvirket min karriere negativt». Kilde: FRONT Ansattundersøkelse (N = 623 
vitenskapelig ansatte). 


Det samme mønsteret kommer fram i forhold til kollegers holdninger. 

Figur 5.11. Prosentandel kvinner og menn som oppgir at de har problemer med kollegers 
holdninger. Kilde: FRONT Ansattundersøkelse (N = 623 vitenskapelig ansatte). 


Kvinner opplever ca. 1,4 ganger så stor byrde som menn på disse variablene. 


Problemer på ulike nivåer 


I dette kapitlet har vi presentert resultatene ut fra tre hovedtrinn på 
karrierestigen - studenter, doktorgradsstipendiater og ansatte. Her ser vi 
nærmere på stillingsnivåer blant de ansatte. 

Figur 5.12 (under) viser omfanget av seks viktige arbeidsmiljøpro- 
blemer i ansattundersøkelsen, fordelt på stillingsnivå og kjønn. Den 
viser andeler blant menn og kvinner, på hvert nivå, som opplever 
problemet. 

Søylene i figuren gjengir prosentandelen blant menn og kvinner, 
fordelt på fire stillingsnivåer, som forteller om de seks arbeidsmiljøpro- 
blemene (dvs. er «sterkt enig» eller «enig»). Materialet må tolkes med 
en viss forsiktighet.* Figuren sier likevel noe om ulike belastninger og 
problemer, ut fra stillingsnivå og kjønn, slik disse kommer frem i vårt 


materiale. 


8 Noen av stillingsgruppene, delt på kjønn, blir litt for små - tilfeldigheter kan spille inn, særlig i 
forhold til de mindre utbredte problemene. Utvalget består av stipendiat N=156; postdoktor 86; 
amanuensis 69; professor 111. Kjønnsforskjellene som er gjengitt her er dessuten ikke kontrollert 
for andre bakgrunnsvariabler, materialet er for lite. Vi tror imidlertid ikke at dette ville endre 
bildet så mye. Kjønn er i stor grad en selvstendig dimensjon i materialet, som vist i kapittel 6. 
Legg merke til at problemene ikke var tidsavgrenset i undersøkelsen. De kan handle om tidligere 
erfaringer, ikke bare erfaringer på nåværende stillingsnivå, selv om vi har grunn til å tro at de 
mest er preget av opplevelsen her og nå (se vedlegg «Metode»). 

Det vanligste problemet blant de som kartlegges i denne analysen er 
problemet med lang arbeidstidskultur som har hindret karriere. Figuren 
viser at problemet med lang arbeidstidskultur er forholdsvis stort, dvs. 
hyppig rapportert, i forhold til de andre problemene. Her er de høyeste 
søylene. Videre kan vi se på kjønnsfordelingen på hvert nivå, hvor stor 
er avstanden mellom søylene for menn og kvinner. Figuren viser at pro- 
blemet lang arbeidstidskultur er nokså kjønnslikt (lite kjønnsforskjell i 
rapporteringen) på stipendiatnivå, men blir mer ubalansert på postdok- 
tornivå og amanuensisnivå. Problemomfanget avtar noe i omfang på 
professornivå, men kjønnsforskjellen er omtrent like stor som på ama- 
nuensisnivå. 

Det nest mest utbredte problemet er stadig gransking. Dette problemet 
er også nokså gjennomgående på tvers av nivåene, men kjønnsforskjellen 
blir tydelig større på professornivå. 

Det tredje mest utbredte problemet er at man må jobbe mer enn kol- 
legene for å bli anerkjent. Her er kjønnsforskjellene i svarene små på sti- 
pendiatnivå og noe varierende på de neste nivåene, mens de er store på 
professornivå. 

Også problemet med kollegers holdninger viser større kjønnsfor- 
skjeller på professornivå. Samlet sett er kjønnsgapet større, oppover på 
nivåene. 

Figur 5.13 (under) viser kjønnsgapet, regnet som forholdet mellom 
omfang eller hyppighet av problemet blant kvinner, i prosent av omfan- 
get blant menn. Her vises bare kjønnsforskjellen (kjønnsgapet), ikke hvor 
stort omfang problemet har i de ulike gruppene. Den viser hvor «kjønns- 
spesifikke» problemene er (større kjønnsgap = mer kjønnsspesifikt). 

Figuren viser at problemet med karriereprioritering i husholdet særlig 
gjelder kvinner på amanuensisnivå. Her er kjønnsforskjellene i problem- 
rapporteringen størst, på denne variabelen. Analysen antyder mønstre, 
men som nevnt kan små utvalg og tilfeldigheter spille inn. Figuren viser 
hvordan kjønnsforskjellene i forhold til problemer med permisjon øker til 
postdoktornivå, for deretter å falle noe. Kjønnsforskjellene i stadig gran- 
sking, som er en tydelig komponent i faglig devaluering i vårt materi- 
ale, er stort på alle stillingsnivåer, og øker opp til professornivå (der man 
kanskje kunne ventet at begge kjønn følte seg mer komfortable, når de 

Figur 5.13. Kjønnsforskjell i rapportering av arbeidsmiljøproblemer, etter stillingsnivå. 
Figuren viser kvinners problemrate i forhold til menns rate (satt til 100 prosent). 200 prosent 
betyr at kvinner rapporterer om problemet dobbelt så ofte som menn, osv. Kilde: FRONT 
Ansattundersøkelse (N = 623 vitenskapelig ansatte). 

*Søylen for problemer med permisjon er ikke presis på professornivå, pga. begrensninger i 
tallmaterialet (19 kvinner, men ingen menn, rapporterte om dette). 


først var kommet inn i stillingen - men slik ser det ikke ut). Heller ikke 
konkurransefaktoren «Må jobbe mer enn kollegene» slår mer kjønnslikt 
ut, på toppnivå — i stedet er kjonnsgapet størst her. 

I figur 5.14 (under) er samme informasjon presentert som et linjedia- 
gram. Her ser vi enda tydeligere hvordan kjønnsgapet endrer seg oppover 
på stillingsnivåene. 

Kjønnsgapet i problemrapporteringen er gjennomgående på alle stil- 
lingsnivåene, men øker på toppnivå, bortsett fra problemet med karriere- 
prioritering i husholdet (høyere på amanuensisnivå) og problemet med 
lang arbeidstidskultur (som er nokså jevnt fordelt, et tydelig «kvinne- 
problem» hele veien, bortsett fra på laveste nivå). Problemene med stadig 
gransking, unfair konkurranse (må jobbe mer enn kollegene) og kollegers 
holdninger blir mer kjønnsspesifikke oppover på karrierestigen (oftere 
rapportert av kvinner i forhold til menn), særlig på professorniva.? 


9 Figuren viser også noen tilfeller av «omvendt kjonnsgap», dvs. mer utbredte problemer blant menn 
enn blant kvinner (dvs. må jobbe hardere enn kollegene, og problemer med kollegers holdninger, 
på amanuensisnivå). Dette opptrer bare sporadisk i FRONT-materialet (se kapittel 2 og 6). 

Figur 5.14. Kjønnsforskjell i rapportering av arbeidsmiljøproblemer, presentert som linjediagram. 
Linjene viser kvinners problemrate i forhold til menns, etter stillingsnivå. Tallene er regnet som 
forholdet mellom hyppighet av problemet blant kvinner, i prosent av hyppigheten blant menn. 
Kilde: FRONT Ansattundersøkelse (N = 623 vitenskapelig ansatte). 


Kjønnsgapet oppsummert 


Figur 5.15 sammenfatter forskjeller mellom kvinner og menn blant viten- 
skapelig ansatte når det gjelder karriereproblemer i miljø og kultur. 

Her ser vi hvordan kjønnsforskjellene er meget store på noen varia- 
bler, på toppen av listen, og mindre nedover på listen. Listen viser ikke 
omfanget av problemet, men kvinners rapportering i forhold til menns. 
Et problem med mer enn 200 prosent på listen betyr at kvinner opplever 
problemet mer enn dobbelt så ofte som menn. 

Om lag to tredjedeler av miljø- og kulturvariablene i undersøkelsen har 
tydelig forskjell i forhold til kjønn. En del av dette er store forskjeller, der 
kvinner er mer enn 150 prosent oftere involvert, mens en del er mindre, ned 
til 110 prosent. De sterke assosiasjonene øverst i figuren bekrefter bildet av et 
«gap», samtidig som vi ser bredden i forskjellene, og økende likhet, nedover.'* 


10 Analysen her er enkel og deskriptiv. Vi viser hva kjønn er assosiert med. Vi ser nærmere pa 
andre bakgrunnsvariabler som kan være viktige når man tolker kjønnsforskjeller i kapittel 6, og 
på mulige årsaker til problemmønsteret i kapittel 7, 8 og 9. 

Figur 5.15. Kvinners rapportering om problemer med miljø og kultur, regnet i forhold til menns 
rapportering, i prosent (menns rapportering = 100 prosent). Kilde: FRONT Ansattundersøkelse 
(N = 623 vitenskapelig ansatte). 


Samlet viser spørreundersøkelsene blant studenter og ansatte at kvinner 
og menn har ulike erfaringer, og at kvinner rapporterer større problemer 
med miljø og kultur enn det menn gjør. Kan resultatet være spuriøst eller 
misvisende? Kan spørsmålene og vinklingen av undersøkelsen ha bidratt 
til at vi får en overvekt av «kritiske kvinner» blant respondentene? Dette 
er mulig, men vi ser ikke tydelige tegn til det — vi har bare en svak over- 
representasjon av kvinner (ansattundersøkelsen). Problemene det spørres 
om, er i all hovedsak kjønnsnøytralt formulert, og forutsetter ingen spe- 
siell knytning til kjønn eller likestilling. Vi ser dessuten at kvinner ikke 
er mer kritiske enn menn på en del viktige områder (som veiledning), og 
på variable der de antakelig kunne hatt grunn til å være det, som tilfreds- 
het med lønnsnivået. Kvinner og menn svarer i all hovedsak «realistisk», 

ut fra våre resultater. Kjønnsgapet vi ser i figurene i dette kapitlet er etter 
alt å dømme reelt, og ikke et «rapporteringsproblem». Andre viktige 
variabler forsterker dette bildet gjennom at vi ser store kjønnsforskjeller i 
svarene. Det gjelder bl.a. sosial og akademisk forskjellsbehandling blant 
studenter, seksuell og annen trakassering, problemer etter omsorgsper- 
misjon, og opplevelse av faglig devaluering (blant de ansatte)." Spørsmål 
om materiale og metode drøftes nærmere i vedlegg «Metode». 


Hvor typisk er kjønnsgapet? 


Materialet vi har presentert viser et detaljert empirisk bilde av kvinner og 
menns ulike erfaringer med arbeidsmiljø og kultur. Bildet korrigerer ide- 
alet om et rent meritokratisk universitet. I prosjektets forskningsgruppe 
ble vi overrasket over bredden og omfanget av kjønnsgapet i resultatene 
fra de to spørreundersøkelsene. Dette var ikke noe vi hadde antatt på for- 
hånd, og i intervjuene hadde ikke disse mønstrene vært like tydelige. De 
anonyme spørreundersøkelsene ga vesentlig nytt materiale. 

Men materialet kommer fra ett fakultet - Det matematisk- 
naturvitenskapelige fakultet ved Universitetet i Oslo. Hvor typisk er 
dette for akademia generelt? Er situasjonen på MN-fakultetet spesiell 
eller vanlig på UiO? Ser det likt eller annerledes ut på andre fakulteter? 
Er situasjonen spesiell eller vanlig sammenlignet med andre europeiske 
universiteter? Støttes dette nye bildet av annen ny internasjonal forskning? 
Vi begynner med å se på likheter og forskjeller mellom fakultetene ved 
UiO og går deretter videre med en europeisk sammenlikning. 

Figuren under viser kvinneandelen på stillingsnivåene ved fem fakul- 
teter ved UiO. Kurvene er noe ulike for fakultetene, men hovedmønsteret 
er likt. 

Ut fra våre analyser av kjønnsbalanse og stillingsnivå er situasjonen på 
MN ganske vanlig på UiO. Alle fakultetene har tydelig underrepresenta- 
sjon av kvinner på toppnivå. Det som skiller dem, er hvor «frafallet» av 
kvinner (eller «nærværet» av menn) er størst, slik figuren viser. 


11 Detaljanalyser bekrefter også bildet. F.eks. ser vi at andelene på professornivå som opplever fag- 
lig devaluering i form av stadig granskning er 9 prosent blant menn og hele 38 prosent blant 
kvinner. 

Figur 5.16. Kvinneandelen på stillingsnivåene ved fem fakulteter ved UiO (stiplet linje er 
MN-fakultetet). Kilde: Database for statistikk om høyere utdanning (DBH): årsverk ved UiO 
2020. 


Vi har ikke systematiske kjønnsdelte data om opplevelser av arbeids- 
miljø og kultur på tvers av fakultetene. Det materialet vi har, kan tyde på at 
noen hovedtrekk er felles, bl.a. økende ubalanse (numerisk mannsdomi- 
nans) mot toppen, mens andre trekk varierer. Omfanget av seksuell tra- 
kassering blant studenter er noe lavere ved MN enn ved andre fakulteter 
ved UiO, ut fra tall fra studentundersøkelsen SHoT (SHoT, 2018). Disse 
tallene er ikke delt på kjønn, og det kan tenkes at ulike kjønnsproporsjo- 
ner innen de ulike fakultetenes studentgrupper spiller inn.” En undersø- 
kelse av studenter ved MN, SV og UV viste mange fellestrekk i forhold til 
kjønn og likestilling (Thun & Holter, 2013). Den internasjonale forsknin- 
gen om realfagene preges også både av fellestrekk som gjelder akademia 
generelt, og særegenheter ved realfagene. 


12 For eksempel, ved at en større andel kvinnelige studenter betyr større sjanse for rapportering av 
seksuell trakassering, ut fra at det generelt sett i hovedsak er kvinner som rapporterer om dette 
problemet. På den annen side kan man tenke seg at fakulteter med større andel menn også vil 
ha større andel som trakasserer andre. I kapittel 3 drøfter vi materialet om seksuell trakassering 
i mer detalj. 

Selv om realfagene ofte har vært fremstilt som relativt kjønnstradi- 
sjonelle og mannsdominerte, er det ikke gitt at dette er situasjonen på 
et norsk universitet i dag. Realfagene er relativt mannsdominerte, men 
dette er ikke ensbetydende med at det står dårligere til med likestilling — 
kanskje er realistene bare «kjedelige men fredelige». I lys av likestillings- 
utviklingen er det mulig å formulere to hypoteser — (1) realfagene er mer 
tradisjonelle, men også at (2) de kan være mer bevisste og innovative når 
de tradisjonelle problemene kommer i mer kritisk søkelys gjennom økte 
krav til balanse og likestilling. 

Hvor typisk er kjønnsgapet innen realfagene på MN, i forhold til 
universiteter andre steder? Her har vi solide data særlig fra to større 
undersøkelser som ligner vår fra Irland og Storbritannia. En del av 
spørreskjemaet i ansattundersøkelsen i FRONT bygget på skjemaene i 
disse studiene, så undersøkelsene kan dermed sammenliknes mer presist. 
Den første undersøkelsen, Integer, ble gjennomført i Irland 2012 og den 
andre, Asset,” ble gjennomført i Storbritannia 2016. 

Mange av de irske resultatene stemmer med våre. Det er et nesten over- 
raskende likt bilde. En liknende liste med «problemvariabler» plukkes ut 
av analysene. 


... kvinner opplevde sjeldnere enn menn at kolleger ba om deres synspunkter 
og oftere enn menn at de var utsatt for negativ faglig oppmerksomhet [scrutiny] 
fra kollegene. Selv om mange sider av miljøet ble positivt vurdert, var noen 
trekk mindre synlige enn andre - transparens, inkludering, samarbeid og støtte. 
Betydelig færre kvinner enn menn mente at kulturen på enheten var ikke-sexis- 
tisk eller respektfull. Mannlige respondenter følte seg bedre evaluert enn deres 
kvinnelige motpart i forhold til undervisning, forskning, vitenskapelig virk- 


somhet og/eller kreativitet. (Drew, 2013, s. 21, vår oversettelse) 


Noen ulikheter kommer også frem. I den irske studien er menn og kvin- 
ner omtrent like fornøyde med balansen mellom arbeid og privatliv. I 
vår ansattundersøkelse, derimot, er kvinnene omtrent dobbelt så ofte 
misfornøyde som mennene. Dette kan tolkes i forhold til ulike sosiale 
tradisjoner og forståelser av likestilling i de to landene. Kvinnene er mer 


13 N=4871 forskere i realfag/STEM-fag. 

likestilte og stiller høyere krav i Norge enn i Irland. Forskjeller mellom 
institusjonene spiller også inn. Universitetet i den irske studien (Trinity) 
har enda lavere kvinneandel av akademisk stab og på toppnivå enn UiO 
(Drew, 2013, s. 33), men forholdene i realfagene ligner nok ganske mye. 

Også undersøkelsen fra Storbritannia har resultater som stemmer 
med våre (Aldercotte et al., 2017). Kvinner rapporterte om mindre støtte 
og oppmuntring, mindre positive tilbakemeldinger og anerkjennelse, 
og at de sjeldnere bli oppfordret til å søke stillinger, sammenliknet 
med menn. På samme måte som i vår studie var en arbeidstidskultur 
med lange dager og manglende fleksibilitet et problem for kvinner mer 
enn det var for menn. Den britiske undersøkelsen viste også «arbeids- 
forskyvning» i form av at kvinner brukte mer tid på undervisning og 
administrasjon mens menn brukte mer tid på forskning (Aldercotte 
et al., 2017). FRONT-studien viser samme mønster. På lavere stillings- 
nivåer ser vi liten kjønnsforskjell, men arbeidsforskyvningen blir tydelig 
på førsteamanuensis-nivå der kvinnene i gjennomsnitt bruker 24 prosent 
av sin arbeidstid til forskning, mens det tilsvarende tallet for menn er 
35 prosent. Også på professornivå er forskjellen tydelig - kvinner bruker 
33 prosent av arbeidstiden på forskning, mens menn bruker 39 prosent. 

I den britiske studien fant forskerne at kjønnsgapet med ekstra ulemper 
for kvinner som var tydelig på mange områder, varierte ut fra alder. «Stør- 
relsen på kjønnsgapet innen ulike aspekter av arbeidslivet så ut til å være 
aldersavhengig, ettersom gapet ofte ikke var til stede (eller i det minste, 
mye mindre) blant respondenter 30 år og under» (Aldercotte et al., 2017, 
vår oversettelse). Dette er et viktig funn, som støttes i FRONT-materialet. 
At presset på kvinner øker oppover i alder stemmer med våre resultater. 
De kvinnelige masterstudentene opplever mer negativ oppmerksomhet 
enn de mannlige studentene, men dette gjelder særlig negativ sosial opp- 
merksomhet, mens kjønnsforskjellen er mindre når det gjelder negativ 
faglig oppmerksomhet. Det kan tolkes i retning av at den akademiske 
rangeringen av kjønnene blir større høyere opp på karrierestigen. Det er i 
tråd med Janus-modellen, som vi beskriver i bokens del 2. 

En studie av mentorordningen for kvinner ved UiO (Løvbak & 
Holter, 2012) illustrerer betydningen av alder for å forstå ulike former for 
kjønnsbalanse, og peker på payback time som en mulig faktor, bl.a. ut fra 

familieforskning. Etter en periode der mannen lar kvinnens karriere gå 
foran (typisk sett, tidlig i parforholdet, hun jobber med master- eller dok- 
torgrad) kommer en periode der mannens karriere går foran. Dette kan 
knyttes til forskning om endringer av karriereprioritet oppover i livsløpet 
blant unge voksne og debatt om «retradisjonalisering» av familien etter 
spedbarnsfasen (Lyng, 2017; Oechsle et al., 2012). 

Forholdene i Norge er annerledes enn i f.eks. Irland og Storbritannia, 
og man skal være varsom med å overføre resultater fra et land - eller en 
organisasjon - til en annet uten videre. Likevel er det klart at FRONT- 
materialet i stor grad likner på resultatene fra tilsvarende spørreunder- 
søkelser i Irland og Storbritannia. Tendensen er faktisk forbløffende stor 
likhet, med omtrent det samme mønsteret. Sammenlikningen gir støtte 
til en hypotese om nokså felles sosiokulturelle mekanismer i akademia på 
tvers av land. 


Diskusjon 


Både ansatte og studenter mener ofte at kjønn ikke bør spille en rolle. To 
av tre masterstudenter svarer for eksempel som nevnt at kjønnsbalanse 
ikke har betydning i gruppearbeidet. En mulig tolkning er at det ikke bør 
ha betydning. Man skal ikke la kjønn hindre samarbeidet. Tanken om at 
«kjønnsnøytralt er best» er bl.a. kjent fra likestillingsforskning om orga- 
nisasjoner.’* Svarfordelingen på dette spørsmålet var omtrent den samme 
i en tidligere studentundersøkelse ved UiO (Thun & Holter, 2013, s. 132), 
men andelene enig og dels enig er noe større i vår undersøkelse, kanskje 
fordi utvalget her er avgrenset til realfagstudenter. 

At likestillingsforskning viser at mange ønsker seg likestilling, samtidig 
som det også er mange som legger vekt på kjønnsforskjell, er ingen nyhet 
(se f.eks. Ø. Holter et al., 2009). Det er likevel noe overraskende at denne 
forskjellstenkningen fortsatt står såpass sterkt blant masterstudentene på 


14 Kjonnsnoytralisering ble beskrevet som del av «hersketeknikker» allerede i tidlig kvinne- 
forskning (H. Holter, 1976; Ås, 1981) og som del av «organisatorisk avverge» i forhold til likestil- 
ling (H. Holter, 1992). Tendensen har vært identifisert i mye forskning senere, se f.eks. Ø. Holter 
et al., 2009; Madsen et al., 2005; Skjeie & Teigen, 2003. 

et universitet i «likestillingslandet». Nesten fire av ti realfagsstudenter er 
enige i at det er viktig å anerkjenne fundamental kjønnsforskjell - noe 
som står i en viss kontrast til hva studentene svarer på andre spørsmål. 
De aller fleste ønsker likestilling, inkludert lik deling av omsorg og 
lønnsarbeid i egen familie. Man kunne tenkt seg at oppfatningen om fun- 
damental kjønnsforskjell står sterkest blant studentene på biologi, men 
det er ikke tilfelle ut fra studentenes svar. Biologistudenter er ikke mer 
«forskjellstenkende» enn fysikk- eller IT-studenter, i vårt (begrensete) 
materiale." 

Blant studentene i vårt materiale er kvinnene noe mer likestillings- 
orienterte enn mennene. Vi hadde dessverre ikke anledning til å stille 
de samme likestillingsspørsmålene i ansattundersøkelsen, men tenden- 
sen likner og er kjent fra tidligere studier. På holdningsplanet er forskjel- 
lene ofte små. De fleste ønsker kjønnslikestilling. Dette står i kontrast til 
spørsmål som mer direkte angår praksisplanet, altså spørsmål om erfa- 
ring, opplevelse og praksis. Det er særlig her at kvinner og menns svar 
skiller seg fra hverandre (se f.eks. Ø. Holter, 2017; Ø. Holter et al., 2009; 
Mæland, 2015; Oechsle et al., 2012). 

På stipendiatnivå ser vi at et bredt spørsmål om årsaker til å velge en 
doktorgrad, som inkluderer påvirkning fra familie, venner og forskere, 
ikke skiller seg så sterkt ut fra kjønn, selv om noen tendenser er tydelige. 
Den største kjønnsforskjellen som kommer frem handler om å oppleve at 
man har «talent» for en doktorgradskarriere, en opplevelse menn har hatt 
nesten halvannen gang så ofte som kvinner. 

Generelt må resultatene ses i lys av både karriereutvikling og livs- 
faser. Oppfatninger om at kjønnene er fundamentalt forskjellige og andre 
resultater kan tolkes i lys av tradisjonelle kjønnsroller. Det er en vanlig 
tankegang at kjønnsrelaterte oppfatninger og stereotypier er noe studen- 
tene «har med seg» fra før — fra oppvekst/familie, skole og miljø — og ikke 
noe universitetet skaper. Dermed blir det viktig å understreke at kjønns- 
rollene ikke bare har med medbrakte holdninger å gjøre. Studentene har 
gått inn i et kjønnsdelt system. Ved MN-fakultetet 2020 er bare omlag 


15 Med forbehold om at biologistudentene hadde høyere kvinneandel, i forhold til de andre 
studentgruppene i undersøkelsen. 

en av seks studenter med i en kjønnsbalansert masterutdanning (innen 
40/60 mannlige og kvinnelige studenter), mens de andre fem er på lite 
balanserte utdanninger. Om vi ser på alle masterutdanningene ved Uni- 
versitetet i Oslo viser en studie fra 2012 bare noe mer kjønnsbalanserte 
tall - en av fem studenter var med i en kjønnsbalansert masterutdanning 
(Thun & Holter, 2013). Et generelt trekk i bildet er at kjønnsdifferensierin- 
gen er større på utdanningsnivå enn på instituttnivå, og så vidt vi kan se, 
økende fra bachelornivå til masternivå. 

At kjønnsforskjell er viktig, er derfor ikke bare et spørsmål om hold- 
ninger, men også noe som gjenspeiler mange studenter og unge forskeres 
faktiske situasjon på vei oppover i kjønnsdelte utdanningsløp. Det er ikke 
gitt at tradisjonelle kjønnsoppfatninger bare er noe studentene har fått 
med seg hjemmefra eller fra oppvekstmiljøet. Det er heller ikke gitt at det 
er studentene, mer enn universitetet selv, som skaper denne situasjonen 
med sterk kjonnsdeling” (se videre kapittel 8). Uansett årsak — studentene 
lærer seg kjønnsroller oppover i karriereløpet, og hva de har med seg 
«hjemmefra» modereres og tilpasses. Kjønnsroller kan altså være viktige, 
det er ikke noe i våre resultater som motsier dette, men rollene er ikke 
fastlagt bare av barndom og ungdom. Hadde de vært det, hadde vi sett 
andre mønstre, for eksempel når det gjelder støtte til en karriere i realfag. 

På tvers av kjønn ser vi at foreldrenes utdanning betyr mye for hvem 
som kommer inn på en masterutdanning. 66 prosent av studentene oppga 
at de hadde en far med høyere utdanning, og 64 prosent at de hadde en 
mor med høyere utdanning (nokså likt fordelt på kjønn). Studenter med 
foreldre med høyere utdanning er sterkt overrepresentert, her som i andre 
studier (se kapittel 6). Dette kan tolkes i retning av at studentene allerede 
er selektert, de har med seg ulik «sosial bagasje», der både sosial klasse, 
kjønnsroller og sosialisering betyr mye - selv om dette ikke lenger er så 
sterkt knyttet til «tradisjonell» kjønnsrolleutforming og en tradisjonell 
mannlig forsørgerlogikk (se kapittel 2). 

Holdninger og praksis må ses i lys av livssituasjon. Likestillingsforsk- 
ning viser at holdningene ofte endrer seg fra ung voksen alder til 


16 Det kan virke litt påfallende at et universitet som ellers tilstreber en svært aktiv rolle i forhold 
til rekruttering av studenter og forskere her kan fremstilles nærmest som et uskyldig «offer» for 
kjønnstradisjonalisme i samfunnet generelt og i familien spesielt. 

småbarnsfasen. Særlig kvinner har en tendens til å bli mer kritiske til 
den eksisterende (u)balansen når de får barn. Studentene i vårt utvalg 
har som regel ikke stiftet familie enda, og få har barn. 57 prosent av 
studentene oppgir at de var enslige, 34 prosent var samboere og 9 pro- 
sent var gift. Bare 4 prosent hadde barn. Flere av masterstudentene var 
altså i en livsfase med å etablere samboerskap, men få hadde foreløpig 
fått barn.” 

Studentundersøkelsen viser et blandet bilde på holdningsnivå, med 
både likestilling og vekt på kjønnsforskjell. På praksisnivå ser vi et 
annet og mindre kjønnsbalansert bilde. Her har de kvinnelige studen- 
tene halvannen til tre ganger så stor sjanse til å møte motbakker i karri- 
eren i form av akademisk eller sosial nedgradering sammenliknet med 
de mannlige studentene. Det meste av denne opplevde nedgraderingen 
kommer fra medstudenter, noe fra lærere, veiledere og andre. Bare et 
mindretall av studentene forteller at dette skjer «ofte». Men det skjer 
«noen ganger». 

I ansattundersøkelsen er et element av kjønnsmessig skjevselek- 
sjon tydelig. Sammenlikningen med studier fra Irland og Storbritannia 
viser at det i hovedsak er det samme på tvers av land, stillingsnivå, kul- 
tur, arbeidsmiljø og andre forhold. Kjønn fremstår som en selvstendig 
dimensjon, som regel i kvinners disfavør. Hovedtendensen er at kvinner 
fortsatt kommer dårligere ut enn menn. Det gjelder statistisk, selv om 
mer likestilling er oppnådd på noen felt. Materialet viser at det fortsatt 
er betydelige ekstrakostnader for kvinner ved å satse på en akademisk 
karriere. Det kommer bl.a. frem i opplevd ubalanse mellom arbeid og 
privatliv og mistrivsel med arbeidskulturen. Det understøttes av skjev 
arbeidsbalanse i en del av de ansattes hushold, der mannens karriere fort- 
satt ofte går foran kvinnens. Som nevnt har kvinner mye større sjanse, 
etter omsorgspermisjon, til å oppleve vanskeligheter ved å komme til- 
bake til jobb, sammenliknet med menn. Det kan bl.a. handle om at menn 


17 En del tidligere forskning tyder på at ungdom og unge voksne kan være mer «kjønnstradisjo- 
nelle» enn voksne i fasen med små barn (Teigen, 2006). Særlig de yngste kommer (noe uventet) 
ut som kjønnskonservative. Dette kan trolig knyttes mer til livsfase enn til alder som sådan. 
Problemene med manglende kjønnslikestilling oppleves mer tydelig etter hvert som de unge får 
seg jobb, skal ha barn, og må kombinere dette. 

jobber mer etter at paret får barn, mens kvinner jobber mindre (se f.eks. 
Halrynjo, 2017). Resultatene kan minne om «straffen» for moderskap (at 
mødre vurderes å være for eksempel mindre kompetente og mindre egnet 
for lederjobber enn kvinner uten barn, og menn med og uten barn) som 
er funnet i amerikanske studier (Correll et al., 2007). Dette kan også ses 
i lys av tidligere studier av UiO (Løvbak & Holter, 2012, s. 47; Orning, 
2016). Både spørreundersøkelsene og intervjuene i FRONT-prosjektet 
viser at balansen mellom forskning og familie er særlig utfordrende for 
kvinner (se kapittel 1, og Thun 2019). 

Kjønnsroller og kjønnsstereotypier er deler av dette bildet. Stereotypi- 
ene har kjønnede konsekvenser i kvinners - og mødres — disfavør. Inter- 
vjuene viste ulike forventninger til kvinner og menn når det gjaldt for 
eksempel henting i barnehage og mulighet til å delta på kveldsarrange- 
menter. Thun (2019) beskriver dette, og setter saken på spissen i et inter- 
vju: «Hvis en mannlig kollega henter i barnehagen to dager i uka er han 
en likestilt helt, men når kvinner gjør det samme, blir det satt spørsmåls- 
tegn ved vår forpliktelse til forskningen, var en vanlig kommentar fra 
informantene» (Sandum 2019). 

Ser man dette mønsteret samlet, er det ikke lenger overraskende at 
manglende kjønnsbalanse opprettholdes på toppen, eller bare endres 
meget sakte. Relativt fravær av kvinner på toppstillingene, bl.a. i realfag, 
henger sammen med at kvinner opplever mer motgang og mindre faglig 
støtte enn menn. Det viktigste mønsteret, innen et i dag noe mer likestilt 
akademia, kan vare manglende støtte i form av «ikke-hendelser» som at 
ikke bli referert eller invitert (Husu, 2005), i stedet for direkte motarbei- 
delse. Motstand betyr nok noe, men skal en frem, må en ha støtte — for 
å sette dette på spissen. Mangel på støtte kan tolkes som et eksempel på 
«passiv» motstand mot kjønnsbalanse og likestilling, eller det som har 
vært kalt «avverge» (H. Holter, 1992). Men også mer «aktiv» motstand 
kommer frem i deler av FRONT-materialet — bl.a. når det gjelder trakas- 
sering (kapittel 3)."* 


18 I kapittel 2 tar vi videre opp menn og maskuliniteter i forhold til likestilling, og viser hvordan 
likestilling delvis varierer på tvers av kjønn (Ø. Holter et al., 2009, se videre f.eks. Barker et al., 
2011, Warat et. al., 2017) 

Arbeidsforskyvningen i form av at kvinner bruker mer av sin arbeids- 
tid på undervisning og administrasjon mens menn bruker mer tid på 
forskning som vi finner i vårt materiale styrkes ikke bare av den britiske 
undersøkelsen Asset, men også av flere norske og internasjonale studier 
(se f.eks. Vabø et al., 2012; Vetenskapsrådet, 2021). I studien fra det sven- 
ske Vetenskapsrådet fremholdes arbeidsforskyvning som en hovedårsak 
til manglende kjønnsbalanse i høyere vitenskapelige stillinger. Dette 
begrunnes med at kvinner både finnes innenfor forskningsfelt som er 
preget av en høy andel undervisning, og at de - innenfor alle fagområ- 
der — rapporterer at de har mindre tid til forskning enn sine mannlige 
kolleger (Vetenskapsrådet, 2021). 

Sammenlikningen med den irske studien Integer og den britiske 
studien Asset gir støtte til en hypotese om nokså felles sosiokulturelle 
mekanismer innen realfagene på tvers av land. Noen trekk ligner 
også forholdene i mannsdominerte prestisjefag og elitejobber generelt 
(Halrynjo, 2017; Aarseth, 2014). Vi kan for eksempel se at kjønnsgapet 
i erfaringer med arbeidsmiljø og kultur har en psykologisk side. 
Oppsamlete negative erfaringer gir på lang sikt større sjanse for 
«selvvalgt» nedgradering eller devaluering; man mister selvtillit og tro 
på seg selv. Dette påvirker bl.a. organisatorisk meningsskaping eller 
sensemaking (Dockweiler et al., 2018; Snickare & Holter, 2018; se videre 
kapittel 7 og 12). 

Det empiriske bildet som er presentert her forteller om kjønnsfor- 
skjeller sett for seg - uavhengig av andre variabler i dataene, uansett 
om forskjellene kanskje også henger sammen med andre forhold eller 
diskrimineringsgrunnlag, f.eks. etnisitet eller sosial klasse (foreldres 
utdanningsnivå). Bakgrunnen for dette er behovet for å forstå kjønnsfor- 
skjellene som mønster i seg selv, før man knytter dem for raskt til etni- 
sitet, klasse eller andre variabler. Variablene som peker seg ut, danner et 
fenomen-mønster, og utfordringen er å få det tydelig frem, og tolke hva 
det betyr. 

En slik strategi der kjønn og kjønnslikestilling ses for seg, for best 
mulig utdyping av bildet, ville kanskje vært uakseptabel dersom det viste 
seg at kjønn stort sett samvarierte med andre faktorer — etnisitet, klasse, 
stillingsnivå, alder osv. Men slik er det ikke. Kjønn er i stedet en meget 

sterk, selvstendig faktor, på tvers av en rekke andre bakgrunnsvariabler i 
materialet (se kapittel 6 og vedlegg «Metode»). 


Konklusjon 


Innledningsvis i dette kapitlet stilte vi spørsmål om det eksisterer et 
kjønnsgap i opplevelser og erfaringer i akademia. Materialet vi har gått 
igjennom bekrefter dette. I kapitlet dokumenterer vi noen av de viktigste 
forskjellene. Vi viser bl.a. at kvinnelige studenter opplever at miljøet er 
lite inkluderende omtrent dobbelt så hyppig som mannlige studenter, og 
at de opplever negativ akademisk behandling halvannen gang så hyppig. 
Kvinnelige vitenskapelig ansatte opplever dobbelt så hyppig at de stadig 
blir gransket, i forhold til de mannlige, og halvannen gang så hyppig at de 
må jobbe mer enn kollegene for å bli anerkjent. Dette mønsteret omfatter 
også en rekke variabler der gapet er mindre, for eksempel problemer med 
kollegers holdninger, der kvinner «bare» har 140 prosent større hyppig- 
het i forhold til menn. Hele to tredjedeler av miljø- og kulturvariablene i 
undersøkelsen har tydelig forskjell i forhold til kjønn.” 

Kapitlet presenterer materialet ut fra tre viktige karrieretrinn: student, 
stipendiat og vitenskapelig ansatte på høyere nivåer. Analysene viser 
store kjønnsforskjeller på alle tre trinn. Kvinner opplever flere problemer 
enn menn på alle trinn. På samme måte ser vi at kjønnsgapet kommer 
frem på tvers av enhetene ved fakultetet. Kjønnsgapet danner et tydelig 
mønster, selv om problembildet er noe forskjellig, avhengig av bl.a. stil- 
lingsnivå og fagområde. 

Videre sammenlikner vi FRONT-materialet med internasjonal 
forskning. To europeiske surveys som likner vår ansattsurvey viser et til- 
svarende kjønnsgap innen realfagene. Vi diskuterer deretter disse resul- 
tatene i lys av bl.a. kjønnsrolleteori. Betydningen av kjønnsforskjellene i 
forhold til andre typer sosial ulikhet — særlig, etnisitet — blir videre belyst 


19 Dvs. statistisk signifikant forskjell ut fra bivariat analyse (SPSS). En del av dette er som nevnt 
nokså svake korrelasjoner (for eksempel at kvinner har 110-120 prosent hyppighet i forhold til 
menn), mens andre deler er sterkere (som regel 130-200 prosent, noen ganger enda mer). 

i kapittel 6. Kapittel 7 presenterer en modell for å tolke kjønnsgapet som 
er dokumentert i dette kapitlet. 

Abstract: Ethnicity, Racism and Intersectionality 

Research on discrimination and the effect of work towards equal status are signifi- 
cantly more advanced in academia in relation to gender than other forms of dis- 
crimination. Å relevant question is the extent to which analyses and work toward 
gender equality can contribute to advancing equality in other areas including 
ethnic background and skin color. And conversely: What can insight into dis- 
crimination on the basis of ethnicity bring to work on gender equality? This is the 
starting point for a review of the ethnic dimension of the FRONT survey's empir- 
ical material. In this chapter the university is seen as an international workplace, 
hence the extent to which relations within the work environment and professional 
culture are influenced by ethnic background is queried. The primary focus of the 
review is ethnicity, but the chapter also discusses how different dimensions such 
as gender, ethnicity and class interrelate. In conclusion, the results are discussed 
in light of other research on intersectionality, stigmatization and gender roles. 


Keywords: ethnicity, racism, intersectionality, class, equality, gender differences, 
academia 


Likestillingsarbeidet på universitetene har historisk sett handlet om like- 
stilling mellom menn og kvinner. Men de siste årene har kjønn fått følge av 
mangfold, et begrep som først og fremst brukes med referanse til etnisitet 


Sitering av denne artikkelen: Holter, Ø. G. & Snickare, L. (2021). Etnisitet, rasisme og interseksjonalitet. 
I Ø. G. Holter & L. Snickare (Red.), Likestilling i akademia - fra kunnskap til endring (Kap. 6, s. 153-188). 
Cappelen Damm Akademisk. https://doi.org/10.23865/noasp.143.ch6 

Lisens: CC BY-NC-ND 4.0 

og etnisk mangfold." Arbeidet for mangfold har vært på agendaen i flere år, 
men er likevel nokså lite utviklet og integrert i universitets- og høyskole- 
sektoren sammenliknet med arbeid for kjønnslikestilling (Komité for 
kjønnsbalanse og mangfold i forskning, 2020). Samtidig øker universi- 
tetenes internasjonale orientering. Trenden med økt internasjonalisering 
gjelder universitetene generelt, men er særlig synlig i realfag (Gunnes 
et al., 2016).* For eksempel hadde hele 38 prosent av de som besvarte 
spørreundersøkelsen til alle ansatte ved Det matematisk-naturvitenska- 
pelige fakultet ved Universitetet i Oslo, som utgjør en del av det empiriske 
grunnlaget for denne boka, utenlandsk nasjonalitet. Totalt var 51 nasjo- 
naliteter representert i undersøkelsen, men det store flertallet av svar kom 
fra ansatte med vestlig nasjonalitet, inkludert nordiske naboland. Bare 
17 prosent av utlendingene var fra ikke-vestlige land 

Ettersom forskning på forskjellsbehandling og effekten av likestillingsar- 
beid er betydelig mer utviklet i forhold til kjønn enn andre potensielle dis- 
krimineringsgrunnlag, er et aktuelt spørsmål hvorvidt analyser og arbeid ut 
fra kjønnslikestilling kan bidra til likestilling på andre områder, herunder 
etnisk bakgrunn og hudfarge. Og omvendt — hva kan kunnskap om etnisk 
forskjellsbehandling bidra med i arbeid for kjønnslikestilling? Ut fra våre 
analyser av kjønnsforskjeller ønsket vi derfor å utforske den etniske dimen- 
sjonen i vårt empiriske materiale. Både spørreundersøkelsen til de ansatte 
og intervjumaterialet ga mulighet til å lage en analyse i forhold til etnisitet. 
Spørreundersøkelsen inneholdt variabler som gir informasjon om respon- 
dentenes opprinnelse, og en del av intervjuene inkluderte spørsmål om 
mangfold og forskjellsbehandling bl.a. på grunnlag av etnisitet.* 


1 «Mangfold» brukes som samlebetegnelse på reduksjon av de ulike diskrimineringsgrunnlagene 
nevnt over, som regel med etnisk mangfold eller likestilling som en hovedsak (ved siden av 
kjønnslikestilling). 

2 En studie av universitets- og høyskolesektoren i Norge viser at «matematikk og naturvitenskap 
(45 prosent) og teknologi (34 prosent) hadde høyest andel innvandrere og etterkommere av inn- 
vandrere blant forskerne og det faglige personalet i 2014, mens samfunnsvitenskap hadde den 
laveste andelen (17 prosent)». Disse andelene hadde økt betydelig i perioden 2007-14. Universi- 
tetet i Oslo var blant institusjonene med størst andeler (Gunnes et al., 2016). 

3 Den reelle andelen ikke-vestlige blant de ansatte ved fakultetet er nok trolig noe høyere da 
spørreundersøkelsen hadde større frafall blant ansatte i rekrutteringsstillinger, der mange av de 
ikke-vestlige befinner seg, enn blant fast ansatte. 

4  Intervjudeltakerne var ikke spesielt utvalgt ut fra nasjonalitet eller etnisitet, og andelen ikke- 
vestlige var liten (om lag ti prosent). 

Det vi vil undersøke i dette kapitlet er hvordan livet i akademia formes 
og påvirkes av etnisitet. Vi beskriver først vårt materiale og definisjonene 
vi benytter. Så ser vi på det første viktige trekket i bildet — universitetet som 
en internasjonal arbeidsplass. Vi viser hvordan fire etniske grupper er for- 
delt ut fra bl.a. stillingsnivå. I spørreundersøkelsen finnes tre spørsmål som 
eksplisitt nevner rasisme: om man har opplevd uønsket rasistisk oppmerk- 
somhet, hvem som eventuelt sto bak dette og om man opplever kulturen 
på enheten som ikke-rasistisk (rasisme ble ikke nærmere definert i under- 
søkelsen). Vi beskriver svarfordelingen på disse tre spørsmålene. Deretter 
spør vi om hvorvidt forhold i arbeidsmiljø og fagkultur, som vi tidligere 
har sett på i forhold til kjønn, påvirkes av etnisk bakgrunn. Intervjuene 
forteller for eksempel om kulturforskjeller og språkproblemer. Til sist tar vi 
opp etnisitet i forhold til andre dimensjoner i materialet, inkludert kjønn 
og klasse. Kapitlet avsluttes med en diskusjon av resultatene i lys av annen 
forskning om interseksjonalitet, stigmatisering og kjønnsroller. 


Om etnisk diskriminering 


En etnisk gruppe er en gruppe som innenfor et større samfunn selv 
betrakter seg som en gruppe i forholdet til andre, og som også blir iden- 
tifisert som en egen folkegruppe av andre (Sommerfelt & Schackt, 2020). 
Gruppen kan for eksempel ha samme nasjonale opprinnelse, avstam- 
ning, hudfarge eller språk (Likestillings- og diskrimineringsloven, 2017). 

Den norske diskrimineringsloven forbyr direkte og indirekte diskri- 
minering på grunn av etnisitet (herunder nasjonal opprinnelse, avstam- 
ning, hudfarge, språk) (Likestillings- og diskrimineringsloven, 2017). 
Etnisitet er slik, i likhet med kjønn, et diskrimineringsgrunnlag i moderne 
lovgivning. Dette synes også i mandatet til Likestillings- og diskrimine- 
ringsombudet, som har i oppdrag å «fremme likestilling og kjempe mot 
diskriminering på grunn av kjønn, etnisitet, religion, funksjonsevne, 
seksuell orientering, kjønnsidentitet, kjønnsuttrykk og alder» (Likestil- 
lings- og diskrimineringsombudet, 2019). 


5 Ombudet skal altså verne mot åtte ulike grunnlag for diskriminering. Listen over grunnlag har 
økt. I 2016 var det seks grunnlag. De to nyeste er vern mot diskriminering i forhold til kjønnsi- 
dentitet og kjønnsuttrykk. Det er interessant at diskriminering ut fra sosial klasse (fortsatt) ikke 

Flere undersøkelser tyder på at omfanget av opplevd forskjellsbehand- 
ling på grunn av etnisitet er betydelig i norsk arbeidsliv. Hele 22 pro- 
sent av etterkommere av innvandrere forteller om forskjellsbehandling 
i jobben siste år (Bufdir, 2020). Mangfold er også sterkt begrenset blant 
ledere i næringslivet (Grundekjøn, 2020). Forskjellsbehandling gjelder 
også i akademia, selv om forskningen ikke er entydig (Akademiet for 
yngre forskere [AYF], 2019; Cools & Schøne, 2019; Midtbøen, 2020). Noen 
studier tyder på at forskjellsbehandlingen øker på høyere stillingsnivåer 
(Løkeland-Stai, 2020; Maximova-Mentzoni et al., 2016, s. 41), men for- 
skjellsbehandling basert på etnisitet i dagens norske akademia er relativt 
lite utforsket. 


Den etniske dimensjonen - om materialet 


To variabler i spørreundersøkelsen gir informasjon om den etniske 
dimensjonen, nemlig nasjonalitet (statsborgerskap) og familiebakgrunn. 
Nasjonalitet var formulert som et åpent spørsmål, mens familiebakgrunn 
hadde tre svaralternativ (norsk, blandet, utenlandsk). 

I analysene under deler vi den etniske dimensjonen i fire hovedgrup- 
per. Disse er definert slik: 


Majoritet = norsk nasjonalitet, ikke etterkommer 

Etterkommer = norsk nasjonalitet, utenlandsk eller blandet familie- 
bakgrunn 

Vestlig = ikke-norsk (utlending) med vestlig nasjonalitet 


Ikke-vestlig ikke-norsk med ikke-vestlig nasjonalitet” 


er med på listen — uten at vi kan gå inn på den debatten her. At sosial klasse er en diskrimine- 
ringsfaktor er vel kjent innen utdanningsforskning (se f.eks. Vidnes, 2019). 

6 «Nationality» var ikke nærmere definert i spørreundersøkelsen (som var utformet på engelsk), 
men vi antar at dette som regel ble tolket som statsborgerskap. «Family background» var heller 
ikke nærmere definert, og hadde svaralternativene «Norwegian», «Mixed (both Norwegian and 
not Norwegian)» og «Not Norwegian». 

7 «Vestlig» var definert som OECD-land minus Japan, Sør-Korea, Chile, Tyrkia, Mexico og 
Colombia (og Norge), resten som «ikke-vestlig». Legg merke til at «etterkommer» ikke nødven- 
digvis betyr barn av ikke-vestlige foreldre (denne andelen kjenner vi ikke). 

Noen begrensninger ved materialet og denne inndelingen bør nevnes. I 
likestillings- og diskrimineringsloven (2020, $ 6) heter det: «Med etni- 
sitet menes blant annet nasjonal opprinnelse, avstamning, hudfarge og 
språk». Vi spurte om nasjonalitet og familiebakgrunn, men ikke om hud- 
farge. Språk ble heller ikke tatt opp i ansattundersøkelsen, men intervju- 
materialet inneholder en hel del om dette. 

Loven skjelner også mellom direkte og indirekte forskjellsbehand- 
ling ($ 7 og $ 8): «Med direkte forskjellsbehandling menes at en person 
behandles dårligere enn andre blir, har blitt eller ville blitt behandlet i en 
tilsvarende situasjon» (vår utheving). Indirekte forskjellsbehandling er 
«enhver tilsynelatende nøytral bestemmelse, betingelse, praksis, handling 
eller unnlatelse som vil stille personer dårligere enn andre» (vår uthe- 
ving). Spørsmålene i ansattundersøkelsen skjelner ikke mellom disse for- 
mene for forskjellsbehandling.* 

Det ma ogsa legges til at forskjellsbehandling og diskriminering er 
to ulike ting. Forskjellsbehandling betyr at grupper behandles ulikt 
eller rammes ulikt av en praksis eller regel. I noen tilfeller er forskjells- 
behandling rettferdig. For eksempel kan et krav i en stillingsutlysning 
om a kunne snakke norsk ramme ulike etniske grupper ulikt, men like- 
vel ikke være diskriminerende hvis tjenesten innebærer undervisning 
på norsk. «Diskriminering» er forbeholdt de tilfellene der slik forskjells- 
behandling ikke kan rettferdiggjøres, dvs. ikke har et saklig formål (slik 
dette er definert i Lov om likestilling og forbud mot diskriminering). 
Temaet i dette kapitlet er først og fremst forskjellsbehandling, ikke dis- 
kriminering i juridisk forstand.’ Våre data beskriver erfaringer med for- 
skjellsbehandling, men ikke årsakene til den. 

Spørreundersøkelsen som brukes i dette og andre kapitler i boken 
ble besvart av 843 ansatte ved fakultetet. Intervjumaterialet består av 
90 intervjuer, hvorav to tredjedeler var norske og en tredjedel med 
utenlandske ansatte. Intervjuene inkluderte spørsmål om mangfold og 


8  Intervjumaterialet er grunnlaget for denne tolkningen. 
9 Vihar mye data om forskjellsbehandling, men lite om hva av dette som utgjør diskriminering — 
det ville krevd en annen undersøkelse. 

forskjellsbehandling «på grunnlag av etnisitet/seksuell legning/alder 
mm.», men var først og fremst rettet mot spørsmål om kjønnslikestilling.'* 

Materialet er omfattende, men også begrenset, og analysene delvis 
eksplorerende. Forskjellsbehandling knyttet til etnisitet blir delvis, men 
ikke fullt ut belyst. Materialet er for lite til å si noe om ulike erfaringer ut 
fra hver enkelt nasjonalitet. Vår etniske inndeling er grovmasket (vestlig/ 
ikke-vestlig) og skjuler store variasjoner innad i noen av gruppene, kan- 
skje særlig blant etterkommere. Både spørreskjema og intervjuer kunne 
med fordel ha gått dypere inn i spørsmålene. Likevel er materialet for- 
holdsvis representativt, og inneholder svar både fra majoritetsgruppen og 
fra ulike minoritetsgrupper. Dessuten er bredden av spørsmål som kan 
testes i forhold til etnisk forskjellsbehandling stor - større enn i tidli- 
gere forskning." Dermed gir analysene ny kunnskap, selv med forbehold. 
Ved å avdekke mangler viser de også mer presist til behov for forskning 
videre, noe vi drøfter mot slutten av kapitlet. 


Det internasjonale universitetet - majoritet 
og minoriteter 


Den store spennvidden i den etniske dimensjonen kommer frem i 
tabell 6.1, der vi ser på hovedtrekk ved fire ulike grupper definert ut fra 
nasjonalitet (statsborgerskap) og familiebakgrunn. De to første kolon- 
nene gjelder ansatte med norsk nasjonalitet, som enten har norsk familie- 
bakgrunn (vi kaller denne gruppe «majoritet»), eller utenlandsk/blandet 
bakgrunn (vi kaller denne gruppen «etterkommere»). «Etterkommere» 
omfatter altså ikke bare barn av innvandrere, men også de som har skiftet 
statsborgerskap i voksen alder (dvs. førstegenerasjons innvandrere). De to 
neste kolonnene gjelder utenlandske ansatte, henholdsvis fra vestlige og 
ikke-vestlige land. 


10 Intervjudeltakerne var ikke spesielt utvalgt ut fra nasjonalitet eller etnisitet. Andelen ikke- 
vestlige var liten (om lag ti prosent), men fordelingen norsk/utenlandsk nasjonalitet var omtrent 
den samme som i spørreundersøkelsen, dvs. rundt en tredjedel utenlandske. 

11  Spørreundersøkelsen inneholdt 190 spørsmål om karriereutvikling, valg av realfag, veiledning, 
avbrudd og bruk av permisjon, og situasjon som ansatt, inkludert arbeidsmiljø, fagkultur, ambi- 
sjoner, tilfredshet og familiesituasjon (se kapittel 1-5 og vedlegg «Metode»). 


158 


ETNISITET, RASISME OG INTERSEKSJONALITET 


Majoritet og minoriteter 


Tabell 6.1. Ansatte ut fra nasjonalitet og bakgrunn. Kilde: FRONT ansattundersøkelse (N = 843). 


Norsk nasjonalitet Utenlandsk nasjonalitet 
Majoritet Etterkommere Vestlige Ikke-vestlige 
Antall 459 63 268 53 
Prosent av hele utvalget 54 8 32 6 
Andeler i gruppen (i prosent): 
Andel kvinner 43 53 42 28 
Andel unge (under 35 år) 34 31 43 55 
Andel middels alder (35-55 år) 49 55 50 45 
Andel eldre (56+ år) 17 14 7 0 
Andel ph.d.-nivå (stipendiater) 15 13 28 36 
Andel postdoktorer 5 9 23 13 
Andel ass. prof./amanuensis 7 9 10 13 
Andel professor 16 14 13 (0) 
Andel høy foreldreutdanning* 24 36 30 12 
Andel høy farsutdanning** 40 45 52 17 
Andel vitenskapelig ansatte 66 66 87 91 


Note: 

Majoritet = norsk nasjonalitet, ikke etterkommer 

Etterkommer = norsk nasjonalitet, utenlandsk eller blandet familiebakgrunn 

Vestlig = utlending med vestlig nasjonalitet 

Ikke-vestlig = utlending med ikke-vestlig nasjonalitet 

*Høy foreldreutdanning = skalaverdi 12 og over (indeks, fars pluss mors utdanningsnivå) 
**Høy farsutdanning = skalaverdi 6+, ut fra 7-delt utdanningsskala 


La oss se nærmere på sifrene i tabellen. Fordelingen av minoritetsgrup- 
pene i forhold til majoriteten utdyper bildet av fakultetets internasjonale 
orientering. Dette kommer særlig frem i form av en stor gruppe utlendin- 
ger med vestlig nasjonalitet, som utgjør hele 32 prosent av utvalget. 

Men er fordelingen rettferdig og balansert fordelt over forskerkarri- 
erens ulike karrieretrinn, eller kommer noen grupper dårligere ut enn 
andre? Andelen professorer er om lag lik for majoritet (16 prosent) og 
etterkommere (14 prosent). Stort sett fordeler de fire gruppene seg nokså 
jevnt på de høyere stillingsnivåene. Det eneste tydelige unntaket er 
ikke-vestlige, som er fraværende på professornivå, noe som kan være 
en effekt av at gruppen er betydelig yngre enn de andre gruppene. Det 
kan, som nevnt, være at en del med ikke-vestlig bakgrunn har endret 

statsborgerskap i voksen alder, og de dermed blir del av gruppen «etter- 
kommere» i vår statistikk. 

Tabellen gjør det tydelig at minoritetsgruppene er ulike. Blant annet er 
etterkommere og ikke-vestlige to meget forskjellige grupper. Etterkom- 
merne likner majoriteten.” De er heller ikke tydelig underrepresentert i 
forhold til stillingsnivå, ut fra våre data. En forskjell er at deres foreldre 
har høyere utdanning enn majoriteten. Dette gjelder særlig for kvin- 
nene i gruppen. De ikke-vestlige er en mer tydelig særegen gruppe enn 
etterkommerne. De har foreldre med lavt utdanningsnivå, og gruppen 
er preget av lavere alder (få eldre), lavere andel kvinner og mye stipen- 
diatstillinger.” De er imidlertid ikke underrepresentert på nivåene over 
stipendiat, snarere svakt bedre representert, selv om de er fraværende på 
professornivå. Det er mulig å tolke det senere i retning av et tidsbilde: 
gruppen er stort sett unge og har kommet inn relativt nylig. De er nesten 
bare vitenskapelig (ikke administrativt) ansatt. 

De vestlige utgjør den største gruppen av de med ikke-norsk nasjonali- 
tet. I likhet med de ikke-vestlige er de overrepresentert på lavere karriere- 
trinn, men nå særlig på postdoktornivå, ikke stipendiatnivå. De er også 
noe eldre enn de ikke-vestlige. Vi ser ikke klare tegn på at de er under- 
representert på høyere stillingsnivåer. 

De fire gruppene er ulike på viktige punkter. Men vi ser ikke et klart 
bilde av at majoriteten er overrepresentert oppover på karrierestigen. 
Betyr dette at de ulike gruppene har like sjanser? Det vet vi ikke. Vi 
har for eksempel ikke materiale om antall søkere dividert med antall 
som ansettes, for norske og utenlandske søkere, og andre studier tyder 
på en lav ansettelsesprosent for søkere fra land utenfor Norge (Frølich 
et al., 2019).'* Vi har dessuten nevnt at «etterkommere» i var analyse er 
en forskjelligartet gruppe der en god del antakelig har en eller begge 
foreldre fra vestlige land, og dermed ikke vil være i målgruppen for 
typiske former for forskjellsbehandling (det vil si forskjellsbehandling 


12 Antakelig også fordi en del av dem har annen vestlig familiebakgrunn og har skiftet til norsk 
statsborgerskap (vi har ikke presise data om denne andelen). 

13 De ikke-vestlige utgjør også en forholdsvis stor andel på stillingsnivået «forsker» (som ikke er 
med i tabell 6.1). 

14 Samtidig som lavere ansettelsesprosent fra utlandet kan være saklig, ut fra en større andel 
ikke-kvalifiserte søknader. 

på grunnlag av hudfarge). Det som blir tydelig, her og ellers i materi- 
alet, er at fakultetet i høy grad er åpent for «vestlig» konkurranse. Om 
det også er global konkurranse, er så en annen sak. Vi ser at gruppen 
med mest sannsynlighet for å bli utsatt for forskjellbehandling, dvs. 
de ikke-vestlige, er fraværende på professornivå. At denne gruppen 
ofte består av yngre ansatte i starten av karrieren er kanskje ikke hele 
bildet. 

Det er viktig å understreke at en jevn fordeling på stillingsnivå ikke 
automatisk betyr at forskjellsbehandling ikke skjer i en organisasjon. 
Det kan tenkes at fordelingen av ulike grupper oppover på ulike nivåer 
virker nokså balansert eller likestilt, og at det ser ut som om alle har 
like muligheter. Men det kan samtidig være sterke føringer i organisa- 
sjonen som gjør at høyere stillinger i praksis er vanskeligere å oppnå for 
underpriviligerte grupper, hva enten det er kvinner eller utlendinger. 
For eksempel forteller både kvinner og etniske minoritetsgrupper at 
de må jobbe hardere enn kollegene for å oppnå faglig anerkjennelse (se 
under). Dette kan bety at veien for å komme inn i stillinger på høyere 
nivåer er lengre for disse gruppene. Resultatene fordelt på stillingsnivå 
sier altså ikke at forskjellsbehandling ikke skjer. Et tydelig trekk i vårt 
materiale om stillingsnivå er at underrepresentasjonen i forhold til 
kjønn er gjennomgående, mens etnisitet er mer variabelt (se kapittel 5). 
Samtidig som vi ser få ikke-vestlige på toppnivå, på samme vis som det 
er få kvinner. 


Tid til å forske - både positivt og negativt 

Arbeidsforskyvning betyr at den ansatte får mindre meritterende 
arbeidsoppgaver. Innen akademia, der forskning er det mest meritte- 
rende, kan arbeidsforskyvning bestå i at administrative oppgaver eller 
undervisning økes på bekostning av tid til forskning. Det blir da van- 
skeligere for den ansatte å kvalifisere seg til en stilling på en høyere 
nivå. Men å få god tid til å forske kan være et tveegget sverd. Det er bra 
med mye forskningstid — det er slik man meritterer seg. Men det er også 
bra med undervisning og administrasjon — det er slik man som midler- 
tidig ansatt gjør seg mer uunnværlig på arbeidsplassen, og dermed kan 

ha større sjanse for forlengelse og til slutt en fast stilling. Dette ser vi i 
intervjuene, der midlertidig ansatte forsøker å «gjøre seg uunnværlige» 
for å få bli på fakultetet. For eksempel sier Marit: «Strategien for meg er 
at vi er en ganske liten forskningsgruppe med få faste ansatte og mange 
studenter med et populært studieprogram. Så vi har mange studenter og 
ganske mye undervisning, så jeg tenkte som en slags idé for meg selv at 
jeg tar for meg undervisning, det er en måte å gjøre seg nyttig på i denne 
gruppen ... så jeg tenker å fortsette med det da, klore meg litt fast til og se 
hvor langt det bærer.» 

I spørreundersøkelsen spør vi om hvordan arbeidstid faktisk fordeles 
mellom forskjellige arbeidsoppgaver og hvordan de ansatte ønsker at den 
skal fordeles. Våre data viser at majoritetsgruppen bruker noe mer tid 
på administrasjon enn de andre gruppene. Det er ikke uventet, ut fra at 
utlendinger (og særlig ikke-skandinaviske) har mer problemer med språk 
og kultur. Men resultatene må tolkes med forsiktighet - det kan være 
at en del arbeidsforskyvning, i retning «etnisk allokering av oppgaver» 
(Midtbøen, 2020) passerer så å si under radaren, i vår studie. Men hoved- 
inntrykket er at utenlandske forskere på fakultetet får god anledning til 
å forske. De oppgir imidlertid noe mer samlet arbeidstid (to timer lengre 
arbeidstid pr. uke) enn kollegene fra majoriteten. Dette resultatet får mer 
betydning ut fra at de oftere enn majoriteten opplever urettferdig arbeids- 
press, noe vi drøfter under. 

En norsk studie peker på en tendens til at stillinger med vekt på 
administrasjon og undervisning ofte søkes av norske kvinner - mens 
forskningsrettede stillinger oftere blir søkt av utenlandske menn (Frølich 
et al., 2019). FRONT-materialet viser ikke så tydelige forskjeller når det 
gjelder ønsket fordeling av arbeidstid.” De aller fleste, uansett etnisitet 
(eller kjønn), ønsker mer forskningstid, noen ønsker mer undervisning 
og noen få ønsker mer administrasjon. Vi ser en viss variasjon ut fra 
stillingsnivå - ønsket om mer forskningstid er sterkere på lavere nivåer 


15 Spørsmålet om ønsket fordeling av arbeidstid ble stilt rett etter det tilsvarende spørsmålet om 
faktisk fordeling. «For å oppnå forfremmelse eller suksess i jobben, hvor stor andel (i prosent) 
av din arbeidstid tror du at du må bruke på hvert av de følgende områdene?», med alternativene 
undervisning, forskning, administrasjon, konsultasjon/ekspertise og vitenskapelig verdiskaping. 
De to siste alternativene fikk svært få svar. 


162 


ETNISITET, RASISME OG INTERSEKSJONALITET 


enn på høyere nivåer. Det er en svak tendens til at minoritetene prio- 
riterer forskningstid enda høyere enn majoriteten, men forskjellene er 
nokså små. 


Øyet som ser - rasisme og etnisk 
forskjellsbehandling 


La oss se på erfaringene med rasisme i ansattundersøkelsen, slik vi har 
målt dette gjennom spørsmål som eksplisitt nevner dette temaet. Det 
gjelder tre spørsmål: om man har opplevd uønsket rasistisk oppmerk- 
somhet,'* hvem som eventuelt sto bak dette og om man opplever kulturen 
på enheten som ikke-rasistisk. 4 prosent av de ansatte har opplevd uøn- 
sket rasistisk oppmerksomhet ved fakultetet.” Til sammenlikning har 
12 prosent opplevd mobbing og 7 prosent har opplevd uønsket seksuell 
oppmerksomhet. 

Dette er imidlertid tall for hele utvalget. Omfanget av rasisme avhenger 
sterkt av «øyet som ser», eller hvilken posisjon den som svarer befinner 
seg i. Uønsket rasistisk oppmerksomhet har blitt opplevd av bare 1 pro- 
sent av de med norsk familiebakgrunn, mot 8 prosent av de med uten- 
landsk eller blandet familiebakgrunn. Av de med ikke-vestlig nasjonalitet 
har 11 prosent opplevd uønsket rasistisk oppmerksomhet, mot 4 prosent 
blant de vestlige utlendingene. 

Analysene viser at om lag en av ti i utsatte grupper (etterkommere, 
ikke-vestlige) har opplevd uønsket rasistisk oppmerksomhet. Dette betyr 
at opplevelse av uønsket rasistisk oppmerksomhet ikke bare er et mar- 
ginalt unntak, selv om det ikke er det vanlige - det utgjør et betydelig 
problem ved fakultetet. Resultatet likner en del på tallene for uønsket sek- 
suell oppmerksomhet — her har 12 prosent av den mest utsatte gruppen 
(dvs. kvinnene) opplevd problemet, mot 3 prosent blant menn." 

Vi spør om hvem som står bak uønsket rasistisk oppmerksomhet. 
Resultatene viser at kolleger står bak om lag to tredeler av dette. Igjen 


16 Ansattundersokelsen var på engelsk og spørsmålet var formulert slik: «Unwanted racially moti- 
vated attention (e.g. racist remarks, questions, jokes, teasing)». 

17 Spørsmålet var ikke tidsavgrenset. 

18 Tall for MN-fakultetet. 

er bildet nokså likt, i forhold til sexistisk oppmerksomhet. Vi spør også 
om kulturen på enheten/instituttet i forhold til rasisme. De aller fleste er 
enige eller sterkt enige i at kulturen er ikke-rasistisk. Bare 4 prosent av de 
ansatte er uenige eller sterkt uenige i dette. Til sammenlikning er 5 pro- 
sent uenige eller sterkt uenige i at kulturen er ikke-sexistisk. Tendensen 
likner. Selv om det finnes opplevelser av rasisme (eller sexisme), regnes 
det mer som et unntak enn en regel når det gjelder fagkulturen.” 

De direkte spørsmålene om uønsket rasistisk oppmerksomhet og 
rasisme viser at problemet eksisterer, og at omfanget avhenger sterkt av 
hvem man spør. Omfanget er vesentlig større i utsatte grupper enn i lite 
utsatte grupper. Majoriteten — «de norske» — forteller om mindre proble- 
mer enn minoritetene, på samme måte som menn forteller om mindre 
problemer enn kvinner når det gjelder seksuell trakassering. Tendensen 
her, som i analysene av kjønn, er at dess mer generelt spørsmålet er, dess 
større blir oppslutningen om det likestilte svaralternativet. Nesten «alle» 
er enige i at kulturen generelt sett er ikke-rasistisk, særlig alle blant de 
norske. Det er fortsatt stort flertall for dette synet blant minoritetene. 
Også etterkommere og ikke-vestlige stemmer i - kulturen på fakultetet 
er generelt bra. 

En annen indikator på «lik behandling» i organisasjonen er opplevd 
mobbing og trakassering uavhengig av diskrimineringsgrunnlag. Etter- 
kommere, men ikke de andre minoritetene, forteller oftere om mobbing 
enn majoriteten. Blant etterkommere forteller 19 prosent om mobbing, 
mot 11 prosent blant majoriteten. Dette er en indikator på problemer, uav- 
hengig av direkte rasisme. Forskjellen er omtrent den samme på tvers 
av kjønn. Vi ser ingen spesiell profil blant etterkommerne sammenliknet 
med majoriteten når det gjelder hvem som står bak mobbingen; kolleger 
er vanligste svar i begge grupper. Det er imidlertid en klar tendens blant 
etterkommerne til at de som forteller om rasistisk oppmerksomhet også 
forteller om mobbing. 

Vi finner altså en betydelig, dvs. mer enn marginal, andel opplevd rasis- 
tisk oppmerksomhet og rasisme, og en større andel som har opplevd mob- 
bing blant etterkommere. Problemene avhenger av «øyet som ser» - og 


19 Spørsmålene om kulturen ved enheten er svært generelt definert, til forskjell fra de mer konkrete 
miljøspørsmålene, som vi drøfter under. 

oppleves mye oftere i utsatte grupper enn i majoriteten. Samtidig er vurde- 
ringen av kulturen på enheten i hovedsak positiv, også blant minoritetene. 


Ulike erfaringer ut fra etnisitet 


Vi har redegjort for plasseringen av de ulike minoritetene på stillings- 
nivåer, mulig arbeidsforskyvning og opplevelser av uønsket rasistisk opp- 
merksomhet. Dette sier noe om utfordringer knyttet til mangfold - men 
forteller bare en del av historien. For å forstå mer av dette bildet, trenger 
vi data om arbeidsmiljø og fagkultur, på samme måte som i forhold til 
kjønn. Minoriteter kan som nevnt være forholdsvis godt plassert i stil- 
lingshierarkiet - men kostnadene for å komme dit, kan ha vært ulike. 

Tabell 6.2 viser hovedtrekk fra analyser av majoritet og minoriteter i 
forhold til viktige arbeidsmiljøvariabler. Øverst på listen ser vi problemer 
med tydelig ulikt omfang mellom gruppene, anført av det å jobbe mer 
enn kollegene, som rangerer som nr. 1 på denne «etniske problemlisten». 
Nedover ser vi eksempler på variabler som ser ut til å være påvirket av 
etnisitet, men der resultatene er noe mindre klare. 


Tabell 6.2. Arbeidsmiljøproblemer blant majoritet og minoriteter. Kilde: FRONT 
Ansatteundersøkelse (N = 843). 


Arbeidsmiljøproblemer i ulike grupper (prosent) 


Majoritet Etterkommere Vestlige Ikke-vestlige 
Jeg må jobbe hardere enn 12 30 24 37 
kollegene for å bli anerkjent 
Jeg blir stadig gransket/vurdert 14 20 18 26 
av mine kolleger 
Jeg unnlater å ta opp saker som 20 33 19 28 
er viktige for meg av frykt for at 
det kan påvirke min karriere 
Jeg får ikke anledning til å 15 33 23 18 
delta i viktige komiteer/møter/ 
prosjekter 
Problemer med kollegers 14 20 23 15 
holdninger 


Vi ser en tydelig (og klart statistisk signifikant) variasjon når det gjelder 
opplevelsen av å måtte jobbe hardere og å føle seg gransket og vurdert. 

Vi ser også en del variasjon når det gjelder å ta opp saker. Men når det 
gjelder å få anledning til å delta i viktige komiteer møter og prosjekter, er 
bildet noe mer uklart. Det samme gjelder problemer med kollegers hold- 
ninger og en rekke andre miljøvariabler som vi ikke gjengir her. 

Tabellen skal tolkes med forsiktighet. Den sier bare noe om hvordan 
problemer oppleves i de fire gruppene. Den sier ikke at dette skyldes for- 
skjellsbehandling på grunnlag av etnisitet eller om andre forhold kom- 
mer inn. Særlig ser vi at de ikke-vestlige er en spesiell gruppe ut fra alder 
og stillingsnivå. Vårt materiale er for lite til at vi kan korrigere for slike 
faktorer. Uansett er det relevant å få frem mer av de faktiske mønsteret — 
selv om vi ikke vet hva det skyldes. En mulig tolkning er at minorite- 
tene — etterkommere, vestlige og ikke-vestlige — faktisk likner hverandre 
en god del på noen sentrale punkter — særlig opplevelsen av å måtte jobbe 
hardere, være under granskning og kjenne en viss frykt for å ta opp egne 
saker. På andre spørsmål er de mer ulike, men en del av dette kan kanskje 
forklares av at de ikke-vestlige som nevnt er en mer særegen gruppe mht. 
alder og stillingsnivå. 

Opplevelsen av å måtte jobbe mer, eller av å bli mer gransket og vur- 
dert, behøver ikke nødvendigvis handle om konkurransemiljøer. Det kan 
også handle om kostnadene ved kulturforskjeller. Graden av forskjells- 
behandling kan være relativt begrenset — tvert om kan miljøet være pre- 
get av oppmuntring til internasjonalt samarbeid — men likevel eksisterer 
det et «norsk kulturelt pensum» som minoritetene må lære seg. Dette kan 
være en del av forklaringen på at minoritetene oppgir flere arbeidstimer 
pr. uke, til tross for at vi ikke ser tegn på at de får mindre tid på forskning 
enn majoriteten. Samtidig er det klart at etterkommere også rapporterer 
om krav til (opplevd) urettferdig arbeidsinnsats - noe som gjør det tyde- 
lig at kulturforskjell neppe er eneste forklaring.” En mulig tolkning er at 
minoritetene oftere enn majoriteten føler at de må bevise at de er dyktige. 

En påstand i debatten, som også kommer frem i intervjuene, er at 
globalisering betyr konkurranse som kan svekke norsk likestilling. 


20 Altså, at de møter noe større press, i arbeidssituasjonen. Men kultur spiller antakelig også inn, 
f.eks. ved at det tar tid å komme inn i den norske kulturen og væremåten, også blant utlendinger 
med vestlig bakgrunn, eller når man skifter til norsk statsborgerskap i samband med å få en fast 
stilling i Norge. 


166 


ETNISITET, RASISME OG INTERSEKSJONALITET 


Tankegangen er at internasjonal konkurranse betyr mannlige søkere 
med lite likestilt bakgrunn og arbeidsmåte som vil utkonkurrere et norsk 
«grunnfjell» av forskere, særlig kvinner. Noen setter dette inn i et tids- 
perspektiv — en del av de internasjonale miljøene kan minne om Norge 
i gamle dager. «Det du har beholdt [på dagens universitet] er altså jobb- 
usikkerheten, lav lønn, nødvendighet av en svær arbeidsinnsats, spesielt 
i Norge, da, hvor særlig med likestilling og sånn nå, så er det klart — før 
kunne mennene bare gå på jobb, og så hadde de hjemmeværende kone, 
ikke sant, men du kan ikke lenger jobbe 12 timer i døgnet, moderne stipen- 
diater kan ikke og vil ikke det, heller ikke menn. Og da, da er det en del, da 
er det en del ting som ... altså, en del spenninger, da, for å si det forsiktig» 
(Kristoffer, professor). 

Denne tankegangen er mest tydelig i intervjuer med menn i vårt mate- 
riale, og er mindre vanlig blant kvinnene som ble intervjuet. Disse så 
i liten grad internasjonal konkurranse som et problem med tanke på 
likestilling.” Lederne som ble intervjuet la ofte vekt på å se likestilling 
og mangfold i sammenheng. De argumenterte for at disse dimensjonene 
kunne styrke hverandre, blant annet i form av økt innovasjonsevne. Den 
positive betydningen av internasjonalisering og mangfold ble nevnt av 
mange, men ble mest fremhevet i denne gruppen. 

Dersom internasjonal konkurranse er en likestillingstrussel burde vi 
se tendenser i den retning i detaljanalyser av den etniske dimensjonen. 
For eksempel bør andelen hushold der kvinnens karriere har prioritet 
eller der det er lik prioritet være større i majoritetsgruppen enn i de ulike 
minoritetene. Stemmer dette? 


Arbeid og familie, i ulike grupper 


I tabellen under ser vi hvordan viktige trekk i familiesituasjonen (blant 
de med ektefelle eller partner) fordeler seg på de fire gruppene (i prosent). 


21 Mange av disse forskerne var sterkt innrettet på karriere og konkurranse. En mulig tolkning er 
at det ikke passet med deres selvbilde å ta opp urettferdig eller for hard konkurranse. 

Tabell 6.3. Familiesituasjon blant majoritet og minoriteter. Kilde: FRONT Ansattundersøkelse 


(N = 843). 
Majoritet Etterkommere Vestlige Ikke-vestlige 

Andel med partner/ 82 70 73 68 
ektefelle 
Partner/ektefelle er 
akademiker eller forsker 30 21 36 4 
Kvinnen har tatt opphold 
ut fra mannens jobb (snitt, 4 1 5 7 
måneder) 
Partner/ektefelle og jeg er 
like dedikerte i forhold til 56 55 53 64 
våre karrierer 
Mannen er mer dedikert* 33 25 30 29 
Kvinnen er mer dedikert* 7 [0] 9 (0) 
Partnernes karriere hadde 57 52 jé 47 
lik prioritet siste år 
Kvinnens karriere hadde 12 16 13 3 


mest prioritet siste år* 


Note: Tallene gjengir andel i prosent innen hver gruppe, med unntak av tallene for at kvinnen har tatt opphold 
ut fra mannens jobb, som gjengir gjennomsnittlig antall måneder opphold (*betyr at tallene er fra menns 
rapporter, men rapporteringen likner mye på tvers av kjønn). 


Andelen gifte og samboende er ganske lik mellom gruppene om vi også 
tar med ulik aldersprofil. Vi ser et ganske stort innslag av homogami - 
dvs. «like-gifte» blant de som har akademiske partnere — iallfall i major- 
iteten, der hele 50 prosent av de med akademisk partner har en partner 
som jobber i en disiplin som er relatert til respondentens egen disiplin. 
Realister ser ut til å ha sans for hverandre. Tallene for minoritetene er 
litt for små til å si mer på dette punktet. På samme vis er tallene små for 
å ha tatt opphold (permisjon/karrierebrudd), men de gir et visst bilde av 
situasjonen. 

Vi ser ingen betydelig forskjell i vurderingen av karrieremotivasjon 
eller dedikasjon på tvers av de etniske gruppene - tvert imot er andelen 
med balansert dedikasjon nokså lik. Når vi ser nærmere på prioriterin- 
gen i husholdet siste år, kommer noen forskjeller frem. At kvinnen er mer 
dedikert enn mannen er jevnt over et mindretallsfenomen, men rappor- 
teres faktisk ikke i det hele tatt blant etterkommere og ikke-vestlige. Når 
det gjelder den faktiske prioriteringen siste år, ser vi en svak tendens til at 
lik prioritet er vanligere i majoriteten enn i de andre gruppene, men dette 

er ikke veldig tydelig. Vi ser heller ikke noe tydelig bilde av at andelen 
som har prioritert kvinnens karriere siste år er høyere i majoriteten enn 
i de andre gruppene. Derimot finnes det en tendens til lavere prioritet 
blant de ikke-vestlige.” 

Hva sier dataene til antakelsen om at internasjonalisering er en trussel 
mot den norske likestillingsmodellen? Bildet er blandet. Norge er ikke 
alene om å øke likestillingen. Husholdene i de ulike etniske gruppene 
er nokså like, og den forskjellen vi ser, kan kanskje i hovedsak forklares 
av andre faktorer som alder og stillingsnivå. Vi ser noen tegn på lavere 
aksept for kvinners karriere, dvs. at kvinner er mindre dedikert enn 
mannen, i to av minoritetene, men de er usikre og kan skyldes andre for- 
hold. Den reelle prioriteringen av kvinnens karriere siste år er faktisk litt 
lavere i majoriteten enn blant etterkommerne, men høyere blant vestlige 
enn ikke-vestlige. 

Vi ser altså at minoritetene har ulike «likestillingsforhold» i hushold/ 
familie, og at hypotesen om at de jevnt over er mindre likestilte får 
begrenset støtte. Vi har noen indikasjoner på at tradisjonelle kjønnsroller 
betyr mer, for eksempel ved mindre rapportering enn i majoriteten om 
at kvinnens dedikasjon til karrieren er større enn mannens. Men når det 
gjelder hvem som i praksis har hatt prioritet siste år, skårer etterkom- 
merne høyere på at kvinnen har hatt prioritet, enn majoriteten. Resulta- 
tene rimer med annen forskning om etterkommeres «klassereise», særlig 
blant kvinner (Midtbøen, 2020; Vidnes, 2019; Vik, 2013). 


Kulturforskjeller og indirekte 
forskjellsbehandling 


Intervjuene i FRONT bekrefter den internasjonale profilen på fakultetet. 
Som nevnt er om lag en tredjedel av de intervjuede utenlandske statsbor- 
gere, for det meste fra vestlige land. Vi ser også stor geografisk mobilitet, 
dvs. at mange har flyttet mellom land i løpet av karrieren, og at mange 
av de ikke-vestlige har hatt opphold ved vestlige, inkludert norske, uni- 
versiteter — f.eks. som studenter eller stipendiater. Mange arbeider også 


22 Noe usikkert pga. små tall. 

i forskningsgrupper med internasjonal sammensetning. Mange erfa- 
ringer og refleksjoner som tar opp etnisitet, direkte eller indirekte, kom 
frem i intervjuene. Her ser vi nærmere på dette, med vekt på utsagn fra 
ikke-norske og ikke-vestlige deltakere. 

Den vanligste forklaringen på ekstra problemer for de ikke-norske på 
fakultetet som beskrives i intervjuene går i retning av kulturforskjeller, 
snarere enn rasisme, diskriminering eller direkte forskjellsbehandling. 
Det handler bl.a. om språk, men også om å forstå hvordan ting funge- 
rer i Norge, inkludert formelle og uformelle spilleregler på fakultetet. 
For eksempel er det stor internasjonal variasjon i hva en posisjon som 
student, postdoktor eller professor faktisk betyr, i praksis. Utlendingene 
opplever at det tar tid å sette seg inn i spillereglene.” 

Når forskjellsbehandling nevnes, er det som regel implisitt, en form 
for bias som ikke nødvendigvis er bevisst. Li, kvinnelig stipendiat, for- 
teller: «Du snakker ikke like raskt med kinesiske mennesker, fordi du noen 
ganger forventer dårligere engelsk, og så er engelsken dårligere, kanskje 
mye dårligere, noen ganger. Men, du vet - det er noen mekanismer - du 
ser den unge mannlige forskeren der, du ser ham, eller du ønsker å hjelpe 
ham inn i fagfeltet, men hva med denne kinesiske jenta? Vel, hun drar vel 
antakelig tilbake til Kina snart, du vet. Og det kan jo være sant - men det 
er ikke rettferdig. Det burde være like sjanser i en slik situasjon. Selv om 
mange kinesiske forskere må dra tilbake, ut fra mange grunner. Men like- 
vel.» Her nevnes både språkproblemer og en tendens til at utlendinger 
som kan tenkes å dra tilbake til sine hjemland kan bli forbigått. Invester- 
ingen kommer ikke enheten (eller det norske arbeidslivet) til gode. 
Følgelig kan den norske kandidaten bli foretrukket. Eksemplet illus- 
trerer hvordan strukturelle forhold kan bidra til forskjellsbehandling.”* 
Utenlandske forskere kan fremstå som «nomader» som ikke egner seg 
for fast ansettelse. 


23 Den sentrale betydningen av uformelle spilleregler - «hvordan man gjør tingene her på fakul- 
tetet» - kommer også frem i forhold til kjønn i materialet (se også Løvbak & Holter, 2012), men 
utfordringene kan være enda større for ansatte fra andre kulturer. 

24 Altså, en tendens som likner på den vi finner i forhold til kjønn. 

Språkvansker 


Alle de intervjuede som ikke kommer fra Norge (eller Sverige/Danmark) 
forteller om vanskeligheter med å lære seg norsk. De har imidlertid ulike 
syn på om de faktisk trenger å kunne norsk for å kunne arbeide på et 
norsk universitet. 

«Så begynnelsen var litt vanskelig for meg fordi jeg var ikke så flink på 
norsk», sier Ella når hun beskriver hvordan hun opplevde den første tiden 
i Norge. Hun fortsetter med å fortelle at det er den uformelle kontakten 
mellom kolleger i lunsjen og ved kaffeautomaten som foregår på norsk. 
Planlagte, faglige diskusjoner skjer derimot som oftest på engelsk. Thea 
mener hun klarer seg godt med engelsk: «De sa Det hadde vært flott om 
du lærte norsk’, men jeg mener, alt er på engelsk. Jeg er vant til det engelske 
systemet. Jeg kom fra en internasjonal gruppe, jeg snakket engelsk hver 
dag, så jeg var aldri... jeg syntes aldri det var et problem.» Hannah er enig, 
og sier: «Det er så naturlig å snakke engelsk, selv med nordmenn, at jeg tror 
ikke det — for de fleste — faller oss inn å bytte til norsk. Når du har etablert 
en relasjon gjennom å bruke et språk blir det liksom den relasjonens språk, 
så hvis du begynner med engelsk blir det bare sånn ...». Kathrine har en 
annen oppfatning. Hun jobber hardt med å lære seg norsk fordi hun tren- 
ger det i sine forskningssamarbeid og for å bygge nettverk med norske 
forskere: «Møtene er på norsk, så jeg måtte lære norsk bedre», sier hun. 
For noen, som Thea, faller det kanskje «naturlig» å fortsette på engelsk — 
særlig i forskersamarbeidet - men samtidig er Universitetet i Oslo preget 
av norsk som administrasjonsspråk og norsk som undervisningsspråk på 
lavere grad.» 

Li beskriver hvordan også engelsk kan være ekskluderende, som nevnt 
over: «Du snakker ikke like raskt med kinesiske mennesker, fordi du noen 
ganger forventer dårligere engelsk, og så er engelsken dårligere, kanskje 
mye dårligere, noen ganger.» Engelsk er som regel en større utfordring for 
ikke-vestlige enn vestlige ansatte, bl.a. fra Asia, og språkvansker kan lett 
oppfattes som tungnemhet. Betydningen av engelsk som arbeidsspråk gir 


25 Å ikke lære seg norsk når man skal gjøre en langsiktig innsats, kan bety en viss arbeidsforskyv- 
ning, på et gitt nivå, f.eks. en forsker eller amanuensis som ikke kan bidra på norsk i undervis- 
ningen, slik at de andre på samme nivå må gjøre det. 


171 


KAPITTEL 6 


ansatte fra engelsktalende land en viss fordel også i forhold til de norske 
(og andre vestlige). Vi spurte ikke systematisk om språkproblemer, men 
inntrykket er at «alle» forventes å beherske engelsk, slik at problemer med 
dette kan bli underkommunisert, også blant de norske.” 


Nettverk, kultur og kontakter 


Det største problemet de ikke-norske beskriver er ikke språket, men 
mangelen på et norsk nettverk. For Kathrine henger dette sammen. Hun 
har lært seg norsk for å styrke sitt norske nettverk: «I løpet av de ti årene 
som har gått siden jeg flyttet til Norge har jeg drevet mye internasjonalt 
samarbeid, så folk utenfor Norge kjenner svært godt til navnet mitt og jeg får 
invitasjoner og sånn. Utfordringen min er i Norge», sier hun. Anna beskriver 
samme problem: «Jeg har et veldig godt internasjonalt nettverk, men ikke så 
godt nasjonalt, i Norge.» Thea forteller at også hun savner et norsk nettverk, 
noe hun mener påvirker hennes muligheter for å få forskningsfinansiering: 
«Jeg var ikke vant til å mislykkes [få avslag på forskningssøknader, vår anm.], 
så kom jeg til Norge, det var så vanskelig. [...] For å få finansiering må NFR- 
komiteen,” forskerne og disse komiteene bli kjent med deg, både nordmenn 
og ikke-nordmenn.» Ifølge Thea må du ha et kjent navn i det landet du 
søker for å få finansiering. Hun mener det ikke er typisk for Norge men 
gjelder overalt: «Jeg mener, i Tyskland er fagfellene tyske. Eller tyskere som 
bor utenlands. Og jeg tror, for meg er de fleste ... nå er det sånn at hvis jeg 
hører hvem som har vurdert min søknad, så kjenner jeg dem alle. Eller de 
kjenner meg. Og da er det lettere å bli vurdert som nummer en.» 

Sitatene illustrerer hvordan «nettverk» må tolkes bredt - det hand- 
ler ikke bare om kjennskap og samarbeid, men også om muligheter for 
finansiering og jobber. Vi har tidligere beskrevet faglig hierarki og presti- 
sje, og her kommer det mer personlige prestisjesystemet frem: Det er en 
fordel med et «kjent navn», og dette varierer med nasjonalitet. 

Theas utsagn om «i Tyskland er fagfellene tyske» kan også illustrere 
kulturbarrierene, uansett språk - at man har en del å lære seg, når man 


26 Ansattundersøkelsen ble f.eks. utformet bare på engelsk, ikke på norsk - noe som kan ha svekket 
svarprosenten. 
27 Norges Forskningsråd. 

kommer til Norge. Thea observerer at noe er annerledes («disse komite- 
ene bli kjent med deg, både nordmenn og ikke-nordmenn») men tolker 
likevel det norske finansieringssystemet ut fra tysk modell. Den norske 
modellen er imidlertid forskjellig. Søknadsbehandlingsprosedyrene 
varierer betydelig mellom land, og Norges Forskingsråds system med- 
fører at kvalitetsvurderinger med få unntak er bygget på vurdering fra 
utenlandske refereer.” Sitatet illustrerer hvordan det å beherske de kultu- 
relle kodene, inkludert de formelle og uformelle reglene for forskningsfi- 
nansiering, ofte vil være vanskeligere, når man kommer «utenfra». Man 
gjør det kanskje ikke «galt». Men man gjør det ikke helt «riktig» heller.” 
Og det er viktig, i den akademiske konkurransen. 

I spørreundersøkelsen kommer ikke mangel på nettverk opp som en 
problemfaktor blant minoritetene. Det kan skyldes at spørsmålet er for- 
mulert annerledes enn i intervjuene. I undersøkelsen spør vi om respon- 
denten har blitt oppmuntret til å etablere sitt eget nettverk. De fleste 
svarer ja på dette, også blant de ikke-vestlige. Vi spør ikke om man har 
klart å skape et eget nettverk, eller hvor vanskelig dette har vært — temaer 
som kom mer opp i intervjuene. 


«Universitetsboblen» 


Å komme til Norge som ung arbeidstaker, på stipendiat- eller postdok- 
tornivå, uten familie, er én ting. En annen er å bli i Norge, med familie. 
Flere forteller hvordan de opplever problemer med integrering først når 
de får familie — før det lever de i en «universitetsboble». 

«Jeg kom hit fordi jeg fikk et stipend og var i universitetsboblen, og det 
føltes helt som jeg bare levde i den boblen. Det var en boble med veldig 
sterkt skall — jeg tilbrakte all min tid på universitetet og var bare sammen 
med folk på universitetet. Jeg trente på universitetets treningssenter, var 
med i klubber på universitetet.» Hannah beskriver hvordan hun levde i en 
«universitetsboble» helt til hun fikk familie og opplevde hvor vanskelig 


28 Referee = kvalifisert fagfelle som gir sin uavhengige vurdering. 

29 Dette skjer kanskje ofte i retning av at man utvikler et slags «overgangsspråk», eller en slags foreløpig 
arbeidsmodell for forståelse, der noe av det nye ved norsk kultur er med i bildet, f.eks. likestilling, 
men der den «gamle» bakgrunnen, for eksempel erfaring i det tyske utdannings- og forskningssys- 
temet, likevel preger forståelsen og den helhetlige meningsskapingen i forhold til organisasjonen. 

det var for hennes mann å integreres i Norge: «Jeg følte meg ganske naiv, 
og samtidig dum, sårbar, for jeg var liksom ikke i den virkeligheten. Og når 
jeg måtte ut i den virkeligheten, ved å få familie ... å få en familie åpner 
den boblen veldig, for du begynner å forholde deg til folk på et annet nivå.» 
Hannah forteller for eksempel at hun ikke visste hvor vanskelig prosessen 
med å søke visum var, for det hadde hun selv fått hjelp til. Men først og 
fremst forteller hun om hvor vanskelig det var for hennes mann å komme 
inn på det norske arbeidsmarkedet: «Det er jo veldig viktig å være en del 
av noe større, å være i et nettverk og ... ja, og han har prøvd å ta kontakt 
på e-post, men det er ... hans inntrykk er at det er et veldig lukket system. 
Så folk passer på hverandre, men det er veldig vanskelig for utenforstående 
å komme inn. Men med en gang du er innenfor blir du tatt vare på.» 

Thea, førsteamanuensis, forteller om mye av det samme. Hennes mann 
hadde også problemer med å finne jobb, en erfaring hun deler med mange 
i samme situasjon: «Vi har mange kolleger her hvor partneren ikke har fått 
jobb. Og det er superfrustrerende! Og jeg tror vi utlendinger har vært veldig 
naive, at vi har trodd at vi kom til Norge, og Norge er et rikt land med lav 
arbeidsløshet. Men jeg tror at for mange har det bare ikke fungert. Og det 
kan være dramatisk.» 

Vi ser en tendens til at de intervjuede har lettere for å snakke om sine 
partneres vanskeligheter i Norge enn sine egne. Det kan selvsagt skyldes 
at de reelt sett har større problemer, for eksempel at mangel på norsk- 
kunnskaper er et større problem på arbeidsmarkedet utenfor universi- 
tetet, men også at forskjellsbehandling blir lettere å snakke om som noe 
annet enn tilfeldigheter og unntak når det gjelder en annen person. Ofte 
får vi inntrykk av at det er partneren eller ektefellen til den ansatte som 
opplever de største problemene. En mulig tolkning er at det er noe lettere 
å snakke om problemene på litt avstand, når de gjelder andre. 


Klasse, etnisitet og interseksjonalitet 


Resultatene viser et mønster av problemer og utfordringer i forhold til 
etnisitet, for eksempel høyere andel blant minoritetene som opplever at 
de må jobbe hardere enn kollegene, og at de blir utsatt fra stadig gran- 
sking og vurdering. Noen av disse problemene kommer også frem når det 

gjelder kjønn (oppleves oftere av kvinner), mens andre er mer spesielle for 
den etniske dimensjonen (bl.a. språkproblemer). For å tolke dette bildet 
bedre, er det viktig å se de ulike bakgrunnsvariablene i sammenheng. 
Virker ulike diskrimineringsgrunnlag sammen? Det er temaet for den 
følgende delen av kapitlet. Den etniske dimensjonen drøftes i lys av klasse 
og kjønn, og vi beskriver de tre samlet. Først ser vi mer på klassedimen- 
sjonen i materialet. 


Klasse og utdanning 


Utdanningsforskning viser at sosial klassebakgrunn er en viktig faktor 
for seleksjon i akademia. Studenter med foreldre med lang universitets- 
utdanning er sterkt overrepresentert i forhold til de med laveste foreldre- 
utdanning (Statistisk sentralbyrå, 2019; Vidnes, 2019). 

FRONT-prosjektet har data om mors og fars utdanningsnivå som indi- 
kasjon på sosial klasse i spørreundersøkelsene. Vi har en utvidet skala 
for utdanningsnivå (syv nivåer) og spør både om mors og fars nivå. At 
utdanning er en snever og ufullstendig indikator for klasse, er hevet over 
tvil, men ikke en diskusjon vi kan gå inn på her (for videre diskusjon se 
f.eks. Hansen et al., 2014). Utdanningsnivå bør vise et aspekt av klasse, 
kulturell kapital, som har særlig relevans i akademia. 

Som vist i tabell 6.1 har 24 prosent av majoriteten foreldre med høy 
utdanning, mot 36 blant etterkommere, 30 blant de vestlige og 12 blant 
de ikke-vestlige. Foreldres utdanningsnivå virker positivt inn, både blant 
majoritet og etterkommere (som nevnt, kategorien inkluderer første- 
generasjon innvandrere som har skiftet til norsk statsborgerskap). Tabel- 
len overdriver kanskje den større betydningen blant etterkommere, ut fra 
data om de vestlige utlendingene (med høy utdanningsbakgrunn) og ten- 
dens til at «realister har sans for hverandre» (homogami), uten at vi vet 
dette sikkert. Tallene antyder at klasse betyr enda mer for etterkommere 
enn for majoriteten. 

Et problem - eller en utfordring - med klasse målt gjennom foreldres 
utdanningsnivå, ved siden av at dette bare er ett aspekt av klasse, er selve 
skalaen. Når det gjelder kjønn og etnisitet er det nokså klart hva som 
skal regnes som høy rang (mann, hvit) og lav rang (kvinne, farget). Når 

det gjelder utdanningsnivå er dette ikke like tydelig. Vi kan for eksempel 
få ulike problemnivåer på syv ulike utdanningsnivåer, uten noen tydelig 
lineær sammenheng (men f.eks. en kurvilineær sammenheng). 

I vårt materiale er det en klar tendens til at yttergruppene på skalaen 
for utdanningsnivå oppfører seg som forventet ut fra en hypotese om at 
lavere utdanningsnivå hos foreldrene vil øke sjansen for å oppleve proble- 
mer. Etterkommere med foreldre med lang universitetsutdanning rappor- 
terer om færre problemer enn de med foreldre med lavt nivå utdanning. 
Men - midtgruppene på skalaen, de vestlige og majoriteten — oppfører 
seg ikke som forventet, ut fra en hypotese om en rettlinjet sammenheng. 
Dette bidrar antakelig til at effekten av klasse fremstår som lavere enn 
den faktisk er. Det hører med til bildet at klasse er et «bevegelig mål» i for- 
hold til etnisitet og kjønn. En karriere er ofte en klassereise, men sjelden 
en kjønnsreise eller en etnisk reise.** 

Andelen med ulike utdanningsnivåer har endret seg sterkt over tid. 
Høy universitetsutdanning blant foreldre var sjeldnere for en generasjon 
eller to siden enn i dag. Denne forskjellen er imidlertid ikke dramatisk i 
vårt materiale. Foreldrenes gjennomsnittlige utdanningsnivå er om lag 
likt blant de unge og middelaldrende, men merkbart lavere blant de eldre 
(56+ år). 

Vi så nærmere på foreldrenes utdanning i forhold til kjønn. Er effekten 
ulik, basert på mors og fars utdanning? Og er den ulik for kvinner og 
menn? Her er resultatene tydelige. Svaret er nei på begge punkter. Mors 
og fars utdanning betyr omtrent like mye. Så vidt vi kan se er begge pro- 
blemreduserende, omtrent på samme måte. Dessuten viser analysene at 
dette mønsteret er nokså likt, på tvers av kjønn. 

Kort oppsummert kan vi si at klasse virker inn, nokså uavhengig av 
kjønn og etnisitet, men at effekten er mindre tydelig i materialet enn man 
kunne ventet, ut fra at klasse er en såpass sentral dimensjon i utdannings- 
forskning. At universitetet gir en viss «bonus» til de med foreldre med 


30 I en studie av ingeniorkulturen i et privat oljeselskap (Holter, 1990) hadde forskerne med et 
spørsmål som nokså direkte angår nåværende «klassereise», dvs. «hva er ditt nåværende lønns- 
nivå». For mange var dette vanskeligere å svare på enn spørsmål om kjønnslikestilling og privat- 
liv. Lysgaards (1967) klassiske studie av arbeiderkollektivet hadde hemmelighold av lønnsnivå 
med som problemvariabel. 

lang universitetsutdanning, er ikke overraskende. Man kunne tenkt seg 
at med klasse med i bildet, ville forskjeller ut fra etnisitet eller kjønn bli 
relativt små. Slik er det ikke, i vårt materiale. En mulig tolkning er at 
klasse er en mer «underliggende» dimensjon. Tolkningsramme og situa- 
sjon må med i bildet når det gjelder klasse, på samme måte som for kjønn 
og etnisitet. 


Tre problemprofiler: etnisitet, klasse og kjønn 


FRONT-materialet gir anledning til å analysere hva dimensjonene etni- 
sitet, klasse og kjønn kan bety i forhold til karriere, miljø- og kultur- 
problemer. Hva er utfordringene knyttet til disse, og hvordan virker de 
sammen? Før man kan analysere dette, er det viktig å identifisere hver av 
dimensjonene så tydelig som mulig. Vi ser derfor først på hver av disse for 
seg. Analysene setter søkelys på effektene i forhold til en rekke miljø- og 
kulturvariabler. Resultatet er tre ulike «problemprofiler». 

Her er rangeringen av problemer ut fra etnisk forskjell, som viser noe 
av den etniske problemprofilen:* 


Må jobbe hardere enn kollegene (korrelasjon .155) 

Redd for å ta opp saker (.117) 

Redd for å si min mening (.104) 

Konstant gransking/vurdering (.074) 

Alt i alt er effekten av etnisitet tydelig på om lag 10-20 prosent av miljø- 


variablene i undersøkelsen. 
Her er profilen i forhold til sosial klasse: 


Mitt felt har lav status (-.116) 
Begrensede jobbmuligheter (-.104) 
Må jobbe hardere enn kollegene (.071) 


Effekten av klasse er tydelig på 5-15 prosent av variablene i undersøkelsen.” 


31 Bare signifikante korrelasjoner er med i oversikten. 

32 Klasse er her kodet på linje med etnisitet og kjønn, dvs. at lav status på dimensjonen er rangert 
øverst, høy rang nederst. De med høy status på klasse forteller altså litt sjeldnere om problemet 
med å måtte jobbe mer enn kollegene (.071). 

Ikke tilgang til rollemodeller (.135) 

Kan ikke uttrykke mine preferanser (.132) 
Jeg passer ikke inn (.128) 

Lang arbeidstidskultur (.115) 

Må jobbe hardere enn kollegene (.107) 
Manglende veiledning (.106) 

Mitt felt for tverrfaglig (.105) 

Kan ikke si min mening (0.97) 

Periodisk deltid (.094) 

Ikke deltakelse i komiteer (.093) 
Manglende støtte (.092) 

Konstant gransking/vurdering (.087) 
Mine bidrag ikke verdsatt (.084) 
Profesjonell isolasjon (.079) 

Effekten av kjønn er tydelig på om lag 50-65 prosent av variablene i 


undersøkelsen. 


Vi ser at etnisitet og særlig klasse virker mindre tydelig inn på problem- 
nivået i forhold til kjønn enn man kunne ventet. Dersom klasse og etni- 
sitet er viktige dimensjoner, hvorfor blir de ikke tydeligere? Er fakultetet 
mer preget av kjønnsdeling enn av etnisk eller klassemessig deling? Hva 
betyr «kjønnsgapet», som vi har beskrevet bl.a. i kapittel 5, om vi også tar 
inn de andre viktige bakgrunnsdimensjonene? 


Interseksjonell analyse 

For å se nærmere på etnisitet, klasse og kjønn i forhold til hverandre ana- 
lyserte vi hver dimensjon - med de andre dimensjonene med i bildet. 
Dette kalles interseksjonell analyse bl.a. innen kjønnsforskningen. Ideen 
bak dette er at forskjellsbehandling må forstås i bred sammenheng, og 
at en interseksjonell analyse derfor kan gi en bedre forståelse av ulike 
grupper blant studenter og ansatte. Det «klassiske» utgangspunktet for 
interseksjonell teori er en situasjon der ulike diskrimineringsformer 

eller -grunnlag, for eksempel at man er svart og kvinne, forsterker hver- 
andre (Crenshaw, 1989). 

Vi fulgte opp dette gjennom flere typer statistiske analyser. Vi så først 
på interaksjon mellom bakgrunnsvariablene i forhold til problemprofi- 
lene vi beskrev over, og deretter på interseksjonelt samspill. Analysene 
viser tre klare resultater. 

For det første ser vi at bakgrunnsdimensjonene - etnisitet, klasse og 
kjønn - i høy grad virker inn uavhengig av hverandre. Det er ikke slik 
at en av dem slutter å virke når de andre er med i analysen. Effektene 
er i hovedsak de samme, men noe moderert. Problemprofilene er med 
andre ord nokså like, uansett om andre bakgrunnsvariabler er med i 
analysen eller ikke. Det gjelder særlig de to tydeligste profilene (etnisitet 
og kjønn). 

For det andre viser det seg at den interseksjonelle effekten forblir 
begrenset, selv om vi bruker ulike metoder for å få frem sammenhengene. 
Man kan «addere» diskrimineringsgrunnlagene (en teknikk som har blitt 
kritisert), eller «multiplisere» dem (for videre diskusjon om metodene se 
f.eks. Christoffersen, 2017; Dubrow, 2008; Krause, 2019). Begge deler betyr 
at «interaksjonsledd» blir med i multivariabel-analyser (f.eks. etnisk + 
kjønn, eller etnisk * kjønn). Ingen av delene gir store eller tydelige utslag 
i vårt materiale. 

For det tredje ser vi at det interseksjonelle samspillet som faktisk fin- 
nes, ikke lar seg oppsummere i en enkel formel. Den tydeligste inter- 
seksjonelle effekten handler om etnisitet og kjønn — men bare delvis 
slik man kanskje kunne forventet — at lav rang på den ene dimensjonen 
går sammen med lav rang på den andre. Man kunne antatt at lav rang 
på den etniske dimensjonen (etnisk = minoritet) ville gå sammen med 
lav rang på den andre (kjønn = kvinne). Denne gruppen burde skåret 
høyest når det gjelder problemvariabler som å måtte jobbe hardere enn 
kollegene, og faglig devaluering (gransking). Men det empiriske bil- 
det er annerledes. Det er mennene, ikke kvinnene, blant minoritetene, 
som oftest forteller om problemer, i forhold til majoriteten av samme 
kjønn. 

I vårt materiale kommer slike sammenhenger best frem gjennom 
detaljanalyser. Figuren under gir et eksempel. 

Menn - jobbe mer Kvinner - jobbe mer Menn - devaluering Kvinner - devaluering 


H Majoritet Minoriteter 


Figur 6.1. Arbeidsmiljøproblemer etter etnisitet og kjønn. Søylene viser andelen ja-svar 
(sterkt enig og enig) i prosent på to problemerformuleringer. Kilde: FRONT Ansattundersøkelse 
(N = 843). 


Soylene viser andelen ja-svar (sterkt enig og enig) i prosent pa to viktige 
problemer fordelt på kjønn og etnisitet. Vi ser at problemandelen jevnt 
over er høyere blant kvinner enn blant menn, og høyere blant minorite- 
tene enn majoriteten. Vi ser også at avstanden mellom majoritet og mino- 
ritet er større blant menn enn blant kvinner, særlig når det gjelder å måtte 
jobbe mer enn kollegene. 

Et relevant begrep hentet fra rolleteori er inkongruens mellom ulike 
roller eller posisjoner, for eksempel at problemene blir størst (eller opp- 
leves som størst) ut fra lav rang på en dimensjon, men høy rang på en 
annen. Dette er en mulig tolkning av at etnisitet i vår studie synes å virke 
sterkere blant menn enn blant kvinner på viktige variabler i forhold til 
etnisk diskriminering. Problemomfanget er størst blant etniske kvinner 
(som man kunne ventet, bl.a. ut fra interseksjonell teori), samtidig som 
effekten av etnisitet blant menn er større enn man kanskje kunne ventet. 
Vi har også noen indikasjoner på interseksjonelt samspill i mer tradisjo- 
nell forstand, bl.a. ut fra at de ikke-vestlige også har lavere andel foreldre 
med høyere utdanning, men disse er forholdsvis svake og usikre. 


33 Minoriteter er her definert som ikke-vestlige pluss etterkommere, for å få et noe sikrere tall- 
materiale. 


180 


ETNISITET, RASISME OG INTERSEKSJONALITET 


To forbehold må nevnes. For det første kan det være at vårt materiale 
er for lite til å få interseksjonelle effekter tydelig (nok) frem. Paradoksalt 
nok trenger man et stort materiale for å avdekke noe som langt på vei 
handler om individuelle effekter. For det andre, og kanskje viktigst: at 
interseksjonelle effekter er beskjedne på aggregert statistisk nivå, behøver 
ikke bety at de er lite viktige på et individuelt nivå. For noen individer 
og grupper kan de være svært viktige, samtidig som de ikke gir store og 
tydelige utslag i det samlede bildet. 


Diskusjon 


Som nevnt forteller 11 prosent av de ikke-vestlige og 8 prosent av etter- 
kommere at de har opplevd uønsket rasistisk oppmerksomhet på fakul- 
tetet, som regel fra kolleger. En survey om unge forskere (AYF, 2019) med 
noe ulike utvalg som spør om opplevelser av diskriminering viser en lik- 
nende tendens. Der fortalte nesten 25 prosent av de utenlandsfødte for- 
skerne om diskriminering som følge av innvandrerbakgrunn. Forskerne 
understreker at opplevelser av diskriminering og seksuell trakassering 
har en sterk negativ sammenheng med å ville anbefale andre en forsker- 
karriere, og at diskriminering spiller særlig sterkt inn. 

Er rasisme del av et bredere mønster av forskjellsbehandling? Her 
peker våre resultater i litt ulike retninger. Vi finner tydelig underrepre- 
sentasjon av ikke-vestlige på toppnivå (professorer); men ellers ikke 
så klare tegn på skjev representasjon på stillingsnivåene> Etterkom- 
mere og vestlige utlendinger er ikke tydelig underrepresentert på høyere 
nivåer i forhold til lavere nivåer. Det kan imidlertid tenkes at et mer pre- 
sist forskningsdesign, for eksempel fokusert på ansatte med en bestemt 
landbakgrunn (f.eks. i Asia eller Afrika), hadde gitt andre resultater, så 
dette må tolkes med forsiktighet 3* Vi ser imidlertid heller ikke tydelig 


34 Dette resultatet ser ut til å gjelde ledelsesnivået i UH-sektoren generelt. En opptelling gjen- 
nomført av Khrono i 2020 viser at 22 av 273 ledere ved norske universiteter og høgskoler har 
bakgrunn fra andre land, men bare 2 har bakgrunn fra land utenfor Europa og Nord-Amerika 
(Løkeland-Stai, 2020). 

35 Bedre data om dette krever bl.a. innsyn i ansettelsesprosesser se videre Orupabo & Mangset 
(2021) drøftet i kapittel 8. 

36 Om vestlig dominans i forskning og teoriutvikling se for eksempel Connell (2006). 

arbeidsforskyvning i minoritetenes disfavør, eller andre tydelige tegn på 
etnisk diskriminering, selv om en av gruppene (etterkommere) oftere 
opplever mobbing enn majoriteten. 

Dette kan tolkes i retning av at den strukturelle diskrimineringen 
er relativt lav, eller indirekte, noe som også reflekteres i en stort sett 
positiv rapportering når det gjelder kulturen på enheten. Også i utsatte 
grupper er det stor enighet om at kulturen er ikke-rasistisk og positiv 
til mangfold. Vi ser også at de ulike gruppene likner en god del når det 
gjelder likestilling i husholdet. På den annen side ser vi at minoritetene 
oftere forteller om problemer i arbeidsmiljøet, særlig på noen få (men 
viktige) variabler. Disse handler blant annet om skjevdelte arbeidskrav 
og at de melder om to timer lengre arbeidstid pr. uke, sammenliknet 
med majoriteten. 

Samtidig blir det tydelig i vår studie at «problemprofilen» i forhold til 
kjønn er mer omfattende enn i forhold til etnisitet. Hvorfor er proble- 
mene så mye tydeligere i forhold til kjønn, enn i forhold til etnisitet og 
klasse? En tolkning er at dette har å gjøre med to faktorer. Dels, mer rap- 
portering og kritikk i forhold til kjønn enn til etnisitet og klasse. Dels, at 
kjønnsforskjellene faktisk er større enn de etniske forskjellene. Altså en 
«subjektiv» og en «objektiv» hypotese. 

La oss først se på den subjektive hypotesen. Utgangspunktet her er at 
ulike metoder, inkludert et anonymt spørreskjema, vil preges av terskelen 
for å rapportere om problemer. Dersom denne terskelen er ulik for de 
svake gruppene innen ulike diskrimineringsdimensjoner, vil resultatene 
gi et feilaktig bilde av det reelle omfanget. De vil være delvis spuriøse 
(misvisende). Forhold knyttet til skam og stigmatisering kan kanskje 
virke sterkere i forhold til etnisitet enn i forhold til kjønn, og kan derfor 
bidra til et slikt resultat.” 

Men vet vi dette? Vi har riktignok en del intervjuer av utlendinger som 
forteller om bedre forhold i det norske universitetssystemet enn i deres 
hjemland, både når det gjelder at begge kjønn har muligheter til å kom- 
binere det å være en nærværende forelder med å gjøre en akademisk kar- 
riere, og at kvinner behandles bedre i Norge - men ut over dette, ikke så 


37 Om stigmatisering jf. Goffman, 1975; Holter, 2004. 

klare tegn. Noen intervjuer nevner en «takknemlighetsrolle» blant utlen- 
dinger. Men alt i alt må hypotesen betegnes som usikker. 

Den faktiske situasjonen på fakultetet er at likestillingsarbeidet har 
utviklet seg over tid og er mer kjent og anerkjent enn mangfoldsarbeidet. 
Ut fra forskningen med fokus på kjønn ser vi at de individuelle opple- 
velsene knyttet til kjønn endrer seg og tolkes mer som systemproblemer, 
når de blir mer diskutert (beskrevet i bokens del 3). Dette kan også være 
tilfelle i forhold til etnisitet. Hadde vi hatt anledning til å gå mer inn i den 
dimensjonen, og dersom den hadde vært mer tematisert på fakultetet, 
hadde kanskje rasisme-relaterte problemer blitt mer tydelig rapportert. 
Vi tror likevel at dette er en mindre begrensning ved undersøkelsen, og at 
rapporteringen er ganske realistisk som den er. 

Den objektive hypotesen går ut på at forskjellsbehandling i forhold til 
kjønn reelt sett er mer omfattende enn diskriminering i forhold til etni- 
sitet og klasse. Materialet gir mange indikasjoner i denne retningen. For 
eksempel ser vi at problemprofilen ut fra kjønn er bredere og mer omfat- 
tende enn profilene for etnisitet og klasse. Samtidig ser vi at det rappor- 
terte omfanget av rasisme og sexisme er nokså likt. En moderert utgave av 
den objektive hypotesen gir trolig mer mening i forhold til resultatene — 
nemlig at delingen eller segregeringen ut fra kjønn er vesentlig sterkere 
enn ut fra etnisitet og klasse. 

For å sette dette på spissen kan man tenke seg hva som hadde skjedd 
dersom universitetet hadde vært like tydelig etnisk (eller klassemessig) 
segregert som det er kjønnsdelt. Dette ville utvilsomt ha ført til kritikk 
og debatt — det kunne blitt ansett som en form for apartheid. Den kjønns- 
messige delingen, som ikke gjenfinnes på de andre områdene (etnisitet og 
klasse), kan trolig forklare noe av forskjellen i problemomfanget. 

Dette betyr ikke nødvendigvis at den direkte forskjellsbehandlingen er 
større i forhold til kjønn enn i forhold til etnisitet eller klasse. Men den 
indirekte forskjellsbehandlingen er større, først og fremst fordi universi- 
tetet opprettholder (eller til og med oppmuntrer) til kjønnsdeling på ulike 
fagområder? Kjonnsdelingen har med andre ord en større strukturell 


38 «Oppmuntrer» i betydning av passiv og indirekte tilrettelegging - ikke at man bevisst søker å 
fremme større kjønnsskiller. Bare at utdanningene — antakelig særlig på masternivå — utformes 
slik at de i praksis skaper stor kjønnsdifferensiering blant studentene (se kapittel 5). 

komponent enn de andre dimensjonene. Dette drøfter vi nærmere i kapit- 
tel 8, der vi viser hvordan en tilsynelatende rent horisontal deling i første 
del av karriereløpet kan resultere i en vertikal deling senere i løpet, med 
lav kvinneandel på toppnivå. 

Denne hypotesen gir også mulighet til å forstå det etniske mønsteret 
bedre. Problemene blir mest tydelige på aktørnivå, ikke strukturnivå. De 
«topper seg» særlig på noen punkter - minoritetene opplever at de må 
jobbe mer enn kollegene for å bli like anerkjent, og melder også oftere fra 
om at de må være forsiktige med å si sin mening. Etterkommerne forteller 
oftere om mobbing. De etniske ulikhetene ser ut til å være størst når det 
gjelder problemer på aktørnivå, som særlig melder seg i konkurransen 
på et uformelt plan, bl.a. når det gjelder hvem som leverer «godt nok» 
resultat. Minoritetene kompenserer for dette ved å jobbe noe mer enn 
majoriteten. 

Ut fra studier av menn og maskuliniteter er det ikke uventet at øknin- 
gen av problemer knyttet til etnisk minoritet kan opptre tydeligere blant 
menn enn blant kvinner. Dette kan ha å gjøre med at menn forventes å 
være overordnede, og at fallet blir derfor blir større når de ikke er det (se 
f.eks. Ekenstam, 2006; Kuosmanen, 2001). 


Konklusjon 


Resultatene viser at opplevd uønsket rasistisk oppmerksomhet er et 
reelt problem - det er ikke marginalt, selv om det gjelder et mindretall. 
Omfanget av opplevd uønsket rasistisk oppmerksomhet og opplevd uøn- 
sket seksuell oppmerksomhet i utsatte grupper er om lag på samme nivå. 
Universitetets internasjonale profil blir meget tydelig i materialet, samti- 
dig som det er et godt stykke vei igjen før dette blir til en globalt balansert 
profil. De utenlandske ansatte er i hovedsak fra andre vestlige land. Vi 
ser imidlertid ikke tydelige tegn på etnisk forskjellsbehandling oppover 
på karrierestigen,* og det store flertallet - også blant minoritetene - opp- 
lever at kulturen på enheten er ikke-rasistisk og mangfoldig. En hypotese 


39 Unntaket, fravær av ansatte fra ikke-vestlige land på professornivå, kan som før nevnt iallfall 
delvis forklares av andre faktorer inkludert lavere alder og tidlig fase i karrieren. 


184 


ETNISITET, RASISME OG INTERSEKSJONALITET 


om at minoritetene har mindre likestilte familieforhold får ikke tydelig 
støtte. Vi ser i vårt materiale bare begrensede tegn på mindre likestilte 
familieforhold blant minoritetsgruppene (men studien var ikke en dyb- 
destudie av denne problemstillingen). 

På den annen side ser vi at minoritetene ikke bare forteller langt oftere 
om uønsket rasistisk oppmerksomhet enn majoriteten, men også oftere 
om mobbing (blant etterkommere) og om problemer i arbeidsmiljøet, 
særlig knyttet til å måtte jobbe mer enn kollegene for å bli like anerkjent, 
konstant gransking og vurdering, og at man nøler med å ta opp egne 
saker. De konkrete spørsmålene om erfaringer i arbeidsmiljøet fanger 
opp større ulikheter enn de generelle spørsmålene om fagkulturen. 

Analyser av problemer i forhold til etnisitet, klasse og kjønn viser at 
hver av disse dimensjonene virker forholdsvis selvstendig, samtidig som 
de kan være påvirket av hverandre. Vi får i hovedsak samme bilde i ana- 
lyser der interaksjonseffekten mellom dimensjonene er med. Dette kan 
tolkes i retning av at det interseksjonelle samspillet er relativt begrenset. 
Dette gjelder imidlertid på et overordnet nivå, og er ikke nødvendigvis 
riktig i det enkelte tilfellet. Den tydeligste interaksjonseffekten som kom- 
mer frem er i forhold til etnisitet og kjønn. Effekten er dels som man 
kunne ventet, altså slik at lav status på begge dimensjoner gir størst sjanse 
til å rapportere om problemer - men også, noe mer uventet, at effekten av 
etnisitet ofte er større blant mennene enn kvinnene i studien. 

Alt i alt tyder resultatene på at forskjellsbehandling ut fra kjønn er 
tydeligere og mer omfattende enn forskjellsbehandling ut fra etnisitet. 
Klassedimensjonen er enda mindre tydelig. Vi har drøftet dette ut fra 
en «subjektiv» hypotese om at terskelen for å rapportere om problemer 
er høyere i forhold til etnisitet og klasse enn i forhold til kjønn — og ut 
fra en «objektiv» hypotese om at kjønnsdelingen reelt sett er større, enn 
delingen i forhold til de andre dimensjonene. Hypotesene utelukker ikke 
hverandre. 

Resultatene og begrensningene i vår studie peker mot et stort behov for 
videre forskning. Hvordan opplever ulike etniske grupper situasjonen? 
I noen grupper kan andelen som har opplevd uønsket rasistisk oppmerk- 
somhet eller assosierte miljøproblemer være vesentlig høyere enn det vårt 
materiale får frem. Både «etterkommere», «vestlige» og «ikke-vestlige» 

er heterogene grupper, f.eks. når det gjelder hudfarge. Mer målrettede 
studier kan redusere slike problemer. Vi har heller ikke mye kvalitativt 
materiale som går dypere inn i mangfoldsproblematikken, selv om vi 
har spørsmål om uønsket rasistisk oppmerksomhet og diskriminering i 
intervjuene. Vi vet f.eks. lite om «konstruksjon av hvithet», hvordan det 
skjer, eller hvor viktig det er. Det som blir tydelig, er at problemene med 
uønsket rasistisk oppmerksomhet og rasisme ikke er marginale, selv om 
de gjelder et mindretall. De er også assosiert med andre og mer vanlige 
problemer i arbeidsorganisasjonen — delvis på samme måte, som proble- 
met med uønsket seksuell oppmerksomhet. Det er klart at både kultur 
og struktur kommer inn i bildet, på samme måte som for seksualitet og 
kjønn. Videre forskning kan bidra til å klarlegge faktorene som kan knyt- 
tes til rettferdig og ikke rettferdig forskjellsbehandling, dvs. diskrimine- 
ring ut fra etnisitet. 

Del 2 
Modeller og tolkninger 


Første del av denne boken presenterer undersøkelser som har hatt som 
hensikt å forstå holdninger til kjønn og likestilling blant studenter og 
ansatte ved Det matematisk-naturvitenskapelige fakultet ved Univer- 
sitetet i Oslo, samt hvilken betydning kjønn spiller i organisasjonen. 
Kapitlene dokumenterer at det eksisterer betydelig avstand mellom 
de meritokratiske idealene ved institusjonen, og reelle erfaringer blant 
ansatte og studenter, særlig i forhold til kjønn. Kvinnelige studenter og 
vitenskapelig ansatte forteller oftere om problemer og ulemper enn det 
deres mannlige kolleger gjør. Dette danner et statistisk mønster som viser 
seg på en lang rekke variabler som karriere, arbeidsmiljø og fagkultur. 
Dette «kjønnsgapet» holder stand også med kontroll for andre variabler, 
som stillingsnivå, alder, sosial bakgrunn og etnisitet (se kapittel 6). Møn- 
steret er særlig tydelig i det statistiske bildet som kommer frem i spørre- 
undersøkelsene, men intervjumaterialet viser også et betydelig element 
av skjevseleksjon og ulik fordeling av belastninger på kvinner og menn i 
organisasjonen. 

Disse resultatene kom delvis som en overraskelse; de var ikke noe som 
forskerne i prosjektet hadde spådd på forhånd. Hvordan kan dette så 

tolkes? I denne andre delen av boken tar vi utgangspunkt i funnene fra 
første del, og ser hvordan disse kan knyttes til noen modeller som forsø- 
ker å forklare både hva som forårsaker kjønnsgapet i organisasjonen og 
problemforståelsene knyttet til dette. 

De tre modellene, Bøygen-modellen, Janus-modellen og Trisyn-model- 
len, har som hensikt å belyse ulike forhold som virker inn i forhold til 
kjønnsubalanse. Bøygen-modellen viser hvordan akkumulerte ulemper 
for kvinner virker inn på karrieremønsteret. Janus-modellen viser hvor- 
for kvinner opplever motbakker og ulemper, gjennom en blanding av 
kjønnsdifferensiering og kjønnsstratifisering. Trisyn-modellen beskriver 
ulike forståelser av kjønnsubalanse og tilknyttete temaer på fakultetet, og 
hvordan dette virker inn på fagkultur og karriereutvikling. 

De tre modellene kan ses i sammenheng, men de har ulikt perspektiv. 
Bøygen-modellen har delvis et sosialpsykologisk perspektiv. Janus har 
fokus på sosiale strukturer, eller institusjonelle virkemåter. Trisyn hand- 
ler om kultur og diskurs på fakultetet, dvs. hva slags synsmåter som gjø- 
res gjeldende overfor kjønn og kjønnsbalanse. 

Modellene har en teoretisk bakgrunn som omfatter teori om kjønn og 
likestilling innen ulike fagområder, inkludert teori om kjønnsrollestruk- 
turer, kjønn og makt, sosial ulikhet, organisasjonsteori, diskursteori mv. 
Dette er nærmere beskrevet i kapitlene. Vi ønsket ikke å «låse» model- 
lene til én bestemt teoritradisjon. Modellene er i stedet laget ut fra at de 
skal kunne tolkes og videreutvikles ut fra ulike fag og fagtradisjoner, altså 
som en slags «møteplass». Modellene krever derfor heller ikke at man 
tar stilling i debatten om natur og kultur i forhold til kjønn, hva som er 
viktigst osv. — bare man er enig i at kjønn har et viktig kulturelt og sosialt 
element. Strategien var å utvikle modeller som kan brukes tverrfaglig, 
fremfor en polarisering av fagdebatten der kjønn enten blir «rent sosialt», 
utelukkende en kulturell konstruksjon - eller «mest biologisk». 


Utvikling av modellene 


De tre modellene ble laget i FRONT-prosjektet både for å få oversikt over 
det omfattende datamaterialet og for å utvikle fagdiskusjonen i prosjektet 
og på fakultet. Det vil si at de er unike for prosjektet, selv om de delvis 

bygger på modeller og funn fra annen forskning, som referert i kapitlene. 
Meningen med modellene er å beskrive hovedmønstre i materialet og hvor- 
dan mønstrene kan tenkes å henge sammen. Hver modell har en metafor, 
et stikkord, som betegner prosessen eller mønsteret den skal beskrive — 
Bøygen, Janus og Trisyn. Modellene er ment som arbeidsredskaper som 
kan gi bedre forståelse av resultatene, ikke som en endelig fasit. 

Som en del av prosjektet ble de tre modellene lagt fram til debatt på 
seminarer blant de ansatte på fakultetet. Meningen var at de ansatte selv 
kunne vurdere modellene og gyldigheten av disse, og skape en dialog 
mellom forskerne og deltakerne i prosjektet. Bøygen-modellen viser for 
eksempel hvordan ytre motstand kan skape indre tvil hos den enkelte. 
Er dette perspektivet relevant? Finnes det også andre typer respons? 
Janus-modellen antar at kvinner (og menn) står overfor en blanding av 
horisontal og vertikal forskjellsbehandling - er dette et nyttig perspektiv? 
Stemmer det, eller ikke, at tyngdepunktet forskyves over livsløpet og kar- 
riereløpet fra horisontal differensiering til mer vertikal og tilsynelatende 
kjønnsnøytral rangering? 

Trisyn-modellen beskriver hvordan ulike synsmåter på kjønnsbalanse 
fører til forskjellige typer av både endringsstrategier og endringsmot- 
stand. Men er det riktig at forståelsen av manglende kjønnsbalanse pre- 
ges av tre hovedsyn, at det ikke er et problem, at det er et kvinneproblem, 
eller at det er et systemproblem? Dette var spørsmål som den enkelte selv 
kunne undersøke i eget forskningsmiljø og i egen fagkultur. Modellene 
ble så videre utviklet ut fra diskusjoner på fakultetet. For eksempel ble 
Janus-modellen lagt frem både i en første enkel utgave, og deretter i en 
empirisk revidert utgave. Dette fungerte som tankevekker og skapte nys- 
gjerrighet i FRONT-prosjektets tiltak, blant annet ledelsesutvikling og 
veilederseminarer (se bokens del 3). Følgeforskningen i prosjektet har vist 
at denne typen modeller er «nyttige til å tenke med», særlig når de er 
åpent utformet. 


Kort om kapitlene 


Hvert kapittel presenterer en modell ut fra tolkning av de empiriske 
resultatene i første del, i lys av annen forskning og teori. 

Kapittel 7 om Bøygen-modellen summerer opp forskningen om 
kjønnsgapet (fra kapittel 5) i lys av internasjonal forskning, beskriver 
hypotesen om akkumulering av ulempe, og skisserer en «Bøygen- 
modell» ut fra dette, der flere og sterkere motbakker/ulemper bidrar til 
skjevseleksjon. Bøygen skaper indre tvil hos den enkelte, som møter en 
usynlig motstander. 

Kapittel 8 om Janus-modellen tar opp de strukturelle forholdene 
som bidrar til at Bøygen har betydning. Den beskriver hvordan likever- 
dig forskjellsbehandling ut fra kjønn eksisterer sammen med indirekte 
rangering av kjønnene. Det som er «forskjellig» tidlig i karrieren betyr 
i praksis ofte «mindreverdig», senere. Akkumulering av ulempe for 
utsatte grupper, her; kvinner, er ikke bare tilfeldige hendelser, men føl- 
ger et hovedmønster, fra legitim forskjellsbehandling på lavere nivå, til 
skjult og illegitim kjønnsrangering på høyere nivå. Modellen viser hvor- 
dan kjønnsrollestrukturene virker inn, selv innen et fakultet der de fleste 
ønsker seg likestilling. 

Kapittel 9 om Trisyn-modellen tar opp diskurs og kultur, ut fra de tre 
vanligste synspunktene på kjønnsbalanse i FRONT-materialet - ubalan- 
sen er ikke et problem eller et lite problem, eller den er et kvinnepro- 
blem, eller den må ses som et systemproblem. Den splittete diskursen om 
kjønnsbalanse er knyttet til fagkultur og organisatorisk meningsskaping. 
Kapitlet inneholder også en oppsummering av sammenhenger mellom 
de tre modellene. 

Abstract: The Boygen Model - the Hypothesis of Accumulated Disadvantage 
Material from the FRONT project shows significant gendered differences in how 
the working environment and organizational culture are experienced. It is not a 
single factor that negatively affects women, but a complex process involving many 
components over time - with different causes and modes of action - together 
giving an accumulated disadvantage. These processes and their effects are sum- 
marized in a model called "Boygen” (Norwegian: Bøygen), after the creature who 
creates obstacles and counter-forces to Peer Gynt in Ibsen’s play. The academic 
version of Boygen operates partly through an “accumulation” of disadvantage 
throughout the academic career, and partly through experiences that tend to 
cause loss of self-confidence and motivation. External resistance and lack of sup- 
port translates into inner doubt. The Boygen model is discussed in relation to 
international research on the effects of barriers to women in academia. The model 
is the first of three theoretical contributions to the project (chapters 7, 8 and 9) 
based on the empirical content in chapters 1-6. 


Keywords: accumulated disadvantage, working environment, organizational 
culture 

Innledning 


Materialet fra FRONT-prosjektet som er beskrevet i den første delen 
av denne boken viser en betydelig kjønnsforskjell i erfaringer med 
arbeidsmiljø og organisasjonskultur. Kvinner opplever flere problemer 
enn menn fra studentnivå til toppforskerposisjoner. Hvordan kan disse 
resultatene tolkes? Betyr de at kvinner og menn har ulike muligheter 
å gjøre en akademisk karriere? At de har ulike utfordringer? Påvirker 
opplevelsene av det akademiske arbeidsmiljøet og kulturen tilliten til 
egen evne til å lykkes som forsker - og dermed også viljen til å fortsette 
i akademia? 

I dette kapitlet ser vi på materialet fra FRONT-prosjektet i lys av inter- 
nasjonal forskning, og drøfter om vi virkelig har å gjøre med et sam- 
menhengende mønster, ikke bare en tydelig, men likevel nokså tilfeldig 
tendens. Ser vi et pågående system av kjønnsrelatert forskjellsbehandling 
og diskriminering - eller handler dette mest om unntak eller tradisjo- 
nelle etterslep? Vi sammenfatter resultatene i en modell som vi kaller 
«Bøygen», etter vesenet som lager hindringer og motkrefter til Peer Gynt 
i Ibsens stykke med samme navn. Modellen tar utgangspunkt i resulta- 
tene fra FRONT-prosjektet og forskning om hvordan ytre motstand leder 
til indre tvil og tap av selvtillit. Bøygen «presser» ingen ut av akademia, 
men bidrar til at bestemte grupper «velger» å forlate akademia. Det er stor 
enighet blant forskere om at arbeidsmiljø og organisasjonskultur betyr 
mye for frafallet av kvinner mot toppnivå, men mer uklart hva som fak- 
tisk skjer. Modellen er et bidrag til bedre forståelse av dette. 

Kapitlet er strukturert på følgende måte: I den første delen sammen- 
fatter vi kort resultatene fra FRONT-prosjektet. I den andre delen pre- 
senteres internasjonal forskning om hvordan erfaringer av arbeidsmiljø 
og organisasjonskultur kan påvirke et karriereløp. Deretter presenter vi 
Bøygen-modellen. I neste del diskuterer vi hvordan modellen kan for- 
klare en del av det samlede bildet av vedvarende numerisk mannsdomi- 
nans på toppnivå, blant annet gjennom mekanismer som stort sett virker 
indirekte, ofte uten klar referanse til kjønn, noe som fortsatt er underbe- 
lyst i den internasjonale forskningen. Vi drøfter også modellens relevans i 
forhold til interseksjonalitet og andre dimensjoner av sosial ulikhet (etni- 
sitet, sosial klasse). Til slutt tar vi opp videre forskningsbehov. 

Bakgrunn: Resultatene fra FRONT-prosjektet 


Resultatene fra FRONT-prosjektet ved det Matematisk-naturvitenskape- 
lige fakultet, Universitetet i Oslo, beskrevet i bokens første del, viser det vi 
kalte et «kjønnsgap» i erfaringer med arbeidsmiljø og kultur. Dette gapet 
er noen ganger nokså lite, andre ganger moderat, noen ganger meget 
stort. Resultatene viser bl.a. at kvinner opplever negativ sosial behand- 
ling tre ganger så ofte som menn, faglig devaluering dobbelt så ofte og 
profesjonell isolasjon halvannen gang så ofte, og en lang rekke andre pro- 
blemer noe oftere enn menn (se kapittel 5). 

Et hovedtrekk er at dette gapet er gjennomgående, altså tydelig på en 
lang rekke variabler og spørsmål i undersøkelsen. Det gjelder ikke bare 
spørsmål der man kunne ventet at kvinner kommer dårligere ut enn 
menn, for eksempel at kvinner oftere opplever seksuell trakassering. Det 
gjelder også en lang rekke spørsmål der man ikke uten videre ville forven- 
tet tydelig kjønnsforskjell, for eksempel når det gjelder faglig devaluering 
og profesjonell isolasjon. Kjønnsgapet kommer frem på ulike stillings- 
nivåer, og de ansvarlige for problemene, dvs. de som bidrar til for eksempel 
faglig devaluering og profesjonell isolasjon gjennom å utsette andre for 
negativ oppmerksomhet, er medstudenter, kolleger, veiledere og ledere. 
Det er altså ingen enkelt gruppe som peker seg ut som særlig ansvarlige, 
men et mønster innen ulike grupper på alle nivåer. 

I undersøkelsen er kjønnsforskjellene i svarene ofte store på forholdsvis 
oppsummerende spørsmål, om arbeidsmiljø og karriere. Dette kan tolkes 
i retning av at det er mange ulike erfaringer eller hendelser som summeres 
opp i svarene (kapittel 5). Vi har også sett at kjønnsgapet ikke blir vesentlig 
redusert når vi kontrollerer for etnisitet og klassebakgrunn (kapittel 6). 

En del av problemene som særlig rammer kvinner kalles «mikro- 
hendelser» eller «mikroaggresjoner» i den internasjonale forskningen (se 
f.eks. Husu, 2001). Dette handler om små, men likevel betydelige hen- 
delser, som noen blir utsatt for. Ettersom dette ofte skjer over lang tid, 
kanskje hele karrieren i akademia, sammenfattes effektene som «akku- 
mulering av ulempe» (se f.eks. Valian, 1999). Forskningen om akkumu- 
lering av ulempe og «mikrohendelser» eller «mikroaggresjoner», som 
nærmere utdypes i artikkelens neste del, er klart relevant i forhold til 
resultatene i vår undersøkelse. 

Akkumulering av ulempe 


FRONT-materialet viser en rekke av små og store forskjeller i opplevel- 
sen av arbeidsmiljø og organisasjonskultur mellom kvinner og menn. 
Dette ble beskrevet i internasjonal forskning om likestilling i akademia 
allerede i slutten av på 1990-tallet da Valian (1999) formulerte hypotesen 
om «akkumulering av ulempe». Utgangspunktet for Valian var å finne 
forklaringer på hvorfor kvinner falt fra, eller ble skjøvet ut, oppover i 
karriereløpet. Hypotesen går ut på at det ikke er én enkelt faktor som skvi- 
ser kvinner ut, men at det i stedet er en sammensatt prosess med mange 
komponenter som virker over tid - med ulike årsaker og virkemåter. 
Kvinner kan dels bli presset ut, dels trekker de seg - og deres historier 
har ofte noe av begge deler. Valian beskrev akkumulering av ulempe som 
utallige «muldvarphauger» som hoper seg opp så de skaper et formidabelt 
fjell som står i veien for kvinnelige forskere (Valian, 1999). 

Tilsvarende resultater har kommet frem i nordisk forskning. Liisa 
Husu (2001) beskriver i en studie fra det finske akademia hvordan det 
hun kaller «mikrohendelser» eller «mikroaggresjoner» ikke bare påvir- 
ker forskernes direkte arbeidsforhold og karriereutvikling, men også 
deres selvtillit og karriereforventninger. Visse mikrohendelser fikk som 
resultat at forskeren enten ble presset ut av akademia eller selv trakk seg. 
Husu (2005a, 2005b) understreker at visse hendelser kan virke trivielle, 
men siden de er en del av en lang prosess, har de generelt en stor effekt. 

Ifølge Husu (2001, 2005a, 2005b) trenger ikke mikrohendelser og 
mikroaggresjoner å være at noe skjer, det kan like gjerne være at noe 
ikke skjer: «Det som skjer kan virkelig være at ingenting skjer eller 
at noe som skal skje i karrieren, ikke skjer: du blir ikke sett, hørt, 
lest, referert eller sitert, invitert, oppmuntret, får ikke støtte, blir ikke 
validert» (Husu, 2005a, s. 23, vår oversettelse). Sett på enkeltvis, 
kan slike ikke-hendelser virke ufarlige. Men etter hvert som marginale 
ulemper akkumuleres over tid, kan de få klare implikasjoner for kjønns- 
balansen i akademia. Det faktum at en kvinnelig forskers artikkel 
ikke siteres er et eksempel på en mikrohendelse. Hvis dette skjer ved en 
enkelt anledning, kan det ha liten eller ingen betydning, men hvis det 
skjer flere ganger, betyr det at artikkelen ikke blir lest av andre forskere. 
Dette kan igjen innebære at forskeren ikke blir invitert til konferanser 

eller forskningssamarbeid, noe som kan få stor innvirkning på hans 
eller hennes videre akademiske karriere. På denne måten får gjentatte 
mikrohendelser store effekter på både interaksjoner i forskningsmil- 
jøet og forskerens selvtillit og egne handlinger. At artikkelen ikke får 
oppmerksomhet tolkes ofte, ikke bare av kolleger, men også av forske- 
ren selv, som at den ikke er en god artikkel (Husu, 2005). I sin senere 
forskning beskriver også Valian og kolleger, på samme måte som Husu 
(2001), ikke-hendelser som en del av de akkumulerte ulempene. For- 
skerne legger vekt på individuelle opplevelser av utestengning, som å 
bli utelatt fra viktige møter, og på institusjonelle praksiser som gjør ute- 
stengningen usynlig (Stewart & Valian, 2018). 

Hypotesen om akkumulert ulempe har fått mye støtte i fagdebatten 
om realfagene, bl.a. ut fra amerikansk empirisk forskning. Astrofysiker 
Meg Urry hevder at «kvinnene forlot profesjonen ikke fordi de manglet 
evner, men på grunn av den sakte trommerytmen som gjorde at de ble 
undervurdert, følte seg ukomfortable, og møtte veisperringer på veien til 
suksess» (Pollack, 2013, vår oversettelse). Ivle (2012) bekrefter hypotesen 
gjennom en spørreskjemaundersøkelse av fysikere i 130 land. Resultatene 
«reflekterer en underliggende realitet av ulemper» for kvinner (Ivle, 
2012, vår oversettelse). I undersøkelsen fortalte kvinnene blant annet 
om at de hadde mindre tilgang til ressurser i form av forskningsfinansi- 
ering og kontorstøtte og at de sjeldnere ble invitert til å holde foredrag 
eller til å bli med i viktige komiteer. Kjønnsforskjellene var noen gan- 
ger nokså små, men svært tydelige på tvers av variablene. Mønsteret av 
ekstra ulempe for kvinner varierte noe, men ikke veldig mye, ut fra land. 
Studien kan tolkes i retning av en akademisk kultur med klare interna- 
sjonale fellestrekk. 

Også i en britisk og en irisk studie av akademia fant forskerne at 
kjønnsgapet i ekstra ulemper for kvinner var tydelig på mange områder 
(Aldercotte et al., 2017; Drew, 2013). Kvinner hadde mindre forsknings- 
ressurser og kontorstøtte enn menn. De fikk også mindre positive til- 
bakemeldinger, mindre anerkjennelse og ble sjeldnere oppfordret til å 
søke stillinger (Aldercotte et al., 2017; Drew, 2013). Studiene viste også 
«arbeidsforskyvning», dvs. at kvinner brukte mer tid på undervisning 
og administrasjon samtidig som menn brukte mer tid på forskning. 

Dette er en tendens som også blir bekreftet i norske studier (f.eks. Vabø 
et al., 2012). 

Annen ny forskning peker i samme retning: «Forskningen viser at 
mønstre av ulikhet i fysikk driver talentfulle kvinner ut av fagfeltet» 
(Blue et al., 2018, s. 41, vår oversettelse). Forskerne nevner eksempler som 
ligner kasus i intervjumaterialet i FRONT. «En kvinne snakker med sin 
lærer om sitt ønske om å ta en doktorgrad i fysikk; han svarer: Du vet at 
fysikk er vanskelig. Er du sikker på at du har lyst til å prøve det?» (vår 
oversettelse). 


En masterstudent i fysikk snakker med en senior mannlig professor om råd 
for å komme inn i en god doktorgradsutdanning. Han foreslår at hun flørter 
mer på konferanser. I sitt anbefalingsbrev for studenter beskriver en professor 
sine mannlige studenter som ‘brilliante’ og fremragende, mens de kvinnelige 
studentene får ros for å være 'samvittighetsfulle og "hardt arbeidende”; hans 
mannlige studenter blir tatt inn i de mest konkurransedyktige doktorgrads- 


programmene. (Blue et al., 2018, s. 41 vår oversettelse) 


Forskerne skriver at slike historier må ses i sammenheng. De er «eksem- 
pler på kommentarer og situasjoner som til sammen kan skape et miljø 
som er lite oppmuntrende for kvinnelige fysikere» (Blue et al., 2018, 
s. 41, vår oversettelse). Akkumulerte effekter tolkes som et «aggregat», 
en samlet byrde og konklusjonen er at «surveyer og studier har funnet 
at kvinnelige fysikere, særlig på master- og stipendiatnivå, ofte opplever 
mikroaggresjoner - små interaksjoner som kan se uskyldige ut hver for 
seg, men som gir et bilde av kjønnsmessig bias når de ses som et møn- 
ster» (Blue et al., 2018, s. 41, vår oversettelse). En norsk studie viser på 
samme måte hvordan mikroaggresjoner, som de intervjuede kaller 
«slitsomme episoder», påvirker kvinnelige forsker i den akademiske 
hverdagen (Thun, 2018). 

Hypotesen om akkumulerte ulemper ble formulert som et svar på 
spørsmålet om hvorfor kvinner falt fra, eller ble skjøvet ut fra, en karri- 
ere i akademia til tross for at mye av den åpne kjønnsdiskrimineringen 
forsvant. Det f.eks. Valian (1999) og Husu (2001) viser, og som bekreftes i 
senere forskning, som FRONT-studien, er at diskrimineringen fortsetter, 
men at prosessen er mer indirekte og skjult. Dermed blir den også oftere 

oppfattet som et problem hos den enkelte, som en personlig defekt 
ved den som skyves ut eller trekker seg fra konkurransen opp mot topp- 
nivået. Systemets problemer blir individualisert (se også Dockweiler 
et al., 2018; Snickare & Holter, 2018). 

Historisk sett har kjønnsdiskriminering i akademia gradvis blitt 
redusert, men den har også endret form. Døren til høyere utdanning og 
forskning, som en gang var helt stengt for kvinner, ble etter hvert åpnet — 
men det betyr altså ikke at kjønn er blitt uten betydning (dette beskri- 
ves nærmere i kapittel 9). Dagens styringsform i akademia bærer preg av 
fremvoksende bedriftskultur (Ekman et al., 2018). Sentrale spørsmål som 
merittering, publiseringspoeng, rekruttering og opprykk har blitt stadig 
mer regulert, ikke sjelden med økt likestilling som ett av argumentene. 
Detaljerte målinger og gjennomsiktige og objektive «harde fakta» i form 
av for eksempel systemer for forskningsvurdering og bibliometri, gir 
mindre rom for at personlige forhold og forbindelser skal få betydning i 
vurderingen av personer. Samtidig viser studier at det også i slike arbeids- 
plasskulturer fortsatt skjer diskriminering av kvinner, for eksempel 
gjennom ved at det som velges som standarder og måltall innen forskning, 
undervisning og administrasjon har kjønnede konsekvenser (Svedberg 
& Sjögren, 2019). Eller gjennom at viktige akademiske begivenheter 
organiseres på måter som fremmer homososialitet, og som tillater 
sexisme og trakassering mot kvinner (Biggs et al., 2018; Ford & Harding, 
2008). Systemet med akkumulerte ulemper for kvinner fortsetter — selv 
om det endrer form. 

Ser man dette mønsteret samlet, er det ikke lenger overraskende at 
manglende kjønnsbalanse opprettholdes på toppen, eller bare endres 
meget sakte. Relativt fravær av kvinner i toppstillingene henger sammen 
med at kvinner opplever mer motgang og mindre støtte enn menn. 


Begrensninger ved hypotesen om akkumulert 
ulempe 


«Akkumulert ulempe for kvinner» er en hypotese som altså i hoved- 
sak blir bekreftet i vårt materiale (se også kapittel 5). Den har imidlertid 
begrensninger, og bør tolkes som en brukbar arbeidsmodell snarere enn 

en utviklet modell eller teori. Hypotesen er ikke særlig presis. Akku- 
mulering kan tolkes som en «additiv indeks» (et aggregat) der små og 
store motbakker telles sammen, altså en oppsamling av ulike ulemper 
som er tilfeldig spredd i forhold til hverandre. Dette er neppe riktig. De 
ulike delene av mønsteret henger sammen og er ikke tilfeldig spredd. For 
eksempel ser vi en tendens til at negativ sosial behandling er mer vanlig 
på lavere nivåer i karrieren, mens negativ akademisk behandling er mer 
vanlig på høyere nivåer. Hypotesen sier lite om ulike «spor» eller kjønns- 
typiske karriereløp, som er viktig i materialet. 

Hypotesen sier heller ikke noe om hvem eller hva som skaper disse 
samlede ulempene, eller hva som forårsaker de viktigste delene av 
mønsteret. Er det i hovedsak aktører, for eksempel kolleger, eller er det 
indirekte strukturelle føringer, for eksempel prioritering av visse typer 
faginteresse og engasjement, som passer bedre med menns livsmønster, 
prioriteringer og karriereutvikling, enn kvinners (Ø. Holter & Aarseth, 
1993)? Hva betyr kjønnsrelatert bias i forhold til strukturer som virker 
indirekte? Disse svakhetene ved hypotesen er ikke ødeleggende, etter vårt 
syn. Hypotesen prøver ikke å være en modell eller en storskala teori. Den 
sier bare noe om sluttresultatet, og kan utbygges i forhold til ulike teori- 
perspektiver og modeller. 

I de følgende avsnittene presenterer vi en modell som videreutvikler 
hypotesen, gjennom å sammenfatte resultatene fra den nye forskningen 
om kjønnsgapet i akademia. 


Bøygen-modellen 


Bøygen-modellen bygger på materialet om kjønnsgap og akkumulert 
ulempe fra FRONT-prosjektet, sammen med annen forskning. Modellen 
kan bidra til å forklare hvorfor kvinner på høyt nivå ofte overses eller 
trekker seg, opp mot toppnivå - og dermed, hvorfor toppnivået forblir 
numerisk mannsdominert. 

Vi bruker dramatikeren Henrik Ibsens figur «Bøygen» som metafor 
for vår modell. Bøygen er en tåkeskikkelse som hindrer at man oppnår 
sine mål eller ambisjoner. «Vik unna, Peer, velg en annen vei!», heter det 
hos Ibsen i skuespillet Peer Gynt. Bøygen skaper motstand, ulemper, 

Bilde 7.1. Bøygen, fra Erik Werenskiolds maleri «Per Gynt og bøygen», 1893. 
Foto: Nasjonalmuseet/Ivarsøy, Dag Andre. Offentlig eiendom. 


motbakker - og er en delvis usynlig motstander. Bøygen virker både 
gjennom ytre motstand og indre tvil. Den som utsettes for Bøygen, tviler 
på seg selv og sin egen dømmekraft. 

Bøygen er en dramatisk metafor. Er den treffende? Vårt materiale kan 
tolkes i den retning. Ulempene, eller motbakkene, er varierte og mangfol- 
dige. De virker over tid. Prosessen er i stor grad diffus og usynlig. Resul- 
tatene av prosessen blir internalisert hos den enkelte — ytre motstand blir 
til indre tvil. I FRONT-materialet opplever hele 22 prosent av kvinner at 
de stadig blir gransket og negativt vurdert. Kvinner opplever, som nevnt, 
dette omtrent dobbelt så ofte som menn. Bøygen-modellen tegner et bilde 
av hvordan slike forhold virker inn, på personen, over tid, i arbeidsmiljø 
og fagkultur. 

I forskningsteamet i FRONT kjente vi til hypotesen om akkumulert 
ulempe fra nordisk og internasjonal forskning, men Bøygen-modellen ble 
utformet først og fremst ut fra FRONT-prosjektets egne resultater. En del 
av den internasjonale forskningen er fra land som ligger et godt stykke 


1 Det er viktig å understreke at dette ikke var en modell, hypotese eller en tankegang som 
forskningen i FRONT skulle «bevise». Det var i stedet en tolkning som vokste frem etter hvert 
som vi analyserte dataene i prosjektet. Altså, i tråd med «grounded theory»-metode i FRONT- 
prosjektet (se f.eks. Puchert et al., 2005; Scambor et al., 2014). Modeller og teorier bygges i 
hovedsak nedenfra og opp, ut fra empirisk materiale. 

bak Norge når det gjelder kjønnslikestilling (bl.a. USA), og dessuten ofte 
en del år tilbake i tid. Ville et tilsvarende mønster komme frem i dagens 
Norge? Det visste vi ikke. 

Bøygen-modellen gjengir en tendens som virker over tid, særlig på to 
måter. Dels ved at ulemper hoper seg opp eller «akkumuleres» i erfarin- 
gene med den akademiske karrieren, dels ved at slik akkumulering på 
lengre sikt ofte fører til tap av selvtillit og motivasjon. Ytre motstand blir 
til indre tvil - med mindre slike tendenser aktivt motvirkes. Dette kan 
for eksempel bety at en kvinne som reelt sett er en toppforsker, eller svært 
nær en slik betegnelse ut fra forskningen sin, likevel ikke tenker slik om 
seg selv, og heller velger å «melde seg av» den harde konkurransen på 
toppnivå. 

Bøygen-modellen er i første rekke en oppsummering av den empiriske 
forskningen om akkumulering av ulempe. Den angir en tydelig empirisk 
tendens, men dette betyr ikke at modellen styrer alt som skjer, eller at 
den ikke kan motvirkes. Tvert imot forteller FRONT-materialet mye om 
hvordan forskere både modifiserer den, motvirker den og tilpasser seg 
den gjennom i karriereløpet - for eksempel, en småbarnsmor som får 
jobben unna ved å jobbe «mesteparten av påsken, mesteparten av jule- 
ferien, ja, mesteparten av disse helligdagene», og en mann med tilsvarende 
omsorgsansvar som sier han har klart seg bra, men hvorfor får ikke menn 
samme fordeler som kvinner (se kapittel 2). 

Modellen kombinerer sosiologi og sosialpsykologi. Den antar at ytre 
(«sosiologisk») motstand kan (ikke må) forplante seg til indre («sosial- 
psykologisk») tvil om egne evner og egnethet til en akademisk toppstilling. 
Ytre forhold har, på lengre sikt, indre effekter.” Boygen-modellen sier altså 
noe om en tendens, og løfter hypotesen om akkumulering av ulempe opp 
på et mer teoretisk plan? Den knytter dette til sosialpsykologiske forhold, 
og hvordan den enkelte vil oppleve og opptre i akademia. Dette handler 
blant annet om meningsskaping eller sensemaking i organisasjoner, nær- 
mere beskrevet i bokens tredje del. 


2 Begge faktorer er selvsagt både «sosiologiske» og «sosialpsykologiske», om de analyseres nær- 
mere - her angir vi bare hovedretningen. 
3 Dvs. «mellomnivå» teoribygging, ut fra blant annet Merton (1949). 

Bøygen-modellen er ganske generell, den kan beskrive mange ulike 
erfaringer. Vi mener dette på mange måter er et sterkt punkt. Modellen 
åpner for bred forskning ut fra ulike hypoteser. Den kan utvikles bl.a. ut 
fra Acker (1990) og beskriver ulempene fra struktur, kultur, interaksjoner 
og identitet (Husu, 2001). 

Samtidig blir utfordringene tydelige. FRONT-materialet inneholder 
som nevnt mange individuelle spor — altså, ulike erfaringer og valg opp- 
over i karrieren. Disse påvirkes så vidt vi kan se både av roller og normer, 
og av maktforhold, diskurs og identitet. Bøygen-modellen er altså mest et 
«arbeidsredskap» som kan brukes i videre fortolkning, ikke et innlegg i 
den store teoridebatten om kjønn. Den sier for eksempel ikke så mye om 
hva som skjer på aktørnivå og hva som skjer på strukturnivå (eller - pa 
hvilket strukturnivå). Den skiller ikke mellom «struktur» og «kultur». 
Den er på et vis vag, som metaforen, Bøygen-figuren. De neste kapitlene 
fyller ut dette bildet mer med to nye modeller: i kapittel 8, med Janus- 
modellen som beskriver betydningen av strukturer i akademia, og i 
kapittel 9, med Trisyn-modellen om betydningen av kultur og diskurs. 


Diskusjon 
Ytre motstand og indre tvil 


Bøygen-modellen bygger på at ytre motstand etter hvert - som hovedten- 
dens - vil resultere i at individer i den underpriviligerte gruppen trek- 
ker seg fra konkurransen. Dette gjelder særlig når motstanden består i 
at de underpriviligerte, som for eksempel kvinner, tilskrives egenskaper 
som overskygger deres oppnådde egenskaper som fagpersoner. Når slike 
normative føringer blir viktige, vil forskjellsbehandlingen i tendens inter- 
naliseres. Økt kvinneandel på toppnivå motvirkes dermed dels via kvin- 
nene selv (se f.eks. Acker, 1990). 

Indre tvil og tap av selvtillit er imidlertid bare en av flere mulige 
responser på et skjevfordelende arbeidsmiljø. Teoretisk kan man bl.a. 
skjelne mellom en konform, en konfliktpreget og en innovativ respons 
til organisasjonens formelle og uformelle krav (Ø. Holter, 1990). At noen 
mønstre er dominerende i en organisasjon betyr ikke at alle følger slike 
mønstre og uformelle regler. Det vanlige bildet er i stedet preget av 


203 


KAPITTEL 7 


variasjon mellom ulike grupper og individer, som stadig «reforhandler» 
hva mønstrene innebærer og hvordan de gir mening i organisasjonen. 
Dette gir i sin tur ulike muligheter for forbedring av fagkultur og arbeids- 
miljø. Kapitlene i bokens del 3 forteller mer om dette. Her ser vi nærmere 
på modellens påstand om at ytre motstand blir til indre tvil. Hvor godt er 
dette underbygget i eksisterende forskning? 

Studentundersøkelsen i FRONT viser som nevnt at de kvinnelige stu- 
dentene oftere opplever negativ sosial og akademisk behandling enn de 
mannlige studentene, mens de mannlige oftere opplever at de har fått 
akademisk selvtillit på programmet (se kapittel 5). Resultatene samsvarer 
med resultater fra andre nye norske studier (ShoT, 2018). 

En survey blant studenter forteller at kvinnelige studenter opplever 
mer press, angst og psykiske problemer enn mannlige studenter. Andelen 
med psykiske problemer har økt de siste årene, særlig blant kvinnelige 
studenter, ifølge en norsk kartlegging (SHoT, 2018). Denne student- 
studien viser både en økning i det rapporterte omfanget av problemer og 
en sterk kjønnsforskjell i kvinners disfavør, som ikke har blitt redusert 
i perioden 2010-2016. Rapporten viser også til andre studier som viser 
«en bekymringsfull økning i andelen unge jenter som rapporterer et høyt 
nivå av psykiske plager» (SHoT, 2018, s. 73; se også NOU 2019: 3, s. 86). 

Disse resultatene kan tolkes i retning av at akkumulerte ulemper blir 
til personlige anliggender. De innebærer personlige kostnader bl.a. i 
form av psykiske helseproblemer. Internasjonal forskning på studenter 
bekrefter at negativ eller positiv oppmerksomhet over tid svekker eller 
styrker troen på egne evner (Mayo et al., 2012). Kvinnelige studenter har 
en tendens til å justere (align) sitt selvbilde ut fra negative kommenta- 
rer fra medstudenter, mens mannlige på samme måte får et «oppblåst» 
(inflated) selvbilde av de positive kommentarene, hevder forskerne. En 
delvis tilsvarende tendens kom frem i en norsk studie (Thun & Holter, 
2013). Tanken om at det ene leder til det andre - devaluering gir lavere 
selvtillit — har altså betydelig støtte, og det kan tilmed se ut som om ten- 
densen er økende. 

Samlet sett forsøker Bøygen-modellen å gi en oppsummering av et 
stort norsk og internasjonalt forskningsmateriale om akkumulering av 
ulemper. Her er modellen empirisk solid. Den har også en del støtte når 

det gjelder hvordan ulemper og motbakker slår ut i indre tvil, men her 
er den noe mindre solid og dessuten lite spesifikk. Hva slags «indre» 
eller psykologiske effekter er det snakk om? Dette er åpenbart kompli- 
serte sammenhenger som vil kreve en mer utviklet utgave av modellen. 
Intervjumaterialet og følgeforskningen i FRONT bekrefter at selvtillit 
og selvfølelse er en viktig del av utviklingen bl.a. for kommende topp- 
forskere. Samtidig prøver de fleste av kvinnene strategier som ikke får 
dem til å fremstå som ofre eller som underpriviligerte. Dette kan for 
eksempel bety at de anerkjenner ubalanse på toppnivå som et problem, 
og at de ofte tenker på det som et kvinneproblem, men at det ikke er noe 
som rammer dem selv - eller i så fall, at dette er noe de har motvirket. 

Slike strategier oppstår ut fra vårt materiale ofte der kvinnenes mann- 
lige kolleger tenker på manglende kjønnsbalanse som et «kvinnepro- 
blem» - og ikke noe de selv har ansvar for. Dette drøftes videre i kapittel 
9 om Trisyn-modellen, som viser hvordan ubalanse problematiseres, og i 
kapittel 12, om hvordan resiliens eller «motstandsevne» i organisasjonen 
kan motvirke Bøygen-modellen. 


«Medusa-effekten» 


Etterhvert som forskningen om kjønn i akademia har avdekket et sam- 
spill mellom ulike faktorer og typer av problemer som vedlikeholder 
ubalanse og ulemper for kvinner, har behovet økt for mulige forklarings- 
måter. Forskerne ser et bredt bilde av problemer og utfordringer. Er det 
mulig å identifisere underliggende mønstre, og lage tolkninger eller for- 
klaringsforsøk, i form av modeller som viser hva som skjer? 
«Medusa-effekten» (Brandser & Sümer, 2017) er et eksempel på slike 
modeller. Medusa-effekten er en modell som kan utfylle bildet, i forhold 
til Bøygen-modellen. Bøygen-modellen predikerer at ytre motstand eller 
akkumulerte ulemper over tid vil resultere i indre tilpasning, og ofte, tvil 
på egne evner. Medusa-modellen sier mer om hvordan dette skjer. Medusa- 
modellen bygger på to viktige funn i den internasjonale forskningen, 
kjent som Matteus-effekten (Merton, 1968) og Matilda-effekten (Rossiter, 
1993). Matteus er en tendens der kjente vitenskapsmenn blir tillagt resul- 
tater fremskaffet av andre mindre kjente kolleger, eller der de får mer ære 

enn mer anonyme personer for samme type arbeid. Matilda beskriver 
dette fra kvinnenes side, med færre publikasjoner og mindre faglig ære 
og prestisje. 

Medusa-modellen går ut på at slike maskuline overordningsmønstre 
(Matteus) og feminine reaksjonsmønstre (Matilda) utformes i samspill. 
Den samlete effekten får en tydelig negativ betegnelse - Medusa. Hva 
består denne Medusa-effekten av? Forskerne fremholder to viktige ele- 
menter - institusjonaliserte koder og kjønnsstereotypier. Brandser og 
Sumer (2017) skriver: 


Det som overrasket oss mest var at flere fast ansatte og tilsynelatende veletablerte 
kvinnelige professorer, på tvers av institusjonene, ga uttrykk for at de følte 
seg sosialt isolerte og faglig marginaliserte. Vi bruker betegnelsen «Medusa- 
effekten» for å analysere faktorene som muligens bidrar til slike erfaringer. Det 
var særlig kvinnelige professorer i de tradisjonelle mannsdominerte fagene som 
kom med uttalelser om faglige rivalisering og utestengelse. Motstanden kom til 
uttrykk gjennom direkte, eller subtile forsøk på faglig marginalisering. Blant 
de nevnte (herske)teknikkene som ble brukt av kollegaer i arbeidsmiljøet, var 
tilbakeholdelse av fellesskapets ressurser, mangel på informasjon, utelukkelse 
fra uformelle nettverk, ignorering på møter, samt at publikasjoner ikke ble sitert 


eller vist til. Andre var «konvertering» til mindre prestisjefylte oppgaver. 


Resultatene likner i FRONT-materialet. Medusa-effekten bygger på 
teori om kjønn som forhold, ikke bare forskjell - altså, noe som utfor- 
mes i samhandling mellom kjønnene, både praktisk og symbolsk.* Ut fra 
kjønnsrolleteori handler dette bl.a. om internaliserte forventninger og 
rollekonflikter. FRONT-materialet støtter en slik interaksjonell eller sam- 
handlingspreget tolkning, selv om vi ikke spesifikt har undersøkt Medu- 
sa-effekten og modellen denne bygger på. Denne bredere tolkningen av 
kjønn som forhold, ikke bare forskjell, er del av Bøygen-modellen også, 
og de to neste modellene (Janus, Trisyn) i denne delen av boken. 


4 «Symbolsk» omfatter forhandlinger som involverer kjønn i organisasjonen, f.eks. blant menn, 
eller blant kvinner, ikke bare direkte interaksjon mellom kjønnene. Teori om hegemonisk mas- 
kulinitet legger vekt på utforming av maskulinitet i samhandling mellom menn (se kapittel 2), 
mens diskursteori og teori om performativitet er fokusert på hvordan ulike maskuliniteter og 
femininiteter utspilles eller kommuniseres (se kapittel 9). 

Bøygen - også blant menn? 

Forskningen om akkumulerte ulemper har stor sett vært fokusert på 
kvinners problemer. Men er Bøygen egentlig en kjønnet figur? Gjelder den 
bare kvinner? Det korte svaret, ut fra vårt materiale, er nei — den rammer 
begge kjønn. Men den rammer kvinner vesentlig mer enn menn, og det 
skjer på måter som er tydeligere og omfatter flere motbakker. Problem- 
mønsteret er både bredere og tydeligere for kvinner enn for menn, i både 
student- og ansattsurveyen. Dette kommer også frem i intervjumateria- 
let. En del menn opplever noen av de samme utfordringene som kvinner, 
men det er ikke like bredt og tydelig og ser ut til delvis å henge sammen 
med «kvinnetypiske» posisjoner, f.eks. menn med betydelige omsorgs- 
oppgaver. 

Man kan likevel tenke seg at Bøygen kommer i ulike utgaver — blant 
annet ulike utgaver for kvinner og menn. Vårt materiale motsier ikke 
denne muligheten. Men det er likevel stort sett i forhold til kvinner at 
Bøygen blir tydelig som et samlet mønster. Vi finner ikke en egen tydelig 
«problemprofil» blant menn på samme måte som vi finner blant kvinner 
(for en mer detaljert beskrivelse se kapittel 5). 


Interseksjonelle perspektiver 

Bøygen-modellen er utviklet ut fra data om kjønnsforskjeller. Er den rele- 
vant også for andre dimensjoner av sosial ulikhet, som sosial klasse og 
etnisitet? Vi tror svaret er ja, et godt stykke på vei. Vi har grunn til å 
tro at skjevseleksjon og ulikeverdig konkurranse gir seg utslag i akku- 
mulering av ulempe også blant andre utsatte grupper, blant annet ut fra 
klasse og etnisitet. Hovedmekanismen i modellen er den samme, men 
vi antar ikke at den slår ut på nøyaktig samme måte som for kjønn. De 
ulike dimensjonene av sosial ulikhet er kvalitativt forskjellige og virker 
på delvis ulike måter. I vårt materiale kommer forskjellene mellom dem 
tydelig frem bl.a. i de ulike «problemprofilene» i forhold til henholdsvis 
kjønn, etnisitet og klasse (se kapittel 6), der kjønn danner et tydeligere 
og bredere mønster enn de to andre. Dette er noe overraskende, kan- 
skje særlig i forhold til sosial klasse, som er en betydelig faktor ut fra 
utdanningsforskning. En mulig forklaring er at mye av skjevseleksjonen 

i forhold til klasse har skjedd før de nivåene vi har data om. Det kan også 
være at realfagene faktisk fungerer nokså likeverdig på dette punktet. Det 
vet vi ikke. Vi har bare begrensete data om de som har falt fra i løpet av 
den akademiske konkurransen, som kanskje hadde gitt et vesentlig ulikt 
bilde. 

Systematisk forskning som tar opp kjønn i forhold til andre dimen- 
sjoner av sosial ulikhet er fortsatt nokså sjeldent (iallfall når det gjelder 
realfag). Vi nevnte Asset-studien, som tar opp bl.a. seksuell orientering 
og funksjonshemming, der forskerne fant en tendens til at fordelene for 
mannlige respondenter var begrenset til de som identifiserte seg som 
heteroseksuelle, og de som ikke hadde funksjonsproblemer (Aldercotte 
et al., 2017). Våre data har ikke mye om dette. Når det gjaldt etnisitet, fant 
forskerne at dette økte skjevbehandlingen i forhold til kjønn. De siterer 
fra et intervju: «Å være en kvinne innebærer at ledelsen kan ta æren for 
utbyttet av det harde arbeidet kvinnene gjør. Dette gjelder enda mer for 
etniske minoriteter. Kjønn/etnisitet spiller en nøkkelrolle i det å ta men- 
nesker for gitt, slik at det blir en antakelse om at hovedsaker ikke trenger 
å diskuteres med individene de gjelder» (Kvinne i IT-fag, Aldercotte et al., 
2017, S. 28, vår oversettelse). Forskerne mener at dataene tyder på at fargete 
menn, og kvinner, ofte møter tilsvarende eller parallelle utfordringer, 
som skiller seg fra utfordringene som møter mannlige hvite responden- 
ter (Aldercotte et al., 2017, s. 41). FRONT-materialet er ikke like tydelig på 
dette punktet, og vi ser også variasjon mellom ulike minoritetsgrupper 
(se kapittel 6). Noen mønstre er imidlertid gjennomgående i ulike studier. 
Kvinnene er - både i FRONT-, Integer- og Asset-studien - noe mer kri- 
tiske til miljø og fagkultur enn mennene, på tvers av etnisitet og klasse, 
og er mer tilbøyelige til å fortelle om problemer knyttet til manglende 
likestilling. 


Konklusjon 


Kartleggingen i FRONT-prosjektet omfattet en lang rekke områder og 
aspekter knyttet til akademisk arbeidsliv og karriereutvikling. Kjernen 
i dette er erfaringsdata — altså, spørsmål om hvordan man har opplevd 
karrieren. Resultatene viser en bred og gjennomgående tendens til at 

kvinner opplever større problemer eller «motbakker». Disse funnene i 
FRONT støttes av internasjonal forskning. 

Dette er tankevekkende, også ut fra ulike samfunnsforhold og tradi- 
sjoner blant annet i forbindelse med kjønnslikestilling. Land som USA 
og Storbritannia ligger langt etter Norge i internasjonale målinger’ At 
kjønnsgapet i akademia er såpass likt på tvers av land peker mot en aka- 
demisk kultur der mange av spillereglene er felles, noe som forsterkes av 
internasjonal konkurranse og mobilitet mellom universitetene. 

Bøygen-modellen bruker en dramatisk metafor, og på noen punkter 
er forskjellene faktisk dramatiske. I FRONT-materialet svarer kvinner 
dobbelt så ofte, eller mer, enn menn at de opplever faglig nedvurdering 
og andre problemer. Mange forskjeller er imidlertid mer moderate, men 
de teller likevel inn, som deler av en bred tendens. Mye er «statistisk» — 
altså ulemper som kanskje ikke er så klare her og nå, i det enkelte tilfellet. 
Skjevseleksjonen er ofte skjult, hevder de internasjonale forskerne, og det 
samme er tilfelle i våre data. Det kan se lite ut til å begynne med, det er 
ikke så dramatiske forskjeller. Men det er den samlede effekten av dette 
som kan bli stor, ut fra Bøygen-modellen, og som kan slå sterkt ut på triv- 
sel, læring, selvtillit og ønske om å satse på en toppkarriere i akademia. 

Resultatene viser at akkumulering av ulempe ikke bare er en tendens 
som kommer til syne på mange ulike områder (miljø, kultur, vurdering 
muv.). De viser et monster, ikke bare en mer eller mindre tilfeldig tendens. 
Det er sammenheng mellom ulemper og motbakker på ulike områder. 
For eksempel ser vi at seksuell objektivering eller uønsket seksuell opp- 
merksomhet henger sammen med faglig devaluering, og at problemer 
etter omsorgspermisjon er knyttet til kjønnete stereotypier. Hos infor- 
mantene som rammes av problemene ser vi en sannsynlig utviklingslinje 
fra ytre ulemper og motbakker til indre tvil på egne evner. Konsekvensen 
kan bli at man ikke lenger føler seg «hjemme» på studiet eller faget, med 
økt sjanse for frafall. Alt dette betyr ikke at Bøygen setter dagsorden hele 
tiden; mange er fornøyde med både arbeidsmiljø og kultur, men dette er 
et tydelig minus, et underliggende mønster. 


5 Island var i 2020 nr. 1 på Gender gap index (altså, mest kjønnslikestilt), Norge nr. 2, Sverige nr. 4, 
Irland nr. 7, Storbritannia nr. 21 og USA nr. 53, i en rangering av 153 land (World Economic 
Forum, 2020, s. 9). 


209 


KAPITTEL 7 


Bøygen-modellen fremhever akkumuleringen eller oppsamlingen av 
problemer, men den skjelner ikke så tydelig mellom ulike typer proble- 
mer og mulige årsaker til dem. Det er en «eksplorerende» modell, et fore- 
løpig kart, som kan spesifiseres videre i lys av annen forskning, slik vi 
drøfter i slutten av dette kapitlet. Modellen sier heller ikke mye om hva 
slags strukturelle forhold som virker inn for at kjønnsgapet blir såpass 
stort. Dette beskrives nærmere i neste kapittel, der påstanden er at uni- 
versitet har to «ansikter» eller virkemåter i forhold til kjønn, og at koplin- 
gen mellom disse bidrar til at problemene ofte blir skjult eller tolket som 
rent individuelle forhold. 

Janus-modellen: Hvorfor kvinner 
opplever motbakker 

Abstract: The Janus Model: Why Women Experience Disadvantage 

Why is there an entrenched gender imbalance in the upper echelons of academia, 
while there is growing gender equality at the lower levels? This chapter investigates 
the extent to which there may be structural underpinnings to the gender imbalance 
and presents a model for identifying these structures called the "Janus model” (from 
the Roman god Janus with two faces). Janus has a friendly face (gender differenti- 
ation) and a strict face (gender stratification). The chapter opens with a review of 
research on gender differentiation and careers, and the background for the Janus 
model. The starting point is the strong gender differentiation that characterizes aca- 
demia, especially at the lower levels, while the drop in women and continued numer- 
ical male dominance mark the top levels. The model describes how differentiation 
contributes to stratification at higher levels such that women are in the minority 
especially at the top. What is at first difference, gradually becomes rank and status. 
The Janus model shows how accumulation of disadvantage and the Boygen model 
(chapter 7) combine with structural conditions. The final part of the chapter looks 
at criticism of the Janus model, empirical nuance and theoretical development, and 
links to other new research. 


Keywords: gender imbalance, structural models, academia 


Introduksjon 


Hvorfor tar det så lang tid å skape kjønnsbalanse på toppnivå i akademia? 
Tidligere kapitler har vist hvordan akademia er preget både av økende 
likestillingsorientering og vedvarende kjønnsdiskriminering med et 


Sitering av denne artikkelen: Holter, Ø. G. (2021). Janus-modellen: Hvorfor kvinner opplever motbakker. 
I Ø. G. Holter & L. Snickare (Red.), Likestilling i akademia — fra kunnskap til endring (Kap. 8, s. 213-238). 
Cappelen Damm Akademisk. https://doi.org/10.23865/noasp.143.ch8 

kjønnsgap i erfaringer med arbeidsmiljø og kultur. Resultatene fra vår 
undersøkelse av Det matematisk-naturvitenskapelige fakultet, Univer- 
sitetet i Oslo, støtter den internasjonale forskningen om akkumulerte 
ulemper for kvinner i akademia, og gir grunnlag for den sosialpsyko- 
logiske modellen «Bøygen», som vi presenterte i kapittel 7. Ifølge denne 
leder ytre motstand til lavere selvtillit, slik at man kan «velge» å trekke 
seg fra konkurransen, selv om man ikke blir «presset ut». Motstanden 
man møter, ulempene, skaper indre tvil. Modellen sier derimot lite om 
hva som skaper disse motbakkene eller ulempene. Har strukturene i aka- 
demia, dvs. universitetets regulære og grunnleggende måter å fungere på 
som institusjon og organisasjon (se f.eks. Acker, 1990), noe med saken å 
gjøre? I så fall, hva slags strukturer er involvert? Hvorfor ser vi vedva- 
rende kjønnsubalanse på toppnivå, selv om lavere nivåer blir mer kjønns- 
balanserte? 

I dette kapitlet diskuterer vi strukturenes virkemåte, og presenterer en 
modell for å identifisere dem, kalt «Janus-modellen». Utgangspunktet er 
at kjønnsubalansen i akademia både er horisontal og vertikal. Den hori- 
sontale omfatter delingen i mannsdominerte og kvinnedominerte fag, 
mens den vertikale omfatter kjønnsubalansen i toppstillinger. Den ene 
viser til en situasjon der kjønnene er forskjellige, men likeverdige. Den 
andre til en situasjon der kjønnene har ulik rang eller status. Dette er 
to ulike måter som kjønn får betydning på i akademia, men som likevel 
henger sammen. Modellen har fått sitt navn fra «Janus», den romerske 
guden med to ansikter. I Janus-modellen har universitetet to virkemåter 
eller «ansikter» i forhold til kjønn. Det ene er et vennlig eller smilende 
ansikt der kjønn er tydelig, men bare som forskjell, differensiering. Kjøn- 
nene er ulike, men like mye verd. De er ikke rangert. Det andre er et 
strengt ansikt der kjønn er rangert, men der denne rangeringen fremstår 
som nøytral. Den har tilsynelatende lite med kjønn å gjøre. 

I første del av kapitlet tar vi opp forskning om kjønnsdifferensiering 
og karriere, og beskriver bakgrunnen for modellen. Startpunktet er den 
sterke kjønnsdifferensieringen som preger akademia særlig på lavere 
nivåer. I andre del presenteres Janus-modellen mer inngående. Modellen 
beskriver hvordan differensieringen bidrar til stratifisering (rangering) 
på høyere nivåer, slik at kvinner blir i mindretall særlig på toppnivå. Det 

som i starten er forskjell, blir etter hvert til ulik rang og status. Tredje 
del av kapitlet tar opp kritikk av Janus-modellen, empirisk nyansering og 
teoretisk utvikling, og knytter an til annen ny forskning. 


Universitetet som kjønnsdifferensierende 
system 


Kjønnsbasert arbeidsdeling og kjønnsrollestruktur er gjennomgående 
temaer i forskning om kjønn og likestilling (se f.eks. Acker, 1990; H. Holter, 
1973a; ©. Holter et al., 2009). «Arbeidsdeling» betyr her oppgavedelin- 
gen mellom kjønnene i samfunnet i bred forstand, inkludert omsorg og 
ubetalt arbeid i hjemmet, bl.a. ut fra studier av tidsbruk eller tidsnytting. 

Ellingsæter og Solheim (2003) hevder at arbeidsdelingens betydning 
har vært undervurdert. Arbeidslivet er basert på «skjulte forutsetninger 
om kjønnsmessig forskjellighet», og feministisk forskning mangler teori 
om hvordan kjønn kan bli til maktrelasjoner, og tar det for mye for gitt 
(Ellingsæter & Solheim, 2003, s. 57, 34). Denne kritikken er etter vårt syn 
fortsatt relevant. Kvinner er fortsatt overrepresentert i yrker og jobber 
med lavere belønning og status sammenliknet med menn, og endring på 
dette punktet går såpass sakte at man kan få inntrykk av at det nærmest 
er et gitt, statisk mønster. 

Innenfor akademia har det skjedd store endringer i studentsam- 
mensetningen innenfor mange fag, særlig i perioden 1980-2005, ved at 
kvinneandelen økte. Likevel er kjønnsarbeidsdelingen fortsatt stor. Det 
vil si at mange studenter går inn i kjønnsdelte studieprogrammer. MN- 
fakultetet hadde høsten 2020 19 realfaglige utdanninger med mer enn ti 
heltidsstudenter (omregnet etter avlagte studiepoeng). Av disse var bare 
fem, eller ca. 26 prosent, kjønnsbalanserte (innen 40/60), og fire hadde 


1 Fag som medisin og odontologi gikk fra å være mannsdominerte utdanninger til å ha en klar 
overvekt av kvinner. Den samme utviklingen skjedde for høyere utdanninger for samfunnsfag 
og juss, økonomi og administrasjon og en del humanistiske fag (NOU 2019: 3, s. 60). Mange fag 
og underområder innen fagene har i stor grad holdt seg stabile over tid. Det gjelder for eksempel 
utdanninger til pleie- og omsorgssektoren, høyere utdanninger i pedagogiske fag og videregå- 
ende utdanninger til bygg- og anleggssektoren. Det ser også ut til at økningen av kvinneandelen 
har bremset opp det siste tiåret, med noen unntak, som for eksempel juss (DBH, 2021). 

mer enn 80% av det ene kjønnet. En studie av studentsammensetnin- 
gen på alle 115 masterutdanningene ved Universitetet i Oslo i 2012 viste 
omtrent samme mønster, bare 22 prosent, eller en av fem utdanninger, 
var kjønnsbalanserte (innen 40/60). Det store flertall, fire av fem utdan- 
ninger, var lite kjønnsbalanserte, ofte ned mot 80/20 eller tilmed 90/10. 
Det er fortsatt et betydelig innslag av nesten «enkjønnete» utdanninger, 
både på manns- og kvinnesiden (Thun & Holter, 2013, s. 165). 

Dette kan tolkes som et resultat av studentenes egne valg, men også 
som et resultat av måten utdanningene utformes og tilrettelegges på.” 
Uansett bakgrunn er det et faktum at studentmassen blir sterkt kjønns- 
delt. Bevisstheten om konsekvensene av dette ser ut til å være liten. 
Karriereveiledning for studenter og unge forskere har i liten grad tatt 
opp kjønnsmessige konsekvenser av ulike utdannings- og karrierevalg 
(Akademiet for yngre forskere, 2016; Thun & Holter, 2013). 

At universitetet er et kjønnsdifferensierende system betyr at kjønn gjør 
en forskjell. Ulike kjønn havner på ulike utdanninger. Akademia preges 
av en kjønnsmessig arbeidsdeling som blir særlig tydelig etter hvert som 
studentene går inn i fordypninger og fagspesialiseringer. Dette er en hori- 
sontal kjønnsdeling. Det er ikke en vertikal deling, der ett kjønn plasseres 
over det (de) andre i rang eller status. Med differensiering menes bare at 
man skiller mellom kjønn. Det som preger universitetet er at unge kvin- 
ner og menn går i ulike faglige retninger, uten at det i og for seg har noe 
med rangering (vertikal dimensjon) å gjøre. I prinsipp har en mastergrad 
samme status, uansett fagområde. 

Unge menn går altså oftere inn i fag eller fagområder med numerisk 
mannsdominans, mens unge kvinner går inn i fag eller områder med 
numerisk kvinnedominans. Kjønnsdifferensieringen øker fra bachelor- 
til masternivå — den blir iallfall mer tydelig. Her er studieretningene mer 
spesialiserte. Det som historisk sett var kjønnsforskjeller mellom fag, har 
delvis endret seg til kjønnsforskjeller innen de enkelte områdene og spesi- 
aliseringene innen faget. For eksempel var medisin lenge stort sett forbe- 
holdt menn. Dette har endret seg, samtidig som det er stor kjønnsdeling 
innad i faget. 


2 — Dvs. i retning av et «systemproblem», se kapittel 9 om Trisyn-modellen. 

Stratifisering og meritokrati 


Universitetet er også et stratifiserende system. Noen rykker opp, andre 
faller ut. Dette hører med til institusjonens virkemåte - seleksjonen er 
del av jobben. Samtidig skal seleksjonen være meritokratisk, basert på 
den enkeltes ytelse, ikke på tilskrevne egenskaper. Universitetet skal 
motvirke, eller iallfall ikke forsterke, sosial ulikhet knyttet til kjønn 
eller andre trekk ved en person. Dette gir best mulig sjanse for å utvikle 
talenter og svare på samfunnsoppdraget. Det er altså ingenting galt med 
«stratifisering» i og for seg. Det er når den tydelig er knyttet til sosiale 
ulikheter eller diskrimineringsgrunnlag? som kjønn eller etnisitet, at uni- 
versitetene har et forklaringsproblem. 

Kjønnsstratifisering vil si at kjønnene kommer ulikt ut i forhold til sta- 
tus, prestisje, makt, økonomi osv. Det kan for eksempel handle om at det 
er en stor andel kvinner på lavere nivåer i et fag, men at dette likevel fort- 
satt er preget av menn på toppnivå. Begrepet beskriver ulikheten, men 
det sier ingenting om «motiv» eller «drivkrefter» bak den. 


Janus-modellen 


Bilde 8.1. Den romerske guden Janus. Wikimedia Commons. Offentlig eiendom. 


3 Vi bruker «sosial ulikhet» slik det nå er vanlig å bruke begrepet, dvs. sosial stratifisering knyt- 
tet til kjønn, etnisitet, seksualitet og andre trekk, som ofte kalles «diskrimineringsgrunnlag» 
(se kapittel 6). 

For å forstå hvordan kjønnsdifferensiering og kjønnsstratifisering henger 
sammen i akademia har vi laget en modell som vi kaller Janus-modellen. 
Denne har fått sitt navn fra den romerske guden Janus, guden med to 
ansikter. Janus var kjent for å kombinere to ulike metoder eller virke på 
to ulike måter - han kunne ha et vennlig ansikt og et strengt ansikt, eller 
et ungt og et gammelt ansikt. Vi bruker Janus som en metafor, en viss 
analogi, for å diskutere en tosidig sosial mekanisme. 

Utgangspunktet er at akademia har to «ansikter» og behandler kjønn 
ut fra to ulike logikker. På den ene siden differensierer det kjønnene. På 
den andre siden rangerer det kjønnene.* Mens kjønnsdifferensieringen 
er åpen og legitim (Janus' vennlige ansikt) er kjønnsstratifiseringen som 
regel skjult — det vil si den opptrer som en kjønnsnøytral meritokratisk 
sortering (strengt ansikt). 

De to ansiktene tilsvarer de to virkemåtene i modellen. En «snill» 
differensierende virkemåte, og en «streng» stratifiserende virkemåte. 
Modellen viser hvordan de to gjenskaper kjønnsubalanse på toppnivå. 
Den viser også hvordan tyngdepunktet endrer seg oppover i karriereløpet. 
Det «vennlige» ansiktet er mest tydelig på lavere nivå. Det «strenge» blir 
tydeligere på høyere nivå. 

Figur 8.1 (under) er en enkel skisse av Janus-modellen. Her er den ide- 
elle karriereveien fra student til professor markert med en grå stiplete 
linje, diagonalt fra nederst til venstre, til øverst til høyre. Noen viktige 
empiriske mønstre er tatt med.’ Skissen viser hvordan differensieringen — 
det vennlige eller smilende ansiktet — er mest tydelig på studentnivå og 
lavere nivå i karrierelopet. Stratifiseringen - strengt ansikt — blir vikti- 
gere opp mot toppen. 


4 — Detå differensiere eller gjøre forskjell på kjønn kaller vi altså kjonnsdifferensiering. Det å rangere 
kjønnene kaller vi kjønnsstratifisering. Vi «pusser støv» av et glemt skille i kjønnsrollesosiologi 
(H. Holter, 1973a, s. 14). Det ble glemt, eller satt på sidelinjen, bl.a. ut fra at skillet ble ansett som 
kunstig, og dessuten, at mye forskning fant støtte for at kjønnsdifferensiering i høy grad ble 
«skapt» av kjønnsstratifisering — altså, som et uttrykk for makt eller en konsekvens av maktfor- 
hold. Dette er ikke en debatt vi kan ta opp her. Vår påstand er bare at det analytiske skillet er nyt- 
tig. Selv om differensiering og stratifisering ofte er assosierte prosesser, er det to ulike aspekter. 

5 Dels med spørsmålstegn, der vi bare antyder hvor dette mønsteret er mest vanlig. 

Høyere betydning av 
kjønnsstratifisering 
A 


M Professor 
+ 
+ 
Ø«Rent 
Janus 2 p itokrati 
Strengt á meritokrati» 
ansikt @ Amanuensis 
På Bias? 
@ Postdok 
+ 
På 
Janus 1 På Ph.d. Arbeidsforskyvning? 
Vennlig på 
ansikt PANT 
På 
+ Kjønnsdelte studier 
På BA 
+ 


+ 
* — «Likeverdige, men forskjellige kjønn» 


Lavere betydning av 
kjønnsdifferensiering 


Figur 8.1. Janus-modellen: karrierevei fra student til professor, ut fra kjønnsdifferensiering og 
kjønnsstratifisering. 


Figur 8.1 viser den typiske karriereveien, der studentene møter en ideo- 
logi om «likeverdige, men forskjellige kjønn», som går sammen med 
sterkt kjønnsdelte studier. Mønstre knyttet til rangering og stratifisering 
ser ut til å gjøre seg gradvis mer gjeldende oppover på karrierestigen. Vi 
ser tendenser til «arbeidsforskyvning» der kvinner får mindre meritte- 
rende oppgaver enn menn, og møter «bias» eller kjønnsstereotypier (på 
linje med andre studier, bl.a. Vabø et al., 2012).* På toppen hersker ofte 
en ideologi om «rent meritokrati», der kjønn offisielt sett ikke betyr noe, 
slik vi blant annet fant i våre intervjuer. Her rår ofte en «stålhard tro på 
meritokratiet» (se Thun 2018 og kapittel 1). 

Janus-modellen bygger på funnene fra undersøkelsene vi har gjort ved 
MN-fakultetet. Disse viser et kjønnsgap i erfaringer (se kapittel 5) - sam- 
tidig som motbakkene skifter form, oppover i karriereløpet. Unge kvin- 
ner opplever for eksempel mer sosial nedvurdering og eldre kvinner mer 


6 Herunder også studier av «teknologkulturen» som preger deler av fakultetet (Ø. Holter, 1990). 

(eller vedvarende) faglig nedvurdering. Modellen fremhever at det som 
først er «forskjellig», i utdanningsvalg og karriereløp, kan bli gradvis mer 
«rangert». Kjønn gjør en forskjell som slår ut i fornyet ulikhet, bl.a. i fra- 
vær av kvinner på toppnivå. Janus-modellen kan på denne måten bidra 
til å forklare hvorfor ulikhetene fortsatt eksisterer, til tross for at universi- 
tetet forsøker å skape likestilling. 


Hvordan fungerer Janus-modellen? 


Janus-modellen viser mønstre og hvordan de kan henge sammen, men den 
forklarer ikke hva som skjer på individnivå. Men et tenkt eksempel kan 
vise hvordan vi mener de to mekanismene henger sammen i modellen: 

La oss ta student A, som har valgt seg inn i et «feminint» karriereløp, 
og student B som har valgt et «maskulint» løp. Dette kan være innen 
samme fagområde, for eksempel IT, for eksempel slik at A har valgt 
«brukerdesign» mens B har valgt «programmering». Begge studenter 
får toppkarakter på sin master, og begynner på doktorgrad. Senere i 
karriereløpet møtes de to i konkurranse om en postdoktor-stilling. Nå 
teller bare de formelle kvalifikasjonene. Kjønn, som spilte en rolle da A 
og B valgte eller ble oppmuntret i ulike retninger (kjønnsdifferensiering), 
er nå ikke lenger til stede som eksplisitt del av vurderingsgrunnlaget. A 
og B vurderes «helt objektivt», uten hensyn til kjønn. Det viser seg likevel 
at xfaget», eller rett og slett fordi det er midler til en postdoktorstilling på 
B sitt «sentrale» område, men ikke på A sitt. A må eventuelt «skrive om» 
sin kompetanse (gjøre den relevant på det «sentrale» området), og faller 
dermed lett ut av vurderingen. 

En grunntanke i modellen er at åpen forskjellsbehandling ut fra kjønn 
kan unngås gjennom splittelse eller utsettelse. Den ene instansen gjør 
én ting, mens den andre gjør en annen ting. Anta, for eksempel, at en 
akademisk enhet samlet klarer å gjenskape numerisk mannsdominans 
på toppen nesten uten endring i mange år. Men den gjør det ved at én 
instans peker én vei, og en annen en annen vei. De formelle reglene er 
én ting, den uformelle kulturen en annen ting. Det kan bl.a. være en 
sakkyndig komite som sier noe, mens innstillingsorganet sier noe annet. 
Det trengs ikke et veldig sprik for at en slik «utsettelsesmekanisme» skal 

virke. Det trengs bare en kombinasjon av faktorer. Hvert ledd i kjeden 
bryter kanskje ikke reglene — sett hver for seg. Men kjeden vedlikeholder 
de akkumulerte kjønnsforskjellene på toppnivå, i samspill med mang- 
lende kjønnsbalanse nedover i systemet. 


«Vel, det er unntak [til de formelle reglene]. Vi må bare få tingene gjort. Den 
siste av forskerne vi har rekruttert kom inn litt mer tilfeldig, det er han som 
sitter borti korridoren der.» 


Professor, mann 


Noen ganger kan det handle om at tidspress og praktiske årsaker gjør det 
lettere å velge «forventet» kjønn. Det uformelle nivået undergraver det 
formelle nivået i organisasjonen. Andre ganger er det to like «offisielle» 
instanser eller komiteer som motsier hverandre. 


Kjønnsforskjell som del av en struktur 


I eksemplene over virker kjønn indirekte, gjennom en tilsynelatende 
kjønnsnøytral vurdering. Den kan handle om sentrale og mindre sen- 
trale forskningsområder, eller formelle og uformelle vurderinger. Kjønn 
nevnes ikke direkte, men er med i bildet indirekte. 

Kjønnsforskjellen blir, ut fra modellen, innebygget i systemets virke- 
måte, noe som slår negativt ut særlig for kvinner på sikt. Modellen likner 
dermed litt på Bøygen-modellen og hypotesen om akkumulerte ulemper 
for kvinner (kapittel 7), samtidig som den gir mulighet til tolkning av 
ulike typer ulemper og motbakker - ikke bare at de hoper seg opp over 
tid. Tanken er at forskjellsbehandling ut fra kjønn endrer karakter opp- 
over i karriereløpet. 

Modellen beskriver tendenser på generelt nivå (i et slags fugleperspek- 
tiv), ikke konkrete eller detaljerte sammenhenger - som kan avvike en 
god del fra disse tendensene. Det kommer vi tilbake til. Det er likevel 
snakk om tendenser og mønstre som er godt dokumentert, bl.a. i materi- 
alet fra FRONT-prosjektet. 

Det er i utgangspunktet ingenting «feil» med de to Janus-ansiktene - 
hver for seg. Kjønnsdifferensiering er legitimt i akademia som i resten 
av arbeidslivet. Stratifisering er som nevnt også legitimt, så lenge den er 

nøytral, objektiv og ikke skjevselekterende. Problemet kommer når den 
presumptivt nøytrale meritokratiske utvelgelsen i virkeligheten inne- 
holder kjønnsmessig skjevseleksjon, slik vår forskning tyder på. Hver av 
de to hovedtendensene - differensiering og stratifisering — kan altså virke 
legitime og meritokratiske i seg selv, om man ser hver av dem isolert. 
Det er koplingen mellom dem som er problematisk, og den er som regel 
skjult, og ikke så lett å se i sammenheng. 

Det bør nevnes at «snill» differensierende virkemåte (vennlig ansikt) 
ikke nødvendigvis betyr mindre belastning for den enkelte” Modellen 
viser skjevsortering hele veien, selv om hovedformen skifter. Dette gir 
belastninger eller ulemper oppover på karrierestigen. Det «vennlige» 
Janus-ansiktet betyr bare at selve institusjonen ikke rangerer kjønnene 
(iallfall ikke direkte), selv om man gjør forskjell på dem. Dette betyr 
imidlertid ikke nødvendigvis at rangering og kjønnsdiskriminering er 
fraværende i arbeidsmiljø og kultur. 


Diskusjon: Hvor treffende er Janus-modellen? 


Janus-modellen beskriver to strukturer i akademia — differensiering og 
stratifisering - som samlet bidrar til å vedlikeholde kjønnsubalanse. 
Modellen viser hvordan disse strukturene kan gjøre det vanskeligere å 
få til endring i forhold til fagkultur, prestisje og kjønnsbalanse særlig på 
toppnivå. 

Modellen bygger ikke på en tankegang om at kvinners problemer - litt 
forenklet — bare kan forklares med motstand fra menn. Poenget er i ste- 
det at det er slik organisasjonen fungerer, «det er slik vi gjør tingene, her 
hos oss». Det trenger ikke å være en veldig sterk grad av mannsdominans 
eller aktiv diskriminering i organisasjonen. Tvert om, mennene i systemet 
kan ofte fremheve hva de gjør for å fremme kvinner og likestilling - slik 
de gjør, i vårt materiale. Vurderinger som indirekte er knyttet til kjønn, 
virker imidlertid likevel i sin tur inn på fagmiljøer og kultur. Veien fra 
«forskjellig» til «mindreverdig» kan være kort. 


7 Ved siden av problemer oppover i karrieren leder skjevsorteringen til segregering, ofte med 
uheldige utslag for kjønnet som er i sterkt mindretall på et fag, noe vi drøfter i kapittel 9. 


222 


JANUS-MODELLEN: HVORFOR KVINNER OPPLEVER MOTBAKKER 


Janus-modellen kan dermed forklare hvorfor FRONT-materialet viser 
et utbredt ønske om likestilling, også blant menn, sammen med stor fro 
pa at kjønnene er grunnleggende forskjellige - og et økende kjønnsgap i 
erfaringer, oppover i karriereløpet, der kvinner får mer problemer enn 
menn (kapittel 5). I praksis klarer man ikke å etterleve ønsket om like- 
stilling, ikke bare på grunn av motstand, men fordi strukturene, de to 
«ansiktene», motarbeider dette - og gjenskaper troen på kjønnenes for- 
skjellighet. 


Modellens fire hypoteser 


Men hvor godt er hypotesene i modellen empirisk underbygget? La oss gå 
igjennom modellens fire sentrale hypoteser: 


1. Den første hypotesen er at strukturelle forhold betyr en god del for 
å forklare vedvarende ubalanse, ved siden av forklaringer på sam- 
handlings- eller aktørnivå. Vi vet ikke hvor mye «en god del» betyr. 
Modellen er ikke en påstand om at strukturene betyr alt, aktørene 
ingenting. Det tar vi ikke stilling til, vi sier bare at begge deler vir- 
ker inn. 

2. Den andre hypotesen er skillet mellom horisontal og vertikal 
kjønnsforskjell, kjønnsdifferensiering og kjønnsstratifisering, noe 
som har godt grunnlag i forskning. Dette er delvis overlappende 
mønstre, men også distinkte tendenser med ulike virkemåter.* 
Modellen antar at både kjønnsdifferensiering og kjønnsstratifi- 
sering gir en tendens som «skyver kvinner ut» fra toppnivå i 
realfag, men at de virker på ulike måter. Det er viktig å skjelne 
mellom dem for å forstå mer av hvordan dagens formelt likestilte 
institusjoner likevel fortsatt opprettholder ubalanse. Selv uten en 
veldig omfattende grad av aktiv diskriminering på aktørnivå. 


8 Strukturell eller «passiv» diskriminering og «aktiv» diskriminering basert på kjønn hen- 
ger ofte sammen (se f.eks. Ø. Holter, 2013) - men dette fjerner ikke det analytiske skillet 
mellom dem. Det samme gjelder skillet mellom differensiering og stratifisering i forhold 
til kjønn. 

En tredje hypotese er at horisontal kjønnsdeling (kjønnsdifferensi- 
ering) endrer seg i retning av vertikal deling (kjønnsstratifisering) 
oppover i karriereløpet. Modellen antar at begge deler virker inn, på 
alle nivåer, men at tyngdepunktet flytter seg. Det «strenge» ansiktet 
blir viktigere, på høyere nivåer, mens det «vennlige» blir mer dif- 
fust. Betydningen av differensiering reduseres, mens betydningen 
av stratifisering øker. 

Hva vet vi om denne endringen? Her er forskningen mindre enty- 
dig, men vi har likevel betydelig støtte både i FRONT-materialet 
og andre studier. Det gjelder blant annet den store britiske Asset- 
surveyen innen realfag, der man fant at stratifiseringen økte på 
høyere stillingsnivåer (Aldercotte et al., 2017). 

På samme måte viser en studie av kjønnsforskjeller i ytelser i 
karriereutviklingen blant unge forskere over ti år (van den Besselaar 
& Sandstrøm, 2016) at små forskjeller på lavt nivå utviklet seg til 
større forskjeller på midtnivå senere i karriereløpet. De peker på 
at skjevseleksjon og frafall av kvinner oppover ikke bare handler 
om «selvseleksjon» eller egne valg, men i høy grad også om «sosial 
seleksjon». Studien gir støtte til Janus-modellens hypotese om at 
det skjer en overgang, oppover i karriereløpet, fra differensiering 
til stratifisering. 

Det er likevel ikke slik at rekkefølgen må følge dette mønsteret 
med differensiering først og stratifisering etterpå. En av de kvin- 
nelige forskerne i FRONT-studien oppsummerer sin erfaring 
slik: «Jeg har erfart faglig devaluering hele veien. Uønsket seksuell 
oppmerksomhet var mest da jeg var yngre.» Flere av kvinnene i 
intervjuene forteller om tilsvarende erfaringer. Oppmerksom- 
het ut fra kjønnsforskjell er særlig tydelig i studentmaterialet i 
FRONT. Men dette kan henge sammen med faglig devaluering 
og andre former for kjønnsstratifisering hele veien, altså ikke 
bare på toppnivå, selv om denne stratifiseringen skifter form — 
den er mer tydelig «kjønnet» i starten, og mer «skjult kjønnet» 
oppover. 

En fjerde hypotese er at kombinasjonen av de to strukturene, 
og hvordan kjønn de facto virker inn på merittering og prestisje 

oppover i systemet, er skjult. Dette kan skje direkte eller indi- 
rekte. Modellen antar at det i hovedsak skjer indirekte, ved at 
de to strukturene ikke blandes med hverandre. Kjønn som for- 
skjell behandles for seg, og rangering for seg. Idealet blir, så å si, 
en «unisex» arbeidsorganisasjon, samtidig som praksis viser noe 
annet. 


At kjønnsstratifisering og kjønnsdiskriminering i stor grad er indirekte 
og skjult bekreftes både av FRONT-materialet og annen forskning (se 
f.eks. Brandser & Sümer, 2017; Husu, 2005). I FRONT-materialet ser vi et 
stort kjønnsgap i praksis, altså i erfaringer, der kvinner kommer dårligere 
ut enn menn - selv om nesten ingen «ønsker» dette. Blant en del av kvin- 
nene og de yngre forskerne er tonen mer kritisk når det gjelder forholdene 
på toppnivå. «De vet det ikke, men de gjør det», er en oppsummering av 
denne kritikken, som særlig rettes mot menn på toppnivå. De gjenskaper 
en skjev rangordning, ut fra halvveis ubevisste forestillinger om kjønns- 
forskjeller. 


Teori om kjønn og makt 


Som vi har beskrevet er Janus-modellen laget på bakgrunn av empiriske 
funn. Men modellen har også en teoretisk bakgrunn. Det at kjønns- 
relatert forskjellsbehandling og kjønnsundertrykking generelt har fått 
mer indirekte, skjulte og subtile former, er et velkjent synspunkt innen 
forskning om kjønn og likestilling (se f.eks. Acker, 1990; H. Holter, 1976, 
1984; Walby, 1990). Slik sett bygger Janus-modellen også på ganske solid 
teoretisk grunn. Men har vi grunnlag for å si at tendensen til å skjule 
kjønnsmessig forskjellsbehandling har sammenheng, mer spesifikt, med 
koplingen mellom differensiering og stratifisering? Det vet vi ikke sik- 
kert. Det vi vet, er at «ulikestillingen» endrer karakter. Den har skiftet 
form over tid (Danielsen et al 2013; Hagemann & Åmark 1999). Disse 
endringene skjer i akademia som i samfunnet for øvrig. Modellen kan 
bidra til bedre kunnskap om dette. 

Ut fra kritisk teori om makt og sosial stratifisering (sosial ulikhet eller 
diskrimineringsdimensjoner), vil en stratifiserende og diskriminerende 

sosial mekanisme” så langt det lar seg gjøre prøve å redusere aktørenes 
eller makthavernes kostnader ved makten. Den vil gi makthaverne anled- 
ning til å «legitimere seg», og i størst mulig grad få deres makt til å frem- 
stå som et allment gode, eller iallfall, det best mulige, under de rådende 
forhold. Den vil søke å fordele maktens kostnader nedover i systemet, 
mens belønningen konsentreres oppover (Connell, 1995; Ø. Holter, 1997; 
Messerschmidt, 2015; Poulantzas, 2008). Den vil forsøke å skjule det som 
skjer, og den vil bl.a. operere gjennom splitt og hersk - kanskje den eldste 
av alle kjente hersketeknikker. Den vil — ut fra feministisk forskning og 
teori — preges av «organisatorisk avverge» (H. Holter, 1973b) og en «nøy- 
tralisert mannlig norm» (Hirdman, 1990). Strukturell dominans vil virke 
i samspill med sosial, kulturell og symbolsk dominans (Ellingsæter & 
Solheim, 2003; Solheim, 2001). 

Ifølge kritisk teori blir undertrykkelse i moderne samfunn gradvis 
mer subtil og skjult. Undertrykkelse blir omgjort til en «kompromiss- 
mekanisme» (Poulantzas, 2008), samtidig som autoritære krefter kan 
utvide sitt spillerom blant annet gjennom «unntaksmekanismer» (Agam- 
ben, 2005) og fiendebilder. Makten blir «normalisert» og «hegemonisk». 
Tradisjonelle kjønnsroller og autoritære holdninger og mekanismer i 
samfunnet er viktige deler av dette bildet (Stenner, 2005). 

Kjønnsordningen er en sentral del av dette kritiske perspektivet på 
makt i samfunnet (Acker, 1990; Connell, 1995; Hirdman, 1990). En felles- 
nevner i denne forskningen er at makten på noen måter blir mildere, altså 
et mer vennlig ansikt, over tid, historisk sett - samtidig som den blir mer 
internalisert: «Det er din egen skyld». Men slike «mildere» former for 
makt er ikke hele historien. For eksempel er kjønnsmakt i Norge relativt 
likestilt, i internasjonalt perspektiv, men voldtekt og vold mot kvinner er 
stadig en del av bildet. Mild og subtil maktbruk kan gå sammen med mar- 
kering av grenser og statuering av eksempler med mer direkte metoder 
(Ø. Holter, 2013). I FRONT-materialet ser vi dels en «mild» generell form 
for devaluering av omsorg - det betyr raskt et tap for karrieren - men 
også en overraskende sterk tendens til at kvinner langt oftere enn menn 


9 «Sosial mekanisme» betyr et tydelig empirisk monster der sosiale strukturer virker inn bl.a. i 
forhold til makt. 

opplever problemer etter omsorgspermisjon (se kapittel 5, og videre Thun, 
2018, 2019a, 2019b). Både «milde» og «sterkere» tendenser kommer frem. 

Janus-modellen bygger på skillet mellom stratifisering og differensi- 
ering i forskning om kjønnsroller og kjønnsmessig arbeidsdeling. Den er 
ikke alene om å beskrive kjønnsdiskriminering som en indirekte prosess. 
For eksempel skjelner Hirdmans (1990) modell av kjønnsordningen mel- 
lom to hovedprinsipper, forskjellsskaping og rangering i nøytral form. 
Dette likner de to dimensjonene i Janus-modellen, selv om utgangspunk- 
tet er noe forskjellig. 

Slike flerdimensjonale modeller har også blitt utviklet innen forskning 
om kjønn i akademia. Forskningen peker på flere årsaker eller faktorer 
som bidrar til ubalanse og motbakker for kvinner (kapittel 5), så det er 
nærliggende å lage modeller som gjør dette tydeligere. «Medusa-effekten» 
(Brandser & Sümer, 2017) er et eksempel på en modell som bygger videre 
på dette (se kapittel 7). 

Janus-modellen tar dette et steg videre, gjennom et mer abstrakt skille 
mellom differensiering og stratifisering. Det er en strukturmodell. Når 
de to strukturene koples sammen, oppstår problemer. Dette vil i ten- 
dens gjenskape Matteus-effekten (menn tillegges ære), Matilda-effekten 
(kvinner forbigås) og Medusa-effekten - som empiriske mønstre i fag- 
miljø og kultur, og reetablere en nøytralisert mannlig norm. 

Modeller som kan knyttes til Janus-modellen har også kommet frem i 
annen ny forskning. I en studie av akademisk rekruttering ved tre norske 
universiteter beskriver Orupabo & Mangset (2021) hvordan rekrutterin- 
gen er preget av to logikker, først en «inkluderende logikk», og deretter en 
«ekskluderende logikk». I inkluderingsfasen tar man hensyn til likestilling 
og mangfold, men slike kriterier blir lagt bort i ekskluderingsfasen, til for- 
del for presumptivt objektive standarder for eksellens. Denne modellen ble 
utviklet uavhengig av Janus-modellen, men beskriver liknende mønstre. 
Vi ser litt av det vennlige inkluderende Janus-ansiktet, og av det strenge og 
ekskluderende. 

En åpenbar kritikk mot slike modeller, derunder Janus-modellen, er 
at inndelingen i noen «viktige» tendenser eller faktorer blir for enkel, og 
dermed villedende. Hvem vet om disse virkelig er de viktigste? Burde 
man ikke heller ta utgangspunkt i hvordan de henger sammen, i det 

virkelige liv? De fleste vet at det kan være nær sammenheng mellom «for- 
skjellig» og «mindreverdig» når det gjelder kjønn. Er ikke dette et bedre 
utgangspunkt? 

At kjønnsmakt og kjønnsforskjell ofte er vevd sammen, empirisk sett, 
er riktig - men det forringer ikke betydningen av det analytiske skillet 
mellom dem. Kjønnsstratifisering og kjønnsdifferensiering er to forskjel- 
lige ting. «Lavtrykk» og «regnvær» henger også ofte sammen, empirisk 
sett - men vi dropper ikke det analytiske skillet av den grunn. 

Kritisk kjønnsrolleteori gir mulighet til å se makt og forskjell i sam- 
menheng. Teorien bygger på det som er særegent ved forholdet mellom 
kjønnene - og ikke bare hva som gjelder maktforhold generelt. Ett viktig 
særegent trekk er at kjønnsforhold ofte er personlige og intime forhold, 
som krever et visst minimum av gjensidig utbytte og gevinst for å fun- 
gere. Kjønnsforhold preges av gjensidighet, selv om de også ofte er preget 
av makt og utbytting. Klasseforhold og etniske forhold krever ikke denne 
«nærheten». De krever ikke at de to partene, undertrykker og undertrykt 
(ut fra teori om makt), bor i samme hushold, eller deler samme seng. 
Relasjonen er annerledes.'* 


Modellutvikling og empirisk nyansering 


Janus-modellen i sin første, enkle form, slik den er beskrevet i figur 
8.1, er brukbar som en arbeidsmodell, men det er også klart at den har 
begrensninger. Modellen ble lagt frem og diskutert blant forskere på en 
rekke seminarer og workshops på MN-fakultetet, for å få synspunkter 
og debatt. Mange mente at den var interessant, noen at den ikke var 
tydelig nok. 

Det ble dermed et behov for empirisk videreutvikling, og noen for- 
søk på å tegne modellen litt mer empirisk presist ble lagt frem. Ingen av 


10 Dvs. kjønnsforhold er i større grad personlige, og — ut fra økonomisk forskning - mer preget av 
fordeling og gaveutveksling (inkludert hushold og familie), sammenliknet med klasseforhold, 
som er mer preget av varebytte/markedsrelasjoner. For en kasusstudie av arbeid og familie i 
teknologmiljøer, se Ø. Holter (1990); for bredere teoriutvikling om kjønnsmessig arbeidsdeling 
og kjønnsroller, se Ø. Holter (1997). 


228 


JANUS-MODELLEN: HVORFOR KVINNER OPPLEVER MOTBAKKER 


dem er perfekte. De viser imidlertid hvordan modellen kan brukes som 
arbeidsmodell, og utvikles videre. 
Figur 8.2 er et eksempel på en videreutvikling av modellen. 

kjønnsstratifisering 

a 

4 
LÅ 

4 

Lavere betydning av 
kjonnsdifferensiering 


Figur 8.2. Janus-modellen med empirisk modifikasjon. Modellen viser karrierevei fra student til 
professor, ut fra kjønnsdifferensiering og kjønnsstratifisering. 


Her godtar vi ikke lenger en «enkel» diagonal linje fra differensiering til 
stratifisering, men prøver å nyansere ut fra vår kunnskap om det empiriske 
mønsteret. Den tynne, stiplete linjen er en viss korrigering av diagonalen. 
Figuren er ikke en «fasit», men eksempel på hvordan Janus-modellen kan 
forbedres ut fra ny empiri. 

Utgangspunktet er både empiriske data i prosjektet og annen ny 
forskning. Som før nevnt ser vi økende kjønnsdifferensiering på nederste 
del av karrierestigen - men høyere opp er retningen uklar. Hovedsaken er 
at stratifiseringen bygger på differensieringen, men differensieringen avtar 
antakelig ikke når den først er etablert. Øverste halvdel av den stiplete 
linjen er kanskje, empirisk sett, mer loddrett - graden av differensiering 

er omtrent den samme, selv om den eksplisitte betydningen av differen- 
siering synker. 

Det er også usikkert om den aller øverste delen er mer kjønns- 
stratifiserende enn nivåene under. Forskning gir imidlertid et bilde av 
sterk kjønnsmessig skjevseleksjon på toppnivå knyttet til prestisje og 
finansiering av eksellens og fremragende forskning (Henningsen & 
Liestøl, 2013; Sandström et al., 2010). Kvinner utgjorde for eksempel bare 
26 prosent av mottakerne av prisene for beste forskning og beste innova- 
sjon ved Universitetet i Oslo 2010-2020. En del «tunge» realfagspriser er 
enda mer maskulint preget. En internasjonal studie av «prestisjetunge» 
priser viste at kvinner bare mottok 8 prosent av prisene i perioden 2001- 
2020, med en økende trend i slutten av perioden (Meho 2021). Vedva- 
rende mannsdominans på toppnivå er en faktor som spiller inn, både 
nedover i karrierestigen og på tvers av fag. 

Det kan også tenkes at kjønnsstratifisering betyr mer på lavere nivåer 
(selv om den ofte er skjult bak differensiering) enn den første utgaven av 
modellen tar høyde for. Dette er korrigert et stykke på vei, i den andre 
figuren (8.2) - som eksempel på at modellen kan videreutvikles i tråd 
med empirisk kartlegging. 

Det er også mulig å tenke seg mer «ideelle» versjoner av modellen, dvs. 
der Janus stort sett har abdisert og der modellen ikke lenger virker så 
sterkt. En enkel versjon ble presentert på seminarene (figur 8.3, under). 

Denne varianten av modellen er en skisse av en mulig fremtidig utvik- 
ling. På den ene siden antar vi at sosialisering, familie og kjønnsroller 
fortsatt drar kurven en del opp (til venstre i figuren). På den andre siden 
kan økte krav til likestilling og kjønnsbalanse på universitetet redusere 
kjønnsstratifiseringen (til høyre). Dette er åpenbart bare antakelser, og 
poenget med å presentere skissen her er å få frem hvordan modellen kan 
utvikles videre. Den er åpen for ulike muligheter, og er ikke fastlåst til et 
bestemt syn eller teori. 

Følgeforskningen i FRONT-prosjektet har vist at denne typen model- 
ler er «nyttige til å tenke med», særlig når de er åpent utformet og ikke 
krever at forskere skal ta standpunkt på forhånd. De kan selv under- 
søke. Er hindringene kvinner står overfor en blanding av horisontal og 
vertikal forskjellsbehandling? Stemmer det, eller ikke, at tyngdepunktet 

Figur 8.3. Janus-modellen i en «ideell versjon». Modellen viser karrierevei fra student til 
professor, ut fra kjønnsdifferensiering og kjønnsstratifisering. 


forskyves over livsløpet og karriereløpet fra horisontal differensiering 
til mer vertikal og tilsynelatende kjønnsnøytral rangering? Den enkelte 
kan selv undersøke forholdene i eget forskningsmiljø og i egen fagkul- 
tur. Har man først to ansikter, kan man ha mange. Janus-modellen, 
både i en første, enkel utgave, og deretter med mulig empirisk modifika- 
sjon, har fungert som tankevekker og nysgjerrighets-skaper i FRONT- 
prosjektets tiltak. 


Forbedringspunkter 


Materialet fra FRONT-prosjektet, ikke bare fra følgeforskningen men 
også fra spørreundersøkelsene og intervjuene, peker på viktige punkter 
som kan forbedres ved Janus-modellen, uten at vi har hatt anledning til å 
utforske dem i detalj. Det handler blant annet om «spor» og «koplinger». 
Spor i betydningen ulike kombinasjoner av differensiering og stratifise- 
ring i ulike fag og fagområder, og på ulike nivåer. 

Modellen starter ut fra en generell antakelse om en jevn diagonal, 
fra student til professor, oppover i karriereløpet. I praksis er erfarin- 
gene mer varierte. Modellen griper et makromønster, dvs. en generell 
tendens på institusjonsnivå, men forholdene er delvis annerledes på 
mellomnivå eller mesonivå (organisasjonen) og på mikronivå (små- 
gruppen, individet). Materialet viser stor variasjon både på organi- 
sasjonsnivå og individnivå. Selv om summen av det hele, lav andel 
kvinner på toppnivå, er lik for mange fag, er de sosiale mekanismene 
som fører til dette delvis ulike. Den første og enkle versjonen av 
Janus-modellen antar en overgang fra differensiering til stratifisering 
som en hovedsak, uten å spesifisere denne overgangen eller koplingen 
så tydelig. Her er det variasjon og ulike mønstre. Det er i virkeligheten 
mange ulike spor, oppover i akademia. Dette er viktige utfordringer 
for videre forskning. 

Utsettelse er en av flere mekanismer i Janus-modellen. Det kan som 
nevnt bestå i at den ene komiteen gjør ting på sin måte, mens den neste 
gjør dem på en annen måte. Splittelse (forskjell på den ene siden, rang på 
den andre siden) kan imidlertid opptre på andre måter også. Splittelsen 
kan bestå i at én bestemt synsvinkel blir brukt i det ene tilfellet, mens en 
annen blir brukt i det andre tilfellet. De to peker hver sin vei. Likevel blir 
de kombinert. Hvordan kan dette skje? Kjernen i Janus-modellen er at 
forholdet er indirekte. Kjønnsnøytrale vurderinger eller faguttrykk blir 
likevel knyttet til kjønnsforskjell. 

Komite A er kanskje kjønnsnøytral, men den blir etterfulgt av komite B 
som mer uformelt tar inn kjønn i innstillingen. Student A og B vurderes 
kanskje kjønnsnøytralt, men likevel indirekte ut fra kjønn, fordi vurde- 
ringen av sentrale og perifere fagområder henger sammen med kjønn. 
FRONT-materialet tyder på at slike indirekte mekanismer er viktige. 
Materialet viser bl.a. at unge menn oftere enn unge kvinner mener at de 
har «talent» for forskningen (kapittel 5). Forskere som promoterer sitt 
eget talent blir oftere sitert (Lerchenmueller et al., 2019). 

Dette handler ikke - offisielt sett - om kjønnsdiskriminering. Men 
det er slik det ofte fungerer, objektivt sett. Kvinner kommer dårligere ut. 
Dette drøfter vi videre i neste kapittel, som tar opp diskurs og ideologi, og 
hvordan strukturene virker inn på kulturen. 

Kjernen i Janus-modellen er akademias to ansikter — en splittelse mel- 
lom et vennlig ansikt som handler om forskjell, og et strengt ansikt som 
handler om makt. Splittelsen kan skje over tid, ved at betydningen av 
(åpen) kjønnsdifferensiering synker i forhold til betydningen av (mer 
skjult) kjønnsstratifisering, oppover på karrierestigen. 

Men den er også ofte til stede her og nå, i FRONT-materialet, når «for- 
skjellig» glir over i «mindreverdig», for kvinnenes del. Det skjer ofte ved 
at kjønn er gjenstand for en «symbolsk oversettelse» (Solheim, 2001). 
Man sier ikke direkte at en vurdering er påvirket av kjønn, men man 
bruker standarder (f.eks. om artikkelen presenteres som «nyskapende», 
forskeren har «talent», dvs. kriterier som er tydelig påvirket av kjønn) - 
diskrimineringen skjer i hovedsak indirekte, noe som Fürst (1988) viste 
allerede i 1988, og som senere har blitt bekreftet av en rekke studier (se 
f.eks. Ahlqvist et. al., 2012). 

Det som kalles bias (mer eller mindre bevisste fordommer) i den inter- 
nasjonale forskningen er en viktig del av Janus-modellen, og beskrives 
videre i kapittel 9. 

Kjønnsfordelingen samsvarer ofte med hvor «myke» eller «harde» fag- 
områdene vurderes som, ut fra FRONT-materialet. Kjønnsdifferensierin- 
gen kan knyttes til faglig hierarki i akademia (se kapittel 2). Den handler 
også om hvor mye kvinner og menn føler seg «hjemme» på de ulike fag- 
områdene. 


Janus - bare i realfag? 


Et spørsmål som kom opp i debatten om Janus-modellen er om den gjel- 
der generelt i akademia, eller bare for realfag. Er det grunn til å tro at 
modellen er mer relevant for realfag enn andre fag? Det vet vi ikke sik- 
kert, men vi antar at hovedtrekkene ved modellen gjelder på tvers av fag. 
Det er et gjennomgående trekk at kvinneandelen synker sterkt mot top- 
pen i akademia. 

Pa MN-fakultetet ved Universitetet i Oslo er kvinneandelen pa ph.d.- 
niva 44 prosent og synker til 22 prosent pa professorniva. Innen medisin 
gar prosenten ned fra 61 pa ph.d.-niva til 36 pa professorniva, innen sam- 
funnsforskning fra 62 til 34, humaniora fra 60 til 36, og innen juridiske 

fag fra 60 til 34 prosent (DBH-tall, 2020). Tendensen er tydelig på tvers av 
fagområder. Studentene uttrykker et ønske om kjønnsbalanserte lærings- 
miljøer, på tvers av fakultet. Manglende kjønnsbalanse på studiet kan slå 
negativt ut også for minoriteten som skal «heies frem» (Thun & Holter, 
2013). 

Dette kan tyde på at selv om en del ved realfagene er særegent, så er 
hovedtrekkene i mønsteret av akkumulerte ulempe og Janus-modellen, 
mye av de samme (effekten er iallfall nokså lik). Dette vet vi ikke sikkert, 
inntil FRONT-studien blir replisert på andre fagområder. 

Det er mulig at realfagene er «tilbakeliggende», men også mulig at 
de kan gå i spissen for endringer, nettopp fordi problemene har vært så 
tydelige. 


«Det tenkte jeg også at var veldig fint, da, å på en måte ha en bevisstgjøring 
rundt dette, være litt obs på, på en måte, hvorfor ... hvis kandidatene er like, 
hvorfor vil du foretrekke den ene over den andre, og så være litt bevisst på at du 
kanskje, ja, du kanskje underbevisst kan foretrekke mannen, da, og at man må 
tenke på det når man skal vurdere.» 


Kvinnelig masterstudent med studentpolitisk erfaring, intervju 


Janus - relevans for mangfold? 


Et annet viktig spørsmål er om Janus-modellen gjelder for ulike dimen- 
sjoner av sosial ulikhet, eller om den bare har med kjønn å gjøre. Både 
Janus- og Bøygen-modellen er riktignok utviklet på bred basis ut fra teori 
om sosial ulikhet, ikke bare kjønn og makt. Kritisk kjønnsrolleteori har 
lenge hatt et visst «interseksjonelt» tilsnitt, der man prøver å se ulike 
diskrimineringsgrunnlag, som kjønn og klasse, i sammenheng - noe vi 
også gjør i FRONT-prosjektet (kapittel 6)." Men Men Bøygen- og Janus- 
modellene handler i første omgang om kjønn, og er mest utviklet ut fra 
forskning om kjønn. Kan de også bidra til forståelse av andre dimensjo- 
ner av sosial ulikhet og mangfold? Kan disse «kjønnsavledete» modellene 
ha noe å bidra med, på områder som sosial klasse og etnisitet? 


1 Som eksempel på ny norsk forskning som ser kjønn og andre diskrimineringsgrunnlag i sam- 
menheng, jf. Akademiet for yngre forskere (2019). 

Her er svaret ja, etter vårt syn, men på ulike måter. Bøygen-modellen 
og akkumulering av ulemper innen gruppen med lav status er ikke ene- 
stående for kjønn. Den gjelder trolig også i forhold til etnisitet og klasse. 
Materialet i FRONT gir godt grunnlag for denne påstanden (kapittel 6). 
Modellen har delvis ulike virkemåter, ut fra hver dimensjon. Opphoping 
av problemer, med større sjanse for indre tvil, er imidlertid fellestrekk. 

Janus-modellen er mer særegen i forhold til kjønn, samtidig som denne 
også inneholder viktige momenter i forhold til etnisitet og klasse. Den er 
mer særegen fordi den kjønnsmessige delingen er mye mer tydelig enn 
andre typer deling, i vårt materiale (kapittel 6). Kjønn er mye mer mar- 
kert som «godtatt forskjell» i utdanninger og karriereløp, enn etnisitet og 
klasse. Klasse (foreldres utdanningsbakgrunn) kommer riktignok sterkt 
inn i rekrutteringen til akademia, men er samtidig sterkt underkom- 
munisert. Materialet viser etnisk deling, men kjønnsdelingen er større 
(kapittel 6). 

Janus-modellen kan bidra til identifisering av ulike faktorer også innen 
andre dimensjoner, som etnisitet og klasse. Den er en «kombi-modell». 
Kombinasjonene er utvilsomt noe annerledes innen andre dimensjoner, 
men selve metoden kan være nyttig. Det å være «fremmed», eller «noe 
annerledes», behandles ulikt oppover i karriereløpet. Modellen er et 
bidrag til å kartlegge dette. 


Konklusjon 


Janus-modellen beskriver akademias to ansikter — ett vennlig, ett strengt. 
Den er et bidrag til forståelse av hvorfor kjønnsbalanse er vanskelig å 
oppnå på toppnivå i akademia, og hvorfor kjønnsdelingen vedvarer. Selv 
om organisasjonen jobber for kjønnslikestilling, er det viktige struk- 
turelle og kulturelle mekanismer som motvirker dette. Stor aksept for 
kjønnsdeling i starten av karrieren er del av et mønster som diskvalifise- 
rer kvinner, eller får dem til å trekke seg, oppover i karriereløpet. Resul- 
tatet er det som kalles den «lekkende ledningen» (leaky pipeline) i den 
internasjonale forskningen. Forskjell blir til rangering. Dette er kjernen 
i Janus-modellen. Kjønnsforskjell som er legitimt i starten av karrieren 
bidrar til forskjellsbehandling ut fra kjønn oppover i systemet. 

Janus-modellen kan bidra til å forklare hvordan akkumulerte ulemper 
og «Bøygen» virker over tid. Arbeidsmiljøet kan være positivt til likestil- 
ling, samtidig som faglige og strukturelle mekanismer virker i kvinners 
disfavør. Modellen kan forklare hvordan ubalanse kan opprettholdes til 
tross for vekt på likestilling og relativt begrenset direkte kjønnsdiskri- 
minering i organisasjonen. 


Referanser 


Acker, J. (1990). Hierarchies, jobs, bodies: A theory of gendered organizations. 
Gender & Society, 4(2), 139-158. https://doi.org/10.1177/089124390004002002 

Agamben, G. (2005). States of exception (K. Attell, Overs.). University of Chicago 
Press. 

Ahlqvist, V., Andersson, J., Hahn Berg, C., Kolm, C., Söderqvist, L. & Tumpane, J. 
(2012). Jåmstålldhetsobservationer i ett urval av vetenskapsrådets 
beredningsgrupper 2012. Vetenskapsrådet. https://www.vr.se/download/18.2412c 
5311624176023d25b2a/1529480534547/Jaemstaelldhetsobservationer-i-urval-V 
Rs-beredningsgrupper VR 2013.pdf 

Aldercotte, A., Guyan, K., Lawson, J., Neave, S. & Altorjai, S. (2016). ASSET 2016: 
Experiences of gender equality in STEMM academia and their intersections 
with ethnicity, sexual orientation, disability and age. Equality Challenge Unit. 
http://www.ecu.ac.uk/wp-content/uploads/2017/10/ECUs-ASSET-report- 
November-2017.pdf 

Akademiet for yngre forskere. (2016). Når usikkerheten rår: Forskningsledelse og 
karriereveier for yngre forskere. https://akademietforyngreforskere.no/nar- 
usikkerheten-rar/ 

Akademiet for yngre forskere. (2019). Rom for mangfold i akademia? En 


surveyundersøkelse om internasjonalisering, diskriminering og seksuell trakassering 


blant yngre forskere i Norge. https://akademietforyngreforskere.no/wp-content/ 
uploads/2019/09/Rom-for-mangfold-i-akademia-En-rapport-fra-Akademiet-for- 
yngre-forskere-2019.pdf 


Brandser, G. C. & Sümer, S. (2017). Kjonnsbalanse i akademiske toppstillinger - med 


blikk for brytninger og nye muligheter. Tidsskrift for kjønnsforskning, 40(1), 22-38. 


Connell, R. (1995). Masculinities. Polity Press. 

Danielsen, H., Larsen, E. & Owesen, I. W. (2013). Norsk likestillingshistorie 1814-2013. 
Fagbokforlaget. 

Database for statistikk om høgre utdanning [DBH]. (2020). Statistikk om høyere 
utdanning. https://dbh.nsd.uib.no/statistikk/ 


236 


JANUS-MODELLEN: HVORFOR KVINNER OPPLEVER MOTBAKKER 


Ellingsæter, A. L. & Solheim, J. (2003). Makt — kjønn - arbeidsliv: Teoretiske 
landskapittel. I A. L. Ellingsæter & J. Solheim (Red.), Den usynlige hånd? 
Kjonnsmakt og moderne arbeidsliv (s. 13-76). Gyldendal Akademisk. 

Fürst, E. (1988). Kvinner i Akademia — inntrengere i en mannskultur? NAV Fs 
sekretariat for kvinneforskning, UiO. 

Hagemann, G. & Åmark, K. (1999). Fra ‘husmorkontrakt til ‘likestillingskontrakt. 
Yvonne Hirdmans genusteori. I F. Engelstad (Red.), Om makt. Teori og kritikk 
(s. 174-206). Ad Notam Gyldendal. 

Henningsen, I. & Liestøl, K. (2013). Likestilling i akademia - er eksellense for menn 
og Grand Challenges for kvinner? Tidsskrift for kjønnsforskning, 37(3—4), 348-361. 

Hirdman, Y. (1990). The gender system: Theoretical reflections on the social 
subordination of women. Maktutredningen. 

Holter, H. (1973a). Kønsroller och samhallstruktur. Prisma. 

Holter, H. (1973b). Motstands- og avvergeteknikker i sosiale organisasjoner: 

Noen synspunkter på avvisning av selvinnsikt. I L. Hem & H. Holter 
(Red.), Sosialpsykologi: En del norske bidrag gjennom 20 år (s. 565-585). 
Universitetsforlaget. 

Holter, H. (1976). Om kvinneundertrykkelse, mannsundertrykkelse og 
hersketeknikker. I T. Støren & T. S. Wetlesen (Red.), Kvinnekunnskap (s. 61-82). 
Gyldendal. 

Holter, H. (Red.). (1984). Patriarchy in a welfare society. Universitetsforlaget. 

Holter, Ø. G. (1984). Gender as forms of value. I H. Holter (Red.), Patriarchy in a 
welfare society (s. 168-204). Universitetsforlaget. 

Holter, Ø. G. (1990). Arbeid og familie — en studie av teknologkulturen. 
Universitetsforlaget. 

Holter, Ø. G. (1997). Gender, patriarchy and capitalism — a social forms analysis 
[Doktorgradsavhandling]. Universitetet i Oslo. 

Holter, Ø. G. (2013). Masculinities, gender equality and violence. Masculinities and 
Social Change, 2(1), 51-81. http://www.hipatiapress.com/hpjournals/index.php/ 
mcs/article/view/498/pdf 

Holter, Ø. G., Svare, H. & Egeland, C. (2009). Gender equality and quality of life - 

a Nordic perspective. Nordic Gender Institute (NIKK) & The Work Research 
Institute (WRI). http://www.nikk.no/en/publications/gender-equality-and- 
quality-of-life-a-norwegian-perspective-2009/ 

Lerchenmueller, M. J., Sorenson, O. & Anupam, B. J. (2019). Gender differences in 
how scientists present the importance of their research: Observational study. 
BMJ, 367, 16573, http://dx.doi.org/10.1136/bmj.16573 

Meho, L. (2021). The gender gap in highly prestigious international research awards, 
2001-2020. Quantitative Science Studies, 1-14. https://doi.org/10.1162/qss a 00148 


237 


KAPITTEL 8 


Messerschmidt, J. W. (2015). Masculinities in the making — from the local to the global. 
Rowman & Littlefield. 

NOU 2019: 3. (2019). Nye sjanser — bedre læring. Kjønnsforskjeller i skoleprestasjoner 
og utdanningslop [Stoltenberg-utvalget]. Kunnskapsdepartementet. https://www. 
regjeringen.no/no/dokumenter/nou-2019-3/id2627718/ 

Orupabo, J. & Mangset, M. (2021). Promoting diversity but striving for excellence: 
Opening the ‘Black Box’ of academic hiring. Sociology. https://doi.org/10.1177/ 
00380385211028064 

Poulantzas, N. & James, M. (Red.) (2008). The Poulantzas reader. Marxism, law and 
the state. Verso. 

Sandström, U., Wold, A., Jordansson, B., Ohlsson, B. & Smedberg, A. (2010). Hans 
Excellens: Om miljardsatsningarna på starka forskningsmiljöer. Delegationen för 
jåmstålldhet i högskolan (DJ). 

Solheim, J. (2001). Kjønn som analytisk nøkkel til kultur. Tidsskrift for 
samfunnsforskning, 43(1), 105—117. 

Stenner, K. (2005). The authoritarian dynamic. Cambridge University Press. 

Thun, C. (2018). Å «bære» sitt kjønn. Kjønnet organisasjonskultur innenfor realfag. 
Tidsskrift for kjønnsforskning, 42(1-2), 120-136. https://doi.org/10.18261/issn.1891- 
1781-2018-01-02-08 

Thun, C. (2019a). Akademisk karriere som «risikosport». Midlertidighet i et 
kjønnsperspektiv. Søkelys på arbeidslivet, 36(1-2), 4-20. https://doi.org/10.18261/ 
issn.1504-7989-2019-01-02-01 

Thun, C. (2019b). Excellent and gender equal? Academic motherhood and gender 
blindness in Norwegian academia. Gender, Work and Organization, 27(2), 
166-180. https://doi.org/10.1111/gwa0.12368 

Thun, C. & Holter, Ø. G. (2013). Kjønnsbalanse og læringsutbytte. Akademisk Forlag. 

Vabø, A., Gunnes, H., Tømte, C., Bergene, A. C. & Egeland, C. (2012). Kvinner og 
menns karriereløp i norsk forskning: En tilstandsrapport (NIFU-rapport 2012:9). 
https://www.nifu.no/publications/951891/ 

van den Besselaar, P. & Sandström, U. (2016). Gender differences in research 
performance and its impact on careers: Å longitudinal case study. Scientometrics, 
106, 143-162. https://doi.org/10.1007/811192-015-1775-3 

Walby, S. (1990). Theorizing patriarchy. Blackwell. 


238 


KAPITTEL 9 


Trisyn-modellen - ulike forståelser 
av problemene 


Øystein Gullvåg Holter 
Universitetet i Oslo 


Lotta Snickare 
Universitetet i Oslo 


Abstract: The Triview Model - Three Views of a Problem 

Everyone knows that the top levels of academia are still often imbalanced, with more 
men than women. This is commonly described as an absence of women, or a «leaky 
pipeline» towards the top. But how is this imbalance understood and reflected upon? 
And what does the understanding of the problem of gender imbalance mean for the 
overall culture of the organization? This chapter looks at how gender and gendered 
differences are described and discussed at the University of Oslos Faculty of Mathe- 
matics and Natural Sciences, extending the social analysis (chapter 7) and the struc- 
tural analysis (chapter 8) in the direction of discourse and cultural analysis, based on 
the very concrete main issue of the FRONT project: the top level imbalance. Why is it 
there? What do faculty staff and students say, about this? Three typical views appear in 
the FRONT material, and are presented and discussed: first, that the gender imbalance 
is not a problem, or only a small problem; second, that it is a problem, but mainly a 
women’ problem, and third, that it is a systemic problem. The chapter includes a histori- 
cal profile of how these three views have developed and a discussion of how they work 
to hinder or help gender equality change in the organization. 


Keywords: gender imbalance, explanatory models, work for equality, organizational 
change, academia 


Innledning 


At det er kjonnsubalanse i stillinger og fag ved Det matematisk-natur- 
vitenskapelige fakultet ved Universitetet i Oslo er et objektivt faktum, 
men det forhindrer ikke at dette kan beskrives og tolkes pa ulike mater. 


Sitering av denne artikkelen: Holter, Ø. G. & Snickare, L. (2021). Trisyn-modellen - ulike forståelser av 
problemene. I Ø. G. Holter & L. Snickare (Red.), Likestilling i akademia - fra kunnskap til endring (Kap. 9, 
s. 239-264). Cappelen Damm Akademisk. https://doi.org/10.23865/noasp.143.cho 

Lisens: CC BY-NC-ND 4.0 

Dette kommer frem allerede i måten kjønnsubalansen ofte omtales på: 
det er et «fravær av kvinner», eller et «frafall av kvinner». Dermed blir 
ubalansen noe som i hovedsak vedrører kvinner. Når det er 78 menn 
blant 100 professorer på fakultetet, kunne kanskje menns «nærvær» vært 
et tema, men slik er det stort sett ikke. 

I dette kapitlet ser vi nærmere på hvordan kjønn og kjønnsforskjel- 
ler omtales og diskuteres på MN-fakultetet. Utgangspunktet er hvordan 
kjønnsubalansen tolkes på ulike måter av de ansatte og studentene ved 
fakultetet. Vi beskriver tre typiske synsmåter — at kjønnsubalansen ikke er 
et problem, at den er et kvinneproblem eller at den er et systemproblem - 
og knytter dem til hvordan mening skapes i organisasjonen. Dermed 
fyller vi ut det empiriske bildet i Bøygen-modellen fra kapittel 7 og det 
strukturelle bildet i Janus-modellen fra kapittel 8, med en mer kulturell 
og diskursiv modell. Denne modellen har vi kalt Trisyn. 

Kapitlet er strukturert på følgende måte: I den første delen presenterer 
vi Trisyn-modellen med utgangspunkt i vårt materiale. Deretter ser vi på 
modellen opp mot historisk materiale, fremfor alt knyttet til rekrutterin- 
gen av kvinner ved Universitetet i Oslo. I neste del drøfter vi hvordan de 
tre synsmåtene påvirker så vel likestillingsarbeidet som det daglige livet 
i organisasjonen, og hvilken betydning synsmåtene har for endrings- 
arbeid. Vi ser også på modellen i lys av teoriutvikling og organisatorisk 
endring og innovasjon, som er emnet for bokens tredje del. 


Trisyn-modellen - tre syn på kjønnsbalanse 


Tidlig i FRONT-prosjektet ble vi oppmerksomme på at ansatte og studen- 
ter betraktet kjønnsubalanse på svært ulike måter. Dette kom frem særlig 
gjennom intervjuer og følgeforskning, der vi deltok på en rekke semina- 
rer og workshops. Beskrivelsene lot seg klassifisere i tre hovedtyper der 
kjønnsubalansen ble betraktet som: 


e Ikke et problem 
e Et kvinneproblem 
e Et systemproblem 


En litt dramatisk metafor for de tre synsmatene kan vere de tre enøyde 
kyklopene i gresk mytologi. De tre eldste kyklopene (hos Hesiod) var 

kjent som Torden, Lyn og Lys. Hver av dem ser bare på ett øye og steller 
ofte i stand trøbbel for menneskene. Modellen antar at hver synsmåte har 
en viss metaforisk likhet med en slik kyklop.’ 


Bilde 9.1. Maleri av kyklopen Polyfemos av den tyske kunsteren Johann Heinrich Wilhelm 
Tischbein, 1802. (Landesmuseum Oldenburg). Offentlig eiendom. 


Poenget er å understreke at hver synsmåte kan være ganske så enøyd. 
Den er enøyd fordi den gir en bestemt tolkningsramme som har betyd- 
ning både direkte overfor kjønnsbalanse-problemet, og indirekte over- 
for andre trekk ved fagkultur og arbeidsorganisasjon. Dersom «øyet som 
ser» ikke gjenkjenner manglende kjønnsbalanse og lite likestilling, vil 
det få betydning i organisasjonen. 


Første synsmåte: Ikke et problem 


Ut fra den første synsmåten, ikke et problem, legger intervjupersonene 
vekt på at situasjonen er bra som den er, den vil eventuelt rette seg opp 


1 Kyklopene var litt som datidens realister - de var jernsmeder, et noe skummelt og suspekt 
yrke, knyttet bl.a. til våpen. Hvis vi strekker metaforen enda litt lenger, kan man tenke seg ikke- 
problemet som torden, kvinneproblemet som lyn, og systemproblemet som lys. Det er svært 
løselig, men ikke helt misvisende. 

etter hvert, og fravær av kvinner er ikke et problem for disse områdene i 
akademia. 


«Det har jo vært tradisjon for at de mer harde realfagene har vært sett på som 
mer maskuline og menn har tradisjonelt, altså, jeg vet ikke om det er noe med 
mannshjernen, at den er mer, synes sånne abstrakte, teoretiske matematiske 
problemstillinger er mer interessante enn det mer praktiske.» 


(Professor, mann) 


Historisk sett går denne synsmåten tilbake til da døren til akademia var 
stengt for kvinner, uten at det var ansett som et problem (for menn). Dette 
beskriver vi nærmere under. 

I FRONT-materialet er synsmåten ikke et problem mer vanlig blant 
menn enn blant kvinner. Begrunnelsene for hvorfor ubalanse ikke er et 
problem knyttes i hovedsak til kvinners familieforpliktelser og prefe- 
ranser i intervjuene. Ubalanse tolkes i denne synsmåten som regel som 
uttrykk for kvinners (og menns) egne valg, og den er derfor ikke et pro- 
blem, eller iallfall ikke et stort problem. Om for eksempel kvinner og 
menn velger at kvinnene tar et større ansvar for barn og familie, så må 
de få gjøre det — selv om det betyr at akademia får en kjønnsubalanse i de 
høyere stillingene. Et annet vanlig trekk ved de som har denne synsmåten 
er en stor tro på meritokratiet. «Det er bare kvalifikasjoner som gjelder, 
her hos oss», som en av de intervjuede uttrykte det. Tankegangen er at 
kjønn er uvesentlig når man bedømmer og rekrutterer - og at mangelen 
på kvinner i akademia skyldes generelle forhold og holdninger i samfun- 
net, og derfor ikke er noe akademia kan endre. 


Andre synsmåte: Et kvinneproblem 

Den andre synsmåten, at ubalansen er et kvinneproblem, utgår fra at 
kvinners fravær i toppstillinger er et reelt problem som må tas seriøst, 
og at akademia trenger flere kvinner. Igjen blir grunnlaget for ubalansen 
ofte forklart med at kvinner velger familie fremfor karriere. Løsningen 
blir da at kvinner må satse mer på karrieren. Ifølge denne synsmåten er 
kjønnsubalansen et problem som bør tas opp og reduseres, og perspekti- 
vet er at dette først og fremst handler om kvinner, det er kvinners ansvar 

og kvinners problemer. «Ja, vi må gjøre noe». Men «vi» betyr i praksis 
kvinner, ikke menn. Hvorfor kvinner «velger» familie framfor karriere 
er som regel uklart, men det anses som et kjent faktum. 

Et «kvinneproblem» behøver ikke formuleres som negativt for kvin- 
ner. Det er bare at noe er «annerledes». 


«Enten det nå skyldes da stivnede kjønnsroller, eller om det skyldes rett og slett 
at kvinner er mer interessert i, i den delen av livet, det skal jeg ikke ha sagt noe 
om, men jeg tror at, at rett og slett - kvinner velger det bort.» 


(Professor, mann) 


Noen av mennene i toppstillinger i intervjuene hevdet også at kvinner 
som velger slik, er «smarte». De velger å forlate akademia til fordel for et 
arbeid med bedre lønn og arbeidsvilkår i det private næringslivet, eller en 
mer beskyttet stilling i det offentlige, et arbeid de kan kombinere med å 
hente i barnehagen klokken fire. De satser på «reproduktiv fordel» i ste- 
det for akademisk karriere.” 

Ideen om ubalanse som et kvinneproblem dukker opp på ulike vis 
i intervjuene. Kvinnene kan ses som svake, som ofre, eller som under- 
vurderte og egentlig sterke. Felles for disse er at kvinnene blir sett som 
spesielle, mens mennene blir det generelle eller nøytrale. Synsvinklene er 
slik tydelig kvinnefokuserte. 


Tredje synsmåte: Et systemproblem 


Den tredje synsmåten, at kjønnsubalansen er et systemproblem, tar 
utgangspunkt i at dette synet åpner for mer innsikt om at problemet er 
alles ansvar, og (iallfall implisitt) også menns ansvar. Kjønnsubalansen 
knyttes til arbeidsorganisasjon, institusjonens og organisasjonens virke- 
måte, miljø og kultur. 

«Systemproblem» er en synsvinkel som kommer tydeligst frem i pro- 
sjektets intervjuer blant de som har erfaring med systemet og med like- 
stillingsinnsatsen på universitetet, og dessuten blant de som vet en del 


2 Slike synspunkter bygger ofte på en forståelse der kjønnsrolledifferensiering er en «funksjonell 
fordel» for samfunnet, og/eller for familiene. For en oppdatert oversikt over forskning om «kom- 
parative fortrinn» ved kjønnsdeling i familiene, se Kitterød & Halrynjo, 2017. 

om norsk likestillingsdebatt. Disse intervjupersonene oppsummerer sine 
egne erfaringer i mindre grad som enkelttilfeller, og mer i lys av allmenne 
trekk ved institusjonen. Samtidig er de mer vant til å tenke på «systemet» 
som forklaringsvariabel. De ansatte på lavere nivåer kan riktignok oftere 
være mer kritiske, samtidig forteller de mer «individuelle» historier - de 
er ikke sikre på hva som gjelder på systemnivå, og mener at historiene 
deres kanskje bare er unntak. 

Dette er tendenser i intervjumaterialet som stemmer med spørre- 
undersøkelsene og følgeforskningen. Vi ser bl.a. at villigheten til å se 
kjønnsubalansen som systemproblem henger sammen med tydelig like- 
stillingsinnsats fra ledelsen på fakultetet (se kapittel 10, «Fra biologi til 
strategi»). 


Ulikt kjønn, ulikt syn 

Samlet sett ser vi at de tre synsmåtene varierer med hvor man befinner 
seg på karrierestigen, så vel som hvilket kjønn man tilhører. Menn på 
toppen er mindre tilbøyelige til å kritisere systemet enn kvinner lenger 
nede i organisasjonen. De har et mer optimistisk syn på hvordan arbeids- 
organisasjonen fungerer, og er mer opptatt av å forsvare meritokratiet. I 
intervjuer forteller de ofte om en arbeidsorganisasjon under press, knyt- 
tet til konkurranse og internasjonalisering. Mennene er sjeldnere enn 
kvinner og juniorer enige i at systemet er preget av mannsdominans, selv 
om de ofte kan være enige i at forskerkarrieren på deres område, særlig 
internasjonalt, er «maskulint» utformet. 

Dette ligner en regel formulert i nordisk forskning om menn alle- 
rede på 1980-tallet av Lars Jalmert; menn er mer villige til å snakke om 
mannsdominans på avstand enn på nært hold og i forhold til seg selv. 
Jalmert (1984) beskrev dette som en «i prinsipp»-type mann - en mann 
som i prinsipp støtter likestilling. Vi finner noe av dette også i vårt mate- 
riale, samtidig som en del av mennene nevner hva de selv har gjort for 


3 Vi bygger denne analysen på det samlede materialet i prosjektet, inkludert hva kvinner 
forteller om menn, men med et relativt lite antall intervjuer direkte med menn (se vedlegg 
«Metode»). 

å redusere kvinnediskriminering. Støttende handlinger (ikke bare hold- 
ninger) fra menns side nevnes også av en del av kvinnene. 

Kvinner, minoriteter og yngre forskere er gjennomgående mer kri- 
tiske til systemets virkemåte enn det mennene er. Vi spør blant annet 
om arbeidsmiljøet er lite meritokratisk - dvs. om respondenten opplever 
å måtte arbeide hardere enn kollegene for å bli anerkjent. Her er ande- 
len ja-svar vesentlig større blant kvinner enn blant menn, og større blant 
etniske minoriteter enn majoriteten (se også kapittel 5 og 6). 

Samtidig er disse gruppene som nevnt mindre kjent med hvordan 
systemet fungerer, og de ser det i mindre grad innenfra. Skjevseleksjo- 
nens utslag blir tydelige nedenfra, men selve systemet som skjevselekterer 
er ofte mer diffust for de som er på lavere nivåer. 


Den historiske dimensjonen 


Synsmåtene i Trisyn-modellen har en viktig historisk dimensjon. Innsikt 
i denne er viktig for å forstå hvordan tradisjonelle syn på kjønn kan ved- 
likeholdes og fortsatt være del av rammen for diskursen på universitetet. 

Mange tror at akademia lenge har vært åpent for kvinner og menn på 
omtrent like vilkår. De er ikke klar over hvor nylige mange av endringene 
knyttet til kjønn har vært, historisk sett. Dette må med i bildet for å forstå 
situasjonen i dag. 

I Norge ble kvinner gradvis akseptert inn i et rent mannlig akademi fra 
slutten av 1800-tallet. Men dette var en treg prosess. Det er 139 år siden 
lov om artium ble innført (1882), og den første kvinnelige kandidaten ble 
sluppet inn på Universitetet i Oslo (Danielsen et al., 2013). Deretter tok 
det imidlertid lang tid før stillinger oppover i det akademiske systemet 
ble åpnet for kvinner. 

Eksempelvis var Helga Eng den tredje norske kvinnen som tok doktor- 
grad (i 1913), og hun ble senere den første kvinnelige professor i pedago- 
gikk (1938) — altså etter 25 år. Den første kvinnelige professoren i medisin 
ved Universitetet i Oslo kom først i 1972, i psykologi i 1973, i juss i 1987, 
og i statsvitenskap så sent som 2000. Statsviterne hadde endelig «man- 
net seg opp» til å ansette en kvinne, som det litt syrlig ble kommentert 
(Nickelsen, 2000). 

Medisin og realfag var blant de få fagene der kvinner først fikk 
adgang, og MN-fakultetet på UiO var tidlig ute med den første kvin- 
nelige professor, Kristine Bonnevie, som ble professor i biologi i 1912. 
Men deretter endret andelen kvinner seg svært sakte. En norsk studie 
av kvinner i medisin viser hvor sterkt den mannlige rollemodellen lenge 
sto (Arentz-Hansen, 2018). En kvinnelig lege var i utgangspunktet en 
selvmotsigelse. 

På mange fagområder var det fortsatt bare menn i professorstillinger 
helt frem til 1970-tallet — eller enda senere. Ubalansen fortsatte på mange 
områder, for eksempel teologi, som fortsatt bare hadde en marginal andel 
kvinnelige professorer på 2010-tallet.* 

Så sent som rundt 1970 utgjorde kvinner bare rundt 20 prosent av ut- 
eksaminerte studenter på fakultetene ved UiO, med unntak av human- 
iora, der kvinneandelen var kommet opp i rundt 40 prosent (NOS 
Undervisningsstatistikk, 1973). Realfagene økte til omtrent 40 prosent 
kvinner på BA- og MA-nivå på 1990-tallet (DBH statistikk fra 1996 og 
videre), men andelen har endret seg lite senere, og andelen kvinner på 
høyere stillingsnivåer er fortsatt lav. 

Christina Franzen, leder for Ledarskapsakademien i Stockholm, opp- 
summerer hvordan «kjønnsforskjell» har vært tolket: 


De som kan sin historia vet att kvinnor under mycket lång tid inte ansetts 
låmpliga att ha maktpositioner i samhållet på grund av sin biologi. Så har det 
varit i hela var västerländska historia. Aristoteles ansåg t ex att kvinnor inte 
var pålitliga på grund av att de var mer utvecklade i kroppens nedre delar ån 
i de övre. Under lång tid t o m in på 1900-talet ansågs det att det var farligt 
för kvinnor att tånka. För mycket tankearbete kunde leda till att kvinnors liv- 
mödrar började vandra omkring i kroppen och påverka deras reproduktiva 
förmåga negativt. Det i sin tur kunde också leda till att de blev hysteriska, 
ett ord som hårstammar från grekiskan dår namnet på livmoder år hyste- 
ria. Att vara hysterisk handlade alltså igen om kvinnors reproduktiva organ. 


(Franzen, 2018) 


4 Andelen kvinnlige professorer på teologi økte imidlertid fra 14 prosent i 2019 til 29 prosent i 
2020 (UiO, 2020). 

Da Franzén på begynnelsen av 1990-tallet var sekretær i en svensk stat- 
lig utredning om mangelen på kvinner i ledende posisjoner i nærings- 
livet, var fortsatt forestillingen om kvinners tilkortkommenhet på 
grunn av sin biologi vanlig. Bedriftsledere hun intervjuet forklarte kvin- 
ners underrepresentasjon i maktposisjoner med biologiske handikapp 
(Franzen, 2018). Forholdene i dagens akademia er forskjellige fra nærings- 
livet på 1990-tallet, men også vårt materiale peker mot «kvinners tilkort- 
kommenhet», hva enten det begrunnes med biologi, familie, egne valg, 
eller andre trekk. En stor andel legger vekt på at kvinner og menn er 
forskjellige, og i en del av disse tilfellene blir forskjell til et fratrekk, en 
deficit, på kvinners side. 

Tvers gjennom historien om kvinner i akademia ser vi en tendens til 
at deres fravær (og menns nærvær) begrunnes i påstander snarere enn 
empiriske argumenter. Diskursen om kjønnsbalanse begynte med «torden- 
tale», på 1800-tallet. Det var ikke slik at man argumenterte med at kvinner 
ikke hadde adgang til akademia. Man forkynte det. Senere var det fiktive 
vitenskapelige «bevis» som vedlikeholdt omtrent hva religiøs autoritet 
lenge hadde forkynt. Kvinner hadde ikke stemmerett og ble ansett som 
inkapable for de presise vitenskaper (Danielsen et al., 2013). 

En annen variant av synsmåten «et kvinneproblem» handler ikke om 
kvinnefravær som problem, men at deres nærvær er et problem. Proble- 
met med kvinnene er ikke at de er for få, men for mange. Historisk anså 
man det som et problem hvis kvinner kom inn i vitenskapen - for eksem- 
pel fordi kvinner er mer «hysteriske». Dette har gått ut på dato, ingen sier 
noe slikt i våre intervjuer, men en del av holdningen er kanskje fortsatt 
til stede, f.eks. i tankegangen om at kvinner er mer sosiale enn menn, og 
i klagene fra en del menn over at de flinke jentene fra gymnasiet utkon- 
kurrerer de mer late (men dog så kloke) guttene. 

Synsmåtene i Trisyn-modellen får mer mening på bakgrunn av slike 
langvarige mannsdominerte tradisjoner, der kvinner inntil nokså nylig, 
historisk sett, har vært ansett som spesielle, eller avvikende, i forhold til 
en mannlig normal.* 


5  Sef.eks. Snickare & Linghag, 2012. 
6 Eller en «mannlig norm» (Hirdman, 1990). 

Detre synsmåtene i Trisyn-modellen har en historisk hovedforankring, 
en periode der de var mest dominerende som forklaringsmåte på kjønns- 
ubalansen, tolket som kvinners fravær. Den første, ikke et problem var 
knyttet til situasjonen før kvinnene fikk adgang på bredere basis, og van- 
lig i den tidlige perioden, om lag 1880-1960. Den andre, et kvinneproblem, 
ble mer dominerende på siste del av 1900-tallet, særlig fra 1980-tallet, da 
kvinneandelen blant studentene økte sterkt. Den tredje, et systempro- 
blem, er mest av nyere dato, og kan ennå ikke sies å være dominerende, 
selv om den har fått større innpass siden 2000-tallet 7 

Legg merke til at modellen handler om akademiets dominerende selv- 
forståelse i forhold til kjønn og kjønnsubalanse - ikke om f.eks. femi- 
nistiske eller kritiske forskeres forståelse. Disse forskerne har kritisert 
ubalansen som et systemproblem i lang tid. Det bør også bemerkes at det 
i hver historiske fase også eksisterte motargumenter og alternative syns- 
måter. Trisyn handler bare om hovedregelen eller hovedsynet. 

Selv om hver synsmåte i modellen har sin historiske bakgrunn, er en 
hovedsak i modellen at de tre kan kombineres, med vekslende vekt på 
hver, i dagens situasjon. De kan til en viss grad velges ut fra hva som 
virker som den mest riktige eller intuitive forklaringsmåten. En og 
samme intervjuperson kan derfor fortelle om ubalanse både som et ikke- 
problem, et kvinneproblem og et systemproblem, avhengig av kontekst. 


Hvordan fremstilles problemet? 


Har de tre synsmåtene noen praktisk betydning for fakultetet? Påvirker 
de bare viljen til å arbeide for likestilling, eller også måten endrings- 
arbeidet organiseres på? Bacchi (2012) mener at alt organisasjonsarbeid 
som tar sikte på forandring utgår fra et bilde av hva problemet synes å 
være. Forhold i organisasjoner bestemmes ikke bare av objektive fakta 
eller betingelser, men også av subjektiv posisjonering, meningsskaping 
og motstandskraft (resiliens) hos individene i organisasjonen. Det gjelder 
også (og kanskje ikke minst) i en kunnskapsbedrift eller på et universitet. 


7 For en mer detaljert gjennomgang av kvinners gradvise innpass i akademia se f.eks. Possing, 
2021, Danielsen et al., 2013 og videre kapittel 7. 

Et «objektivt» faktum som kvinners (relative) fravær på toppen, og der- 
med manglende kjønnsbalanse, vil dermed forstås og tolkes på ulike 
måter. Symbolske forhandlinger om kjønn, der kjønn bare antydes, uten 
å nevnes, er et viktig element. Det kan bl.a. handle om hvem som anses 
som «kompetente» eller «sentrale» innen faget (Solheim, 2002). Ut fra 
Janus-modellen (beskrevet i kapittel 8) vil kjønn ofte bli skjult bak andre 
hensyn som fremstår som kjønnsnøytrale (f.eks. kompetanse), som regel 
slik at kvinnene og likestillingen får «vikeplikt» (Teigen, 2014). 

Et gjennomgående trekk ved forskning om kjønn i akademia og andre 
høystatusyrker er at ideologi og diskurs kommer sterkt inn i bildet, ikke 
bare strukturer eller aktørers handlinger (se f.eks. Dockweiler et al., 
2018; Lyng, 2017; Orning, 2016; Snickare & Holter, 2018; Thun 2019; Vabø 
et al., 2012). Motbakker og ulemper som særlig rammer kvinner handler 
både om handlinger og holdninger. Aktørenes handlinger er knyttet til 
bestemte fortolkninger og forståelser. Dette ser vi også i materialet fra 
vårt prosjekt. Vi ser bl.a. at publiseringspoeng sjelden er «rent objektive», 
men i stedet gjenstand for sosial forhandling og ulik tilskrivelse av presti- 
sje (se kapittel 3), og at negative holdninger og handlinger ofte er knyttet 
sammen (se kapittel 5). Faglig prestisje er i høy grad et diskursivt feno- 
men - et resultat av pågående diskusjoner og forhandlinger innen fagfel- 
tet - noe som er velkjent blant annet ut fra Kuhns (1996/1962) teori om 
vitenskapelige paradigmer og senere forskning om paradigmeskifter og 
innovasjon (Fagerberg et al., 2004; Ø. Holter, 2007).* 

Trisyn-modellen beskriver altså tre synsmåter som også kan kalles 
paradigmer, og knyttes til ulike forståelsesmåter eller diskurstyper i for- 
hold til kjønn. De tre kommer særlig tydelig frem i spørsmål om mang- 
lende kjønnsbalanse. De tre kan brukes hver for seg, eller i kombinasjon, 
slik at effekten kan bli at endringer utsettes eller ikke gjennomføres. 

Samtidig er det viktig å avgrense modellen fra ideologi eller myter. 
Kyklopene som metafor holder bare et stykke på vei. Hver synsmåte brukes 


8 Kuhns analyse var bl.a. basert på hvordan «feil paradigme» kunne bety å bli brent på bålet i 
senmiddelalderen - tidlig astronomi ble fordømt, siden jorda, ikke sola, skulle være verdens 
midtpunkt. Paradigme-tenkningen betyr at man ikke bare kan se på «rene fakta», man må også 
se på hvordan de velges ut, tolkes og fremstilles. En evolusjonsteoretiker bemerker: «vitenskap 
er ikke en samling av fakta, til tross for populære antakelser — det er i stedet en prosess av økt 
forståelse der hypoteser blir provisorisk akseptert» (Futuyma, 2009, s. 612, vår oversettelse). 

også som ramme for empirisk tolkning — når dette perspektivet oppleves 
som riktig. Det gjelder både «nedenfra og opp»-hypoteser fra forskere 
innen realfag, og ledere som vurderer ulike saksområder på ulike måter. 
Synsmåten kan riktignok være snever, eller enøyd, men argumentene som 
anvendes for synsmåten er ikke uten videre misvisende. Trisyn-modellen 
gjengir dermed ikke et svart/hvitt-bilde, en diskurs enten med «fakta» 
eller «alternative fakta», men et mer sammensatt mønster, selv om både 
kunnskapsgrunnlaget, potensialet for videre utforskning og for tiltak er 
ulikt i de tre synsmåtene. 

Dette potensialet for videre utforskning og endring er som regel 
(ikke alltid) lavest ut fra ikke-problem (kyklopen Torden), noe større 
ut fra kvinneproblem (kyklopen Lyn), og størst ut fra systemproblem- 
forståelsen (kyklopen Lys). Generelt sett er det helt klart systemproblem- 
perspektivet som i størst grad åpner for økt kunnskap, tematisering og 
mulighet for endringer. Samtidig, her og nå, kan muligheten for å få opp- 
slutning om likestillingstiltak bli større om de vinkles mer tradisjonelt, 
f.eks. som å løse et kvinneproblem.? 

Et siste viktig empirisk poeng er at trisynet på kjønnsubalanse ikke 
er et perifert eller isolert element. Det er sterkt knyttet til synsmåter på 
andre viktige saker og temaer. Synet på meritokrati er særlig tydelig asso- 
siert i materialet. Dess større villighet til å problematisere kjønnsuba- 
lanse, dess større sjanse for å markere seg i kontrast til en «stålhard» eller 
rent objektivistisk tolkning av meritokratiet. Oppfatninger om konkur- 
ranse og internasjonalisering er også tydelig tilknyttet. 

De som er opptatt av at kjønnsubalansen er et systemproblem, mener 
også ofte at et norsk universitet ikke bare bør «tilpasse seg» en stadig 
hardere internasjonal konkurranse — men gå i spissen for utviklingen av 
alternative modeller, blant annet ut fra norske eller nordiske fortrinn som 
velferdssamfunn, med gode tradisjoner for samarbeid både i forskning 
og i arbeidslivet generelt. Samtidig markerer de ofte skepsis til hva man 
kan oppnå i Norge — et mer «velferdspreget» akademia vil kanskje ikke 
kunne hevde seg i den internasjonale konkurransen. Den akademiske 


9 Dette argumentet bygger bl.a. på erfaringer med likestillingsarbeid generelt i Norge (NOU 2011: 
18; NOU 2012: 15, og i akademia, jf. Komité for kjønnsbalanse og mangfold i forskning, 2021). 

kulturen, ikke minst i realfag, er i høy grad internasjonal, og mange tror 
at de internasjonale kjørereglene uansett vil overkjøre hva man finner på i 
Norge. Både FRONT-materialet og annen forskning bærer preg av at slike 
alternative utforminger av universitetene i liten grad har blitt diskutert 
og konkretisert. Man må bare «følge på», det er de internasjonale stan- 
dardene som gjelder. Selv om man kanskje personlig er kritisk til deler 
av dette systemet, inkludert «tellekanten» (se kapittel 4 om publisering). 


Meningsskaping i organisasjonen 

Trisynet er ut fra vårt materiale knyttet til meningsskaping (sensemaking) 
i organisasjonen. Kjønn kan virke som et perifert problem i mange 
MN-fag, men henger sammen med andre viktige forhold. Kjønnsbalanse 
fremtrer ofte som en isolert sak, særlig i en diskurs som fremhever at uba- 
lanse er et lite problem og/eller et kvinneproblem. Våre resultater tyder 
på at det i realiteten er del av et mye større sammenhengende menings- 
kompleks, og dette viser seg etter hvert som det kommer mer frem i 
lyset, ved at kjønnsubalansen blir mer tematisert og problematisert. Det 
blir litt som isfjellet som man i starten bare ser toppen av, når man kun 
ser kjønnsubalansen som et ikke-problem eller et kvinneproblem. Alle 
kykloper har et synsproblem, men slik vi tolker dette kan den systemiske 
kyklopen («lys») opplyse bedre enn de andre kyklopene. 

Synet på kjønnsubalanse er i vårt materiale knyttet ikke bare til synet 
på andre viktige faglige temaer, som meritokrati, tellekant og prestisje, 
men også til hva som gir mening i organisasjonen. Synsmåten utgjør et 
underliggende paradigme, eller er del av dette, for å bruke Kuhns (1996) 
begrep. Det er knyttet til grunnleggende spørsmål som Hvorfor jobber 
jeg her? Hva er jeg god for? Resultatene viser for eksempel at kvinner må 
handle offensivt og «ta sin plass», vurdere seg selv som toppforskere, for 
å oppnå resultater — ikke fordi de skal søke urimelig fordel, men fordi 
den dominerende diskursive rammen har plassert dem som «spesielle» 
og som regel dermed også litt «tilkortkomne», noe de ofte har inter- 
nalisert. 

FRONT-materialet omfatter ikke en fullstendig og detaljert kart- 
legging av de tre synsmåtene og diskurstypene vi beskriver her, og vi må 

nøye oss med å gjengi hovedtendenser. Et poeng er imidlertid at model- 
len er godt forankret ut fra områder der vi har detaljerte data. Det gjel- 
der særlig materialet fra spørreundersøkelsens variabler på praksisnivå, 
som måler erfaringer i karrieren, og tilsvarende beskrivelser i intervju- 
materialet. Her er det tydelig hvordan de ulike diskurstypene gjør seg 
gjeldende. 

For eksempel er synsmåten «ikke-problem» mer kontroversiell enn 
tidligere, og de som ytrer seg i denne retning, og bl.a. trekker inn bio- 
logi, fremhever ofte at de ikke er eksperter når det gjelder kjønn, de «vet 
ikke riktig», men har biologisk kjønnsforskjell med som hypotese eller 
arbeidsforklaring. Det gjelder bl.a. flere mannlige professorer. Blant mas- 
terstudentene ser vi at det særlig er mennene som legger vekt på at kjøn- 
nene er «grunnleggende forskjellige». 

Vi antar at den dominerende fortolkningen, innen Trisyn-modellen, 
vil bety mye for hva som faktisk gjøres for å rette opp problemene. Insti- 
tusjoner som er preget av en mer «avansert» synsmåte, vil kunne oppnå 
større endringer, sammenliknet med de med en «middels» eller «tilbake- 
liggende» synsmåte. 

Trisyn-modellen er en utvidelse av et skille som allerede har blitt vel- 
kjent i internasjonal forskning om kjønn og organisasjonsutvikling. Skal 
man løse ubalanse-problemet og den manglende kjønnslikestillingen 
ved å «fikse kvinnene», eller bør man heller «fikse systemet»? (Clayton, 
2011). Systemforståelsen — fiks systemet — har vunnet terreng det siste 
tiåret, ut fra forskning som tydeligere enn før peker på problemer ved 
systemet (jf. kapittel 5 og 7). Slik sett blir det urettferdig å tolke det 
som en kyklop. Systemperspektivet skaper et oppbrudd fra en situasjon 
der ubalansen bortforklares vekselvis som et ikke-problem og som et 
kvinneproblem. 

Materialet viser hvordan tolkningen av manglende kjønnsbalanse er 
viktig ikke bare på en konkret måte når det gjelder f.eks. ansettelser, 
men også mer generelt i utformingen av organisasjonskulturen. Kjønn 
ligger ofte i bakgrunnen - det blir ikke tydelig tematisert, men er likevel 
indirekte eller implisitt med i bildet, som en viktig rammebetingelse, 
f.eks. i vurderinger av faghierarki og prestisje (Henningsen & Liestøl, 
2013). 

«Mulighetsrom» og «umulighetsrom» 


Et viktig skille mellom de tre synsmåtene handler om hva som er mulig 
og hva som er umulig. Dersom et problem ikke oppfattes som et pro- 
blem, synker selvsagt sjansen sterkt for at det blir mulig å gjøre noe med 
det, eller iallfall motivasjonen til å undersøke og eventuelt gjøre noe. 
Dersom det er et kvinneproblem, blir organisasjonen kanskje litt mer 
ansvarliggjort, selv om det først og fremst blir kvinners ansvar å endre 
forholdene. Dersom det er et systemproblem, øker mulighetsrommet 
enda mer. Det blir mulig og relevant å gjøre noe, og å skape endring. 
Dette er i tråd med forskning om omstilling i arbeidslivet, som viser 
kontrasten mellom et «mulighetsrom» og et «håpløshetsrom». Ansatte 
som trekkes tidlig med i omstillingsprosesser, informeres underveis og 
aktiveres på gode måter, utvikler et «mulighetsrom» i sin egen forståelse 
og klarer seg bedre gjennom omstillinger og nedbemanning enn ansatte 
som blir stående i «håpløshetsrommet», f.eks. fordi de mister jobben. 

Det er riktignok ikke «håpløshet» som preger situasjonen i akademia, 
men heller «umulighet» — altså, en tankegang der kjønnsforskjellene er 
som de er, og er umulige å gjøre noe med. Rommene likner hverandre på 
noen punkter, inkludert reell effekt - bade haploshetsrommet og umu- 
lighetsrommet leder til passivitet og en lite «proaktiv» respons (Holter 
et al., 1998). 

Umulighetsrommet blir som nevnt delvis markert gjennom biologi i 
intervjuene. Dersom genetikk, hormoner eller hjerneforskjell forklarer 
ubalanse, kan og bør man ikke gjøre noe. 


«Siden jeg er i [realfag], så må jeg få lov å si det, det er jo en større, enten det er 
kjønnsmiljøet eller genetikk, jeg tror det skyldes genetikk, men det er jo større 
variabilitet i kognitive egenskaper hos menn enn hos kvinner. Som jeg tror da, 
ikke sant, det har noe med X og Y og sånn, kromosomer å gjøre, ikke sant, og ... 
det betyr jo at det er flere menn som er veldig tjukke i huet, og så er det flere 
menn som er veldig smarte. Og hvis du tenker deg, nå er det vel ikke sikkert, jeg 
tror kanskje ikke det er sånn at professorene på UiO nødvendigvis er så forfer- 
delig smarte, men - men, altså hvis du tenker deg at du selekterer ekstremt pa 
noen kognitive egenskaper, så vil det bli flere menn.» 


(Mannlig toppforsker) 

Det sier noe om debattklimaet at mannen introduserer med «må jeg få 
lov til å si det». Det som kanskje var greit for ti eller tyve år siden, er 
ikke greit lenger. Han tror biologi spiller en rolle. Men ikke nødvendigvis 
slik at den premierer menn fremfor kvinner, bare at distribusjonen blir 
større blant menn, så i et system som går etter de beste, vil menn premi- 
eres. Tolkningen kan illustrere splittelsen i tenkemåten — først har man 
en utenforliggende variabel som sorterer kjønnene, og deretter har man 
«kjønnsnøytrale» forhold som gjør dette til de facto kjønnsstratifisering. 


Diskurs eller demografi? 


Diskursteori er viktig for å forstå kulturen på fakultetet vi undersøker. 
Den har fokus på kommunikasjon, posisjonering og makt. Vi bruker 
den sammen med andre perspektiver i denne boken, bl.a. strukturteori 
(kapittel 8), uten en påstand om at diskurs bestemmer det hele, eller at 
kjønn er et rent diskursivt produkt. Poenget med Trisyn-modellen er 
bare at diskurs spiller en vesentlig og aktiv rolle, og at ord og handling 
faktisk sett ofte er sterkt assosiert. Bacchi (2012) påpeker at handlinger, 
for eksempel utvelgelse av kvinner til et likestillingstiltak, i seg selv kan 
tolkes i retning «kvinneproblem», uten at det trenger å sies. Den prak- 
tiske posisjonen kan i seg selv angi, eller iallfall sterkt vise til, den dis- 
kursive posisjonen. Uttrykket diskursiv praksis er relevant. «Diskurs» i 
denne utvidete betydningen handler ikke bare om det som sies, men også 
om det som uttrykkes på andre måter, bl.a. gjennom kroppsspråk. Kjønn 
kan tolkes som «strukturert handling» (Messerschmidt, 2015). Diskurs 
handler om praksis, ikke bare om det som sies (Fairclough, 2010). 

Hva er det da som bestemmer om organisasjonen tar opp et system- 
perspektiv og utvikler større grad av likestilling og kjønnsbalanse? 
Forskning på organisasjonsnivå viser betydelig variasjon, dels på tvers 
av makrotrender i Europa (Puchert et al., 2005). Arbeidslivsforskning 
med fokus pa kvinner tok tidlig opp den «aktive» betydningen av kjonns- 
balanse, eller demografien i organisasjonen, bl.a. gjennom Rosabeth 
Moss Kanters (1977) forskning om kjønnsproporsjoner i organisasjoner 
fra 1970-tallet og videre. Den historiske dimensjonen har også betyd- 
ning som forklaringsmodell. Så lenge kvinner var utestengt eller i lite 

mindretall i akademia, var den dominerende synsmåten at ubalansen var 
et ikke-problem eller lite problem. Ettersom kvinner i økende grad kom 
inn i studiene og i fagene, endret oppfatningene seg i retning kvinne- 
problem, og med økende balanse de siste tiårene, i retning systemproblem. 
Ut fra dette er kjønnsbalansen i seg selv en viktig årsaksfaktor, altså en 
faktor som virker dynamisk inn i forhold til likestilling. Det trengs en 
viss «kritisk masse» for at underrepresenterte grupper skal kunne gjøre 
en forskjell. 

Samtidig er det klart at kvinner kan være godt representert, eller i 
majoritet, på ulike fagområder, uten at det automatisk skaper økt likestil- 
ling. Betydningen av kjønnsproporsjonen er tydelig, men mange andre 
forhold bidrar til situasjonen, inkludert diskurs og fagdiskusjon, uformell 
kultur og prestisje. Kanters (1977) modell av «kritisk masse» og oppføl- 
gende forskning om betydningen av «the sex ratio» (f.eks. Guttentag & 
Secord, 1983) var ofte basert på en grunnleggende tankegang om at vi 
«er» kjønn. At vi i høy grad «gjør» kjønn (og at det kan være mer enn to 
av dem) var ikke med i bildet. Ackers (1990) modell av at kjønn er noe 
vi gjør, ikke bare noe vi er, er derfor en viktig del av tilnærmingen i vårt 
prosjekt — videre utdypet i kapitlene i del tre i boken. Analyser av kjønn 
som tar med hvordan kjønn «gjøres», er et skritt frem. 

En kasusstudie av kjønnets betydning innen en bestemt forskningstra- 
disjon (aksjonsforskning) illustrerer dette. Studien viser hvordan både 
diskurs og demografi medvirket til nedvurdering av kjønnsperspektiver 
i aksjonsforskningen (Ø. Holter, 2008). Annen norsk forskning (Bergh, 
2008) peker også på betydningen av demografi eller kjønnsproporsjon — 
proporsjonen har en «aktiv rolle», slik at velgernes stemmegiving og 
holdninger blir påvirket av den.” 


10 Bergh fremhever at om man ser på utviklingen over tid, er det tydelig at endringene begyn- 
ner omtrent samtidig som kvinnebevegelsen vokser seg sterk. Likestillingsforkjempere tok opp 
kampen innad i partiene for å få kvinner nominert. Først etter at kvinnene er valgt inn, endrer 
den generelle opinionen seg. Samtidig endrer flertallet oppfatning når de ser resultatene av det 
mindretallet har kjempet igjennom, hevder han. Betydningen av kjønnsproporsjoner er også 
involvert i norsk fagdebatt om «krympende institusjoner» (med bl.a. Harriet Holter og Hege 
Skjeie) som vi bare kan nevne her. 

Ubalanse som kvinneproblem 


Uansett hvilket øye som brukes har de tre kyklopene ansiktet vendt 
omtrent samme vei — mot kvinner. Selv om det bare er synsmåten «kvinne- 
problem» som gjør dette eksplisitt og tydelig, er en kvinnefokusert pro- 
blemforståelse gjennomgående også i de andre synsmåtene. Dette skjer 
også innen system-synsmåten, bl.a. når man bruker det nye ordet «sys- 
tem», men fortsatt tenker på den tradisjonelle måten der det handler om 
et «kvinneproblem». Hva er konsekvensen av dette? Hva skjer når menn 
«blir borte»? 

Problematikken kretser omkring kvinner, selv om det skjer på litt 
ulike måter. Det er ikke et problem, fordi «de smarte (kvinnene) trekker 
seg», som en av mennene i intervjuene uttrykte det. Det er et gode for 
dem, nærmest, siden akademia er så tøft opp mot toppen. 

Det er et kvinneproblem, mener mange, hva enten det er realfagene 
eller hele samfunnet, inkludert kvinners ansvar for barndom og familie, 
som er hovedsaken, og som må endres. 

Det er et systemproblem, sier noen, men da mest med tanke på at 
systemet må endre forholdene blant kvinner, for eksempel ved særlig til- 
rettelegging. 

Konsekvensene av å tenke på ubalansen som kvinneproblem, snarere 
enn et felles problem, inkludert et mannsproblem, er ikke små eller trivi- 
elle. Diskursen om kjønn blir, i tendens, skjøvet tilbake til en forestilling 
om kvinnen som kjønn og mannen som normal og nøytral. Mannsnær- 
været på toppen blir bare beskrevet som et kvinnefravær - noe som åpen- 
bart ikke er hele historien. 

Ubalansen er et ratio, og for å forstå det, må begge sider med i bildet." 
Og kjønn må tolkes som et forhold, ikke bare som en forskjell. Vi har 
fremhevet dette ved å ta opp menn og maskulinitet (kapittel 2) og ved 
å utvikle «interaksjonelle» modeller av forskjellsbehandlingen (se kapit- 
tel 7 og 8). 

Ved å kretse om kjønn som kvinnelig, eller mest noe som har med 
kvinner å gjøre, etableres også fokus og «bevisbyrde» i debatten. Fokuset 


11 Begge - eller mer presist — alle kjønn må med i bildet. I første omgang er det fraværet av analyser 
av menn vi bemerker her. 

rettes mot kvinner, og det blir, som tendens, kvinner som må endre seg 
og bevise at de er gode nok. Menn blir, relativt sett, «fritatt» fra bekym- 
ringer knyttet til kjønn. Dette reflekteres i vårt materiale, bl.a. i den svært 
asymmetriske akkumuleringen av ulempe i spørreundersøkelsene. Der- 
med blir også byrden ved å skape endring, eller kostnaden ved innova- 
sjon, skjøvet over på den «svake» gruppen i systemet. I neste del av boken 
beskriver vi hvordan dette mønsteret kan brytes, for å få frem innovasjon 
og positiv organisasjonsendring knyttet til likestilling og kjønnsbalanse. 


Trisyn, klasse og etnisitet 


Vi skal til slutt i denne drøftingen se nærmere på hvordan Trisyn-model- 
len kan knyttes til mangfold og det interseksjonelle perspektivet som er 
presentert tidligere i denne boken (kapittel 6). Vi tar også opp hvordan 
modellen henger sammen med de to andre modellene som vi har beskre- 
vet i bokens del 2; Bøygen og Janus. 

Trisyn-modellen ble utviklet ut fra materiale om kjønn, men er etter 
vårt syn relevant også i forhold til andre dimensjoner av sosial ulikhet, 
som sosial klasse og etnisitet. Utgangspunktet er et forhold mellom det 
«normale» og det «avvikende», altså et diskursivt maktforhold der skjev- 
fordeling og ubalanse først blir ignorert eller forklart bort, og senere mot- 
villig må innrømmes, men slik at de «avvikende» får byrden med å rette 
opp problemet. Man får altså godtatt at det er et problem, bare for, i neste 
omgang, å få det klistret på seg. I beste fall, senere i utviklingen, endres 
de dominerende oppfatningene til at problemet må tolkes som et bredere 
systemproblem, som alle skal være med på å løse. 

Slike endringer, som ikke bare er avgrenset til kjønn, krever institusjo- 
ner som tar opp mangfold og sosial ulikhet på bred basis. Det å ta kjønns- 
balanse seriøst kan være en «portåpner» til dette. Men også problemene 
omkring «systemperspektivet» er viktig å lære av, i andre typer mangfolds- 
arbeid. «System» er for eksempel et svært bredt begrep som fort kan bli 
diffust, og tanken om at «alle» skal rette det opp, kan i praksis bety at lite 
gjøres og ingen tar ansvaret. «Alles ansvar» kan bety «ingens jobb» (NOU 
2011: 18; NOU 2012: 15). Slike tendenser kan imidlertid motvirkes bl.a. ved 
at ledelsen tar et tydelig hovedansvar, slik vi beskriver i bokens del tre. 

Forbindelser mellom modellene: Bøygen, Janus 

og Trisyn 

Bøygen-modellen (beskrevet i kapittel 7) er relevant i forhold til andre 
former for sosial ulikhet. Modellen beskriver hvordan nedvurdering og 
motbakker over lengre tid senker selvtillit og motivasjon, og bidrar til at 
den utsatte gruppen velges bort og/eller trekker seg fra den heftigste kon- 
kurransen. Hovedtrekkene gjelder antakelig for alle «spesielle» grupper 
som utsettes for nedvurdering. Både når det gjelder Bøygen og Trisyn 
tror vi at hovedtrekkene ved modellen har generell relevans, selv om 
konkrete omstendigheter og virkemåter vil være forskjellige innen hver 
dimensjon av sosial ulikhet. 

Janus-modellen (beskrevet i kapittel 8) er kanskje mer særegen i forhold 
til kjønn enn de to andre. Her er vi mindre sikre på allmenn relevans. 
Bakgrunnen er at kjønnsdelingen er mye mer tydelig enn delingen ut fra 
andre dimensjoner som klasse, etnisitet, seksualitet mv. Den er etter vårt 
syn både bredere, mer langvarig og mer innebygd i utdanningssystemet 
og UH-sektoren.” Janus-modellen kan imidlertid være nyttig som ett av 
utgangspunktene for å kartlegge annen skjevseleksjon. Det kan være at 
tilsvarende strukturelle mekanismer kan identifiseres på andre områder. 
Den faktiske forskjellsbehandlingen kan skjules bak en splittelse, først et 
vennlig ansikt, og siden, et takk og farvel.” 

Hvordan kan de tre modellene tolkes i sammenheng? 

Trisyn-modellen kan ses som en videreføring av Bøygen, i lys av dis- 
kurs og kultur. Begge modeller beskriver hvordan den utsatte gruppen 
ikke bare blir overeksponert for motbakker, men også ansvarlig for å rette 
dem opp. Forbindelsen er tydelig.'* Tendensen til å gjøre ubalansen til et 
lite problem eller et kvinneproblem blir antakelig forsterket av tendensen 
til å tenke at «det er meg det er noe galt med», i Bøygen-modellen. 


12 Dette gjelder selv om vi også ser tendenser til etnisk spesialisering, f.eks. flere ikke-etnisk norske 
på profesjonsutdanninger, inkludert teknologi, og få på humaniora. Seleksjon i forhold til sosial 
klasse er også relevant, uten at vi kan ta det opp her. 

13 Vihar eksempler på diskursiv makt i forhold til etniske minoriteter og grupper med lavere sosial 
klassebakgrunn i FRONT-materialet, men ikke systematiske data om dette. 

14 Altså, forbindelsen på modellnivå. Påstanden er ikke at den er empirisk bevist, selv om den blir 
sannsynliggjort i vårt materiale. 

Men hva med Janus, og sammenhenger mellom diskurs og struktur? 
Hvordan er de ulike synsmåtene i Trisyn-modellen lokalisert, i forhold 
til den strukturelle diskrimineringen i Janus-modellen? Dette er opp til 
videre forskning, og det som følger her, er bare en skisse. 

I utgangspunktet kunne man tenkt seg at de tre synsmåtene (ikke- 
problem, kvinneproblem og systemproblem) fordelte seg omtrent jevnt 
oppover i diagonalen i Janus-modellen (se kapittel 8). Betydningen av 
kjønnsdifferensiering er stor på studentnivå, mens stratifiseringen blir 
tydeligere på høyere nivåer. Ansatte med mer erfaring fra akademia 
tenker også ofte mer «systemisk» om problemene. Men fullt så enkelt er 
det ikke. Manglende rekruttering av jenter og kvinner til viktige real- 
fag har i lang tid vært formulert som et problem, hva enten det mest 
har med kvinnene å gjøre, eller med systemets virkemåte. Og selv om 
ansatte på høyere nivåer ofte har større bevissthet om systemet, er kri- 
tikken av systemet ikke nødvendigvis større her — ofte snarere tvert om, 
fordi forestillingen av «rent meritokrati» står sterkt, slik vi har påvist i 
tidligere kapitler.” 

Studentene oppfatter ofte kjønnsdifferensieringen som et naturlig 
utslag av iboende kjønnsforskjeller (se kapittel 5). På mellomnivåene med 
unge forskere, der konkurransen ofte er skarpest, er det mange «ytre» 
hensyn som spiller inn, som familie og omsorgsoppgaver. Der er det fort- 
satt ofte mannens karriere som går først, uten at det nødvendigvis opp- 
fattes som et systemproblem. 

På høyeste nivå, fast ansatt vitenskapelig personale i topp-posisjoner, 
finner vi som nevnt mer innsikt i at systemet og organiseringen av univer- 
sitetet har noe med saken å gjøre, men også mer av en «solskinnshistorie» 
med vekt på at bedømmelsen er kjønnsnøytral og at meritokratiet funge- 
rer bra. Dette kan knyttes til hypotesen om akkumulerte effekter og til 
Janus-modellen, drøftet tidligere. 


15 Her må man også ta med i bildet at systemet er sterkt preget av seleksjon, og dermed av frafall 
oppover på stillingsnivåene. Oppfatningene blant de som har falt fra, i den gradvis hardere kon- 
kurransen oppover, har vi (dessverre) ikke systematiske data om, men ut fra de indikasjonene 
vi har, er de preget både av kritiske og personlige elementer (jf. «indre tvil» som komponent i 
Bøygen-modellen). 


259 


KAPITTEL 9 


Svak systemkritikk? 


Materialet i FRONT-prosjektet viser som før nevnt et stort kjønnsgap i 
erfaringer, slik at kvinner opplever vesentlig flere motbakker og ulemper 
enn menn. Man kunne forventet at dette ble møtt med en tilsvarende 
sterk systemkritikk. Det er imidlertid bare delvis tilfelle. Spørreunder- 
søkelsene dokumenterer ekstra ulemper for kvinner, og mange kvinner 
forteller om motbakker i intervjuene også, men dette er i relativt liten 
grad utformet som en systemkritikk. 

De tre modellene kan bidra til forståelse av dette. Ut fra Bøygen- 
modellen blir kritikken i tendens individualisert og vendt innover - «det 
er meg det er noe galt med». Ut fra Janus-modellen blir deler av forskjells- 
behandlingen skjult, med splittelse mellom to mekanismer som hver for 
seg kan virke uangripelige. Trisyn-modellen bidrar til dette ved å skyve 
forståelsen i retning «kvinneproblem». 


Konklusjon 


Trisyn-modellen beskriver hvordan problemet med kjønnsubalanse 
oppfattes og diskuteres på fakultetet. Den kjennetegnes av tre typiske 
synsmater - problemet er lite eller ikke-eksisterende, eller det er et 
kvinneproblem, eller et systemproblem. To trekk er gjennomgående, sær- 
lig i de to første synsmåtene. De er fokusert på kvinner, mens menn i 
liten grad er tematisert. Dessuten er problemene i liten grad forstått som 
symptomer på pågående kjønnsdiskriminering. Alle «vil» jo det beste; 
både fakultetet og universitetet som helhet prioriterer likestilling. Man 
«forventer» at ledere nedover i systemet tar hensyn til likestilling, slik en 
mannlig toppleder uttrykte det i et av intervjuene. Trisyn-modellen, og 
særlig de to første og vanligste synsmåtene, viser en situasjon med relativt 
liten grad av kunnskap om den faktiske situasjonen. FRONT-materialet 
viser andre trekk. Vi ser at ekstra belastninger for kvinner er større 
enn ofte antatt (kapittel 5), at de utgjør et sammenhengende mønster av 
akkumulerte ulemper (kapittel 7) og at kombinasjon av kjønnsforskjell 
og rangering skaper en strukturell mekanisme som slår uheldig ut for 
kvinner (kapittel 8). Trisyn-modellen bidrar til å belyse mer av diskurs og 
debatt i forhold til dette. Den viser en splittelse i forståelsen som fort blir 

ideologisk, og i tendens fortsatt kan skape «avverge» mot organisatorisk 
forandring og likestilling, selv om den i utgangspunktet bare kan være 
ment som en rent empirisk vurdering. Med andre ord - det var kanskje 
ikke ment som faglig devaluering av kvinner, men det er kvinner som i 
størst grad opplever devaluering, knyttet til denne diskursen og holdnin- 
gene bak den. 

Vi ser tydelige tegn til at Trisyn-diskursen, som fortsatt oftest sirkler 
rundt ikke-problem og kvinneproblem, bidrar til taushet. Kvinner, mer 
enn menn, opplever at det er vanskelig å ta opp egne saker og synspunk- 
ter, og føler seg mer faglig isolert. Også etniske minoriteter forteller om 
problemer med faglig devaluering knyttet til problemer med å ta opp 
egne saker (kapittel 6). 

Trisyn-modellen peker på et mønster av synsmåter og diskurs som 
i tendens er «passiviserende», bl.a. fordi den stadig i hovedsak kretser 
omkring kvinner som kjønn, men den er ikke «statisk». For å forstå rele- 
vansen av denne modellen, og forholdene i akademia generelt, er det som 
nevnt viktig å få frem hvor nye en del av de viktigste endringene har vært. 
Modellen er et situasjonsbilde av den «pågående døråpningen i akade- 
mia» i forhold til kvinner. Altså, en historisk prosess som ikke er avsluttet. 

I første kapittel i denne boken spurte vi om ubalanse handler om 
idealer om likestilling som ikke iverksettes i praksis. Kapitlene i del 
to forteller mer om hvorfor disse idealene ikke er så enkle å følge opp, 
selv om mange prøver på det. Systemet som skjevselekterer - gjennom 
Bøygen, Janus og Trisyn - skjuler sine spor. Kjonnsdiskrimineringen er 
ofte indirekte. Forståelsen av problemet med ubalanse blir ensidig foku- 
sert, slik at kvinnene (eller andre utsatte grupper) blir bærere av proble- 
met, med en underforstått oppgave - de må rette det opp. 

Hva som skjer når de prøver, men med ny systemforståelse og støtte i 
organisasjonen, er tema for den neste delen av boken. 

Tiltak og endring 


I tillegg til forskningen som er beskrevet i første og andre del av 
boken, har FRONT-prosjektet bestått av forskjellige tiltak for å fremme 
likestilling ved fakultetet. En viktig strategi har vært å kombinere gjen- 
nomføringen av tiltak med forskning, altså å sette i verk tiltak som 
kunne anvendes i praksis, og som samtidig ville generere ny kunnskap. 
I denne delen, som består av tre kapitler, vil vi beskrive og analysere 
noen av tiltakene. Dette dreier seg om tiltak for ledere, ph.d.-veiledere 
og kvinnelige toppforskere. 

De tre kapitlene bygger på noen felles metodiske og teoretiske utgangs- 
punkter. Forskningen som fulgte tiltakene ble gjennomført med utgangs- 
punkt i metodeelementer fra aksjonsforskning. Dette innebærer blant 
annet at vi, som forskere, også arbeidet direkte med tiltakene, og at disse 
ble utviklet og endret underveis i samspill med den nye kunnskapen som 
kom frem. Teoretisk valgte vi å støtte oss på kjønnsgjøringsperspektivet, 
med særlig vekt på den amerikanske sosiologen Joan Ackers forskning og 
organisasjonsteoretiske arbeider. I det følgende vil vi kort gjøre rede for 
felles metodiske og teoretiske perspektiver i bokens del tre. 

Aksjonsforskning 


Aksjonsforskningen ble utviklet allerede på 1940-tallet av bl.a. Kurt 
Lewin og John Dewey (Hansson, 2003), og kan sies å være både en teori 
og en metode (Greenwood & Levin 2007; Hansson, 2003; Johannisson 
etal., 2008; Nielsen & Svensson, 2006; Reason & Bradbury, 2001). Et viktig 
utgangspunkt var at kunnskap skapes i praktisk handling. Aksjonsforsk- 
ning brukes bl.a. for å synliggjøre kunnskap, holdninger, forventninger - 
det som «tas for gitt» i en organisasjon, og derigjennom skape grunnlag 
for endringer. Deltakerne i aksjonsforskningsgruppene er sentrale i 
forskningsprosessen, og hensikten er å skape felles læring mellom delta- 
kerne og forskerne. 

En gren innenfor aksjonsforskning er aksjonsorientert kjønnsforsk- 
ning, som kombinerer forskning om kjønn med lærings- og hand- 
lingsteori (Amundsdotter, 2009; Amundsdotter et al., 2018).' I samme 
kunnskapsprosess, der deltakerne som kjenner sin egen organisasjon 
møter forskere med teoretisk kunnskap om kjønn, skapes muligheter for 
erfaringsbasert læring. Slik tilegner både deltakere og forskere seg ny og 
velbegrunnet kunnskap (Andersson, 2009; Gunnarsson et al., 2007). 

En viktig forskjell mellom aksjonsforskning og andre former for 
forskning, er at forskeren blir en forandringsagent gjennom å aktivt 
delta i prosessen. Forskerens posisjon og funksjon kan variere, i likhet 
med dilemmaene som kan oppstå (Westlander, 2006). Ifølge Westlander 
(2006) innebærer det å være aksjonsforsker at man inntar en dobbeltrolle: 
Man skal både imøtekomme deltakernes behov og ønsker, og samtidig 
bedrive forskning som gir ny kunnskap og er åpen for en kritisk, refleksiv 
og vitenskapelig diskusjon. 

Forskerrollen har endret seg i takt med utviklingen av aksjonsforsk- 
ning (Herr & Andersson, 2005). Aksjonsforskere har vært betraktet som 
utenforstående endringsagenter. En antakelse har vært at det har opp- 
stått et initiativ utenfor organisasjonen, og spørsmålet har vært hvor- 
for de «innenfor», dvs. i organisasjonen, skal delta og bli involvert i en 
forskningsprosess. Ifølge Herr og Andersson (2005) har det blitt atskillig 
mer vanlig at initiativet til forskningen kommer innenfra, det vil si fra 


1 De påfølgende avsnittene er også inkludert i bokens vedlegg om metode. 

organisasjonen selv, og at drivkraften er et ønske om endring. På en skala 
fra å være en insider som forsker på egen praksis til å være en outsider 
som har et ønske om å forandre noe og trenger deltakere i sitt prosjekt, er 
det en hel rekke variasjoner (Herr & Andersson, 2005). Et utgangspunkt 
er, for det første, hvorvidt forskeren er en insider eller outsider i sammen- 
hengen der forskningen skal foregå. En outsider kan også ha ulike posi- 
sjoner, for eksempel ved å være en «outsider within» (Herr & Andersson, 
2005) - altså en slags mellomposisjon, der man har kunnskap om en lokal 
sammenheng uten å nødvendigvis inngå som en del av den. 

Forskerne som har fulgt tiltakene vi skriver om i del tre, har hatt delvis 
forskjellige roller. To har vært engasjert i prosjektet på heltid, og har der- 
for også møtt deltakerne i andre FRONT-aktiviteter. Denne rollen beskri- 
ver vi som outsider within, ettersom forskerne har vært ansatt i samme 
organisasjon som deltakerne, men i en annen rolle. Andre har bare i vært 
involvert i ett av tiltakene, for eksempel ved å gjennomføre seminar, og 
vil bli definert som outsiders. 

Forskerne har planlagt og gjennomført seminar tilpasset deltaker- 
gruppenes behov og ønsker. I løpet av seminarene tok de også notater. 
Mens seminarene pågikk skrev forskerne notater for hånd, og da hver 
dag var over, gikk de gjennom sine individuelle notater og skrev en fel- 
les feltdagbok. Flipover-ark og annet materiale produsert av deltakerne 
ble samlet inn og dokumentert i feltdagboken. I tillegg til feltdagboken 
består empirien til kapittel 10 og 12 av individuelle intervjuer med delta- 
kerne. De halvstrukturerte intervjuene tok en til to timer, og ble spilt inn 
og transkribert. 

I innledningen til hvert kapittel gjør vi rede for hvordan vi har sam- 
let inn kapitlets materiale, samt hvordan vi har arbeidet med analyse av 
empiri. 


Teoretisk tilnærming til tiltakene 


Arbeidet i tiltakene er basert på et vitenskapelig grunnsyn der mennesker 
skaper og konstruerer sin virkelighet i samspill og dialog med hverandre 
(se f.eks. Berger & Luckmann, 1966). Det innebærer å se organisasjoner 
som sosialt konstruerte, og kjønn som en integrert del av alt som skjer i 

en organisasjon (se f.eks. Acker, 1990, 1994, 1999, 2000; Butler, 1990/2006; 
West & Zimmerman, 1987). Denne tilnærmingen kalles ofte doing gender 
eller «å gjøre kjønn». 

Fra et «å gjøre kjønn»-perspektiv er det første trinnet i arbeidet for 
økt likestilling å involvere hele organisasjonen i å undersøke og forstå 
hvor og hvordan ulikestilling gjøres - hva som er utgangspunktet for det 
endringsarbeidet som skal finne sted. I det praktiske arbeidet med tilta- 
kene trengte vi derfor en metode som også kunne bidra til økt bevissthet 
og interesse for hvordan kjønn faktisk gjøres i organisasjonen. Valget av 
metode måtte ta flere hensyn. For å fungere som et brukbart utgangs- 
punkt for arbeidet i tiltakene måtte den være forholdsvis lett å forstå, 
slik at den kunne kommuniseres og brukes i endringsarbeid med de 
ansatte på fakultetet. Samtidig må metoden være faglig holdbar, ha bred 
empirisk støtte og kunne kombinere forskjellige aspekter av kjønn og 
organisasjonsendring. Kjønn skulle synliggjøres både som personlig og 
sosialt mønster, noe som bl.a. involverer hvordan diskursive strukturer 
og kulturelle uttrykk internaliseres gjennom (kroppslige) praksiser. Alt 
dette bidro til at valget falt på den amerikanske sosiologen Joan Ackers 
forskning og organisasjonsteoretiske arbeider. De følgende kapitlene 
viser hvordan dette har blitt brukt i arbeidet med tiltakene. 


Å gjøre kjønn i organisasjoner 

Første gang perspektivet doing gender beskrives, er i artikkelen «Doing 
Gender» av Candace West og Don Zimmerman fra 1987.” Der argumente- 
rer de for at kjønn ikke er noe vi mennesker er eller har, men noe vi gjør. 
Vi blir opplært til å gjøre kjønn gjennom hele livet, og vi blir «belønnet» 
av samfunnet og kulturen når vi gjør det rett - og straffet når vi gjør 
det feil. Oppdragelsen innebærer at vi oftest gjør kjønn uten å tenke på 
at vi gjør det. Handlingen har blitt automatisk. Elin Kvande (2003) bru- 
ker metaforen kjønn som substantiv, kjønn som adjektiv og kjønn som 
verb for å beskrive forskjellen mellom doing gender-perspektivet og det 
kjønnsperspektivet som har ligget til grunn i tidligere forskning. Kjønn 


2 Utviklingen av doing gender-tradisjonen drøftes og analyseres av Snickare (2012). 

som substantiv innebærer at vi ser på kjønn som noe urokkelig og natur- 
lig. Biologisk er vi enten kvinner eller menn, og hvordan vi oppfører oss, 
forklares ut fra vår biologi. Det å se på kjønn som adjektiv innebærer at vi 
både har et biologisk kjønn som ligger fast, og at vi har et kulturelt defi- 
nert kjønn, en kjønnsrolle, som kan endres. Ettersom kvinner og menn 
har lært seg forskjellige ting og har forskjellige erfaringer, oppfører vi oss 
på forskjellige måter. Kjønn som verb innebærer at vi «gjør kjønn». De 
mulighetene vi har til å oppføre oss, påvirkes og begrenses av kroppen, 
men det innebærer ikke at det finnes en naturlig atferd som kommer frem 
om vi bare tillater det. Kjønn fortsetter å være noe vi gjør. Holter (1989, 
s. 110) oppsummerer dette slik: «Sosialt kjønn er noe vi gjør, men det 
framtrer som noe vi er.» Når individer gjør kjønn på samme måte, skapes 
mønstre og strukturer som påvirker vår måte å gjøre kjønn på. Når vi 
gjør kjønn automatisk, uten å tenke over hva vi gjør, følger vi strukturene 
og bidrar dermed til å forsterke og gjenskape dem. Hvis vi er oss bevisst 
hvordan vi gjør kjønn, kan vi i stedet velge om vi vil gjenskape eller bryte 
strukturene. 

Sylvia Gherardi (1994) mener at vi gjør kjønn på to måter: gjennom 
handlinger - var måte å være på — og gjennom tanker. Det er mye lettere 
å synliggjøre handlinger enn tankemater - og dermed er det også lettere 
å endre hva vi gjør, heller enn hva vi tenker. Kjønnet vi gjør gjennom å 
tenke, består av kulturelle arketyper — dvs. noe som er uavhengig av his- 
torisk tid, samfunn og kultur, og som derfor blir mer stabilt og vanskelig 
å endre enn det kjønnet vi gjør gjennom handlinger. 


Fire analytiske innganger for å undersøke 
hvordan kjønn gjøres 


I arbeidet med tiltakene i FRONT-prosjektet valgte vi å gå ut fra Joan 
Ackers (1990) modell for å analysere hvordan kjønn gjøres i organisa- 
sjoner. Modellen beskriver fire analytiske innganger. Disse inngangene 
påvirkes og påvirker hverandre gjensidig, og kan derfor være vanskelige 
å skille i den praktiske hverdagen i en organisasjon. En inngang skal sees 
som både et metodemessig og et analytisk verktøy som kan benyttes for å 
undersøke hvordan kjønn gjøres i en organisasjon. Vi ønsket å tilby disse 

verktøyene til deltakerne i FRONT-tiltakene, slik at de kunne utvikle ny 
kunnskap og forståelse. 

Ackers innsats var rettet mot å forstå virkemåtene til den «kjønnete» 
organisasjonen - altså en organisasjon som «gjør» kjønn, selv om den 
offisielt er nøytral. Ackers modell for endring av organisasjoner har 
senere blitt videreutviklet, bl.a. av nordiske forskere. I vårt arbeid her 
har vi har valgt å kalle analysekategoriene for struktur, kultur, interak- 
sjoner og identitetsarbeid. Denne tilnærmingen er en videreutvikling av 
Linghags (2009) beskrivelse av de fire kategoriene som daglige praksiser, 
symboler, interaksjoner og identitetsarbeid. Bakgrunnen for vår endring 
av kategoriene er erfaringer som ble gjort med tiltaksprosjektene. 


Figur 3.1.1. Joan Ackers modell for fire analytiske innganger til hvordan kjønn gjøres i organisasjoner. 


Den første inngangen er struktur, dvs. alt det som gjøres i organisasjonen 
for å strukturere arbeidet. Mye av det som gjøres i en organisasjon, er 
ikke detaljstyrt av formelle regelverk. Rutiner, måter å gjøre ting på, har 
ofte vokst frem over tid. Men å se den formelle organisasjonen som objek- 
tiv, rasjonell og dermed kjønnsnøytral, og den uformelle som subjektiv, 
irrasjonell og lite likestilt, er feil, ifølge Acker. Hun mener at kjønn gjø- 
res i et samspill mellom den formelle og den uformelle organisasjonen. 
Uheldige uformelle forhold kan ikke rettes opp ovenfra gjennom den for- 
melle organisasjonen, men må endres i en samspillsmodell der alle nivåer 
i organisasjonen er med. 

Ifølge Acker er kultur den neste inngangen for å undersøke hvordan 
kjønn gjøres i organisasjoner. Organisasjonskulturen blir synlig og kom- 
mer til uttrykk i symboler som f.eks. stillingstitler, oppgaver, møter, grup- 
per, arbeidsklær, kleskoder, nettsider og ulike typer belønninger, samt 
lokalenes utforming og hva slags bilder som henger på veggene. Kulturen 
viser hvem som forventes å jobbe i organisasjonen, og hva de skal gjøre. 
Det innebærer at kulturen legitimerer organisasjonens kjønns- og makt- 
ordning, samtidig som den blir gjort til noe naturlig. 

Ackers tredje inngang til å undersøke kjønnsgjøringen i en organisa- 
sjon, er interaksjoner. Det vil si alle situasjonene i en organisasjon der 
mennesker interagerer: i møterom og ved kaffemaskinen, i telefon og på 
e-post, når vi prater med og om hverandre, når vi foreslår noen til en 
posisjon og når vi sier oss enige i det en annen har sagt på møtet. Interaksjon 
vil si hvordan møtene skjer, hvordan maktallianser og undergrupper 
skapes og hvordan de inkluderer og utelukker forskjellige individer og 
grupper i organisasjonen. 

Den siste analytiske inngangen er identitetsarbeid. Med det mener 
Acker at vi alle tolker hvilke forventninger som finnes i organisasjonen ut 
fra hvordan noen med vårt kjønn, i vår posisjon, skal oppføre seg. En stor 
del av kjønnsgjøringen skjer automatisk ved at vi tilpasser oss til forvent- 
ningene uten å være bevisst på det. Hvis vi er bevisste på forventningene, 
kan vi i stedet velge enten å tilpasse oss eller å bryte dem. 

Modellen har blitt brukt av deltakerne i tiltakene for å undersøke 
deres egen organisasjon. Egne og andres observasjoner har blitt syste- 
matisert gjennom modellens fire innganger, noe som i sin tur gjorde det 
mulig for deltakerne å oppdage mønstre og strukturer i organisasjonens 
hverdag. 


Kort om kapitlene 


De tre kapitlene i bokens tredje del er forskjellige. Vi har hentet empirien 
fra forskjellige tiltak, vi har samlet den inn på forskjellige måter, og vi 
har valgt å analysere den ut fra forskjellige teoretiske referanserammer. 
I all følgeforskning av tiltakene har vi likevel vært inspirert av aksjonsforsk- 
ningens metode. I samtlige grupper har deltakerne også på forskjellige 

måter benyttet seg av Ackers fire analytiske innganger for å undersøke 
og systematisere sine egne og andres erfaringer av hvordan kjønn gjøres 
i egen organisasjon. 

I kapittel 10, «Fra biologi til strategi - utvikling av en ledelsesgruppe», 
redegjør vi for en seminarserie med fakultetets ledergruppe og diskuterer 
ledergruppens rolle i likestillingsarbeidet. Hva kan gruppen konkret gjøre 
for at en kulturendring mot likestilling skal skje i organisasjonen? Og hvil- 
ken utvikling trenger ledergruppen for å kunne gjøre det som skal gjøres? 

I kapittel 11, «Fra motstand til endring? Endringsprosesser i organi- 
sasjonen», undersøker vi om det ledergruppen har gjort, har hatt noen 
effekt i organisasjonen gjennom en analyse av et annet tiltak, nemlig 
seminarer med temaet likestilling for ph.d.-veiledere. 

I kapittel 12, «Fra unntak til norm - å utvikle resiliens i et nettverk», 
analyserer vi effektene av et nettverk for kvinnelige professorer og første- 
amanuenser. Vi undersøker effekten av å være i mindretall, og diskuterer 
hvordan et nettverk kan skape resiliens (motstandskraft) i en akademisk 


organisasjon. 

Abstract: From Biology to Strategy - the Development of a Management Team 
Research on gender equality projects emphasizes gender equality as a management 
responsibility, but not many studies focus on how management can organize and 
implement the process in order to achieve sustainable change. What should the 
team actually do? How does the team need to develop in order to be capable of 
doing what needs to be done? The analysis in this chapter is based mainly on quali- 
tative material in the form of interviews and notes from five workshop days with 
the management team at the Faculty of Mathematics and Natural Sciences at Oslo 
University. The data show how the methods and tools that the management team 
acquired in the workshops have not only given the team members knowledge in 
the areas they addressed during the workshops, but also the confidence to deter- 
mine how to proceed in new areas. The concept of sensegiving (cf. Weick & Quinn, 
1999) is used to discuss their role in gender equality work. Since gender equality 
and inequality are done through everyday actions in the organization's processes, 
the entire organization needs to be invested in any changes. The management team 
can approach sensegiving by legitimizing the perception of the organization as not 
being gender equal and by demonstrating how a gender equality perspective can be 
integrated in the organizations structures and processes. 


Keywords: gender equality, management, leadership, organizational change, 

Innledning 


Det er stor enighet blant forskere om at ledergruppen spiller en avgjørende 
rolle i arbeidet med å fremme likestilling i en organisasjon. Dette gjorde 
at FRONT-prosjektet valgte å utforme et tiltak, Kulturendring gjennom 
ledelsesutvikling, rettet mot Det matematisk-naturvitenskapelige fakultet 
ved Universitetet i Oslo ledergruppe. Intensjonen var å skape endring av 
kulturen i hele organisasjonen gjennom å gi lederne kunnskap og verktøy 
for å drive likestillingsarbeid. 

I dette kapitlet analyserer vi arbeidet med tiltaket. Vi ser på hva leder- 
gruppen kan gjøre for å utvikle et bærekraftig likestillingsarbeid i orga- 
nisasjonen, og hvilken utvikling gruppen trenger for å kunne gjøre dette. 

Kapitlet er strukturert på følgende måte: Vi begynner med en kort gjen- 
nomgang av forskning på betydningen av ledelsens rolle i arbeid med likestil- 
ling. Deretter redegjør vi for tiltaket som ble gjennomført, datainnsamling 
og metode knyttet til dette, samt studiens teoretiske referanseramme. I 
artikkelens hoveddel vil vi beskrive to scener, en fra det første seminaret 
og en fra det siste, for å vise forandringen som skjedde med diskusjonene i 
deltakergruppen. Deretter analyserer vi læreprosessen i gruppen, og til slutt 
presenterer og diskuterer vi resultatene i lys av annen forskning. 


Bakgrunn: Betydningen av ledelse for likestilling 


Det finnes forholdsvis lite forskning om hvordan likestillingsarbeid kan orga- 
niseres og gjennomføres for å oppnå bærekraftig forandring (Amundsdotter 
et al., 2015). Felles for studiene som har vært gjennomført, er likevel at det 
legges stor vekt på ledelsens engasjement (se f.eks. Acker, 2000; Franzén 
et al., 2012; Lombardo & Mergaert, 2013; NOU 2012: 15; Pincus, 1997; SOU 
2003: 16; Åberg et al., 2012). Den første av de tolv anbefalingene og tiltakene 
som Norges forskningsråd (heretter NFR) har kommet med for å oppnå 
bedre kjønnsbalanse i akademia, er nettopp engasjement fra ledelsen. «Ta 
ansvar! Lederengasjement, vilje og tydelige ambisjoner er avgjørende for å 
lykkes», slår Forskningsrådet fast og henviser til erfaringene fra de forskjel- 
lige prosjektene og tiltakene i BALANSE-programmet (NFR, u.å.).' 


1 Forskningsrådets program «Kjønnsbalanse i faglige toppstillinger og forskningsledelse» 
(BALANSE) fikk bevilgning fra Kunnskapsdepartementet fra 2013. Programmet vil vare fram 

Det er ikke først og fremst engasjement fra hver enkelt leder som er 
forespurt. Likestillingsarbeid krever at man synliggjør hvordan forskjel- 
lige prosesser i en organisasjon påvirker hverandre, samt hvordan leder- 
skap konstrueres - noe som i sin tur bare kan drives av en ledergruppe 
(Hearn, 2000). Flere studier viser også at ledergruppen trenger kunn- 
skap om hvordan kjønn «gjøres» i organisasjonen hvis den skal kunne 
drive likestillingsarbeid. Uten denne kunnskapen kan ledelsen påvirke 
likestillingsarbeidet negativt, selv om den er aldri så engasjert. Dette 
kan føre til at forandringene som blir gjennomført, bare blir kosmetiske 
og uten betydning for organisasjonens struktur og kultur (Benschop & 
Verloo, 2006). Prosjekter som drives av en ledelse uten kunnskap, kan til 
og med føre til motsatt resultat og øke ulikestillingen i organisasjonen 
(Regnö, 2013). 

Forskjellige typer av kunnskapsøkende tiltak (se f.eks. SOU 2003: 16) 
er gjerne et vanlig startsted for likestillingsprosjekter. Men det er ingen 
automatikk i at økt kunnskap om hvordan ulikestilling skapes i en 
organisasjon fører til økt endringsvilje hos medarbeiderne i organisa- 
sjonen - faktisk kan det lede til nye typer av motstand (SOU 2003: 16). 
Fokuseringen på å øke kunnskapen om ulikestillingen kan også føre til 
at mangelen på kunnskap, snarere enn selve ulikestillingen, blir oppfattet 
som det problemet man må ta fatt i (Rönnblom, 2011). Utdanning kan 
derfor brukes som en motstandsstrategi ved å flytte oppmerksomheten 
fra endringer i organisasjonen til en utdanningsinnsats (Rönnblom, 2011). 

Endringsprosesser i retning av likestilling går ofte langsomt, til tross 
for at forskning om ulike vilkår og muligheter i organisasjoner ut fra et 
kjønnsperspektiv vokser (Ainsworth et al., 2010). Det at så lite endrer 
seg, til tross for stadig nye metoder, verktøy og prosjekter, kan ikke bare 
skyldes at likestillingsarbeid er et komplekst endringsarbeid, mener 
Amundsdotter et al. (2015). Den lave endringstakten må også tilskrives en 
uvilje mot forandringer. Likestillingsarbeid som synliggjør ulikestilling 
utfordrer organisasjonens struktur og kultur, og vekker derfor motstand 
(se f.eks. Andersson et al., 2012). 


til 2022, og det tas sikte på et totalbudsjett på ca. 130 millioner kroner. Programmet har som 
mål å bedre kjønnsbalansen på seniornivå i norsk forskning gjennom ny kunnskap, læring og 
innovative tiltak. 

I en studie av arbeid for økt mangfold viser Ahmed (2012) hvordan 
organisasjonens behov for å vise at arbeidet er fremgangsrikt, faktisk 
hindrer virkelig forandring. Arbeidet styres mot det som kan måles og 
vises frem, f.eks. utformingen av styringsdokumenter og personifisering 
av mangfold, mens mer langsiktige og virkningsfulle tiltak nedpriorite- 
res, siden det er vanskelig å måle resultatene av disse. Mye av tiden og res- 
sursene som avsettes til likestillings- og mangfoldsarbeid brukes også til å 
styre og organisere arbeidet, mens selve forandringen havner i bakgrun- 
nen (Keisu, 2012). Prioriteringen av organisering, metoder og verktøy blir 
en slags motstand som kan føre til at ulikestillingen gjenskapes (Fraser, 
2011). Viljen til å vise handlingskraft og oppnå raske resultater innebærer 
at arbeidet med å forstå problemet man skal gjøre noe med, nedpriori- 
teres (Snickare, 2012). Uten en virkelig forståelse av hvor og hvordan det 
oppstår ulikestilling i organisasjonen, samt hva et endringsarbeid med 
utgangspunkt i denne forståelsen innebærer, kan det ikke skje noen vir- 
kelig forandring (Rönnblom, 2011; Tollin, 2011). 

Som forskningsoversikten over viser, blir det ofte pekt på at ledelsen 
spiller en sentral rolle for at en endring i organisasjonen skal lykkes. Deri- 
mot finnes det få studier av hvordan ledelsen kan organisere og gjennom- 
føre arbeidet for at en holdbar endring skal oppnås. Hva skal gruppen 
konkret gjøre? Hva innebærer det for eksempel, som Forskningsrådet 
anbefaler, å ta ansvar for likestillingsarbeidet? Hvilken utvikling trenger 
gruppen for å kunne gjøre det som skal gjøres? Hvis kunnskap i seg selv 
ikke er nok; hva mer er det da behov for? Disse problemstillingene vi vil 
undersøke og diskutere videre i kapitlet. 


Tiltak, data og metode 


Formålet med tiltaket Kulturendring gjennom ledelsesutvikling var å gi 
fakultetets ledergruppe kunnskap og verktøy for å drive et aktivt likestil- 
lingsarbeid; det vil si å handle i tråd med en bevisst likestillingsstrategi, 
samt å oppmuntre og legge til rette for en endringsvillig organisasjons- 
kultur. Tiltaket, som ble utformet av FRONTs forskergruppe på oppdrag 
av ledergruppen, begynte med at likestilling var tema for i alt tre møter 
i ledergruppen. Forskerne møtte også alle instituttlederne enkeltvis for 

å diskutere likestillingsarbeidet på de forskjellige instituttene, hva som 
hadde blitt gjort og hva som var de største utfordringene. Neste trinn i 
prosessen var fem seminardager for hele gruppen, med likestilling som 
tema. Det første seminaret gikk over to dager. Tre måneder senere fulgte 
et heldagsseminar, og ytterligere tre måneder senere ble tiltaket avsluttet 
med et todagersseminar. Seminarene ble ledet av to forskere: en outsider 
within og en outsider; det vil si en som var ansatt i prosjektet, og der- 
med i samme organisasjon, men i en annen rolle enn deltakerne, og en 
som bare var involvert i å planlegge og gjennomføre seminarene (Herr & 
Andersson, 2005).” 

Arbeidet med tiltaket er inspirert både av forskningen om ledelse og 
likestilling beskrevet over, og den aksjonsforskningsmetode som er nær- 
mere beskrevet i innledningen til bokens del tre. I seminarene ble korte 
forelesninger om kjønn og organisasjon med fokus på akademia vekslet 
med refleksjon, øvelser og hjemmeoppgaver. Den teoretiske kunnskapen 
ble reflektert over og brukt til å strukturere deltakernes egne erfaringer og 
de observasjoner fra egen organisasjon som utgjorde hjemmeoppgavene. 

Det empiriske materialet til kapitlet er samlet inn av de to forskerne 
som ledet seminarene. Forskerne tok notater i løpet av dagene. Rett etter 
at en seminardag var avsluttet, gikk de gjennom de individuelle notatene, 
hvorpå de skrev en felles feltdagbok. Flipover-ark og annet materiale som 
ble produsert av deltakergruppen, ble samlet inn og dokumentert i felt- 
dagboken. I tillegg til feltdagboken består empirien til kapitlet av indi- 
viduelle intervjuer med deltakerne. De halvstrukturerte intervjuene ble 
gjennomført et år etter at seminarserien ble avsluttet. Intervjuene, som 
tok en til to timer, ble spilt inn og transkribert. 

Analysen startet med en induktiv tilnærming til materialet. Alt mate- 
riale ble gjennomgått flere ganger slik at temaer som gjentok seg — både 
likheter og forskjeller - kunne identifiseres. Kodingen tok utgangspunkt 
i informantenes egne beskrivelser og begreper. I neste fase ble materialet 
tolket ut fra den kritiske sensemaking-teorien som vi beskriver i neste 
avsnitt, «Sensemaking og sensegiving - å skape og gi mening». I ana- 
lysen undersøkes både ledergruppens rolle - hva gruppen konkret kan 


2 Se innledningen til bokens del 3 for videre diskusjon og definisjon av forskernes ulike roller. 

gjøre — for å utvikle et bærekraftig likestillingsarbeid i organisasjonen, og 
hvilken utvikling gruppen trenger for å kunne gjøre dette. 


Sensemaking og sensegiving - å skape og 

å gi mening 

Det at organisasjoner gjennomgår stadige forandringer, er ikke lenger et 
spørsmål innenfor organisasjonsforskningen. Derimot diskuterer man 
fordelene og ulempene med de to vanligste endringsperspektivene — hen- 
holdsvis planlegging og organisering (se f.eks. Iveroth & Hallencreutz, 
2016). Planleggingsperspektivet tar som utgangspunkt at mangler i den 
nåværende situasjonen blir avdekket, og en plan for forandring til en ny 
situasjon utarbeides. Ut fra dette perspektivet er ledelsens oppgave først og 
fremst å planlegge forandringen, håndtere motstanden under endrings- 
fasen, samt sikre at det ønskede resultatet blir oppnådd. Utgangspunktet 
er at organisasjonen etter hvert stabiliseres i en ny situasjon innen neste 
planlagte endring skjer (se f.eks. Lewin, 1951). 

Organiseringsperspektivet innebærer at man oppfatter organisasjoner 
som i utvikling, og dermed i stadig bevegelse. Forandring er det normale, 
og den finner for eksempel sted i form av interaksjoner mellom men- 
nesker i organisasjonshverdagen, i handlinger og i formelle eller ufor- 
melle møter, f.eks. når kollegaer diskuterer en sak eller prater sammen 
rundt kaffemaskinen. Ut fra et organiseringsperspektiv er ledelsens opp- 
gave fremfor alt å gjøre endringsarbeidet forståelig gjennom menings- 
skapende og meningsgivende prosesser, dvs. sensemaking og sensegiving 
(se f.eks. Weick & Quinn, 1999). 

Sensemaking har lenge vært et populært perspektiv innen organi- 
sasjonsforskning, og det finnes derfor en rekke ulike definisjoner av 
begrepet. Brown et al. (2015) fant at sensemaking oftest beskrives som 
«de prosesser der mennesker søker en plausibel forståelse av tvetydige, 
usikre eller forvirrende saker eller hendelser»? (Brown et al., 2015, s. 266, 
vår oversettelse). Ifølge Weicks banebrytende arbeid karakteriseres 


3 «those processes by which people seek plausibility to understand ambiguous, equivocal or con- 
fusing issues or events» (Brown et al., 2015, s. 266). 

sensemaking av syv innbyrdes relaterte egenskaper: «Sensemaking er 
en sosial, pågående identitetsskapende aktivitet der aktører retrospektivt 
ordner omgivelsene og derfra trekker ut tegn som gir plausibel mening»* 
(Weick, 1995; Weick et al., 2005, vår oversettelse). Med utgangspunkt i 
Weicks arbeid foreslår Mills et al. (2010) at vi utvikler en kritisk sense- 
making-strategi (CSM) for å trekke oppmerksomhet ikke bare til det 
bredere samfunnsmessige (makro-) nivået, men også til det organisa- 
toriske (meso-) og det lokale/individuelle (mikro-) nivået. Gjennom å 
arbeide med så vel diskurs (inspirert av Foucault og kritisk diskurs- 
analyse), organisatoriske regler og kulturer samt det Unger (2004) 
betegner som «formative sammenhenger», utvikler Mills et al. (2010) en 
modell som utforsker «hvordan individer skaper mening i forhold til sine 
omgivelser på et lokalt nivå samtidig som de erkjenner maktrelasjoner 
i den bredere samfunnsmessige konteksten»> (Mills et al., 2010, s. 190, 
vår oversettelse). Formative sammenhenger er institusjonelle eller indi- 
viduelt skapte praksiser som fungerer som strukturer og derigjennom 
begrenser hva som kan gjøres (Mills et al., 2010; Trubek, 1989), og føl- 
gelig hva det er ansett som rimelig å gjøre. Ofte blir formative sammen- 
henger «naturlige» slik at de etter en tid ikke settes spørsmåltegn ved. 
CSM betoner vekten av å utforske sensemaking som identitetsarbeid, 
men samtidig erkjenne omkringliggende strukturers sterkt begrensende 
innflytelse på et slikt arbeid. 

Sensegiving er en utvikling av begrepet sensemaking. Av Gioia og 
Chittipeddi (1991 beskrevet som: «omhandler prosessen der man forsøker 
å influere de andres skaping og konstruksjon av mening i retning av en 
foretrukket redefinisjon av organisatorisk realitet»* (Gioia & Chittipeddi, 
1991, S. 442, var oversettelse). 


4 «sensemaking is a social, ongoing identity-constructing activity where actors retrospectively 
enact their surrounding environments from which they exact cues and make plausible sense » 
(Weick, 1995; Weick et al., 2005). 


5 «how individuals make sense of their environments at a local level while acknowledging power 
relations in the broader societal context» (Mills et al., 2010, s. 190). 

6 «concerned with the process of attempting to influence the sensemaking and meaning construc- 
tion of the others toward a preferred redefinition of organizational reality» (Gioia & Chittipeddi, 
1991, S. 442). 


281 


KAPITTEL 10 


Ledelsens oppgave er sensegiving, det vil si å gi endring mening, og 
personer i organisasjonen, først nøkkelpersoner, må arbeide med sense- 
making - det vil si å skape en egen mening rundt endringen, mener Gioia 
og Chittipeddi (1991). I sin studie av et endringsarbeid ved et universitet 
i USA, utviklet forskerne teorier om hvordan sensegiving og sensema- 
king går igjennom ulike strategiske faser ved en organisasjonsendring. 
I den første fasen skjer sensegiving fra organisasjonens ledelse. I dialog 
med ledelsen utvikles denne av nøkkelpersoner og blir meningsskapende 
(sensemaking) for så vel organisasjonen som for ledelsen. Ledelsen kan 
deretter arbeide med sensegiving ut fra et nytt nivå av sensemaking. 
Gjennom ulike faser av sensegiving og sensemaking spres siden endringen 
via nøkkelpersonene ut i organisasjonen på en slik måte at enkeltindivider 
og grupper kan gjøre den til sin egen, og forstå og akseptere den. 

Også Weick og Quinn (1999) betoner at ledelsens rolle i endrings- 
arbeidet er sensegiving. De mener at for å lykkes med å endre noe, så må 
endringen bli ansett som interessant og attraktiv for de som er berørt av 
endringen. Gioia og Chittipeddi (1991) tydeliggjør at ledelsens rolle i dette 
arbeidet er sentral: 


Som en konsekvens av vårt reviderte perspektiv på initiering av strategisk end- 
ring gjennom meningsskaping og meningsgiving, oppstår et at annet syn på 
toppledelsens rolle i startfasene av endringen. Topplederen (og helst hele topp- 
ledergruppen) kan ses som arkitekter, assimilatorer, og tilretteleggere av strate- 
gisk endring. Handlingene knyttet til å skape mening og gi mening i tolkningen 
av en ny visjon for institusjonen utgjør nøkkelprosessene involvert i igangset- 


telse og ledelse av endring.” (Gioia & Chittipeddi, 1991, s. 446, vår oversettelse) 


Fra disse perspektivene kan det konkluderes at det ikke holder å plan- 
legge og gjennomføre et endringsarbeid med fokus på kulturendring 
og likestilling. Det er også nødvendig å være oppmerksom på, og skape 
kunnskap om, hvordan meningsskapende og meningsgivende prosesser 


7 «As a consequence of our revised perspective on strategic change initiation in terms of sense- 
making and sensegiving, a different view of the top management role during the beginning 
stages of change emerges. The CEO (and ultimately the top management team) can be seen as 
architects, assimilators, and facilitators of strategic change. The acts of making sense of, and 
giving sense about, the interpretation of a new vision for the institution constitute key processes 
involved in instigating and managing change.» (Gioia & Chittipeddi, 1991, s. 446). 

(sensemaking og sensegiving) kan gjøre endringen forståelig, slik at den 
blir bærekraftig på lang sikt. 


To seminarer 


Så hva skjer når teoriene om ledelse og organisasjonsendring møter empi- 
rien? Vi skal nå gi et mer konkret bilde av lederseminarene, ett tidlig og 
ett sent i prosjektet. 


Første scene 


«Jeg tenker på kvinner og menn. At vi er biologisk forskjellige.» 


«Jeg har skrevet rettferdighet. Vi er forskjellige, men målet med å jobbe 
med likestilling er at det skal være rettferdig. Biologi bør f.eks. ikke påvirke 


ansettelsesprosessen.» 


Det første seminaret har nettopp startet, og deltakerne, tre kvinner og 
elleve menn, står foran en vegg full av post-it-lapper. De har fått i oppgave 
å skrive ned fem til åtte ord eller setninger de tenker på når de hører ordet 
«kjønn». Deretter blir lappene festet på veggen, og hver enkelt presenterer 
nå sine lapper ved å lese dem opp og gi en kort kommentar til hvorfor de 
har valgt nettopp det ordet. Stemningen er avslappet og litt fnisete. 

Nesten alle deltakerne forbinder ordet «kjønn» med kropp. De kom- 
menterer ord som kvinner, menn, likheter og forskjeller med at kvinner 
og menn er biologisk forskjellige, og at når de hør ordet «kjønn», tenker 
de først og fremst på seksuell attraksjon, forhold mellom menn og kvin- 
ner eller reproduksjon og barnefødsler. 

Mange velger også ord og begreper som likestilling og like verdier og 
beskriver hvordan de forbinder kjønn med arbeid for å nå disse målene. 
Andre forteller hvordan de i stedet tenker på hvordan kvinner og menn 
har forskjellige liv — fra forskjeller i utdanningsvalg og fritidsaktiviteter 
for barn og ungdommer til et kjønnsdelt arbeidsmarked og en ulikestilt 
arbeidsdeling i hjemmet. Flere tar også opp kulturelle forskjeller mellom 
kvinner og menn, f.eks. hvordan samtalen avhenger av hvilket kjønn som 
dominerer. 

Når deltakerne blir intervjuet om seminaret, kommer de tilbake til 
lappeøvelsen og sier at de følte at det var ok å skrive og si hva som helst. 
Kristian sier f.eks. at han «føler det er veldig god stemning rundt det - det 
er ikke noen som sitter og ... som ikke vil være med». Kari beskriver det 
samme når hun sier at til tross for at seminaret ikke «passet i tiden, i tids- 
planen, og temaet var litt tungt, og sånt, men når jeg først var der, da gjør 
jo alle sitt beste. Man diskuterer når det er diskusjoner, og man prøver å 
holde diskusjonen i gang - bidrar og sånt.» 

Flere nevner også at de opplever at likestillingstematikk er vanskelig. 
Stein sier for eksempel: «Det er jo ikke så lett å forst... Altså alt er ikke så lett 
å forstå. Du kan ha veldig gode intensjoner, men hvis du gjør ting feil, så blir 
det ikke noe bedre - eller det går i hvert fall veldig sakte.» Wenche understre- 
ker også at likestilling er et vanskelig tema, og at det er lett å gjøre feil. Hun 
har fått mer kunnskap nå, men det hadde hun ikke da prosjektet begynte, 
og «uten kompetanse er det lett å sitte fast i enkle løsninger som ikke fører 
til bærekraftige resultater». Olav beskriver også likestillingsarbeid som et 
område der det tidligere har vært vanskelig å vite hva som skal gjøres. Han 
sier: «Jeg har alltid lyst til å prøve å få til en handling, men jeg følte ikke at 
det var så handlingsrettet.» Kristian sier nesten det samme: «Jeg føler at vi 
ser på det som en felles utfordring, og at vi stadig møter den utfordringen, og 
at vi kanskje tenker at vi får gjort litt for lite.» Ledelsen er enig om at de vil 
ha likestilling, mener han, men det har vært vanskelig å vite hva som må 
gjøres, hvordan de skal handle for å bryte en eventuell ulikestilling. 

Hensikten med lappeøvelsen var å undersøke og synliggjøre hvilke 
tanker som fantes om temaet for seminaret i gruppen. Etter øvelsen ble 
FRONT-prosjektet presentert, før det ble gjennomført en presentasjons- 
runde og en gjennomgang av forventninger og avtaler knyttet til det 
videre arbeidet. 


Andre scene 
«Alle lederne ved fakultetet må ha kunnskap om og kunne arbeide med 


likestilling.» 


«I rekrutteringsprosessen må alle trinn fra utlysning til bedømmelse av kandi- 


datene gjennomgås. Vi burde for eksempel diskutere opplæring for sakkyndige.» 

Det tredje seminaret er snart over, og deltakerne jobber i fire grupper. 
Stemningen er konsentrert og samtalen livlig. Seminaret startet med at 
de fikk i oppdrag å skrive opp alle spørsmålene de syntes det var viktig 
å arbeide videre med på flipover-tavler. Deretter ble spørsmålene sortert 
i temaer som deltakerne arbeidet videre med i mindre grupper. Områ- 
dene som utkrystalliserte seg, var, unntatt lederutvikling og rekruttering 
nevnt i sitatene ovenfor, karriereveiledning og forskningsstrategi. Delta- 
kerne mente at en del av den kjønnsubalansen som finnes i organisasjo- 
nen, skyldes at kvinner og menn ikke får samme karrierestøtte i form 
av anbefalinger, invitasjoner til nettverk m.m. i forskningshverdagen. En 
økt bevissthet om hvordan kjønn påvirker karriereveiledningen er der- 
for viktig. Tilsvarende er likestilling et viktig perspektiv i fakultetenes 
forskningsstrategi. Ledergruppen må ta ansvar for å sørge for at dette 
gjenspeiles både i rekrutteringen av forskningsledere og i den pågående 
kompetansebyggingen i de forskjellige forskningsgruppene på instituttet. 


«Jeg trodde vi bare ville snakke om kjønn og likestilling - men vi har snakket 
om det som er viktig for oss nå ... fakultets strategiske spørsmål. Det vi ikke har 


nok tid til å snakke om når vi møtes på torsdager.» 


I intervjuene etter seminarene forteller deltakerne hvordan de har fått 
et nytt syn på likestillingsarbeidet. Olav sier i sitatet ovenfor at han ikke 
lenger anser likestilling som et enkeltstående spørsmål, men mer som et 
perspektiv på andre spørsmål, og da som en del av fakultetets strateg- 
iske arbeid. Wenche beskriver tilsvarende hvordan likestilling under 
seminarene «ble et springbrett eller et utgangspunkt for andre også store 
spørsmål». 

Når likestillingsarbeidet beskrives som en kulturendring, innebærer 
det et syn på arbeidet som langsiktig. «For det er noe med at det tar så 
lang tid å få aksept og legitimitet for en kulturendring, at du må liksom 
bare gnage på og gnage på, tenker jeg», sier Kristian. Aksel gir uttrykk for 
det samme: «Jeg tror alle disse små dråpene er med på — det kommer aldri 
til å gjøre en radikal forskjell, men jeg tror det skyves langsomt i en eller 
annen retning.» 

Det at likestilling oppfattes som et perspektiv i fakultetets strategiske 
arbeid, innebærer at ledelsens ansvar blir gjort tydeligere for deltakerne. 

«For det første - som leder må du faktisk ha det på agendaen», sier 
Wenche. «Ledelsen skal jo være gallionsfigurer», mener Silje. Aksel under- 
streker lederansvaret: «Du må ha noen som eier perspektivet [...] du må 
ha noen som eier den overordnede problemstillingen.» Det at en leder må 
ta ansvar for spørsmålet, innebærer at man «eier perspektivet», dvs. å stå 
for beskrivelsen av at organisasjonen ikke er likestilt og for at likestil- 
lingsarbeidet er viktig, mener Aksel. Han sier videre at han som leder 
bygger organisasjonskultur ved selv å gå foran og vise at «sånn gjør vi 
det hos oss». Også Stein understreker lederansvaret. Hvis ledelsen viser at 
den synes at spørsmålet er viktig, vil organisasjonen følge etter, sier han: 
«Hvis vi i ledelsen har respekt i organisasjonen — når vi mener at likestil- 
ling er viktig, så blir det tatt alvorlig.» 

Kari beskriver hvordan seminarene har bidratt til teambygging for 
ledergruppen. Medlemmene har fått tid til å prate med hverandre. «Det 
var teambuilding, absolutt», svarer Silje på spørsmålet om hva semi- 
narene betydde. Hun beskriver videre hvordan nervøsiteten hun kjente 
ved begynnelsen av det første seminaret, etter hvert gikk over: «OK, 
jeg skjønte ... jeg skal ikke ha dårlig samvittighet for at vi dro dem ut av 
jobben allikevel, det skal jeg ikke ha, for dette var bra.» Kristian sier det 
samme. Han mener at temaet var viktig, men at seminarene også gjorde 
at ledergruppen tilbrakte tid sammen, noe som «fikk effekt i forhold til 
teambygging». 


Kunnskap for forandring - en beskrivelse 
av seminarserien 


De ovennevnte scenene er hentet fra den halvårslange seminarserien 
som ledergruppen deltok i. Da arbeidet startet, ga mange av deltakerne 
uttrykk for at de var usikre på hva som ville føre til forandring. Ved 
seminarrekkens slutt, har er i stedet handlingsberedskapen høy. Til tross 
for at endringen som skjedde i diskusjonene i gruppen naturlig nok ikke 
bare - og kanskje ikke engang hovedsakelig - kan skyldtes seminar- 
serien, tar beskrivelsen av hvordan kunnskapen, og dermed evnen til å 
handle, utviklet seg i gruppen i løpet av dette halvåret, utgangspunkt i 
serien. Her vil vi ikke diskutere andre mulige årsaker til endringen eller 

det likestillingsarbeidet som tidligere hadde funnet sted i organisasjonen, 
og som derigjennom hadde lagt grunnlaget for serien. På samme måte 
som grupper generelt besto denne gruppen av individer med forskjellige 
erfaringer, forkunnskaper og mål. Hensikten var å undersøke hvordan en 
ledergruppe handler. Derfor er søkelyset rettet mot gruppen som helhet, 
ikke på enkeltindivider. 


Kunnskap - både gis og skapes 
«Jeg synes jo det er ... jeg vet ikke hva jeg skal gjøre, jeg. Det der er et dilemma.» 
(Fra intervju med Aksel) 


Aksel vet at det forventes at han som leder arbeider aktivt for økt likestil- 
ling ved fakultetet. Det står i styredokumenter og kommer til uttrykk ved 
møter. Men, som han sier i sitatet ovenfor, vet han ikke konkret hva han 
skal gjøre, og det er et problem for ham. 

Som nevnt i innledningen til tredje del i denne boken har et utgangs- 
punkt for arbeidet med prosjektet vært et kjønnsgjøringsperspektiv, dvs. 
at kjønn - og dermed også likestilling eller ulikestilling - er noe som 
gjøres av enkeltpersoner, hovedsakelig i relasjon til andre individer, men 
også enkeltvis. Handlingen er oftest automatisk. Vi er så vant til det at 
vi ikke ser eller tenker på det, når det skjer. Kjønnsgjøringen danner 
mønstre og strukturer som i sin tur påvirker hvordan vi gjør kjønn. Men 
handlingen gjenskaper ikke bare mønstrene, den skjer hele tiden i rela- 
sjon til mønstrene på den måten at det enten gjenskaper eller bryter dem. 
Den automatiske kjønnsgjøringen skjer i samsvar med mønstrene ved 
at de gjenskapes, mens en bevisstgjøring enten kan gjenskape møn- 
strene eller bryte dem (se f.eks. Gherardi, 1995; Kvande, 2003; West & 
Zimmerman, 1987). 

På samme måte tas en stor del av det som skjer i en organisasjon også 
for gitt. Rutiner følges og «vi gjør som vi alltid har gjort» når vi ansetter 
noen, feirer at noen har fått forskningsfinansiering, holder et avdelings- 
møte eller planlegger et kurs. En vanlig måte å beskrive dette på, er å si at 
«det sitter i veggene». At prosjektet tar utgangspunkt i et kjønnsgjørings- 
perspektiv, innebærer å undersøke og analysere hvordan «det som sitter 
i veggene» påvirker likestillingen i organisasjonen. Hva blir resultatet av 

at en rutine følges eller ikke følges? Hvilke handlinger bekrefter og for- 
sterker rutinen, og hvilke endrer den? Hva skjer i de interaksjonene som 
pågår i den organisatoriske hverdagen? Hva blir resultatet av at enkeltper- 
soner handler og skaper mening sammen, eller bygger mindre grupper 
der det blir tatt hensyn til bestemte interesser? 


«Så jeg tror at selv om jeg syntes det var veldig tungt, så gjorde det noe med meg 
at vi hadde disse samlingene og at jeg virkelig måtte tenke igjennom hvordan 
jeg selv tenker, hvordan ting oppfattes, hvordan ting gjøres rundt omkring.» 


(Fra intervju med Kari) 


Kari beskriver hvordan hun opplever at seminarene er tunge. Det er 
tungt å analysere egne tanker, hvordan ting oppfattes og hvordan ting 
gjøres, dvs. å se hva som skjer i organisasjonen. Det er vanskelig og tungt 
å synliggjøre det som «sitter i veggene», dvs. å bli seg bevisst om det som 
tidligere har blitt gjort automatisk. Aksel sier at han «har problemer med 
å se sin egen ‘bias’. Han stiller ikke spørsmål ved at han «gjør kjønn»; at 
han for eksempel møter og bedømmer kvinner og menn forskjellig. Han 
har likevel vanskelig for å se hvordan det skjer, hva han konkret gjør. 
Tilsvarende beskriver Stein i første scene hvordan det «ikke er så lett å 
forstå» likestillingsspørsmålet, mens Wenche sier at «uten kompetanse er 
det lett å sitte fast i enkle løsninger». Olav og Kristian mener at det aller 
vanskeligste er å gjøre noe. 


Å fremkalle et nåtidsbilde 


«Jeg er veldig data-drevet. Jeg er veldig på jakt etter underliggende årsaker, hvor 
ille står det til, hva er fakta, hva vet vi om mekanismene her.» 


(Fra intervju med Aksel) 


I intervjuene legger deltakerne vekt på at seminarene var bygget på kunn- 
skap. Når Kristian får spørsmål om hva han satte mest pris på, sier han 
for eksempel: «At det var kunnskapsbasert.» Wenche er enda tydeligere — 
hun mener at det ikke er nok å bygge på forskning, på studier fra andre 
virksomheter - det er kunnskap om ens egen virksomhet som skaper 
legitimitet i organisasjonen: «For det å jobbe mot kunnskapsbedriftene 
krever at du skaffer kunnskap om egen bedrift [...] Selv om du har masse 

studier internasjonalt [...] det er ikke nok kunnskap, og du må skape legi- 
timitet i egen virksomhet for å få det til å virke.» 

En ledergruppe trenger kunnskap om områdene der de skal gjennom- 
føre forandringer - i dette tilfellet kunnskap om hvordan og hvor like- 
stilling og ulikestilling kommer til uttrykk og gjøres på fakultetet. De 
må vite hvor og hva som må endres for å øke likestillingen, og hvordan 
de skal arbeide for den endringen. I løpet av seminarene ble denne kunn- 
skapen utviklet på forskjellige måter: gjennom forelesninger om kjønns- 
teori og kjønnsforskning, gjennom deltakernes egne undersøkelser av 
organisasjonen, og gjennom erfaringsdeling og felles analysearbeid. 


«Men seminarene har vært med på den bevisstgjøringen jeg tror var nødvendig 
til å se hva dette egentlig går ut på.» 


(Fra intervju med Silje) 


Deltakerne fikk for eksempel øve opp evnen til å legge merke til hva som 
foregår i organisasjonen, og som kan ha konsekvenser for likestilling. 
Gjennom å for eksempel observere møter utvikles evnen til å legge merke 
til forløp som vanligvis tas for gitt: hvem snakker, hvem lytter til hvem, 
hvordan endres kroppsspråk, hvem blir inkludert eller ekskludert, hvem 
har makten over dagsordenen og problemformuleringene, hvem sitter 
ved siden av hvem, hvem snakker med hvem i pausene osv. Observasjoner 
er også en måte å arbeide med problemformuleringen på, å identifisere 
handlinger og sammenhenger som forsterker ulikestilling. 

Observasjonene ble gjennomført som individuelle oppgaver foran 
hvert seminar. I løpet av seminardagene måtte deltakerne fortelle hva 
de hadde gjort, hva de hadde lagt merke til og hvordan de tolket det de 
hadde sett og hørt. Det å gjenfortelle observasjonene innebar en første 
analyse. Deretter arbeidet gruppen interaktivt i forskjellige konstella- 
sjoner, med refleksjoner og deling av erfaringer for å undersøke mønstre 
og variasjoner. 


«Også får du da høre perspektiver fra andre kollegaer fra institutter som har 
liknende, men ikke helt like problemer. Også skjønner du at 'OK, vi er kanskje 
sammen om en eller annen utfordring.» 


(Fra intervju med Olav) 

Kjønnsteori ga verktøy for å analysere ens egen virksomhet. Som nevnt 
i innledningen til bokens tredje del har for eksempel en utvikling av 
Ackers modell (Acker, 1990) blitt brukt gjennomgående i prosjek- 
tet. Modellen har hjulpet deltakerne å systematisere forskjellige typer 
observasjoner, noe som gjorde det mulig å oppdage mønstre og struktu- 
rer i organisasjonens hverdag. På denne måten har forskjellige kjønns- 
teoretiske modeller og begreper gitt deltakerne verktøy de kan bruke 
for å undersøke egen virksomhet og å sette ord på fenomenene som ble 
avdekket. 

Studier med et kjønnsperspektiv, basert på empiri fra så vel ens egen 
organisasjon som andre områder, har også blitt brukt som en måte å for- 
stå ens egen virksomhet. Ved å sammenlikne, se likheter og forskjeller, 
har det som «sitter i veggene» blitt synlig. Beskrivelsene av hvordan ulike- 
stilling gjøres i andre organisasjoner, gir både innfallsvinkler og metoder 
til å undersøke hva som skjer i ens egen virksomhet. 

En måte å lede en kunnskapsprosess om likestilling i organisasjoner 
på, er å arbeide med egne oppdagelser, kombinert med å reflektere over 
og lytte til andres oppdagelser; andre deltakeres observasjoner eller 
forskningsstudier - og sammen analysere og belyse mønstre fra for- 
skjellige perspektiv. Mange ganger er det vanskelig å oppdage hvordan 
handlinger befester mønstre eller åpner for nye måter å handle på. Selve 
læreprosessen tar tid, og materialet må bearbeides i flere omganger. Pro- 
sessen kan sammenliknes med en «fremkallingsprosess», tilsvarende den 
gamle fotolaben (Amundsdotter, 2009). 


Figur 10.1. Modell for endringsprosess, hentet fra Amundsdotter, E. (2009). 


I det første trinnet i endringsprosessen, fremkallingen (Amundsdotter, 
2009), har kunnskapen både blitt overlevert til deltakerne og blitt skapt i 

gruppens eget arbeid. Kjønnsteori ble brukt som verktøy for å analysere 
og systematisere deltakernes egne observasjoner, og derigjennom bygge 
ny kunnskap. Samtidig som kunnskap i form av forskningsstudier, basert 
på empiri fra så vel ens egen som andre organisasjoner, sammen med 
deltakernes egne observasjoner, ble brukt for å synliggjøre det som «sitter 
i veggene». 

Å utfordre ideologi og tankemønstre fordrer en kollektiv prosess. Når 
deltakerne får høre andres eksempler og refleksjoner, blir det mulig å se 
noe i seg selv eller i sin hverdag som man ellers ikke ville ha sett. Der 
ens egen opplevelse ofte oppfattes som et unntak, gjør andres tilsvarende 
opplevelser at det trer frem et mønster. 


Fra fremkalling til mobilisering 


De ovennevnte fremkallingsprosessene gir kunnskap om organisasjo- 
nens «nåtidsbilde», dvs. de danner et bilde av organisasjonen som ligger 
til grunn for analysen og identifikasjonen av problemer i forhold til 
den ønskede situasjonen. Første trinn er en periode hvor man lærer om 
og undersøker hvordan kjønn gjøres og får betydning ved fakultetet. 
Fremkallingen kan pågå i lengre tid, men det «nåtidsbildet» som så etter 
hvert vokser frem, dvs. det nye bildet av organisasjonen, legger grunn- 
laget for neste trinn. I andre trinn, den mobiliserende fasen, blir de funn 
som er gjort samlet og oppsummert, og strategier for hva som skal bli 
annerledes blir utviklet og diskutert (Amundsdotter, 2009). 


«Men jeg tror faktisk de underliggende mekanismene for hvorfor ting ikke skjer 
av seg selv, tror jeg har blitt veldig mye tydeligere for meg. Fordi vi har fått mer 
fakta og kunnskaper om hva som egentlig er ...» 


Fra intervju med Kristian 


I intervjuene tar flere deltakere opp at det først er når de bakenforlig- 
gende årsakene til hvorfor ting gjøres på en bestemt måte blir synlige, at 
det blir tydelig hva som må endres. Det er også da det oppstår en forstå- 
else av hvordan en endring kan skape motstand. I sitatet over forteller 
Kristian hvordan han gjennom seminarene har fått økt kunnskap om «de 

underliggende mekanismene for hvorfor ting ikke skjer av seg selv». Stein 
sier at seminarene har gitt ham «en klar og tydelig forståelse av hva pro- 
blemstillingen er». Olav istemmer når han sier: «Det vi har lært på disse 
workshopene, er at i de prosessene er det ingen selvfølge at det ordner seg 
selv.» Olav beskriver en bevissthet om at likestillingen i organisasjonen 
ikke kommer til å bli bedre av seg selv. Noe må gjøres for at det skal skje 
en endring. 

De to siste dagene i seminarserien arbeidet deltakerne med følgende 
spørsmål: Hva er problemet? I hvilke sammenhenger gjenskapes uøn- 
skede situasjoner? Hvordan forstår vi det som skjer? Hva trenger vi å vite 
mer om? Et viktig poeng med dette trinnet var å gi tid til fordypning og 
analyse for at deltakerne derigjennom kunne utarbeide en tydeligere plan 
for endringen. Det er vanlig å ville ta snarveien rett til handling og for- 
andring, heller enn å ta «omveien» via fordypning og grundig analyse av 
«de underliggende mekanismene». Flere av deltakerne beskrev også hvor- 
dan de syntes det var vanskelig å ikke utarbeide handlingsplaner i løpet 
av de to første seminarene. Olav sier for eksempel om de første semina- 
rene: «Jeg følte vi fikk diskutert, og at vi fikk behandlet temaene, men det 
som jeg hadde ... jeg hadde jo ... jeg har alltid lyst til å prøve å få til en 
handling, men jeg følte ikke at det var så handlingsrettet.» Han beskriver 
hvordan diskusjonene «trigget» ham til handling, at han etter seminarene 
ønsket «litt actions». I stedet for å begynne seminaret med å planlegge 
«actions» måtte deltakerne begynne med å analysere og gjøre konkrete 
nåsituasjonsbeskrivelser av de definerte problemområdene og videre gi 
eksempler på i hvilke sammenhenger og hvordan uønskede tilstander, 
ulikestilling, gjenskapes. Arbeidet ble avsluttet med en diskusjon av det 
felles problembildet og et forslag til punkter som burde undersøkes nær- 
mere. 

Etter den første diskusjonen bestemte deltakerne seg for i første 
omgang å konsentrere arbeidet rundt fire problemområder eller temaer: 
lederutvikling, karriereveiledning, rekruttering og forskningsstrategi. I 
neste trinn, arbeidet med å planlegge for den konkrete endringen, ble 
Ackers modell, som beskrevet i innledningen til del 3, brukt. Delta- 
kerne diskuterte hvilke handlinger som skulle skape en ny nåsituasjon. 
Skulle forandringen skje gjennom en endring av rutiner, en endring av 

kulturen, en endring av interaksjonsmønstre — noe som i sin tur påvirker 
identitetsarbeidet — eller gjennom mer kunnskap? 

Ut fra kunnskapen og observasjonene som ble generert i gruppen, 
begynte arbeidet med å både analysere de problemområdene som hadde 
blitt synlige, samt å planlegge konkrete endringstiltak. Dette ble blant 
annet gjort gjennom de reflekterende spørsmålene om hvilke handlinger 
som kan skape et nytt nåtidsbilde. Arbeidet de to siste dagene skilte seg 
ut fra de innledende seminarene. Deltakerne arbeidet nå med konkrete 
spørsmål som angikk deres egen organisasjon, noe de satte pris på. 

Arbeidet med å planlegge konkrete endringstiltak fant sted i løpet av 
det siste seminaret, og bygget på kunnskapen deltakerne hadde skaffet 
seg i løpet av de to foregående seminarene - kunnskap om hvordan kjønn 
gjøres i organisasjonen og hvilke effekter det får, samt om hvordan orga- 
nisasjonen kan undersøkes ut fra et kjønnsperspektiv, dvs. hvordan ny 
kunnskap fortsatt kan skapes. Men også kunnskap om at en endring av 
kulturen innebærer at ting gjøres på en ny måte, og at en slik endring ikke 
skjer av seg selv, men alltid innebærer motstand, og derfor må drives av 
ledelsen. 


Å lede et langsiktig, bærekraftig 
likestillingsarbeid 


Sensegiving 

Ledergruppen er enig i at den har en viktig oppgave i likestillingsarbeidet 
på fakultetene. En oppgave som bl.a. innebærer å være «gallionsfigur» for 
arbeidet, ifølge Silje. Hvis ledelsen viser at «likestilling er viktig, så blir 
det tatt alvorlig», sier Svein. En viktig del i ledergruppens arbeid med 
likestilling er derfor å legitimere arbeidet, å vise at dette er noe som vir- 
kelig skal gjøres. Tempoet i organisasjoner er høyt, og det kommer opp- 
drag fra så mange forskjellige nivåer at mellomsjefer oppgir at de ikke har 
mulighet å gjøre alt det som havner på bordet hos dem. En kompetanse 
er derfor å kunne prioritere blant oppdragene. Hva som skal prioriteres, 
styres f.eks. av hvem oppdraget kommer fra og om organisasjonen har 
fokus på området som oppdraget dreier seg om (Kallifatides, 2002). Siljes 

syn på ledere som gallionsfigurer for likestilling og Sveins uttalelse om at 
likestilling blir tatt på alvor hvis ledelsen viser at det er viktig, kan tolkes 
som at de ser at noen spørsmål og områder i organisasjonen kan velges 
bort uten noen større følger. En oppgave for ledelsen blir da å sørge for at 
likestilling ikke blir et av disse områdene. 

Når ledergruppen beskriver hvordan den arbeider med likestilling, 
bruker medlemmene uttrykk som «å ha det på dagsordenen» eller «å eie 
perspektivet, den overordnede problemstillingen». De snakker om like- 
stilling som en del av eller et perspektiv på andre tema. Olav sier for 
eksempel at han trodde at de «bare ville snakke om kjønn og likestilling» 
i løpet av seminardagene, men i stedet snakket de om fakultetets strate- 
giske spørsmål. Deltakerne beskriver hvordan de i løpet av seminarserien 
har fått metoder og verktøy for å oppdage ulikestilling. Innenfor noen 
områder har de arbeidet mye, og nå vet de hvordan ulikestilling oppstår. 
Andre områder har de ennå ikke rukket å undersøke. Men metodene og 
verktøyene gir trygghet, fordi de vet hvordan de skal gå videre og kan 
begynne å arbeide med nye områder. 

En stor del av likestillingsarbeidet i en organisasjon går ut på å vise 
at likestilling ennå ikke er oppnådd i organisasjonen (Ahmed, 2017). Å 
trekke i tvil hvorvidt organisasjonen er ulikestilt kan være et uttrykk for 
aktiv motstand mot likestillingsarbeidet - hvis organisasjonen allerede 
er likestilt, trengs det jo ikke. I stedet kan andre spørsmål prioriteres. 
Slik skepsis kan også være et utslag av passiv motstand. Den kan være 
et uttrykk for at organisasjonens ulikestilte prosesser og strukturer opp- 
fattes som normalen, eller som den vanlige måten å gjøre ting på, og at 
ulikestillingen derfor er usynlig. Når ledergruppen sier at den ser det som 
sin oppgave å ha likestilling «på dagsordenen», og at den «eier perspek- 
tivet», kan det tolkes som at lederne tar ansvar for å vise at likestilling er 
et legitimt perspektiv i organisasjonens arbeid. Den stiller seg bak beskri- 
velsen av organisasjonen som ennå ikke likestilt, og viser ved konkrete 
eksempler hvor og hvordan ulikestilling er noe som gjøres. 

Å arbeide med å synliggjøre prosesser og situasjoner i organisasjonen 
som ikke er likestilte, dvs. konkret å vise at likestillingsarbeidet er nød- 
vendig og viktig ettersom likestilling ennå ikke er oppnådd, er en måte 
for ledelsen å ta ansvar for likestillingsarbeidet på. FRONT-prosjektet har 

vært gjennomsyret av doing gender-perspektivet; å gjøre kjønn. I organi- 
sasjonssammenheng innebærer det å anse kjønn som en del av innholdet 
i alle strukturer og prosesser i organisasjonen. Kjønn er ikke noe som 
legges til noe annet, men er en integrert del av alt som skjer i organisasjo- 
nen (Acker, 1990; West & Zimmerman, 1987). Denne prosessuelle måten 
å betrakte organisasjoner på — at kjønn alltid er noe som gjøres — betyr at 
organisasjoner blir betraktet som noe i kontinuerlig vekst og endring, der 
forandring er normaltilstanden. Et slikt syn innebærer at endringsarbeid 
er noe som må drives frem og gjennomføres på alle nivåer i organisa- 
sjonen. Hvis kjønn gjøres i hverdagslige handlinger i prosessene innad 
i organisasjonen, må alle medlemmene av organisasjonen handle på en 
ny måte for at en endring skal skje. Det holder ikke at ledelsen handler 
annerledes. For at en forandring skal lykkes i en organisasjon som er i 
stadig vekst og utvikling, må derfor medarbeiderne se endringen som 
interessant og attraktiv. De må ville arbeide for forandring. 

En viktig rolle for ledelsen i endringsarbeidet blir derfor sensegiving — 
å påvirke medarbeidernes sensemaking, dvs. deres syn på og forståelse 
av endringen (se f.eks. Weick & Quinn, 1999). Den enkelte må oppleve 
endringen som meningsfylt, eller at den iallfall ikke lenger er så truende 
at den vekker motstand og ambivalens. Sensemaking er knyttet til makt 
i organisasjonene, og kritisk sensemaking-teori handler derfor også om 
kritikk av makt (se f.eks. Mills et al., 2010). Det er mange måter å tolke 
eller «make sense» av deltakelsen i en organisasjon på, men disse måtene 
blir ikke «flatt» presentert for deltakerne i organisasjonen. Noen former 
for sensemaking belønnes i organisasjonen, mens andre blir forbigått 
eller motarbeidet. Selv når organisasjoner er nokså flate og demokratiske, 
skjer det en kamp om hvilken sensemaking som skal bli «den herskende». 

Ledergruppen beskriver hvordan den arbeider med sensegiving på 
to måter. Den første er at de ser til at likestilling faktisk blir prioritert i 
organisasjonen - at det ikke kan velges bort. Den andre er at ledergrup- 
pen legitimerer bildet av organisasjonen som ulikestilt både gjennom å 
ha likestilling «på dagsordenen» og gjennom «å eie perspektivet», dvs. 
vise hvordan et likestillingsperspektiv gir mening også i andre spørsmål. 
Ved å tydeliggjøre det perspektivet gruppen har på organisasjonen - at 
kjønn gjøres og er en del av alt som skjer i organisasjonen, samt at den ser 

organisasjonen som ulikestilt — gir den legitimitet og retning til likestil- 
lingsarbeidet. 


Å skape ny kunnskap 

Ledergruppen er snar til å handle - den vil gjøre noe. Å arbeide med 
å fordype seg i problembeskrivelser og skape ny kunnskap i stedet for 
å planlegge og sette mål for handling, er derfor frustrerende for flere 
av deltakerne. Olav beskriver for eksempel hvor skuffet han var på de 
første seminarene siden de ikke var så handlingsrettet. Han hadde «lyst 
til å prøve å få til en handling». Det at de brukte tiden på å undersøke og 
forstå hvordan det oppstår ulikestilling, er likevel noe som ledergrup- 
pen senere mente var avgjørende for at den skulle kunne jobbe med et 
bærekraftig endringsarbeid. «Uten kompetanse er det lett å sitte fast i 
enkle løsninger», sier Wenche. Olav understreker at for å kunne drive en 
forandring, måtte han forstå «[de] bakenforliggende årsakene» til pro- 
blemet. Ledergruppen starter for eksempel arbeidet med rekruttering 
gjennom å skaffe seg mer inngående kunnskap om de forskjellige trin- 
nene i prosessen. De sammenlikner erfaringer, skaffer seg forsknings- 
basert kunnskap og gir organisasjonen i oppdrag å undersøke det de 
har behov for å vite mer om. Først etter dette tar de beslutninger om 
hvordan arbeidet skal gå videre. Flere av deltakerne forteller også om 
hvordan deres syn på likestillingsarbeid har endret seg i løpet av pro- 
sjektet. Da de kom til det første seminaret, oppfattet de likestillings- 
arbeidet som vanskelig ettersom de ikke så hva de konkret kunne gjøre. 
Aksel er tydelig når han sier: «Jeg vet ikke hva jeg skal gjøre, jeg.» Ved at 
de i løpet av prosjektet undersøker hvordan ulikestilling konkret gjøres 
i prosessene i organisasjonen, blir det tydelig hva som må endres, og 
hva de som ledergruppe kan gjøre for å oppnå bærekraftig forandring. 
Endringsarbeid som ikke drives frem av kunnskap, fører som oftest 
bare til kosmetiske endringer - eller til og med til økt ulikestilling 
(Benschop & Verloo, 2006; Regnö, 2013). Wahl et al. (2001/2018) beskri- 
ver effekten av likestillingsarbeid uten forståelse for hvordan ulikestil- 
ling gjøres i organisasjonen, med metaforen «det ordner seg». Å sette 
mål, starte prosjekter og gjennomføre endringer i bare noen deler av 

en prosess, kan gi midlertidige resultater i form av økt kjønnsbalanse i 
organisasjonen, ifølge Wahl et al. Hvis det ikke finnes noen forståelse i 
organisasjonen for hva som skal oppnås og hvordan det skal gjøres, vil 
organisasjonen likevel tilstrebe å gå tilbake til det som oppfattes som 
den normaltilstanden. Når målet ikke lenger er i fokus og prosjektet er 
avsluttet, vil alt «ordne seg» igjen. 

Det er ikke nok at ledelsen har kunnskap om hvordan ulikestilling 
gjøres i organisasjonen. Det prosessuelle synet på organisasjoner som 
perspektivet «å gjøre kjønn» innebærer, betyr som tidligere nevnt at 
endringsarbeidet må skje på alle nivåer i organisasjonen. Kunnskap om 
hvor og hvordan ulikestilling oppstår i organisasjonen, og hva som må 
endres for at likestilling skal oppnås, må finnes i hele organisasjonen. 

Ledergruppen utviklet kunnskap om hvordan ulikestilling ble gjort 
i organisasjonen ved å bruke kjønnsteori som verktøy. For eksempel 
brukte gruppen en utvikling av Ackers modell (Acker, 1990) som støtte 
for å systematisere forskjellige typer observasjoner og få øye på mønstre 
og strukturer. På samme måte har studier med et kjønnsperspektiv, dvs. 
beskrivelser av hvordan ulikestilling gjøres i andre organisasjoner, blitt 
brukt for å undersøke og forstå det som skjer i ens egen virksomhet. Det 
å arbeide med å undersøke egen organisasjonshverdag, kombinert med 
å reflektere over og lytte til de andre deltakernes observasjoner, eller 
forskningsstudier, og siden i fellesskap å undersøke mønstre, er en måte 
å utvikle kunnskap på. 

Ledergruppen har valgt å arbeide med den samme kunnskapsproses- 
sen i hele organisasjonen. Som nevnt i innledningen til tredje del i denne 
boken har perspektivet «gjøre kjønn», og den utviklede Acker-model- 
len (1990) for å undersøke hvordan kjønn gjøres i organisasjoner, vært 
gjennomgående i prosjektet. Dette er ikke den eneste, eller kanskje 
engang den beste måten, å betrakte kjønn på. Men ved å velge et pers- 
pektiv og en metode som er forholdsvis enkel å forstå og ta i bruk, og 
som kan kommuniseres og benyttes i endringsarbeidet av de ansatte på 
fakultetet, har ledergruppen gitt organisasjonen en tydelig plattform å 
jobbe ut fra. Likestilling er et tema som angår alle i organisasjonen på 
et personlig nivå; et tema alle har en slags erfaring med, og derfor også 
ofte en oppfatning om. Dette gjør det vanskelig å bygge opp et felles 

kunnskapsgrunnlag å jobbe videre ut fra. Når ledelsen bidrar til kunn- 
skapsgrunnlaget gjennom opplæring i et perspektiv på kjønn og en 
metode som alle de ansatte kan bruke i hverdagen, skapes det mulighe- 
ter for en endring på alle nivåer. 


Delt ansvar 


Å arbeide med sensegiving og kommunisere en metode for å undersøke 
hvor og hvordan ulikestilling gjøres i organisasjonen, som beskrevet 
ovenfor, innebærer at ledelsen tar en aktiv rolle i likestillingsarbeidet. 
Likestilling oppfattes ofte som et vanskelig problem for ledelsen i en 
organisasjon. For mange er dette et nytt kunnskapsområde, og ofte blir 
spørsmål rundt likestilling møtt med mye motstand. Å arbeide med 
likestilling i en organisasjon innebærer å arbeide med kompliserte for- 
andringsprosesser (Amundsdotter et al., 2015; Benschop & Verloo, 2006; 
Regnö, 2013). Når ulikestillingen synliggjøres, blir strukturen og kultu- 
ren i organisasjonen utfordret, noe som vekker motstand (Andersson 
et al., 2012; Wahl et al., 2015). Hva skyldes det at ledergruppen så tydelig 
kan stå for at organisasjonen er ulikestilt, og at likestillingsarbeidet er 
viktig? 

Flere av deltakerne nevner teambuilding når de snakker om effektene 
av seminarene. På spørsmålet om hvem de ser som drivende i likestil- 
lingsarbeidet i ledergruppen, gir de mange forskjellige svar. Deltakerne 
ser og gir eksempler på hvordan arbeidet drives frem innenfor mange 
forskjellige områder: i tillegg til likestillingsprosjektet, ved møter i leder- 
gruppen, i budsjettarbeidet, i ansettelsesprosessene, ved instituttene, i 
forskning og i arbeid med undervisning og studentrekruttering. Over 
halvparten av deltakerne blir på forskjellige måter pekt ut som en driv- 
kraft av de andre. 

Resultatene våre tyder på at når ledelsen oppfatter at den deler ansva- 
ret for likestillingsarbeidet, tar den en mer aktiv og pådrivende rolle. 
Det delte ansvaret skyldes i neste omgang at gruppen har utviklet både 
kunnskap om likestilling og strategier for arbeidet sammen. Vi mener 
at ledelsen trenger teambuilding for å kunne være pådrivere for likestil- 
lingsarbeidet. 


298 


FRA BIOLOGI TIL STRATEGI = UTVIKLING AV EN LEDELSESGRUPPE 


Likestilling - et strategisk spørsmål 
Mange av deltakerne forteller at de har fått et nytt syn på likestillings- 
arbeid i løpet av seminarserien. Likestilling har gått fra å være et enkelt- 
stående tema det er vanskelig å håndtere, til å bli en inngang til andre 
spørsmål. En inngang som tilføyer noe til de strategiske spørsmålene, 
som betyr at nye måter å nå målet på, nye løsninger, oppdages. Alle som 
ble intervjuet, beskriver dette som positivt. De hadde forventet at de 
bare ville snakke om likestilling, et område som de fleste kjente seg ube- 
kvemme med. I stedet fikk de diskutere fakultetets strategiske spørsmål — 
spørsmål de aldri rekker å snakke ferdig om - fra et nytt perspektiv. 
Resultatene våre viser at det å oppdage at likestilling er en del av, eller 
et perspektiv på, fakultetets «strategiske spørsmål», gir deltakerne trygg- 
het. Ledergruppen er vant til å arbeide med slike spørsmål. Å forstå at det 
er i disse spørsmålene de både kan og skal arbeide med likestilling, gjør 
at likestillingsarbeidet blir både konkret og lett å forstå. 


Konklusjon 


Ledergruppens oppgave i likestillingsarbeidet kan, ut fra begrepet sense- 
giving, beskrives som å påvirke medarbeidernes sensemaking, dvs. deres 
syn på og forståelse av likestillingsarbeidet (se f.eks. Weick & Quinn, 
1999). Ettersom likestilling og ulikestilling er noe som gjøres i hver- 
dagslige handlinger i organisasjonens prosesser, må hele organisasjonen 
engasjeres i en endring. Ledergruppen kan arbeide med sensegiving ved 
å prioritere likestillingsarbeidet og ved å legitimere bildet av organisa- 
sjonen som ulikestilt gjennom å vise hvordan et likestillingsperspektiv 
kan integreres i organisasjonens prosesser. Lederne kan også bidra til økt 
kunnskap og handlingsberedskap i organisasjonen ved å velge en metode 
for likestillingsarbeidet som alle de ansatte kan bruke i sin hverdag. 

For at ledergruppen skal kunne være slike pådrivere for likestillings- 
arbeidet, må de utvikle arbeidet sammen som en gruppe og tydelig kjenne 
at alle i gruppen deler på ansvaret. De trenger også kunnskap - de må se 
at de behersker likestillingstematikken. Metodene og verktøyene de har 
fått i løpet av seminarserien, har ikke bare gitt kunnskap om områdene 

de har rukket å arbeide igjennom, men også gitt trygghet. De vet hvordan 
de skal gå videre, og hvordan de kan arbeide med nye områder. Å innse at 
likestilling er en del i eller et perspektiv på fakultetets strategiske spørs- 
mål, gir ytterligere kraft i arbeidet. 

Innledning 


I dette kapitlet ser vi på om arbeidet Det matematisk-naturvitenskapelige 
fakultet ved Universitetet i Oslo sin ledergruppe gjør for økt kjønnslike- 
stilling (se kapittel 10) har fått noen effekt i organisasjonen. Er motstan- 
den mot likestillingsarbeidet blitt større eller mindre? Førte arbeidet med 
ledergruppa til at forutsetningene ble endret for det likestillingsarbeidet 
FRONT-prosjektet innebar? Skjedde det noe i de andre tiltakene? 

Tiltaket vi analyserer er en seminarserie for ph.d.-veiledere der målet 
var å få forskningsledelsen på alle nivåer til å bli aktive i likestillings- 
arbeidet. De fem timer lange arbeidsseminarene ble gjennomført tolv 
ganger med grupper på 25-30 deltakere. Å veilede stipendiater er et fel- 
les referansepunkt, noe som forskere gjør gjennom hele karriereløpet. Et 
seminar om likestilling i veiledning ble derfor sett som et godt startpunkt 
for fakultetets arbeid med kulturendring. 

Kapitlet er strukturert på følgende måte: Vi begynner med å gi en kort 
redegjørelse for forskning på motstand mot likestillingsarbeid. Deretter 
beskriver vi hvordan arbeidsseminarene for ph.d.-veiledere ble gjen- 
nomført og hvordan vi samlet inn dataene vi analyserer. I artikkelens 
hoveddel viser vi forandringen som skjedde med diskusjonene i deltaker- 
gruppene gjennom å beskrive to scener: en fra et av de første seminarene 
og en fra et av de siste. Deretter presenterer og diskuterer vi resultatene i 
lys av annen forskning. 


Likestillingsarbeid - motstand og endring 


Likestillingsarbeid kan beskrives som et komplekst utviklingsarbeid 
som har til hensikt å endre organisasjonens struktur og kultur og på den 
måten å påvirke individers og gruppers handlingsrom og maktrelasjoner 
(se f.eks. Andersson et al., 2012; Cockburn, 1991; Lindholm, 2011; Pincus, 
1997; Spets, 2012; Wahl et al., 2001/2018). Arbeidet blir ofte møtt med mot- 
stand (Amundsdotter et al., 2015; Lindholm, 2011; Spets, 2012; Wahl et al., 
2001/2018). En del av motstanden kan ses som den skepsis som kan ramme 
sosial innovasjon generelt, uansett om det dreier seg om kjønn eller andre 
ting. Innovasjoner utfordrer tilvante arbeidsmåter og fagforståelser, og 
organisasjoner kan ofte bli preget av treghet selv i forhold til gunstige 

innovasjoner og reformer (Holter, 2007; Puchert et al., 2005). Feministisk 
forskning viser imidlertid at likestillingsarbeid også blir møtt av andre 
motstandsformer, siden arbeidet utfordrer eksisterende maktordninger 
i organisasjonen (Ahmed, 2012) og berører enkeltpersonenes forståelse 
av seg selv og sin identitet som kvinne eller mann (Acker, 1990, 1994, 
1999; Hård, 2004; Jutterdal, 2008), der kvinnens identitetskonstruksjon 
omfatter hvordan man håndterer det å være en del av en underordnet 
gruppe på samfunnsnivå (Ethelberg, 1985). Kvinner velger ofte å håndtere 
underordningen gjennom en av fire strategier: fornektelse, akseptering, 
anvendelse eller forandring, der de tre første kan oppfattes som uttrykk 
for motstand mot likestillingsarbeid (Wahl, 1992). 

Likestillingsmotstand defineres som motstand mot en endring som 
fører til økt likestilling og et ønske om å beholde status quo, i motsetning 
til motstand mot f.eks. en dominerende samfunnsordning, der motstan- 
den har som mål å få i stand en endring (Lombardo & Mergaert, 2013). 
Motstanden kan beskrives som handlinger for å legge hindringer i veien 
for likestillingsarbeidet (Cockburn, 1991; Pincus, 1997; Spets, 2012; Wahl 
et al. 2001/2018). Pincus (2002) definerer motstandshandlinger som pas- 
sive eller aktive, der de passive forekommer oftest. Passive motstands- 
handlinger kan uttrykkes som manglende interesse, at ressurser blir 
holdt tilbake, eller med taushet — f.eks. ved at likestillingsarbeidet glem- 
mes bort, eller at likestillingsspørsmål dysses ned.’ Passiv motstand kan 
gå over i aktiv motstand hvis endringen intensiveres. Aktive former er for 
eksempel å betvile legitimiteten til arbeidet eller arbeidets talspersoner. 

Lombardo & Mergaert (2013) beskriver hvordan motstand kan uttryk- 
kes som en prioritering av forskjellige oppgaver i organisasjonen. Like- 
stillingsarbeidet løftes frem som viktig, men må likevel vike for noe som 
er enda viktigere, f.eks. kjernevirksomheten. I norsk forskning har dette 
blitt kalt likestillingens vikeplikt (Skjeie & Teigen, 2003) - altså at i møte 
med andre perspektiv eller prioriteringer, blir det likestillingen som må 
vike til fordel for disse (Skjeie i Haugsvær, 2003, se videre NOU 2011:13 og 
2012:15). 


1 Passiv motstand, ofte knyttet til avverge og ambivalens blant deltakerne i organisasjonen, er 
nærmere diskutert i kapittel 7, 8 og 9 i denne boken 

Ulike oppfatninger om hva likestillingsarbeidet skal oppnå og hvordan 
det skal drives i en organisasjon kan oppfattes som en annen motstands- 
form (Bacchi & Eveline, 2010; Magnusson et al., 2008). En vilje til å oppnå 
likestilling kommer til uttrykk uten at et samlet og målrettet arbeid blir 
startet, noe som fører til at lite eller ingenting endres i organisasjonen 
(Lombardo et al., 2009). For at en endring skal finne sted, forutsetter det 
en forståelse av hvor og hvordan ulikestillingen oppstår i organisasjonen — 
hva som er problemet (Rönnblom, 2011; Tollin, 2011). Ulike og iblant uty- 
delige oppfatninger om årsaken til at det er behov for likestillingsarbeidet, 
kan innebære at fokuset i arbeidet flyttes fra den ønskede forandringen 
til hvilke metoder og verktøy som skal brukes (Amundsdotter et al., 2015). 
Dette kan ses som enda et uttrykk for motstand (Fraser, 2011). 

Mangelen på kunnskap oppfattes ofte som et hinder for likestilling, og 
likestillingsprosjekter inneholder derfor ofte en utdanningsinnsats som har 
til hensikt å øke kunnskapen om ulikestillingen i organisasjonen (se f.eks. 
Ahmed, 2017; Amundsdotter et al., 2015; Höök, 2001). Studier har likevel 
vist at økt kunnskap ikke automatisk leder til økt likestilling (Nilsson & 
Trollvik, 2011). I stedet kan kunnskapen føre til en mer kvalifisert motstand 
mot organisasjonens likestillingsarbeid (SOU 2003: 16). Rönnblom (2011) 
mener også at vektleggingen av å øke kunnskapen om ulikestillingen kan 
ses som en motstandsstrategi ved at mangelen på kunnskap, snarere enn 
ulikestillingen i seg selv, blir problemet som skal utbedres. 

Amundsdotter et al. (2015) beskriver likestillingsmotstand som en 
motmakt mot den maktutøvelsen som likestillingsarbeidet utgjør. De 
definerer tre former for maktteknikker eller relasjoner mellom makt og 
motstand: de repressive, de pastorale og de regulerende (se også Linghag 
et al., 2016). De repressive formene er tydelige og direkte. De kan f.eks. 
bestå av at likestillingsarbeidet åpent trekkes i tvil, eller at likestillings- 
arbeideren blir nedvurdert og latterliggjort. Den pastorale motstanden er 
mer subtil, og kan komme til uttrykk i en forventning om at likestillings- 
arbeideren innser at organisasjonen er klar over at likestilling er viktig, 
men at andre prioriteringer må skje akkurat nå. Regulerende motstand 
innebærer f.eks. å hevde at makten som kreves for å drive likestillings- 
arbeidet, ligger et annet sted, utenfor individet, gruppen eller organisa- 
sjonen der det nå drives. 

Ulike typer endringsarbeid vekker ulike typer motstand. Slik tilpas- 
ses motstanden til endringsarbeidet (Benschop & Verloo, 2006; Kirton 
& Greene, 2000/2016; Lombardo & Mergaert, 2013; Pincus, 2002). Men 
endringsarbeidet påvirkes også av motstanden. I en studie som så på hvor- 
dan likestillingsarbeidere reagerte på motstand, oppdaget likestillings- 
arbeiderne at de selv ble påvirket av den motstanden de møtte. Repressiv 
motstand ble f.eks. ofte møtt med repressive strategier (Amundsdotter 
et al., 2015). 

Som vi har beskrevet ovenfor blir likestillingsarbeid ofte møtt av mot- 
stand. Til tross for at ledelsens engasjement er sentralt for at likestillings- 
arbeidet skal lykkes (se f.eks. Acker, 2000; Franzén et al., 2010; Lombardo 
& Mergaert, 2013; NOU 2012:15; Pincus, 1997; SOU 2003:16; Åberg, 2012), 
finnes det få studier av hvorvidt — og i tilfelle, hvordan — en ledergrup- 
pes arbeid påvirker motstanden i organisasjonen. Problemstillingen vi vil 
undersøke og diskutere videre i kapitlet, er om fakultetets ledergruppes 
likestillingsarbeid har fått noen effekt i organisasjonen. Vi har valgt å 
gjøre det gjennom å analysere hvordan motstanden i deltakergruppene i 
et annet tiltak, arbeidsseminar for ph.d-veiledere, endres. 


Tiltak, data og metode 


Hensikten med seminarene for ph.d.-veiledere var både å øke deltakernes 
kunnskap om ulikestillingen i organisasjonen, samt å gi dem en mulighet til 
å dele erfaringer og refleksjoner. Å reflektere over egne og andres erfaringer, 
kombinert med forskningsbasert kunnskap, er en måte å utvikle en forstå- 
else for hvordan kjønn gjøres? i både egen organisasjon og i akademia gene- 
relt. Seminarene vekslet mellom gruppediskusjoner og korte forelesninger 
fra forskningsfeltet kjønn og organisasjon. Formålet med gruppediskusjo- 
nene var å gi deltakerne mulighet å undersøke sine egne opplevelser av å 
veilede stipendiater i lys av forskning om likestilling i akademia. 

Hver seminargruppe besto av 25 til 30 deltakere, som ble delt inn i min- 
dre grupper på fem. I de mindre gruppene ble deltakere fra forskjellige 
institutter blandet for å gjøre det mulig å løfte diskusjonen fra en enkelt 


2 Se innledningen til bokens del 3 for beskrivelse og definisjon av begrepet å gjøre kjønn. 

forskningsgruppe til fakultetsnivå. Alle de ansatte ved fakultetet med 
veiledningsoppdrag på master- og ph.d.-nivå ble invitert til de i alt tolv 
arbeidsseminarene. 

Arbeidet med seminarene var inspirert av aksjonsforskningsmetoden 
som er nærmere beskrevet i innledningen til tredje del i denne boken. 
Seminarene ble planlagt og gjennomført av FRONTS forskningsgruppe. 
En av forskerne har gjennomført alle seminarene, mens andre har deltatt 
i deler av serien. Forskeren som arbeidet med alle seminarene har vært 
ansatt i samme organisasjon som deltakerne, men i en annen rolle, og kan 
derfor beskrives som outsider within (Herr & Andersson, 2005). Andre 
forskere i gruppen kan beskrives som insiders, det vil si de har vært ansatt 
i samme organisasjon og hatt samme rolle som deltakerne, eller, om de 
bare har vært involvert i deler av tiltaket og ikke ansatte i organisasjonen, 
som outsiders (Herr & Andersson, 2005)3 Det kvalitative materialet ble 
samlet inn gjennom deltakende observasjon. I løpet av seminarene tok 
forskerne som ledet seminariene notater. Disse ble gjennomgått umiddel- 
bart etter at hvert seminar var avsluttet, og samlet i en feltdagbok. 

Analysen startet med at alt materiale ble gjennomgått flere ganger, 
slik at temaer som gjentok seg - både likheter og forskjeller - kunne 
identifiseres. Gjennom denne induktive tilnærmingen til materialet ble 
informantenes egne beskrivelser og begreper tatt som utgangspunkt. I 
neste fase ble materialet samlet i to scener. Den første scenen bygger på 
et av de aller første seminarene, og den andre scenen tar utgangspunkt i 
et seminar som ble gjennomført 18 måneder senere. Scenene er skrevet 
ut fra en metode i bl.a. aksjonsforskning, som med hensikt er subjektiv, 
selv om den bygger på analyser og diskusjon i forskergruppen og ikke 
bare representerer den enkelte forskeren. Det kan sammenliknes med 
feltnotater i feltarbeid, en praksisrapport eller en dagbokside, der forske- 
rens møte med fagfeltet er sentralt. Metoden omfatter en fenomenologisk 
analyse, og er ikke et forsøk på å si «objektivt» hva som skjer generelt. Den 
er avgrenset til enkelte spesielle kasuser, slik de faktisk ble opplevd, uten 
noen form for filter i forkant. Scenene illustrerer dermed ulike aspekter 
ved endringsarbeidet. Deltakerne er forskjellige, og reagerer forskjellig. 


3 — Seinnledningen til bokens del 3 for videre diskusjon og definisjon av forskernes ulike roller. 

Noen er skeptiske til FRONT-tiltakene, andre er mer positive. Hvis vi 
ser dette ut fra et aksjons- og innovasjonsperspektiv, er første scene før 
og andre scene etter ledelsens, i alle fall delvis, nye måte å agere på etter 
ledelsesutviklingen som ble beskrevet i 10. kapittel. 

I analysen undersøker vi om det arbeidet fakultetets ledergruppe gjør 
for økt likestilling har påvirket resten av organisasjonen. Vi gjør det gjen- 
nom å analysere om motstanden mot likestillingsarbeidet har blitt større 
eller mindre i tiltaket rettet mot ph.d-veiledere. 


To seminarer 


Så hvordan ser motstand mot likestillingsarbeid ut i organisasjonen? Vi 
beskriver to seminarer for ph.d-veiledere; det ene tidlig og det andre sent 
i prosjektet. 


Første scene. Et mislykket seminar? 


Klokken er 11, og seminaret for ph.d-veiledere skal begynne. Det burde ha 
vært 24 menn og seks kvinner i rommet, men flere av plassene ved de seks 
bordene er fremdeles tomme. Jeg er irritert. Gruppeinndelingen fungerer 
ikke når det er så mange som mangler. Jeg har f.eks. plassert de kvinne- 
lige deltakerne to og to, men ser at to av dem sitter ensomme ved bordene 
sine. Dessuten sitter det tre personer ved ett bord og to ved et annet. De 
deltakerne må jeg flytte sammen for å få tilstrekkelig store diskusjons- 
grupper. Hvorfor har så mange meldt seg på, bare for å la være å komme? 

Seminaret innledes med at deltakerne først enkeltvis og siden i grupper 
tar stilling til påstanden om kvinnelige og mannlige stipendiater. Samta- 
len i gruppene er lavmælt og uten energi, bortsett fra ved et av bordene. 
Der tegner en av mennene en gausskurve samtidig som han engasjert 
forklarer at kvinner som gruppe og menn som gruppe har samme gjen- 
nomsnittsintelligens. Derimot er det flere menn enn kvinner som ligger i 
ytterkantene av gausskurven - de med henholdsvis svært høy og svært lav 
intelligens. Siden et universitet vil rekruttere de aller mest intelligente, og 
det finnes flere menn enn kvinner i den gruppen, oppstår det en naturlig 
kjønnsforskjell. Jeg vurderer å gripe inni diskusjonen. Hvordan tenker han 

egentlig? Han antyder jo at kvinnene i hans gruppe er mindre intelligente 
enn ham selv og de andre mennene. Dessuten tilbakeviser han hensikten 
med seminaret ved å si at kjønnsforskjellen ikke skyldes ulikestilling. Jeg 
velger likevel å la gruppediskusjonen fortsette, og tenker at dette er noe 
som kommer til å bli tatt opp i plenum. Diskusjonen i plenum kan imid- 
lertid sammenfattes som at få av deltakerne anser at det finnes noen større 
kjønnsforskjeller, iallfall ikke når det gjelder den faglige organiseringen 
ved de forskjellige instituttene. Muligens er de kvinnelige stipendiatene 
litt mer innrettet på å ta ansvar for det sosiale samværet i forskergruppen 
enn de mannlige. Verken mannen som tegnet gausskurven, eller noen av 
de andre deltakerne i gruppen hans, tar opp forskjeller i intelligens som en 
mulig forklaring på ubalansen i kjønnsfordelingen. 

Jeg har forelest om forskningsfeltet kjønn i akademiske organisasjoner i 
noen minutter, da en mann rekker opp hånden og spør om alle studiene jeg 
kommer til å vise til, er gjort i USA. Når jeg svarer at mange av studiene byg- 
ger på empiri fra USA, men at jeg selv har studier fra bl.a. Norge og Sverige, 
sier han at studier fra USA ikke sier noe om hvordan det er på et universitet 
i et så likestilt land som Norge. Mannen som sitter ved siden av ham er enig, 
og påpeker at studiene dessuten er gamle. Han har sett årstall som 2009 og 
2012 i referansene. Når jeg har forelest en stund til, får jeg enda et spørs- 
mål om kvaliteten på studiene jeg refererer til. En mannlig deltaker spør om 
det ikke finnes noen kvantitative studier innenfor kjønnsforskning. Jeg har 
bare henvist til intervjustudier, og intervjuer viser jo bare hva enkeltperso- 
ner mener om saker og ting, fortsetter han. Når jeg forklarer hvordan jeg ser 
på kvalitativ forskning og forsøker å få i gang en diskusjon om noen av de 
resultatene jeg legger frem ved å spørre om deltakerne kjenner seg igjen, blir 
luften i salen trykkende av taushet. Til slutt bryter en mannlig deltaker taus- 
heten ved å spørre om det ikke finnes noe materiale i nåtid fra Universitetet 
i Oslo. I tilfelle burde det jo være interessant å diskutere det. 

Etter forelesningen er det kaffepause. Når jeg står ved servanten på 
dametoalettet, kommer en av de kvinnelige deltakerne inn. Jeg lette etter 
deg, sier hun. Jeg vil bare at du skal vite at det ikke er så likestilt hos oss som 
det høres ut. Jeg kjenner meg igjen i nesten alt du beskrev i forelesningen. 
Når jeg spør hvorfor hun ikke sa noe om det i gruppen, svarer hun at hun 
ikke orket å ta den diskusjon som i så tilfelle ville oppstå. 

Jeg har forberedt caser som deltakerne skal diskutere i gruppe etter 
kaffepausen. De kan selv velge blant fire forskjellige caser og snakke 
om så mange de rekker og i den rekkefølgen de selv foretrekker. Casene 
gjelder: 


e En veileder som planlegger å dra på konferanse med en stipendiat 
av motsatt kjønn. Når kollegaene hører om dette, spør de om for- 
holdet bare er profesjonelt. 

e Valget mellom å ansette en kvinne eller en mann som ph.d. i et 
prosjekt som allerede er forsinket, med en antydning om at kvin- 
nen trolig vil bli gravid. 

e En biveileder får høre av den kvinnelige stipendiaten at hoved- 
veilederen (som leder det forskningsprosjektet der biveilederen er 
ansatt) uttaler seg negativt om kvinnelige forskere. 

e Hvilke hensyn bør en veileder ta til stipendiatenes private situasjon 
når arbeidsoppgavene fordeles? 


Jeg går rundt blant bordene og lytter, svarer på spørsmål og kommenterer 
iblant. Ved et av bordene spør en av mennene den kvinnelige deltakeren 
i gruppen hva hun mener. Har hun noen gang sett eller opplevd noen 
ulikestilling på fakultetet? Hun svarer unnvikende at hun ikke kjenner 
seg diskriminert, men at hun har hørt fra kollegaer ved utenlandske uni- 
versiteter at det er vanskelig å kombinere familieliv og en forskerkarriere. 
Alle ved bordet stemmer i, og sier at slik er det nok. De er enige om at det 
er vanskelige å kombinere en forskerkarriere og familie for både kvinner 
og menn, selv i det likestilte Norge. Men med internasjonal konkurranse 
om ansettelser, publikasjoner og forskningsmidler er det jo ikke mulig å 
endre på dette. Ved et annet bord spør en av mennene om de andre også 
mener at det finnes tydelige forskjeller mellom det arbeidet kvinnelige 
og mannlige sjefer gjør. Hans erfaring er at kvinnelige sjefer er mindre 
strategiske enn menn, at de oftere blir sittende fast i detaljer. Før de andre 
i gruppen rekker å svare, legger han til at det jo bare er hans personlige 
opplevelse, og at det kanskje bare er koblet til de kvinnelige og mannlige 
sjefene som individer. Det blir ingen diskusjon i gruppen. En annen kom- 
menterer at han kan kjenne seg igjen, men at opplevelsene hans jo også 
bare er personlige, og de andre er stille. 

Når vi går igjennom casen i plenum, har ingen av gruppene valgt den 
første. Da jeg spør hvorfor, får jeg til svar at situasjonen er for konstruert. 
Noe slikt ville aldri skje på et norsk universitet. Den andre casen blir 
også avfeid med kommentaren at hvis et prosjekt ikke har plass for at en 
stipendiat har barselpermisjon i et år, er det dårlig planlagt. Når det gjel- 
der case tre, beskriver gruppene som valgte det hvilke formelle kanalene 
en stipendiat har for å klage på og eventuelt bytte veileder. Dette er altså 
ikke et spørsmål for en biveileder, og derfor enda en feilformulert case. 
De fleste gruppene har valgt den siste casen. Alle sammen mener at en 
veileder ikke bør legge seg i stipendiatenes privatliv, og at alle stipendiater 
bør få samme mulighet, f.eks. få spørsmål om å delta ved en konferanse 
og siden selv få bestemme om de har mulighet til å delta eller ikke. 

Den siste økten i seminaret består i at en av dekanene beskriver hvor- 
for fakultetet vil arbeide med likestilling. Det kommer ingen spørsmål, 
og arbeidsseminaret avsluttes. Da jeg går rundt i rommet og rydder bort 
papir og kaffekopper, kommer kvinnen som i sin gruppe fikk spørsmålet 
om fakultetet var ulikestilld, frem til meg og sier at det er noe hun vil for- 
telle meg. En stipendiat skulle ansettes i hennes forskergruppe, og det var 
mange kvalifiserte søkere. Da intervjuene ble gjennomført noen dager 
tidligere, oppdaget hun at kvinnene og mennene ble bedømt etter helt 
forskjellige skalaer. Den undersøkelsen du beskrev i forelesningen, den 
stemmer helt her også, sier hun. Vi pratet om mennene som kompetente 
og kvinnene som ambisiøse og hardtarbeidende, og selv om akkurat den 
kommentaren straks ble fulgt av en unnskyldning, så ble det sagt at det 
jo også var stor sjanse for at kvinnene skulle ut i barselpermisjon i et år 
eller så. Da jeg spør henne hvorfor hun ikke sa noe om det på seminaret, 
svarer hun at da hun tok det opp i intervjukomiteen, hadde alle bare slått 
det fra seg og sagt at det ikke stemte. Nå orket hun ikke å ta den disku- 
sjonen igjen. 

Noen dager etter seminaret får jeg en e-post fra en av de kvinnelige 
deltakerne på seminaret, hvor hun ber om et møte. Da vi møtes, sier hun 
at seminaret var anstrengende. Hun opplevde at det ble forventet at hun 
som kvinne kunne beskrive hvordan fakultetet var preget av manglende 
likestilling og hva som burde gjøres for å oppnå likestilling. At hennes 
rolle i gruppen var å vise mennene at ulikestillingen fantes. 

Andre scene. Vil de aldri slutte å diskutere dette? 


Seminaret skal snart begynne, og jeg er nervøs. Det er nesten et og et 
halvt år siden forrige gang, og det har skjedd så mye i prosjektet. Min 
innledning vil være helt annerledes, og jeg lurer på hvordan deltakerne 
kommer til å reagere på den. Kommer de til å reise seg og gå når jeg sier 
at ledergruppen mener at i alle fall noe av kjønnsubalansen på fakultetet 
skyldes ulikestilling? Jeg har jo fremdeles ingen resultater fra studiene 
som ble gjennomført ved fakultetet. 

Jeg ønsker deltakerne velkommen og forteller om likestillingsprosjektet 
seminaret er en del av. Jeg sier også at dette er det første seminaret etter et 
opphold på over et år. Siden fortsetter jeg med å beskrive hvordan fakultetets 
ledergruppe i løpet av fem seminardager har jobbet med likestillingsspørs- 
målet, på samme måte som de skal gjøre i dag. At ledergruppen, i likhet 
med dem, visste at fakultetet ikke var kjønnsbalansert. Noen institutter har 
f.eks. få kvinnelige professorer til tross for at de i lang tid har hatt overvei- 
ende kvinnelige studenter, mens andre har forskningsgrupper som enten 
er helt kvinnedominert eller helt mannsdominert. Basert på forskning 
om akademia fra et likestillingsperspektiv har ledergruppen kommet frem 
til at i alle fall noe av forskjellen skyldes at organisasjonen er preget av 
ulikestilling. De har derfor valgt å arbeide videre fra forskningsperspektivet 
«gjøre kjønn» og en metode som er basert på Joan Ackers forskning? for å 
undersøke hvor og hvordan ulikestillingen gjøres på fakultetet. Resultatene 
fra disse studiene er ikke tilgjengelige ennå, men vil bli lagt frem så snart 
som mulig. Da jeg avslutter med å spørre om noen lurer på noe eller vil 
kommentere det jeg har sagt, er alle tause. De fleste ser likevel interesserte 
ut, og det virker ikke som om noen vil reise seg og gå. 

Deretter fortsetter seminaret på samme måte som før. Deltakerne må 
ta stilling til og diskutere noen påstander om stipendiater, de må lytte til 
forelesninger om likestilling i akademiske organisasjoner, og de må disku- 
tere caser. Det spiller ingen rolle hva programpunktet er. Straks deltakerne 
begynner å snakke i mindre grupper, går samtalen livlig. Ikke alle deltar, 
men det virker som at over halvparten av deltakerne ved hvert bord er svært 


4 En redegjørelse for kjønnsgjøringsperspektivet og Joan Ackers modell finnes i innledningen til 
tredje del i denne boken. 

engasjerte. Da jeg går rundt i salen, hører jeg at de deler personlige opple- 
velser med hverandre. For eksempler forteller en at han synes det er mye 
enklere å diskutere enkelte ting når han går på tur. Samtalen blir så mye 
mer fokusert enn ved et møte på kontoret. Han vet likevel ikke hvordan 
han skal behandle sine kvinnelige stipendiater. Kan han ta dem med på en 
tur rundt Sognsvann? En annen sier at han vil kunne dra vekk en helg for å 
skrive med stipendiatene sine, men at han opplever det som vanskelig i en 
kjønnsblandet gruppe. Hvordan gjør dere det? — spør en tredje og beskriver 
hvordan han, etter en operasjon ikke kunne komme på jobb, og hadde bedt 
sin kvinnelige stipendiat om å komme hjem til ham slik at de kunne jobbe 
sammen. Han fortsetter med å si at selv om de satt i arbeidsrommet hans 
hele tiden og ikke snakket om noe personlig, så hadde han likevel ikke våget 
å gjøre det på den måten hvis ikke kona hadde vært hjemme hele tiden. 

Diskusjonen bølger frem og tilbake. Noen mener at all veiledning skal 
skje på universitetet. Verken kvinnelige eller mannlige stipendiater skal 
utsettes for en situasjon de kan oppfatte som uformell og derfor vanske- 
lig. Andre mener at selv om man blåser i skrivehelger og spaserturer, så 
inneholder det akademiske livet uformelle situasjoner man verken kan 
eller bør unngå. Å f.eks. la være å invitere stipendiatene sine på en øl etter 
konferansemiddagen, betyr at man ikke deler nettverkene sine med dem. 
En veileder sier at han aldri tenker kjønn, at han inviterer så vel kvinne- 
lige som mannlige stipendiater til sine uformelle nettverk, og at han aldri 
har opplevd at noen synes at det har vært vanskelig. En annen beskriver 
hvordan han sier til de kvinnelige stipendiatene at det er helt i orden hvis 
de ikke vil spise middag med ham om kvelden på konferansen, at han vil 
at de skal vite at de ikke behøver å være noe trivelig middagsselskap for å 
få god veiledning eller en god start på sin akademiske karriere. 

De kvinnelige deltakerne er som vanlig i mindretall. De deltar ikke 
like aktivt i diskusjonen som enkelte av mennene, og beskriver også ofte 
en mer formell innstilling til veiledning. De skulle muligens kunne ta 
en kaffe i universitetets kafeteria med en kvinnelig stipendiat. Det hører 
imidlertid til unntakene. 99 prosent av veiledningen skjer på arbeids- 
rommet. En sier at øldrikkingen på konferansene er overvurdert som 
nettverksbyggende. Det viktige er å ta kontakt under selve konferansen, 
når det faktisk er forskning som diskuteres. En annen beskriver sine 

erfaringer som stipendiat, at hun ofte som ensom kvinne i en gruppe av 
menn kjente seg ubekvem i uformelle situasjoner. 

Når det er tid for kaffepause, er jeg glad og lettet. Dette seminaret går 
mye bedre enn for halvannet år siden. Jeg er alene igjen i salen og endrer 
litt i kursmaterialet, idet en av de kvinnelige deltakerne kommer inn. Hun 
går frem til meg og sier at hun gjerne vil ha et råd. Hun har nylig blitt sek- 
sjonsleder og har oppdaget at undervisningen er ujevnt fordelt. Noen av 
de eldre mennene har nesten ingen undervisning i det hele tatt, til tross 
for at de har tjenester der de skal undervise. Da hun tok det opp på et gruppe- 
møte og la frem et nytt og mer rettferdig forslag, hadde mennene som skulle 
undervise mer, vegret seg. Det var særlig en som var svært utrivelig mot 
meg, sier hun. Men ingen sa ham imot. De lot ham ta kampen med meg. 
Jeg vet nøyaktig hva du skal gjøre, sier jeg. Etter pausen har jeg planlagt at 
dere skal jobbe med caser. Jeg synes dere skal glemme casen i din gruppe og 
diskutere dette i stedet. Du vil få masser av gode råd fra de andre i gruppen 
din. Det ville jeg aldri kunne gjøre, sier hun. Det er altfor personlig. Når de 
andre deltakerne kommer inn i rommet, går hun og setter seg på plassen sin. 

Etter en livlig case-diskusjon er det tid for dekanens avslutning. Selv nå er 
deltakerne pratsomme. Noen stiller for eksempel et spørsmål om hvordan de 
skal kunne gi stipendiatene sine karriereveiledning, og får et konkret svar. 


Fra motstand til kommunikasjon 


Vi har valgt å tolke scenene over som faser i en utvikling — før og etter 
et tiltak. Vi mener at dette er et brukbart utgangspunkt, samtidig som 
endringsprosessene nødvendigvis har både mellomfaser og forskjellige 
spor for forskjellige grupper og individer. Fasene, slik de er oppsummert 
i scenene over, inneholder forskjellige forståelser og opptredener i relasjon 
til kjønn, representert av forskjellige aktører. Vi ser tydelige tendenser i 
scenene - samtidig som materialet forteller om en stor variasjon. 


Motstandsuttrykk 


Den første av scenene som ble beskrevet foran, er preget av forskjellige 
former for passiv og aktiv motstand (Pincus, 2002). Betydningen av 

likestillingsarbeidet blir ikke åpent trukket i tvil. Mesteparten av mot- 
standen er passiv, og kommer først og fremst til uttrykk ved at deltakerne 
er tause og ikke deltar i diskusjonene under seminaret. Selv det å melde 
seg på seminaret, men så å utebli, kan tolkes som et uttrykk for passiv 
motstand. Flere aktive eller repressive motstandsformer (Amundsdotter 
et al., 2015; Pincus, 2002) kom også til syne, hovedsakelig ved at så vel inn- 
holdet i seminaret som seminarlederen åpent ble trukket i tvil. Motstan- 
den fremstår som regel ikke som det den er - motstand, men kommer i 
stedet til uttrykk gjennom tilsynelatende objektive og faglige argumenter. 
Innleggene er ofte preget av doble budskap, som at det er viktig med like- 
stilling, men dette seminaret var ikke godt nok; at innlederens temaer er 
viktige, men innlederen er for dårlig, eller at man er interessert i å diskutere 
veiledningssituasjoner fra et kjønnsperspektiv, men oppgavene på kurset 
passer ikke. Kjernen i dette er doble budskap, der man sier A, men antyder 
B. Motargumentene «fagliggjøres» i stedet for å bli uttrykt direkte. Man 
sier at man er opptatt av likestilling, men antyder at innlederen ikke har 
gjort jobben sin — forskningen er for amerikansk, for gammel eller har 
brukt feil metode. Spørsmålene som ble stilt om hvorvidt resultatene fra 
de studiene lederen av seminaret redegjorde for, kunne brukes for å forstå 
det som skjedde på fakultetet, var relevante og faglig viktige. Men da de 
som spurte, ikke var interessert i å diskutere studiene, innebar spørsmål- 
ene at man satte minustegn ved foredraget. De doble budskapene inne- 
bærer at motstanden fremstilles som en fagdiskusjon. 

De doble budskapene kan også tolkes som tegn på at motstanden 
tilpasser seg endringsarbeidet (Benschop & Verloo, 2006; Kirton & 
Greene, 2000/2016; Lombardo & Mergaert, 2013; Pincus, 2002). Det er 
tydelig at deltakerne synes det er feil å være imot økt kjønnslikestilling — 
noe som preger formuleringen av motargumentene. Ved at det ikke stilles 
spørsmål ved seminarets hensikt, men bare gjennomføringen, rettes 
ikke motstanden mot ledelsen og dens beslutning om å arbeide for å øke 
likestillingen ved fakultetet. I stedet er det et lavere nivå i organisasjonen, 
likestillingsprosjektet og dets aktiviteter, som blir angrepet. 

Diskusjonen om at det er vanskelig å kombinere arbeid og omsorg, er 
enda et eksempel på en motstandstype, nemlig det Amundsdotter et al. 
(2015) kaller for regulerende. Deltakerne på seminaret sier at de ikke selv 

kan gjøre noe med den eventuelle ulikestillingen som oppstår hvis kvin- 
ner tar et større omsorgsansvar enn menn. Dette er en privat beslutning 
som tas i familien, og ikke noe en arbeidsgiver eller veileder kan eller bør 
legge seg i. Den overgripende spørsmålsstillingen, nemlig at det er van- 
skelig å kombinere en akademisk karriere med familieansvar, er heller 
ikke noe de kan påvirke. Universitetet fungerer i en internasjonal kon- 
kurranse. Forutsetningene for en akademisk karriere bestemmes inter- 
nasjonalt og består av «objektivt» begrunnede betingelser som fakultetet 
stilles overfor, og som det ikke kan gjøre noe med. Tanken på systempro- 
blemene i egen organisasjon blir endret til å handle om andre forhold, 
andre systemer. 

Hvis vi tolker første scene i relasjon til hegemonisk maskulinitet” (se 
f.eks. Connell, 1995, Connell & Messerschmidt, 2005; Messerschmidt, 
2015), fremtrer det et tydelig hegemoni. En del menn går aktivt ut til fordel 
for den eksisterende kjønnsordningen i form av å devaluere både tiltaket 
og lederen for det. De forventer oppslutning fra de andre mennene — noe 
som lykkes, siden ingen av mennene protesterer. 

Selv avvisningen av tre av de fire casene som urealistiske kan tolkes 
som en type motstand. En organisasjonsendring krever en felles for- 
ståelse av hvor og hvordan det oppstår ulikestilling i organisasjonen 
(Rönnblom, 2011; Tollin, 2011). Den manglende case-diskusjonen viste at 
et slikt felles syn ikke fikk lov til å komme frem. I seminaret som beskrives 
i den andre scenen, fortalte de mannlige veilederne hvordan de opplevde 
det som mer problematisk å veilede kvinnelige enn mannlige stipendia- 
ter. Deltakerne i det første seminaret tilbakeviste helt at dette ville være 
noe problem. Tilsvarende valgte deltakerne i det første seminaret å unngå 
en diskusjon om problemer som var koblet til stipendiatenes barsel- 
permisjon og kjønnsdiskriminerende utsagn fra kollegaer. Siden samt- 
lige emner ble diskutert livlig ved seminaret som blir beskrevet i andre 
scene, kan avvisningen ved det første seminaret tolkes mer som motstand 
mot selve seminaret og likestillingsarbeidet det var en del av, enn som en 
egentlig overbevisning om at problemene ikke eksisterte. 


5 En beskrivelse av hegemonisk maskulinitet er gitt i kapittel 2, «Menn, maskulinitet og fag- 
hierarkier». 

Identitetskonstruksjon 


Der seminaret i den første scenen var preget av forskjellige typer av mot- 
stand, er motstanden i seminaret som blir beskrevet i den andre scenen, 
ikke like uttalt. Både kvinner og menn deltar i diskusjonene, som ofte er 
livlige og fulle av personlige eksempler. Ulikestilling er ikke lenger noe 
som bare finnes andre steder, eller som bare angår kvinner. Spørsmålet 
har blitt flyttet over til egen organisasjon og til å handle om relasjoner 
mellom kvinner og menn. 

Men samtidig som forandringen fra den første til den andre scenen 
er stor, finnes det fremdeles forskjeller mellom hvordan kvinnene og 
mennene deltar. Der mennene våger å dele sine personlige erfaringer, 
velger kvinnene i større grad å være tause. Noen av mennene er svært 
åpne og deler dypt personlige erfaringer med de andre, mens de fleste 
er aktive i diskusjonene, men litt mer tilbakeholdende i beskrivelsene 
av erfaringene sine. Ingen av kvinnene deltar like aktivt i diskusjonene, 
og de er alle mer forsiktige med å beskrive personlige erfaringer. Når 
seminarlederen foreslår for en kvinnelig deltaker at hun skal ta opp et 
lederskapsdilemma i gruppen, får hun også som svar at det er for per- 
sonlig. Kvinnene redegjør også for en mer formell innstilling til så vel 
stipendiater som veiledning enn mennene. 

Som individer i en organisasjon arbeider vi med sensemaking,* dvs. 
med å forstå hva som blir forventet av oss og hvilket handlingsrom vi har 
(Weick, 1995; Weick et al., 2005). Kritisk sensemaking-teori understreker 
hvor viktig det er å erkjenne innflytelsen som de omgivende strukturene 
har på det identitetsarbeidet som sensemaking innebærer (Mills et al., 
2010). Det er forventet at ulike personer i en organisasjon handler på ulike 
måter. Dette innebærer at de individuelle mulighetene til identitetskon- 
struksjon begrenses, og at visse identitetskonstruksjoner i en organisa- 
sjon premieres, mens andre blir forbigått eller motarbeidet (Acker, 1999; 
Mills et al., 2010). Likestillingsarbeidet berører den enkeltes forståelse av 
seg selv og sin identitet som kvinne eller mann ved å løfte opp og under- 
søke hvordan identitetskonstruksjoner skjer og påvirkes av de omgivende 
strukturene (Acker, 1999; Hård, 2004; Jutterdal, 2008). 


6 En nærmere beskrivelse av begrepet sensemaking er gitt i kapittel 10. 

I arbeidet med FRONT-prosjektet har vi, som tidligere nevnt, valgt å 
ta utgangspunkt i Ackers modell” (1990) med de fire inngangene struktur, 
kultur, interaksjoner og identitetsarbeid for å undersøke hvordan ulike- 
stilling gjøres i en organisasjon. Det innebærer at en del av arbeidet har 
bestått i å undersøke hvordan identitetskonstruksjonen forsker påvirkes 
av strukturer, kultur og interaksjoner - noe som blant annet betyr at 
forskerne som deltar forventes å undersøke hvordan det å bli sett som 
kvinne eller mann har påvirket og påvirker deres posisjon og handlings- 
rom i organisasjonen. 

Ved seminaret som beskrives i første scene, er det tydelig at flere av de 
kvinnelige deltakerne ikke vil snakke om ulikestilling til tross for at de ser at 
dette preger organisasjonen. Noen tar for eksempel kontakt med seminar- 
lederen i en pause eller gir en tilbakemelding etter at seminaret er over, i 
stedet for å dele sine personlige erfaringer med de andre i gruppen. Selv ved 
seminaret som beskrives i andre scene, er kvinnene tausere og deler i min- 
dre grad enn mennene sine personlige erfaringer med de andre. Også her 
blir seminarlederen kontaktet i en pause. De kvinnelige deltakernes uvilje 
mot å beskrive sine personlige erfaringer av ulikestilling kan tolkes som 
en frykt for å undersøke identitetskonstruksjonen «kvinnelig forsker». De 
ønsker å bli oppfattet som kompetente forskere. Det å beskrive opplevelser 
av ulikestilling innebærer å definere seg selv som kvinne, og da også som 
en del av en underordnet gruppe, noe som er forbundet med skamfølelser 
(se f.eks. Ethelberg, 1985; Wahl, 1992). Hvis kvinnene ikke føler at en 
identitetskonstruksjon som kvinne og kompetent forsker, er mulig, kan de 
heller ikke dele de opplevelsene de har hatt av ulikestilling. 

Mennenes identitetskonstruksjon inneholder deler av tilhørig- 
heten til en overordnet gruppe. I det andre seminaret beskriver de for 
eksempel maktforskjellen i relasjon til sine kvinnelige stipendiater. Noe 
som ikke blir nevnt i det hele tatt, er likevel at de som individer kan 
ha hatt en ufortjent fordel av overordningen, f.eks. ved at de har fått 
karrierefordeler. Å utsette identitetskonstruksjonen mann og forsker 
for en slik kritisk gransking, ville innebære å stille spørsmål ved egen 
kompetanse. 


7 Modellen beskrives nærmere i innledningen til tredje del av denne boken. 

For både kvinner og menn innebærer derfor det å dele og reflektere 
over personlige erfaringer med å befinne seg i en ulikestilt organisasjon 
en negativ påvirkning på ens personlige identitetskonstruksjon. For 
kvinner innebærer det å se seg selv som en del av en underordnet gruppe 
også det å se seg selv som en del av en gruppe som ikke forventes å være 
like kompetent som den overordnede gruppen - og som derfor ikke far 
de samme karrieremulighetene i organisasjonshverdagen. For menn 
innebærer i stedet det å se seg selv som en del av en overordnet gruppe at 
også se seg selv som en del av en gruppe som får flere og bedre karriere- 
muligheter enn det de fortjener, ettersom kompetanse oppfattes som en 
effekt av overordningen. For både kvinner og menn blir en identitets- 
konstruksjon som erkjenner ulikestilte organisasjonsstrukturer, også en 
identitetskonstruksjon som er vanskelig å kombinere med kompetanse. 


Ledelsens rolle i likestillingsarbeidet - å ta ansvar 
for problembeskrivelsen 


Det var stor forskjell på både deltakelse og diskusjoner mellom seminaret 
som blir beskrevet i den første scenen, og det som blir beskrevet i den andre. 
Motstandsformene var svakere og hadde endret seg, og den aktive motstan- 
den som kom så tydelig til uttrykk i den første scenen, forekom ikke i det 
hele tatt i den andre. Flere kvinner delte sine personlige erfaringer av ulike- 
stilling med de andre, selv om de var mer tilbakeholdne enn mennene. 
Målet med seminarene for ph.d.-veiledere var å øke deltakernes kunn- 
skap om ulikestilling i organisasjonen. I tillegg til forelesninger inneholdt 
de øvelser som fungerte som et rammeverk for deltakernes egne disku- 
sjoner. Forelesningene hadde til hensikt å gi deltakerne kunnskap i form 
av kjønnsteori, som de siden i øvelsene kunne bruke for å analysere og 
systematisere personlige erfaringer og observasjoner, og på den måten 
å utvikle ny kunnskap. På samme måte kunne de bruke eksemplene fra 
de empiriske studiene som ble presentert i løpet av forelesningene, for å 
undersøke sin egen organisasjon. Gjennom ny kunnskap, men fremfor 
alt ved å få del i andre deltakeres eksempler og refleksjoner, kunne de se 
noe i egen hverdag som de ellers ikke ville ha sett. Der ens egen opplevelse 
kan avfeies som et unntak, innebærer flere - andres — opplevelser av det 

samme at det trer frem et mønster. Ved at deltakerne på en strukturert 
måte delte erfaringer i øvelsene i seminaret, var det forventet at de ville få 
økt kunnskap om ulikestilling i organisasjonen.* 

Hvorfor er da motstanden så mye sterkere i seminaret som beskrives 
i den første scenen, enn i seminaret som beskrives i den andre? I hele 
perioden fulgte seminarene et grunnopplegg med forelesninger og øvel- 
ser. Hva ellers har endret seg i løpet av de 18 månedene som hadde gått 
mellom seminarene? Vi begynner med å undersøke årsakene til motstan- 
den i det første seminaret. 

Seminarene besto av øvelser og modeller, men det ble forventet at del- 
takerne selv skulle fylle dem med beskrivelser av sin egen hverdag, en 
hverdag der de har blitt møtt og bedømt ulikestilt, og der de selv i sin 
tur har møtt og bedømt andre ulikestilt. For at kunne dele sine erfarin- 
ger med andre, må ulikestillingen og deltakernes forskjellige posisjoner i 
relasjon til den, deres identitetskonstruksjoner, synliggjøres. For kvinner 
innebærer det å identifisere seg med en underordnet gruppe, og for menn 
å identifisere seg med en overordnet gruppe. Selv om kvinner og menn 
som enkeltpersoner både forholder seg til og påvirkes av ulikestilte struk- 
turer på forskjellige måter, fører delingen av erfaringer med ulikestilling 
dem inn i gruppene underordnet kvinne eller overordnet mann. 

Ut fra kritisk teori om makt vil en underordnet gruppe ha større 
muligheter enn en overordnet gruppe til å se både mekanismene bak 
underordningen og privilegiene til den overordnede gruppen. Gruppen 
av kvinnelige deltakere bør derfor i prinsippet i større utstrekning enn 
gruppen av menn kunne gi eksempler på og tydeliggjøre effektene av 
ulikestillingen under øvelsene i seminaret. Men samtidig som de kvinnelige 
deltakerne i større grad enn mennene bør være klar over ulikestillingen, 
eksisterer det en forventning om at de skal hevde det motsatte. Det at 
organisasjonen er likestilt, er den eneste forklaringen som ikke innebærer 
at eksisterende maktordninger og identitetskonstruksjoner utfordres 


8 Synet på kunnskap og på hvordan kunnskap utvikles er det samme som ved det arbeidet med 
ledergruppen som ble beskrevet i kapittel 10. Derimot er forutsetningene for seminaret annerle- 
des. Deltakerne kjenner ikke hverandre fra før. Dette innebærer at det mangler tillit i gruppen, 
og formen er begrenset til en halv dag i stedet for fem dager. 

9 En kritisk teori om makt blir nærmere diskutert i kapittel 8. 

(Ahmed, 2012; Hård, 2004; Jutterdal, 2008) — og derfor den eneste forkla- 
ringen som er beleilig for organisasjonen og medlemmene i den (Wahl, 
1992). Som en del av den underordnede gruppen kan kvinnene frigjøre 
organisasjonen fra kravet til endringer ved å hevde at likestilling allerede 
er oppnådd (Wahl, 1992). 

Diskusjonene i det første seminaret kan tolkes både som en motstand 
mot å bli en del av en overordnet eller underordnet gruppe, og som en 
motstand mot forandring. Når en kvinne får spørsmål om de erfaringene 
hun har gjort seg med ulikestilling, svarer hun også at hun ikke har opp- 
levd noe slikt - dvs. at det ikke er nødvendig med noen forandring. 

I løpet av de halvannet årene som har gått mellom første og andre 
scene, har ledergruppen arbeidet med sensegiving” (se f.eks. Gioia & 
Chittipeddi, 1991) i relasjon til likestilling ved å beskrive organisasjonen 
som ulikestilt og ulikestillingen som et problem. Fakultetet er preget av 
kjønnsmessig ubalanse, og ledelsen har grepet inn for at dette skal bli 
anerkjent som et likestillingsproblem. Dette betyr at ledelsen har utford- 
ret den gjeldende kjønnsordningen og balansert medarbeidernes bidrag, 
slik at ansvaret for å bære problemet med manglende likestilling frem 
ikke lenger ligger hos de som opplever det. 

Når ledelsen tar ansvar for at manglende kjønnslikestilling er et viktig 
problem, blir det ikke lenger opp til den enkelte å definere hvorvidt orga- 
nisasjonen er likestilt eller ikke eller om en eventuell ulikestilling er et 
problem. Å definere organisasjonen som ulikestilt og hevde at det finnes 
noe som må endres, innebærer å utfordre det herskende system både når 
det gjelder eksisterende maktordninger og identitetskonstruksjoner. Der- 
for kan de som argumenterer for at ingenting skal endres, ofte få vinne 
frem. Organisasjonens treghet kommer til syne (se f.eks. Holter et al., 
2005; Lombardo & Mergaert, 2013; Pincus, 2002). Når ledelsen argumen- 
terer for en forandring, endres styrkeforholdene i diskusjonen til fordel 
for dem som i likhet med ledelsen ser ulikestillingen og vil arbeide for en 
forandring. 

Som tidligere nevnt ble de siste seminarene åpnet med en redegjørelse 
av ledelsens syn på og arbeid for likestilling. Det at ledelsen på den måten 


10 En nærmere beskrivelse av begrepet sensegiving er gitt i kapittel 10. 

tar tydelig ansvar for å beskrive organisasjonen som ulikestilt - og for 
forandring - bør påvirke rammene for diskusjonene i deltakergruppen. 
For eksempel bør de kvinnelige deltakerne føle seg mindre presset til 
å frigjøre organisasjonen fra kravet om forandring ved å hevde at like- 
stilling allerede er oppnådd. Likeså bør bevisbyrden flyttes fra dem som 
mener at organisasjonen er ulikestilt, til dem som avviser ulikestillingen. 
Vi tolker ikke endringen som fant sted mellom første og andre scene som 
bare, eller kanskje ikke engang hovedsakelig, en effekt av likestillings- 
arbeidet som fakultetsledelsen har drevet i organisasjonen. Deltakergrup- 
pene har bestått av forskjellige enkeltpersoner, og diskusjonen i en gruppe 
kan påvirkes sterkt av en eller flere toneangivende enkeltpersoner.” 
I løpet av de 18 måneder som har gått mellom seminarene, har det også 
skjedd endringer i samfunnsdebatten, noe som kan ha bidratt til å endre 
diskusjonsklimaet. Andre mulige årsaker til endringene kan f.eks. være 
at veilederne har gjennomgått en utvikling og på den måten bidratt til 
en endring av diskusjonene. Men våre data tyder på at ledelsens invol- 
vering har ført til at medarbeiderne blir friere til å fortolke forholdene og 
vurdere ting på en ny måte. Det nye diskusjonsklimaet i gruppen kan på 
den måten knyttes til at ledelsen beskriver manglende likestilling som et 
systemproblem og derved utfordrer forestillingene om at kjønnsubalansen 
ikke er et problem, eller at det bare er en effekt av kvinnenes selvvalgte sva- 
kere deltakelse oppover i karriereløpet. 

Ledelsen har heller ikke bare arbeidet med sensegiving ved tydelig å 
si at manglende likestilling er et problem. Den har også brukt verktøy 
for å analysere virksomheten. Som nevnt i innledningen til tredje del i 
denne boken, ble det valgt et prosessuelt syn på kjønn som utgangspunkt 
i prosjektet, det vil si å se kjønn som en integrert del av alt som skjer i en 
organisasjon (f.eks. Acker, 1990; Butler, 1990/2006; West & Zimmerman, 
1987). Denne tilnærmingen kalles ofte doing gender eller «å gjøre kjønn». 
Dessuten har en utvikling av Ackers modell (Acker, 1990) blitt brukt i 
alle tiltak, for å gi deltakerne støtte i systematiseringen av forskjellige 
observasjonstyper. Dette har igjen gjort det mulig å oppdage mønstre og 
strukturer i prosessene i organisasjonens hverdag. Til og med den valgte 


11 Se f.eks. forskning om å ta beslutninger og å sette dagsorden. 

pedagogikken, det å arbeide med egne oppdagelser, kombinert med å 
reflektere over og hore på andres oppdagelser — andre deltakeres observa- 
sjoner eller forskningsstudier - og sammen analysere og belyse mønstre 
fra forskjellige perspektiver, kan anses som en modell. 

Det at ledelsen ikke bare har beskrevet den manglende likestillingen 
som et problem, men selv aktivt har arbeidet med problematikken og 
prøvd ut metodene for endringsarbeidet, bør også ha påvirket diskusjons- 
klimaet i gruppen. Ledelsen har kunnet vise hvor og hvordan ulikestil- 
lingen foregår. Ikke i hvert enkelt tilfelle i hver enkelt forskergruppe, men 
ved hjelp av eksempler fra organisasjonen. Når ledelsen arbeider ut fra et 
prosessuelt syn på kjønn og bruker Ackers modell for å undersøke hvor 
og hvordan ulikestilling gjøres i organisasjonen, blir også tilnærmingen 
og modellen legitimert. Seminardeltakerne blir ikke bare overlatt til seg 
selv med et problem - mangelen på likestilling - og en oppfordring om å 
gjøre noe med det, men de får også en angrepsmåte i form av et prosessu- 
elt syn på kjønn og verktøy for det endringsarbeidet som skal finne sted, 
i form av Ackers modell. 


Konklusjon 


En del av FRONT-prosjektet var seminarer for ph.d.-veiledere. I løpet 
av de første seminarene var motstanden i deltakergruppene sterk. I de 
senere seminarene fant det sted en endring i deltakergruppenes disku- 
sjoner. Motstandsformene har blitt svekket, og både kvinner og menn 
deltar i diskusjonene, som ofte er livlige og fulle av personlige eksemp- 
ler. Men for både kvinner og menn innebærer det å dele og reflektere 
over opplevelser av ulikestilling en posisjonering ut fra kjønn - som 
underordnet kvinne og overordnet mann. For begge kjønn er dette noe 
som svekker synet på en selv som en kompetent forsker, og derfor en 
identitetskonstruksjon som vekker sterk motstand. Selv det at likestil- 
lingsarbeidet utfordrer maktstrukturene i en organisasjon, vekker mot- 
stand. Hvis ledelsen endrer rammen for hvordan man deler erfaringer 
ved å slå fast at organisasjonen er ulikestilt og gir en inngang til og 
verktøy for å undersøke hvordan ulikestillingen gjøres, blir motstanden 
svekket. 

Abstract: From Exception to Norm - the Development of Resilience in a Network 
Combining gender theory with research on resilience, this chapter analyzes the 
effects of an action research project aimed at increasing the number of women in 
senior research positions at the Faculty of Mathematics and Natural Sciences at 
Oslo University. As a part of the project, the faculty management nominated fif- 
teen women professors and associate professors to attend a programme to improve 
their skills in writing articles and research applications. Individual interviews with 
all participants prior to the programme revealed that they would prefer to build a 
network where they could share experiences and discuss various topics. The two- 
year programme was therefore structured as a forum where we as action researchers 
offered theoretical input on topics chosen by the participants and worked with dia- 
logue tools, focusing on these topics, in a structured and time-efficient exchange of 
experiences. The analysis shows that resilience is an essential skill in organizations 
characterized by critical scrutiny and competition. In the chapter, we describe how 
the network participants become more resilient by reflecting themselves in, and 
sharing experiences with, each other. Being in a context with other recognized top 
researchers without being the odd one out - the woman who has to prove herself — 
improves the ability to cope with adversity. 

Innledning 


Det å være forsker innebærer å hele tiden bli utsatt for kritisk gransk- 
ning i en organisasjon som er preget av hard konkurranse om stillin- 
ger, forskningsfinansiering og publiseringsmuligheter. I den første delen 
av denne boken, som ble sammenfattet i modellen «Bøygen» i kapittel 
sju, vises at kvinner gjennom hele karrieren opplever mer motstand og 
større problemer i akademiske organisasjoner enn det menn gjør. Kort 
oppsummert kjennetegnes akademia av en kritisk logikk der forskere, og 
kvinner i større grad enn menn, må være i stand til å håndtere motgang 
og stress. Mot denne bakgrunnen valgte FRONT-prosjektet å utforme 
et tiltak rettet mot kvinnelige toppforsker. Hensikten med tiltaket var å 
få flere kvinner i høyere lederposisjoner, blant annet i Det matematisk- 
naturvitenskapelige fakultets organisatoriske ledelsestruktur, men hoved- 
sakelig som ledere av større forskningsgrupper. 

I dette kapitlet ser vi nærmere på tiltaket for kvinnelige toppforskere. 
Vi beskriver tiltakets design og undersøker hvordan det ble oppfattet av 
deltakerne. 

Kapitlet er strukturert på følgende måte: Det begynner med en kort 
oppsummering av tiltakets bakgrunn, før vi gjør rede for tiltaket som 
ble gjennomført, datainnsamling og metode knyttet til dette, og studiens 
teoretiske referanseramme. I artikkelens hoveddel analyseres prosessen i 
deltakergruppen i lys av annen forskning. 


Bakgrunn - karriere, nettverk og resiliens 


Nettverk og samarbeid spiller en viktig rolle for så vel karriereutvikling som 
forskningsproduktivitet' (Pourciau, 2006; Van Balen et al., 2012; Zeng et al., 
2016). Forskere har funnet at støttende relasjoner, som mentorprogrammer, 
bidrar direkte til vitenskapelig fremgang (f.eks. Van Balen et al., 2012). Videre 
viser forskning at kvinner mottar mindre grad av akademisk støtte og vei- 
ledning enn menn, og at de også har mindre støttende profesjonelle forhold 
(Fuchs et al., 2001). Små forskjeller mellom menn og kvinner når det gjelder 
tilgangen til og mulighetene for å bygge nettverk i de tidlige stadiene av den 


1 Se også kapittel 2. 

akademiske karrieren, den såkalte «rushtiden», akkumulerer over tid og kan 
utvikle seg til store forskjeller i det lange løp. Dette kan i sin tur påvirke mulig- 
hetene for bl.a. forskningssamarbeid, finansiering og publisering (Fuchs et 
al., 2001; Hunter & Leahey, 2010; Husu, 2001; Wennerås & Wold, 2000). 

Konkurransen om stillinger, forskningsfinansiering og publisering er 
hard innenfor akademiske organisasjoner. Som forsker blir du stadig utsatt 
for kritisk gransking. Fagfellevurderinger innebærer at kollegaer ser etter 
mangler og svakheter i søknader om jobber eller finansiering og artikler 
som sendes inn for publisering eller deltakelse ved konferanser. En svært 
stor andel av innsendte søknader og artikler blir aldri godkjent eller publi- 
sert. Til sammen betyr dette at akademia er preget av en kritisk logikk, der 
forskere må kunne takle motgang (se f.eks. Sewerin & Jonnergård, 2014). 

Nyere nordiske studier viser at hard konkurranse i en organisasjon 
kan avdekke og forsterke maskuline hegemoniske tendenser (Dockweiler 
et al., 2018; Snickare & Holter, 2018). I kapittel 5 illustrerte vi hvordan 
kvinner opplever flere hindringer og mer motstand i sin akademiske 
karriere enn det menn gjør, og at dette ikke er spesielt for fakultetet vi 
studerte, men at det også har blitt demonstrert i internasjonal forskning. 
Totalt kan dette tyde på at kvinnelige forskere har større behov enn menn 
for å lære seg hvordan man håndterer motgang og avvisninger. 

Resiliens er prosessen med å tilpasse seg motgang og stress. Det inne- 
bærer å opprettholde fleksibilitet og balanse i livet når vi takler stressende 
omstendigheter og føler at vår integritet blir trukket i tvil - enten av oss 
selv eller andre. Mange studier viser at sosial støtte og mellommenneske- 
lige forhold er avgjørende forutsetninger for resiliens (f.eks. Jackson et al., 
2007; Kossek & Perrigino, 2016; Powley, 2009). 

I denne studien tar vi utgangspunkt i aksjonsforskning for å analysere for- 
holdet mellom mangel på støttesystemer og kvinnelige forskeres akademiske 
suksess. Ved å kombinere kjønnsteori og forskning på resiliens analyserer vi 
hvordan resiliens kan skapes på individnivå i en akademisk organisasjon. 


Tiltak, data og metode 


Som en del av FRONT-prosjektet foreslo instituttlederne ved fakultetet 
atten kvinnelige professorer og førsteamanuenser til tiltaket for kvinnelige 

forskere. De nominerte skulle vise evne til å lede store forskningspro- 
sjekter; til å bli toppforskere. FRONTs forskergruppe startet tiltaket med 
individuelle intervjuer med alle nominerte. I intervjuene kom det frem et 
tydelig ønske fra de nominerte om å få tilgang til et kvalifisert nettverk 
for å kunne dele erfaringer med andre kvinnelige forskere. 

En generell utfordring for alle slags programmer, utdannelser og inn- 
satser er å kunne overføre kunnskap og læring til deltakernes virkelighet 
og hverdag. I en omfattende metaanalyse av ulike ledelsesutdanninger 
fant Lacrenza et al. (2017) at de mest effektive programmene ble utformet 
ut fra målgruppens egne definerte behov, tilbød treningsøkter, ga sta- 
dige tilbakemeldinger og benyttet en kombinasjon av ulike metoder for å 
oppnå best mulig læring. Best effekt hadde programmene der det fantes 
en tydelig kobling mellom teori og opplevelsesbaserte øvelser, der opp- 
merksomheten var rettet mot deltakernes daglige utfordringer (Lacrenza 
et al., 2017). I en annen metaanalyse av teambasert trening og effekti- 
vitet, viste det seg at teoretisk kunnskap kan gi en bakgrunnsforståelse 
som fører til økt nysgjerrighet og relevans. Det er likevel nødvendig med 
konkret trening for at kunnskapene skal integreres og gi effekt i form av 
atferdsendringer over tid (McEwan et al., 2017). 

Basert på ønsket om et nettverk for erfaringsdeling og forskningen 
beskrevet ovenfor, valgte vi å designe det toårige programmet som et 
forum der vi som aksjonsforskere ga teoretiske innspill om temaer som 
deltakerne hadde valgt. Temaene som ble foreslått, var vesentlige for at 
forstå og håndtere daglige aktiviteter i deltakernes forskjellige oppgaver 
og roller. Med utgangspunkt i disse temaene jobbet vi med dialogverktøy i 
en strukturert og tidseffektiv utveksling av erfaringer. For å skape et trygt 
sted for erfaringsutveksling ble de prosessledede seminarene utformet 
med en gjentakende og gjenkjennelig struktur. Seminarene inneholdt: 

Innsjekking: Deltakerne fikk noen minutter til å snakke om tre spørs- 
mål knyttet til de forventninger de har til dagens tema, samt hva de selv 
vil bidra med. Denne øvelsen har som mål å gi deltakerne mulighet til å 
koble seg på hverandre og på temaet og å gjennomgå en tydelig forflyt- 
ning fra «utenfor» til «innenfor». 

Teoretisk innspill: Forskningsbaserte foredrag om et tema deltakerne 
hadde valgt, blant annet selvmedfølelse, tidsstyring, målformulering, 

effektive grupper og akademisk lederskap. Hensikten med foredragene 
var å gi deltakerne et teoretisk grunnlag for å forstå sine utfordringer i 
hverdagen. 

Triocoaching: En modell for kollegial veiledning som består av rollene 
fokusperson, coach og observatør. I en første samtale forteller fokus- 
personen den som har rollen som coach om en konkret utfordring eller 
et konkret og presserende problem med forbindelse til seminarets tema. 
Coachen lytter og stiller oppfølgende spørsmål, mens observatøren sitter 
stille ved siden av. I neste samtale vender coachen seg til observatøren. 
Sammen reflekterer de over det de har hørt fokuspersonen fortelle, og 
kobler dette til egne erfaringer og tanker. Under denne samtalen sitter 
fokuspersonen stille. I den tredje og avsluttende samtalen går coachen 
tilbake til å snakke med fokuspersonen, mens observatøren bare lytter. I 
løpet av denne samtalen får fokuspersonen mulighet til å tenke over det 
hun har hørt om sin egen historie. Coachen kan stille åpne spørsmål, og 
gi råd hvis hun blir spurt om det. Deretter byttes rollene, og en ny sam- 
talesekvens begynner. Hensikten med triocoachingen er å skape plass for 
aktiv lytting og dialog, hvor fokuspersonen får konkret trening i å se sin 
utfordring eller sitt problem fra flere hold. 

Felles refleksjoner med utgangspunkt i dagens tema og arbeid: I løpet 
av denne økten i plenum fikk deltakerne mulighet til å lytte til alles erfa- 
ringer og tanker, noe som bidro til økt systemisk forståelse og ytterligere 
læring. 

Utsjekking: Hver enkelt får mulighet til kort å tenke gjennom hvor 
de selv befinner seg akkurat nå når det gjelder dagens tema og arbeid. 
(I form av et enkelt ord, en følelse eller en tanke.) 

De to forskerne som fulgte prosjektet, har hatt delvis forskjellige roller. 
Den ene har vært engasjert på heltid i FRONT-prosjektet og har møtt del- 
takerne også i andre prosjektaktiviteter. Denne forskeren gjennomførte 
de individuelle intervjuene og organiserte programaktivitetene. Den 
andre forskeren var utelukkende involvert i å gjennomføre seminarene 
i programmet. Ifølge Herr og Andersson (2005)* kan forskerne beskrives 
som outsider within og outsider; det vil si en som var ansatt i prosjektet, 


2 Seinnledningen til bokens del 3 for videre diskusjon og definisjon av forskernes ulike roller. 

og dermed i samme organisasjon, men i en annen rolle enn deltakerne, 
og en som bare vært involvert i å planlegge og gjennomføre seminarene 
(Herr & Andersson, 2005). 

Denne artikkelen er basert på individuelle intervjuer og et gruppe- 
intervju i tillegg til forskernes notater og observasjoner fra program- 
seminarene. Rett etter at en seminardag var avsluttet, gikk forskerne 
gjennom sine individuelle notater, hvorpå de skrev en felles feltdagbok. 
Flipover-ark og annet materiale som ble produsert av deltakergruppen, 
ble samlet inn og dokumentert i feltdagboken. 

En induktiv tilnærming, der alt materiale ble gjennomgått flere gan- 
ger slik at temaer som gjentok seg - både likheter og forskjeller - kunne 
identifiseres, var starten på analysearbeidet. Det betyder at informante- 
nes egne beskrivelser og begreper var utgangspunkt for kodingen. I neste 
fase ble materialet tolket ut fra den teori som beskrives i neste avsnitt, 
«Resiliens og selvmedfølelse». 


Resiliens og selvmedfølelse 


I organisasjonsforskning defineres resiliens som et karaktertrekk, en 
ferdighet eller en dynamisk prosess (Rook et al., 2018). Ut fra en mer 
generell definisjon betoner begrepet et individs evne til å håndtere for- 
andring på en positiv måte og raskt innhente seg etter tilbakeslag eller 
motgang (Tugade et al., 2004). Resiliens omfatter slik både evnen til 
å tilpasse seg til en kontekst som innebærer motgang, og til å ta seg 
igjennom motgang på en effektiv måte. Basert på en tverrfaglig tilnær- 
ming gjorde Rook et al. (2018) en gjennomgang av forskjellige aspekter 
ved begrepet resiliens for å øke forståelsen av hvorfor noen individer 
håndterer motgang mer effektivt enn andre. Forskerne beskriver resi- 
liens som en dynamisk prosess som hviler på fire grunnstøtter. I kom- 
binasjon og gjensidig innvirkning bidrar disse grunnstøttene til å gi 
best mulig tilpasningsevne: mental mestring, fysiologisk rehabilitering, 
fysisk funksjonalitet og tålegrense - noe som vil avhenge blant annet av 
tidligere livserfaringer. Rook et al. (2018) hevder at alle disse faktorene 
kan påvirkes og forbedres, slik at man kan styrke resiliens både hos 
enkeltmennesker og i en organisasjon. 

Resiliens utvikles altså som en vekselvirkning mellom individuelle karak- 
tertrekk, tilegnede ferdigheter og miljøfaktorer i våre omgivelser. For eksem- 
peler arbeidsmiljøet svært sentralt for de fleste gjennom hele deres yrkesaktive 
liv. Her handler resiliens om å reagere positivt på motgang på arbeidsplassen, 
f.eks. ved å se tilbakemeldinger som en mulighet til å lære i stedet for som 
negativ kritikk, og å kunne håndtere og roe ned vanskelige situasjoner eller 
tilbakeslag. Et annet viktig aspekt er også evnen til å danne profesjonelle rela- 
sjoner, som kan gi næring til vekst og utvikling. Tugade og Fredrickson (2004) 
mener at resiliens ligger som en potensiell mulighet i alle mennesker, men at 
i hvilken grad dette potensialet kommer til uttrykk, avhenger av individu- 
elle erfaringer, egenskaper, miljø/omgivelser og den enkeltes balanse mellom 
risiko og beskyttende faktorer. Beskyttende faktorer hjelper den enkelte til å 
oppnå et positivt utfall, uavhengig av risikoen (Tugade & Fredrickson, 2004). 
I arbeidsrelatert sammenheng konkluderer forskerne med at arbeidstakerens 
evne til å utvikle og styrke resiliens er avhengig av at den enkelte tilegner seg 
strategier for å redusere sin sårbarhet og styrke sin innflytelse på faktorer 
som utgjør hindringer (Jackson et al., 2007). 

Selvmedfølelse (self-compassion) er et begrep som brukes i både klinisk 
og ikke-klinisk sammenheng. Fra et ikke-klinisk perspektiv beskriver 
Kristin Neff (2003) selvmedfølelse som at vi er støttende og sympatiske i 
møte med egne ufullkommenheter og svakheter, heller enn dømmende 
og kritiske (Neff, 2003). Ifølge Neff består selvmedfølelse av tre elementer, 
som omfatter holdninger, ferdigheter og evner: 


1. Egenomsorg - det å være forstående og snille mot oss selv i stedet 
for å være kritiske når vi mislykkes eller opplever vanskeligheter. 

2. Felles menneskelighet - å ha en bevissthet om at alle mennesker 
lider, opplever tilbakeslag og er ufullkomne. 

3. Mindfulness — å ha evnen til å observere vår egen smerte uten å bli 
satt ut av spill og overveldet våre følelser. 


Med andre ord kan selvmedfølelse forklares som en ferdighet som bidrar 
til individets resiliens og evne til å takle og håndtere situasjoner der en blir 
utsatt for kritikk eller opplever at ens integritet blir trukket i tvil. Men- 
nesker med høy grad av selvmedfølelse er også bedre rustet til å komme 

seg etter tilbakeslag og stress. De grubler mindre, de er ikke så redde for 
å mislykkes, de har mindre tendens til å klandre andre for egne feil, og de 
reagerer bedre på tilbakemeldinger enn personer med lav selvmedfølelse3 

Flere studier viser at selv kortvarige øvelser i selvmedfølelse kan ha 
stor effekt. En vanlig intervensjon i kliniske studier er å be klientene om 
å skrive vennlige og omsorgsfulle brev til seg selv når de er fulle av selv- 
kritikk, «som om de skrev til en bestevenn». For eksempel fant Shapira og 
Mongrain (2010) at syv dager med brevskriving førte til betydelig lavere 
depresjonsnivåer i en gruppe deprimerte individer. 

Det foreligger svært lite forskning på selvmedfølelse i et kjønnsperspek- 
tiv. En metaanalyse av Yarnell et al. fra 2015 viser at kvinner har noe lavere 
grad av selvmedfølelse enn menn, noe som også stemmer med tidligere 
forskning, som viser at kvinner er mer selvkritiske enn menn, og at kvinner 
ofte er mer medfølende overfor andre (DeVore, 2013). Forfatterne under- 
streker likevel at kjønnsforskjellene er små og ikke bør overvurderes. 

Fra disse perspektivene konkluderer vi med at mental resiliens og selv- 
medfølelse er vesentlige ferdigheter i organisasjoner som er preget av kri- 
tisk gransking og konkurranse. Miljøfaktorer, som kultur og relasjoner 
på arbeidsplassen, er helt avgjørende for å bygge resiliens og selvmed- 
følelse, men begge disse ferdighetene kan også styrkes med trening. 


Et nettverk for kvinnelige toppforskere 


Forskjellige erfaringer innebærer forskjellige behov 
Som tidligere nevnt ble instituttlederne bedt om å foreslå deltakere til 
programmet. De nominerte skulle være forskere som hadde evnen til å 
bygge opp og lede store forskningsgrupper. Derimot ble det ikke sagt noe 
om i hvilken fase av karrieren forskerne skulle befinne seg i, bortsett fra 
at de skulle ha fast stilling som professor eller førsteamanuensis. Dette 
innebar at noen av deltakerne var relativt ferske førsteamanuenser, mens 
andre var etablerte professorer med sine egne store forskningsgrupper. 
Nettverket som ble skapt i programmet, kom derfor til delvis å fylle for- 
skjellige behov hos deltakerne. 


3 Mer om dette i Neff & Germer, 2017. 

Hedda forteller f.eks. at hun har vært med i et liknende nettverk tid- 
ligere i karrieren. Der hadde hun for første gang opplevd at hun ble opp- 
fattet som en kompetent forsker, som en som hadde en fremtid innenfor 
akademia. Hun sier: «Og det tror jeg er den første gangen i løpet av hele 
karrieren at noen på instituttet sa at 'vet du hva, ja, det kommer til å bli 
noe av deg, om ikke her så i hvert fall et eller annet sted, ikke gi deg.» Hun 
fortsetter: «Når man er i en sånn 'make or break”, så kan det faktisk være 
helt avgjørende å bli sett.» Nå er hun en mer etablert forsker, og det å 
bli nominert til nettverket, dvs. å forstå at ledelsen ved instituttet ser på 
henne som en toppforsker, som noen som kan lede store forskergrupper, 
betyr ikke lenger like mye. Hun vet selv at hun er i stand til det. 

For Kari derimot gjorde nominasjonen at hun fikk et nytt bilde på seg 
selv som forsker. Hun forteller at hun først og fremst hadde oppfattet seg 
selv som lærer, men at nominasjonen fikk henne til å innse at institutt- 
ledelsen trodde på henne som forsker. Hun sier: «Jeg så meg selv som lærer. 
Jeg trodde det var det de ønsket ... det de hadde bestilt. Jeg sa ikke meg selv 
som leder for en forskningsgruppe.» Det å delta i nettverket gav henne et 
nytt handlingsrom. Hun fortsetter: «Jeg skjønte etter det første seminaret 
... det ga meg selvtillit ... at det faktisk ikke er umulig å få til en søknad. Nå 
har jeg søkt forskningsmidler ... og fått.» 

Flere av deltakerne valgte å takke ja til å delta i programmet til tross 
for at de mente at de, som Hedda, hadde passert stadiet i karrieren der de 
selv hadde behov for det. Anna takket ja ettersom hun gjerne vil dele sine 
egne erfaringer med yngre forskere. Hun sier: «Men jeg synes også at det 
er flott å dele kunnskap. Så man har jo hatt sine problemer, og jeg ser litt 
at det som noen andre beskriver nå, at jeg hadde det tidligere også. Og jeg 
synes at det er en fin, åpen samtale i gruppen.» Også Sigrid valgte å være 
med, til tross for at hun var usikker på hvor mye hun selv skulle få ut av 
å delta: «Jeg tenkte at, altså, instituttlederen valgte meg, jeg ble spurt om 
dette, så nå skal jeg prøve å få noe ut av det som er bra for meg.» 


Å håndtere en ny rolle 


«Jeg kan fortelle litt om hvordan det var før jeg ble førsteamanuensis. Jeg har 


publisert mye, vært veldig aktiv internasjonalt, og folk begynte å invitere meg 

med på ganske mye. Så begynte jeg på universitetet her, og jeg var ... for i 
tida, så var det jeg som gjorde alt ... Jeg var postdok eller forsker og drev med 
forskning. Men nå må jeg delegere i stedet for å gjøre det selv, jeg lærer hvordan 
jeg kan få andre til å gjøre jobben også, og, ja, jeg forandrer meg liksom litt.» 


(Marthe, førsteamanuensis) 


Som førsteamanuensis forventes det at du tar aktivt del i å bygge opp 
en forskergruppe. Selv om en førsteamanuensis har hatt flere tidsbegren- 
sede ansettelser som postdoktor og forsker og har søkt forskjellige typer 
forskningsfinansiering og stillinger, medfører ansettelsen som første- 
amanuensis nye krav. Man må søke andre typer av finansiering, og rollen 
som forskningsleder blir tydeligere. Marthe, nyutnevnt førsteamanuensis 
da nettverket startet, beskriver forandringen i sitatet over. Hun var en 
fremgangsrik forsker med mange publikasjoner og internasjonale kon- 
takter da hun fikk stillingen som førsteamanuensis. Den nye stillingen 
betydde ikke bare at hun ville gå fra å gjennomføre forsøkene i laborato- 
riet selv til å bygge opp og lede en gruppe av stipendiater og postdoktorer, 
men også at hun skulle lede arbeidet med å bygge opp et laboratorium 
rent praktisk, med alt fra ventilasjon til utstyr — og dessuten utvikle nye 
kurs og undervise studenter på kandidat- og masternivå. Når hun ikke 
lenger kan konsentrere seg om forskningen, synker antall publiseringer 
per år, noe hun synes er frustrerende. 

Noe en førsteamanuensis må kunne håndtere, og som blir nevnt av 
flere av deltakerne, er å få avslag på forskningssøknader. For Marthe 
medførte den nye rollen at hun søkte nye typer forskningsfinansiering og 
ofte fikk avslag på søknadene. Hun sier: 


«De to siste årene har jeg jo mislyktes mye. Men jeg har også vunnet mye. Jeg har lært 
av nederlag, jeg ble bedre og bedre, og jeg fikk også finansiering. Så det er sånn det er. 
Jeg ble oppmuntret av å høre på det dere og andre sa. Jeg følte meg liksom ikke like 
mislykket, og nå tenker jeg 'ok, denne gangen gikk det ikke — det kan skje med alle.» 


Marthe var ikke vant til å få avslag på søknadene om forskningsfinansiering 
og tok derfor avslagene som et nederlag. Ved å utveksle erfaringer i nettver- 
ket og kunne speile seg i forskere som hadde kommet lenger i karrieren, inn- 
ser hun at avslagene ikke er et tegn på at hun er en dårlig forsker — et avslag 
behøver ikke å bety at forskningsideen var dårlig, eller at CV-en hennes ikke 

er god nok. De fleste forskningssøknader blir avslått. Grunnen til at Marthe 
ikke lenger tolker et avslag som et tegn på at hun er en dårlig forsker, er sam- 
talene i nettverket. Andre nettverksmedlemmer, som hun ser på som svært 
dyktige forskere, får også avslag på søknadene sine. Det å være en toppfor- 
sker står ikke lenger i motsetning til å få avslag på forskningssøknader for 
Marthe. Bente beskriver det samme når hun sier: «Jeg tror nettverket, og det 
å høre andres fortellinger ... det har vært noen år med nederlag, men det er 
godt å vite at det er andre som opplever nederlag også.» 

For Thea har gruppen betydd at hun har endret synet på seg selv som 
forsker og hvilke forskningsmidler hun skal søke: «Men det er sant at i 
prosessen, ved å lytte til resten av gruppa, og særlig de møtene vi hadde 
med de andre som søkte på store prosjekter, så ble jeg oppmuntret til å tenke 
større, og til å ikke være så redd for å mislykkes.» Thea mener at grup- 
pen oppmuntret henne til å «tenke større». Nå planlegger hun å bygge 
opp en større forskergruppe og er ikke redd for å få et nei når hun søker 
forskningsfinansiering. Maren forteller også hvordan det å være en del av 
nettverket har fått henne til å søke nye typer forskningsmidler. Hun sier: 
«Men jeg tror i hvert fall at gruppa har gitt meg litt mer trykk enn jeg hadde 
før, på en måte. Ja, det presset meg liksom litt til å søke, og ja, sånne ting.» 


Dette er et virkelig problem 


Få førsteamanuensisstillinger blir utlyst, og konkurransen om en stil- 
ling er ofte hard. Flere av deltakerne i nettverket beskriver hvordan de 
som relativt nyansatte førsteamanuenser kjenner et press for å vise at 
de fortjener stillingen, at de er dyktige forskere og vil bidra positivt til 
forskningsmiljøet der de ble ansatt — helst med toppforskning manifes- 
tert i publiseringer og forskningsmidler. Bente forteller f.eks. at det er 
vanskelig å si nei til oppgaver: «Hvis jeg bare sier ja, så må alle skjønne at 
jeg er flink. Og så sier jeg ja, da.» Hun beskriver hvordan bredden i nett- 
verket, med personer fra forskjellige institutter og i forskjellige stadier i 
karrieren, har hjulpet henne til å se sin situasjon fra et nytt perspektiv og 
dermed å kunne velge å takke ja eller nei til forskjellige oppgaver. Hun 
fortsetter: «For det er ikke så mange på instituttet du kan snakke med om 
de tingene, og de har ikke den erfaringen heller. Så det å treffe noen som vet 
hva du sitter i, da. Så man kan forstå det mer, som jeg synes er veldig fint.» 

Agnes beskriver omtrent det samme. Hun mener at undervisningen 
tar så mye tid at det er vanskelig å rekke å søke om forskningsfinansiering 
og skrive artikler i den utstrekning det forventes av henne. Men å si at 
hun har mer undervisning enn det hun greier, ville være det samme som 
å vedgå at hun ikke var rett person til stillingen. Hun fortsetter: «Å kunne 
diskutere med andre som enten er i samme situasjon eller har vært i samme 
situasjon, synes jeg har vært en utrolig stor hjelp for meg i denne relativt 
krevende startfasen i, hva skal jeg si, i en akademisk karriere.» 

Det å snakke med de andre i nettverket, å få dele sine egne erfaringer og 
lytte til andres, har medført at personlige erfaringer, som iblant har blitt 
oppfattet som utilstrekkelighet eller personlig nederlag, i stedet oppfattes 
som virkelige problemer, som noe som bør endres. Agnes fortsetter: «Jeg 
var skikkelig, skikkelig lei av alt, og den triocoachingen, hvor jeg klarte å sette 
ord på det jeg egentlig mener, det hjalp meg til å se at det faktisk er et stort 
problem [...] det var fint å skjønne at ok, dette er et problem, så jeg er nødt 
til å gjøre noe ... det var en ordentlig vekker.» Når Agnes ser problemet som 
noe utenfor seg selv, ser hun også muligheter til å handle. Hun kan gjøre 
noe for å forandre situasjonen. Selv for Marthe har diskusjonene i nettver- 
ket hjulpet henne til å se sin situasjon fra nye perspektiver. Hun understre- 
ker hvor viktig det er at det er et kvinnelig nettverk, når hun sier: 


«Å være del av denne gruppa har hjulpet meg ganske mye, for som jeg sa, så er 
jeg jo i et miljø der alle kollegaene mine er menn, og jeg har aldri hatt mulig- 
heten til å diskutere noe med en kvinnelig forsker på samme stillingsnivå, eller 
til og med høyere, på en sånn inngående måte [...] Så for meg er denne gruppa 
en stor oppmuntring, og sånn sett er det veldig positivt å dele ting [...] Så jeg 
tror at, sammenlignet med for et år siden, så har det å få et nettverk hjulpet meg 
mye med å forstå hvilke steg jeg må ta for å forbedre karriereprofilen min også. 
Jeg har folk jeg kan spørre nå, det er veldig viktig. Kvinner, også. Som for meg 


er noe helt nytt, det er jo som himmelen!» 


Det er et litt sånn pusterom 


Nettverket har hjulpet de yngre forskerne med å håndtere en akademisk kul- 
tur som er preget av hard konkurranse, kritisk gransking og en høy andel 
avslag på forskjellige typer av søknader. Å dele erfaringer har også fått dem 

til å se individuelle problemer som problemer utenfor dem selv, og dermed 
som noe de bør gjøre noe med. Men hva har nettverket betydd for de mer 
erfarne forskerne, de som var usikre på om de selv skulle få noe ut av å delta? 

Silje sier at akademia er så individuelt orientert at nettverket ga henne 
noe hun trengte, nemlig «å føle fellesskap». Ella er enig. Hun mener at 
hun savner muligheter til å omgås uformelt med kollegaer. Det er svært 
få kvinner på hennes arbeidsplass, og hennes mannlige kollegaer omgås 
på måter som gjør det vanskelig for henne å delta. De jogger for eksempel 
og løper maraton sammen. Hun sier: 


«Nar vi treffer kvinnelige kollegaer går vi og tar en kaffe eller noe. Og da kan vi 
snakke ‘fag’ og sånn og danne en gruppe. Det samme skjer jo med menn, for i 
virkeligheten er vi jo like. Men det blir liksom en annen sammenheng. Og siden 
de er så mange, så tenker de at alle vet om det, men det er jo ikke sant, for vi er 


jo ikke der. Og det tenker det ikke på en gang.» 


Ella mener at ikke-kjønnsblandete, uformelle grupper blir et problem - 
særlig på arbeidsplasser som, i likhet med hennes egen, domineres av ett 
kjønn. Informasjonsstrømmen som skjer i disse gruppene når ikke ut. 
Det betyr at de som står utenfor gruppen mangler informasjon. Nett- 
verket gir Ella informasjon om fakultetet som hun, som kvinne, ikke får 
noe annet sted. Hvis hun hadde vært mann, hadde hun kunnet få denne 
informasjonen når hun for eksempel jogget med kollegaer. Selv de yngre 
forskerne beskriver hvordan de har fått informasjon gjennom nettverket 
som de ikke har hatt tilgang til andre steder. Marthe sier f.eks.: 


«Takket være nettverket, tror jeg, er jeg også mer klar over ting som skjer på 
fakultetet [...] Jeg har fått flere kontakter, og det hjelper meg med å forstå hvilke 
skritt jeg må ta videre. [...] Dette nettverket har hjulpet meg ganske mye, det å 
kjenne på et trygt miljø, at hvis det er noe jeg ikke vet, så vet jeg at jeg kan spør- 
re. Det er bra. Det er akkurat det jeg trengte. En gruppe- eller ‘menneskekilde’ 


til informasjon og mer bevissthet.» 


Nora legger ytterligere en dimensjon til nettverket når hun beskriver 
hvordan hun føler at hun der blir sett. Hun sier: 


«Jeg føler jeg har blitt sett. Og det er viktig. På en annen måte enn det jeg kanskje 


gjør i arbeidssammenheng. [...] Det å kunne snakke om ting som barn og at det 

er et problem med å møte klokken og sånn. At, ja, og de tingene som vi tenker er 


et, er utfordringer for et familieliv [...] Det er rart, kanskje, men sånne små ting.» 


Nora mener at hun ikke kan snakke om alle deler av sitt liv med sine 
mannlige kollegaer. De ser på henne som en kompetent forsker. Men for 
å opprettholde det bildet, kan hun for eksempel ikke snakke om barna 
eller de utfordringene hun har som mor. Det ville innebære å synliggjøre 
kjønnsforskjeller - at hun er ensom kvinne i en gruppe av menn. 

Maria forteller at fordi nettverket ikke består av hennes nærmeste kol- 
legaer, har det fylt et behov hun har: «Ja, jeg følte at det ble et sånt forum 
som jeg kjente at jeg trengte, som er på en måte ikke venninner og ikke 
kollegaer.» I nettverket har hun kunnet snakke om ting det er vanskelig 
å snakke om med både venner og nære kollegaer; venner, ettersom de 
arbeider i andre yrker og sektorer og derfor ikke har de samme erfarin- 
gene og ikke kjenner det akademiske miljøet, og kollegaer, ettersom det 
foreligger en konkurransesituasjon. Nettverket ga henne mulighet til «å 
drøfte litt mer sånn overgripende ting og erfaringer og ... Uten at det blir 
for personlig, som det blir på en måte med de kollegaene dine som kjenner 
alle. Det kan bli vanskelig, og ... Men mer sånn, på litt mer sånn prinsipielt 
grunnlag ... Så jeg synes det var veldig nyttig. Og når vi hadde en slags sånn 
coaching, det synes jeg var veldig bra. Og man fikk gå litt ordentlig ... Jeg 
hadde noen ting da som plaget meg litt, og jeg følte at det var veldig nyttig 
å få muligheten til å snakke». Siden nettverket besto av deltakere på for- 
skjellige trinn i karrieren fra alle instituttene på fakultetet, ble det et sted 
der Maria kunne snakke med andre som forsto problemene hennes uten 
at de var i en konkurransesituasjon. Hun fortsetter: 


«Men det var også noe med at man er i samme situasjon. Uten at ... det ikke blir 
så tett på. Der jeg ikke trenger å tenke på noe politisk eller sånn posisjonering eller 
hun kjenner han, og de har jobbet sammen, så da må man ... jeg følte at det var litt 
sånn hevet over det på en måte, det er et litt sånn pusterom. Jeg har kollegaer jeg kan 
snakke med også ... men det kan ofte føles ut som, ‘ah, nå har jeg sagt for mye’ pa 


en måte... jeg innså da egentlig at det var et type forum som jeg egentlig trenger.» 


Maria beskriver hvordan hun også gjør seg sårbar hvis hun snakker om 
problemer i sin arbeidshverdag. For å kunne diskutere problemer må hun 
vise frem andre sider av seg selv enn bare den perfekte forskeren som 

er helt uten feil eller svakheter. Thea er enig. Hun mener at hvis du skal 
bygge relasjoner, må du åpne deg for andre, noe som gjør deg sårbar: «Når 
du deler noe personlig, åpner du jo opp. Du gjør deg sårbar, men du får også 
noe tilbake. Så det er da du virkelig oppdager ting, eller du kan begynne å 
bygge relasjoner.» Det er først når du blir personlig, og dermed sårbar, at 
du får noe tilbake, ifølge Thea. 


Nettverk som øker resiliens 
Å slippe å være kvinnelig forsker 


Programmet ble utformet som et kvalifisert nettverk siden de nominerte 
kvinnelige forskerne tydelig hadde gitt uttrykk for at de ønsket et sted der 
de kunne dele erfaringer og diskutere ulike emner. I intervjuene beskri- 
ver de også hvor viktig det er for dem å få treffe andre kvinner gjennom 
nettverket. Selv om de har god kontakt med sine mannlige kollegaer og 
har mange kvinnelige venner, har de savnet et sted der de kan treffe andre 
kvinnelige forskere. Marthe beskriver muligheten til å kunne snakke 
med andre kvinnelige forskere med ordene: «det er jo som himmelen!» 

Menn er i majoritet på professornivå ved alle fakultetets institutt 
unntatt ett. På student- og rekrutteringsnivået er det mannsdominans 
ved fem institutter, noenlunde balanse på to og kvinnedominans på to.” 
Det innebærer at nesten alle deltakerne i nettverket kommer fra institut- 
ter med en tydelig mannsdominans på nivået de befinner seg på, og de 
fleste kommer fra institutter med mannsdominans fra student- til pro- 
fessornivå. Men selv de som kommer fra instituttet med flere kvinnelige 
enn mannlige professorer, understreker hvor viktig det er med et nettverk 
med bare kvinner. 

Å være i mindretall innebærer at man må jobbe under spesielle vil- 
kår (Halford, et al., 1997; Kanter, 1977; Snickare, 2012; Wahl, 1992/2003; 
Wahl et al., 2018). På åtte av de ni instituttene, er kvinnene i minoritet i 
forskningsledende posisjoner, og blir derfor mer synlige enn mennene. 
Dette er delvis positivt, men det innebærer også et økt press for å prestere 


4  Kjonnsbalansen beskrives og diskuteres mer utførlig i kapittel 1 og 2 i denne boken. 

og gjøre rett (Wahl, 1992/2003). Det majoriteten har felles, synliggjøres 
også av minoriteten. Først når en kvinne blir med i f.eks. en forsker- 
gruppe, blir det synlig at gruppen til da bare har bestått av menn. Minori- 
teten oppfattes heller ikke som individer, men som representanter for sin 
gruppe; dvs. som kvinnelige forskere i stedet for forskere med ulike kom- 
petanser og egenskaper. Det innebærer at kvinner i forskningsledende 
posisjoner møtes og bedømmes ut fra generaliseringer om kvinner og 
menn, mens mennene bedømmes som individer (se f.eks. Kanter, 1977; 
Snickare, 2012; Wahl et al., 2018). 

På institutter der de kvinnelige forskerne er i minoritet, kan de spe- 
sielle vilkårene forklare behovet for et nettverk av kvinnelige forskere. 
Men hvorfor er dette viktig, selv for kvinner fra instituttet der de er i 
majoritet? Som beskrevet i innledningen til denne delen av boken, har 
FRONT-prosjektet tatt utgangspunkt i et prosessuelt syn på kjønn, det 
vil si å se kjønn som en integrert del av alt som skjer i en organisasjon. 
Kjønn er noe som gjøres i organisasjonen (se f.eks. Acker, 1990; Butler, 
1990/2006; West & Zimmerman, 1987). Det innebærer at kvinnelighet og 
mannlighet oppfattes som sosialt konstruerte begreper - begreper som 
konstrueres i forhold til hverandre, der noe det ene inneholder, ikke kan 
finnes i det andre. Kjønnsmerking er et begrep som brukes for å beskrive 
hvordan et yrke eller en posisjon forbindes med et bestemt kjønn (se f.eks. 
Andersson, 2003; Baude, 1992; Sundin, 1998; Wahl et al., 2018; Westberg, 
2001; Westberg-Wohlgemuth, 1996). Kjønnsmerkingen er preget av fore- 
stillinger om at kjønn er svært ulike, nærmest som to konkurrerende 
«klasser». Wahl (1996) viser f.eks. hvordan lederskap er knyttet til kon- 
struksjonen av maskulinitet: «Lederskap blir et redskap for å skape et 
idealbilde av maskulinitet. Med idealbilde mener vi en motsetning til “det 
andre, dvs. en motsetning til femininitet. Lederskapet blir også i praksis 
en måte å uttrykke og bekrefte dette idealbildet» (Wahl, 1996, s. 18, egen 
oversettelse). I en studie av investeringsbanknæringen beskriver Snickare 
og Holter (2018) hvordan arbeidet konstrueres som en idealtypisk masku- 
linitet, noe som gjør det umulig for mennene som ble intervjuet i studien 
å forlate yrket — til tross for sterk misnøye med arbeidsvilkårene. 

Lund (2012) låner begrepet «idealarbeideren» fra Acker (se Acker, 1990) 
for å undersøke hvordan idealbildet av en akademisk karriere og arbeider 

er bygget opp. Hun beskriver den akademiske idealarbeideren som et 
«fantom», dvs. en som arbeider døgnet rundt med å skrive forsknings- 
søknader og -artikler, som alltid prioriterer arbeidet og ikke har noen 
interesser eller forpliktelser utenfor det. Idealbildet skapes av de som har 
tolkningsfortrinnsrett innenfor organisasjonen (se Wahl, 1996). Siden 
mennene fremdeles er i majoritet i ledende posisjoner innenfor akade- 
mia, er bildet av den akademiske idealarbeideren konstruert av menn. 
På samme måte som lederen og investeringsbankieren er det et bilde på 
en idealtypisk maskulinitet som, til forskjell fra kvinnelige akademikere, 
ikke har noen omsorgsforpliktelser. Selv på institutter hvor de kvinnelige 
professorene utgjør majoriteten, er normen for hvordan en toppforsker er 
og skal være, koblet til mannlighet. Det innebærer at menn i akademia 
blir bekreftet både som forskere og menn ved at begrepet mann og aka- 
demisk idealarbeider forsterker hverandre. 

Selv på institutter hvor de kvinnelige professorene utgjør majoriteten, 
er normen for hvordan en toppforsker er og skal være, koblet til mannlig- 
het. Dette betyr for kvinnelige akademikere — og i enda sterkere grad for 
de nettverksdeltakere som er i sterk minoritet på sine institutter — at de 
må håndtere det å være kvinnelige yrkesutøvere i en rolle konstruert av 
og for menn (se f.eks. Snickare, 2012; Thun, 2018; Wahl, 1992/2003). Det 
dreier seg ikke om å klare arbeidsrelaterte krav, men om å håndtere det å 
være kvinne i en rolle som er skapt for en mann. Det forventes at kvinner 
i yrker og roller som er kjønnsmerket for menn balanserer mellom kvin- 
nelige og mannlige uttrykk i klesdrakt, språk og atferd ved at de ikke kler, 
uttrykker eller oppfører seg på måter som understreker kvinnelighet; 
men heller ikke på måter som gjør at det virker som om de prøver å være 
menn (Husu, 2005; Wahl, 1996). Uformelle aktiviteter på arbeidsplassen 
som vanligvis er kjønnsdelte, f.eks. sport, er særlig vanskelige å håndtere, 
ettersom de synliggjør kjønnsforskjellene (Wahl, 1996). 

I en studie som bygger på intervjuer med deltakerne i programmet 
før nettverket ble startet, viser Thun (2018) at «ansvaret for å håndtere 
‘slitsomme’ episoder er noe som individualiseres, og som de tar ansvar 
for å håndtere på egen hånd» (Thun, 2018 s. 131) 3 Å bli tatt for å være en 


5 Se også kapittel 7 om internalisering av ulemper og motbakker. 

masterstudent når man er professor, at ingen henvender seg til en når 
konferansen begynner ettersom konferansearrangøren ikke tror at man 
skal delta, å få kommentarer om utseende og klesdrakt av studenter 
i kursvurderinger er alt sammen eksempler på «slitsomme episoder» 
som de intervjuede må håndtere i arbeidshverdagen. Å hele tiden være 
litt feil, å ikke se ut som en professor eller konferansedeltaker forventes 
å se ut, dvs. å ikke være mann, innebærer å stadig måtte bevise sin kom- 
petanse. Å bli møtt som kvinne i stedet for foreleser gjennom kommen- 
tarer om utseende og klesdrakt får samme effekt; rollen som foreleser 
må erobres. 

Amy Edmondsson definerer psykologisk trygghet (psychological safety) 
ved at alle deltakere i en gruppe opplever gruppen som et trygt sted å ta 
risiko i mellommenneskelige relasjoner - det oppleves trygt å være seg 
selv og å vise hvem man er, uten å frykte forakt eller avvisning fra de 
andre i gruppen (Edmondson, 2014). Begrepet brukes i mange forskjel- 
lige sammenhenger for å beskrive så vel organisasjonsstrukturer som 
arbeidsformer og teamsamarbeid. Her er det en god beskrivelse på den 
så vel mentale som den fysiske plassen de deltakende kvinnene beskriver 
som «pusterom». I pusterommet er det mulig å være hel — i betydningen 
å både være kvinne og fremgangsrik forsker. I pusterommet bærer ikke 
kvinnen sin kjønnstilhørighet, og hun behøver ikke forholde seg til de 
akademiske, kritiske blikkene som bedømmer henne. Her er det tillatt å 
snakke om så vel barn og partnere som fremgang og tilbakeslag i karrie- 
ren. Den strukturerte formen på nettverkssamlingene holdt alle samtaler 
innenfor rammen for den akademiske posisjonen, men opplevelsen av 
pusterommet som psykologisk trygt, ser ut til å ha medført at den akade- 
miske posisjonen ble omforhandlet til å handle om hele hele individet og 
livssituasjonen. I pusterommet er man ikke kvinnelig forsker, men forsker 
med et helt liv — så vel innenfor som utenfor akademia. 


Å se handlingsmuligheter 


Noe som understrekes i samtlige intervjuer, er betydningen av å få dele 
erfaringer med kvinnelige forskere i omtrent samme situasjon. Å få ta 
del i andres erfaringer, og kunne speile sine egne, skaper ikke bare en 

forståelse for at f.eks. avslag på søknader er en del av hverdagen for en 
forskningsleder, men kan også øke eget handlingsrom. Flere av delta- 
kerne beskriver hvordan samtalene i nettverket har fått dem til å se seg 
selv i en annen rolle, et nytt trinn på karrieren, og derigjennom kunne 
handle aktivt for å skape de nødvendige forutsetninger for å oppnå den 
posisjonen. Dette kan tolkes som at identifikasjonen, gjennom delingen 
av erfaringer med andre «som er som jeg», dvs. kvinner og toppforskere, 
øker det individuelle handlingsrommet. 

Delingen av erfaringer beskrives også, av samtlige informanter, som å 
ha fått nye perspektiver på egen situasjon, og dermed andre muligheter å 
handle - f.eks. for å løse problemer. Personlige erfaringer, som tidligere 
ble sett som enkeltstående hendelser eller individuell utilstrekkelighet, 
dannet mønstre og strukturer da de ble lagt sammen med andres erfarin- 
ger. Når noe oppleves som et personlig problem i stedet oppfattes som en 
del av en struktur, endres muligheten til å handle. Hvis et individ f.eks. 
først og fremst anser vanskene med å rekke over både undervisning og 
publisering som uttrykk for personlig utilstrekkelighet, er handlings- 
rommet for å løse situasjonen et annet enn om det er forventningene til 
arbeidsinnsatsen som er urimelige. Likeså kan krav og vurderinger fra 
studenter håndteres på en annen måte om de ses som en del av en struk- 
tur med ulike forventninger til kvinnelige og mannlige forskere enn om 
de oppfattes som et personlig problem. 

Når et problem flyttes fra å bli oppfattet som personlig utilstrekkelig- 
het til noe utenfor en selv, innebærer det at det oppfattes som «et virke- 
lig problem» - og da som noe som kan og skal håndteres. Enkeltstående 
opplevelser har - nar de legges sammen med andres — formet mønstre og 
skapt strukturer. Synliggjøringen av mønstre har likevel skjedd gradvis i 
et samspill mellom deltakerne. Som eksempel kan det nevnes at motstan- 
den i gruppen var sterk da den kjønnsteoretiske rammen for prosjektet 
ble presentert på nettverkets første møte. 

Teoriene møtte altså sterk motstand i deltakergruppen. Dikotomien 
mellom strukturelle forklaringsmodeller og individuell agens ble svært 
tydelig. Å snakke om kjønnede strukturer ble oppfattet som irrelevant 
og gammeldags og posisjonerte kvinner som viljeløse ofre i en manns- 
dominert struktur. Deltakerne oppfattet strukturelle forklaringsmodeller 

som snarveier bort fra personlig ansvar og en måte å behandle kvinner 
på som mindre bevisste og med behov for særskilt støtteinnsats. Alma 
beskriver gruppens reaksjon: «Vi var på en måte enige om at — "åh, vi vil 
ikke ha denne kjonnsgreia’.» Etter hvert som prosjektet skred frem og del- 
takerne fikk mulighet til å dele erfaringer i triocoaching og diskusjoner, 
ble synet på strukturelle forståelsesmodeller gradvis endret, og til slutt 
også etterspurt. I det avsluttende gruppeintervjuet sier Alma: 


«Men jeg tror at det å bli bevisst realitetene, og også, da vi hadde om herske- 
teknikker, bare det å kjenne igjen disse tingene [...] Så ja, jeg tror det er viktige- 


re enn jeg kanskje har lyst til å se i øynene.» 
Maya er enig med Alma når hun fortsetter samtalen: 


«Ja. Kanskje vi ... jeg tror vi er redde, eller jeg er redd for å liksom få en ne- 
gativ bedømmelse, eller noe. Men hvis du leser det uten fordommer, som når 
du leser en tekst og bare ser de harde fakta, det er poenget. Jeg er forutinntatt, 
jeg ser det, jeg har bias. [...] Det er ikke på grunn av menn, det er samfunnet, 
hvordan det er. Så, å vite det gjorde også at jeg slappet av. Det er sånn, ja, jeg 
kan jobbe mer med det, og jeg ser det. Nå er jeg med på å rekruttere til en 
ph.d.-stilling, og jeg ser bare på kandidatens kvaliteter, ikke kjønn og ikke 


hvor de kommer fra.» 


Når deltakerne ved å dele erfaringer i etterkant så individuelle episodiske 
hendelser som en del av en struktur, endret synet på kjønnsteori seg til å 
bli et anvendelig verktøy i arbeidet for forandring. Den systemiske forstå- 
elsen av hvordan akademia i visse henseende er konstruert ut fra tradi- 
sjonelt mannlige verdier og forestillinger som kan gjøre ting vanskeligere 
for kvinner, var ikke lenger en teoretisk modell, men kom i stedet til syne 
gjennom konkrete fortellinger. 

Disse fortellingenes fellestrekk skapte en opplevelse av delaktighet i en 
mulig endringsprosess som ble noe mer enn et individuelt prosjekt om 
å skrive bedre søknader, slutte å fortvile når forskningsmidlene uteble, 
eller å klandre seg selv for ikke å kunne sette grenser. Handlingsrom- 
met og muligheten til å ta ansvar for sin individuelle situasjon, som ved 
begynnelsen av prosjektet ble oppfattet som begrenset ut fra en struktu- 
rell forståelse, ble i dette senere tilfellet i stedet hjulpet av en strukturell 

forståelsesramme. En strukturell modell for hvordan kjønnsordning 
organiserer akademia skapte handlingsrom i stedet for en følelse av å 
være et offer. 


Konklusjon 


Resiliens defineres, som tidligere nevnt, som en persons evne til å hånd- 
tere forandring på en positiv måte, samt å raskt kunne hente seg inn igjen 
etter motgang og nederlag (Tugade et al., 2004). Resiliens er en evne som 
kan læres opp (Rook et al., 2018). Det utvikles som en vekselvirkning 
mellom individuelle karaktertrekk, tilegnede ferdigheter og miljøfaktorer i 
vår omgivelse. For de fleste mennesker i yrkesaktiv alder er arbeidsplassen 
den viktigste miljøfaktoren (Rook et al., 2018). 

I avsnittene over viser vi hvordan deltakerne i et kvinnelig nettverk 
øker sin evne til resiliens ved å speile seg i og dele erfaringer med de 
andre deltakerne. Å få befinne seg i en sammenheng med andre dyktige 
forskere, uten å være den odde kvinnen som må bevise sin kompetanse 
for å få være med, gir energi. I pusterommet er de ikke lenger kvinnelige 
forskere, men forskere — med tillatelse til å snakke om, og dele erfaringer 
fra, hele sitt liv — så vel innenfor som utenfor akademia. 

Å dele erfaringer øker både evnen til å håndtere motgang og evnen til 
å håndtere problemer gjennom å forandre sin situasjon. Å innse at alle 
forskere, selv de dyktigste, får avslag på forskningssøknader, innebærer 
f.eks. at en frykt for å mislykkes ikke lenger begrenser handlingsrommet. 
Å se vanskeligheter som «et virkelig problem» i stedet for personlig util- 
strekkelighet, utvider i stedet handlingsrommet. Gjennom å dele erfa- 
ringer og eksempler har også kjønnsvitenskapelige teorier og modeller 
gått fra å anses som begrensende for det individuelle handlingsrommet 
til å bli anvendelige verktøy for å navigere i organisasjonen. Når teoriene 
knyttes til ens personlige virkelighet ved å fylles med konkrete eksem- 
pler, kan de brukes til å synliggjøre ulikestilte strukturer. 

Deltakerne har poengtert at det har vært den kvalifiserte utvekslingen 
av erfaringer som har vært kjernen i nettverket. Som tidligere nevnt var 
hensikten med de prosessledede nettverksmøtene å, gjennom en tydelig 
og gjentakende struktur, skape et trygt sted der deltakerne skulle kunne 


349 


KAPITTEL 12 


utveksle erfaringer. Hensikten med inn- og utsjekkingen var å tydelig- 
gjøre rammene for seminaret. Gjennom innsjekkingen har deltakerne fått 
mulighet til å knytte bånd til hverandre og mentalt forflytte seg fra en hek- 
tisk arbeidshverdag til seminarets tema. Tilsvarende har hensikten med de 
felles avsluttende refleksjonene og utsjekkingen vært å gi deltakerne mulig- 
het til å avslutte seminarets tema og samtaler med hverandre. De teoretiske 
injeksjonene på temaene som deltakerne har valgt, har hatt til hensikt til 
å gi perspektiv og inngang til triocoachingen. Triocoaching som metode 
innebærer at deltakere med ulike erfaringer, fra ulike akademiske posisjo- 
ner, kan dele erfaringer og coache hverandre på en likeverdig måte. Det er 
i triocoachingen vi ser at utviklingen av resiliens har funnet sted, samtidig 
som de øvrige delene av seminarene har muliggjort triocoachingens effekter. 

Her beskriver vi de tre delene av datamaterialet i FRONT-prosjektet — 
spørreundersøkelsene, intervjuene og følgeforskningen. 


Kvantitative studier: Spørreundersøkelsene 


FRONT-prosjektet var, som tidligere nevnt, basert på forskning. En stund 
inn i prosjektet oppdaget vi at vi trengte mer kunnskap om vår egen 
organisasjon. Studier av andre akademiske organisasjoner, i Norge eller 
andre land, var ikke nok. Vi trengte å vite hvordan det så ut på vårt eget 
fakultet for å kunne drive prosjektet og tiltakene videre. Deretter bestemte 
vi oss for å utvide forskningsdelen av prosjektet med blant annet to 
spørreskjemaundersøkelser. De to undersøkelsene besto av et detaljert 
spørreskjema (18 sider, 190 variabler) til alle ansatte på fakultetet, pluss et 
mindre skjema til et utvalg av studenter, med samlet 1056 respondenter. 
Her er menn og kvinner om lag likt representert. 

Ansattundersøkelsen inkluderte spørsmål om karriereutvikling, erfa- 
ringer i doktorgradsperioden, støtte fra veileder, samarbeid med kolleger, 
ambisjoner og motivasjon, publisering, opprykk, mobbing/trakassering, 
uønsket seksuell og rasistisk oppmerksomhet, og vurdering av kulturen på 
institutt/enhet. Den omfattet også spørsmål om interesse for realfag i ung 
alder, og om husholdet blant gifte og samboende, inkludert hvilken av part- 
nernes karrierer som får størst prioritet. Den var utformet for å kartlegge 
de ansatte gjennom et mest mulig representativt utvalg. Høy svarprosent 
var ett av målene, og dette bidro til at antallet variabler måtte begrenses. 

Spørreskjemaet ble utviklet ut fra en kombinasjon av nye interna- 
sjonale studier om kjønnsforskjeller i akademia (særlig de europeiske 
Asset- og Integer-studiene: Aldercotte et al., 2016; Drew, 2013) og nyere 
forskning om kjønn og likestilling både i Norge (Holter et al., 2009), i 
Europa (Scambor et al., 2013, 2014) inkludert Polen (Warat et al., 2017), og 


internasjonalt (Barker et al., 2011). 

Studentundersøkelsen inkluderte spørsmål om studentenes holdninger 
til kjønnslikestilling og deres erfaringer med kjønnsbalanse i læringsmil- 
jøet. Undersøkelsen var delvis basert på en tidligere UiO-studie av studen- 
ters læringsutbytte (Thun & Holter, 2013), og omfattet også spørsmål om 
kulturell «kjønnsmerking» av fagområder. Ettersom situasjonen er ulik for 
studenter og ansatte, er spørsmålene forskjellige i de to undersøkelsene. 

Samlet gir de to spørreundersøkelsene stor bredde og detaljdybde i 
datamaterialet. Spørsmål om kjønnsbalanse knyttes til bl.a. arbeidsmiljø, 
fagkultur, kjønnslikestilling og andre dimensjoner av sosial ulikhet. 
Undersøkelsene omfatter hele 269 variabler (190 i ansattundersøkelsen, 
79 i studentundersøkelsen). Denne bredden har gitt mulighet til analyser 
på tvers og mer detalj og dybde på mange områder, noe som har gitt ny 
informasjon og resultater som ikke er kjent fra før. 

Utformingen av spørsmål skjedde gjennom samarbeid i FRONT- 
teamet, prosjektets ressursgruppe og med fakultetets ledelse. Her vil vi 
fremheve at samarbeidet var preget av en felles åpen og nysgjerrig til- 
nærming. Holdningen har vært at fakta skulle på bordet, uansett om pro- 
blemene var små eller store. Forskerne i teamet ble med andre ord ikke 
hindret med tanke på kritiske spørsmål og analyser. 

Ansattundersøkelsen (N = 843) ble gjennomført av Ipsos i samarbeid 
med FRONT i perioden mars til mai 2018. Spørreskjemaet som FRONT 
leverte ble designet som en nettsurvey, som de ansatte ble oppfordret til 
å svare på bl.a. gjennom mail fra fakultetet. Undersøkelsen ble sendt til 
vitenskapelig ansatte fra stipendiatnivå og oppover (dvs. både midlerti- 
dige og faste ansatte), samt til administrativt/teknisk ansatte. FRONT 
gjennomførte også en begrenset studie av de som hadde sluttet ved fakul- 
tetet, ved å sende ansatt-skjemaet til 100 av de som hadde tatt doktorgrad 
ved fakultetet 2010-2016, men ikke fortsatt var ansatt der i 2018. Nett- 
utgaven av skjemaet var filtrert ut fra stillingstype, slik at de vitenskapelig 
ansatte svarte på hele skjemaet inkludert vitenskapelig karriereutvikling, 
mens de administrativt ansatte svarte på en mindre del av skjemaet. 


1 Ipsos laget databasen og garanterte for anonymitet i materialet som ble utlevert til FRONT 
(i studentundersøkelsen var besvarelsen anonym). Forskerteamet i FRONT arbeidet med en 
anonymisert versjon av databasen, levert av Ipsos. 


356 


VEDLEGG: METODE 


Studentskjemaet ble delt ut i papirformat til masterstudenter på tilfel- 
dig valgte forelesninger og lesesaler senhøsten 2017. Studentene studerte 
informatikk, biologi eller fysikk. Informatikk utgjorde den største grup- 
pen. Svarprosenten blant studentene var om lag 95 prosent (N=213). Kvin- 
ner utgjorde 44 prosent av utvalget, menn 55 prosent, andre 1 prosent. De 
fleste var mellom 22 og 25 år gamle. 73 prosent hadde norsk nasjonalitet, 
mens 27 prosent hadde annen nasjonalitet. 

Både student- og ansattundersøkelsen motiverte mange respondenter 
til å gi en kommentar, noe som var mulig til slutt i skjemaet. Kommen- 
tarene inneholder både ros og ris til arbeids- og læringsmiljøet. Det er 
noe skepsis til undersøkelsene, mest fra menn, men det er sporadisk, ikke 
vanlig, i kommentarene. 

Spørreskjemaet til de ansatte ble besvart av 843 personer (485 menn og 
358 kvinner), herav 705 nåværende ansatte og 138 tidligere ansatte. Den 
siste gruppen omfattet primært tidligere stipendiater (hvor skjema bevisst 
ble sendt ut til en gruppe tidligere ansatte), og dertil noen som nylig er 
avgått. Det er vanskelig å angi eksakt svarprosent for hver ansattgruppe, 
siden vi ikke vet hvor mange som faktisk mottok skjema, samt at det var 
en god del, særlig på rekrutteringsnivå, som skiftet stilling rundt utsen- 
delsestidspunkt. Vi kan imidlertid få et rimelig bilde ved å se på antall 
svar i ulike stillingskategorier og sammenlikne dette med data over til- 
satte fra Database for høyere utdanning. Lavest svarprosent hadde som 
ventet stipendiater med vel 30 prosent; med kort erfaring fra akademia 
kan det være vanskelig å svare, samt at utskiftningen i gruppen er stor. 
Blant de andre grupper av heltidsansatte var svarprosenten relativt jevn, 
fra vel 40 prosent for postdoktorer og førsteamanuenser, via ca. 45 prosent 
for professorer, og opp til knapt 50 prosent for forskere og teknisk/admi- 
nistrativt ansatte. Gitt at spørreskjemaet var omfattende, representerer 
dette så langt vi kan bedømme en tilfredsstillende svarprosent vurdert i 
forhold til liknende undersøkelser. Skjemaet ble bare utformet på engelsk 
(ikke på norsk), noe som kan ha redusert svarprosenten litt. Svarprosen- 
ten blant studentene var som nevnt meget høy (95 prosent), men denne 
undersøkelsen var mindre (færre spørsmål, og mindre utvalg, 213 stu- 
denter). Utvalget var dessuten noe tilfeldig, og omfattet bare studenter 
som møtte opp på forelesninger innen tre viktige realfag (informatikk, 

biologi og fysikk) eller var på lesesalene i perioden der undersøkelsen ble 
gjennomført. 

Samlet omfatter spørreundersøkelsene som nevnt 1056 respondenter. 
Analyse av frafallet i ansattundersøkelsen viser at menn svarte litt sjeld- 
nere enn kvinner (omtrent på linje med andre tilsvarende surveys), og 
at stipendiatene svarte sjeldnere enn resten - men ellers er undersøkel- 
sen forholdsvis representativ for fakultetet. Typiske grunner til ikke å 
svare var «for liten tid», «for langt skjema» og liknende. Det kan tenkes 
at «assosiasjon med arbeidsgiver» — skjemaet til de ansatte ble sendt ut 
fra Ipsos, men med påminnelse fra fakultetsledelsen — og «aversjon mot 
problemstillinger omkring kjønn og likestilling» også bidro til lavere 
svarprosent. Dette vet vi ikke, men vi finner ikke særlig tydelige spor 
i den retning. Vi ser heller ikke tydelige tegn til skjevseleksjon (frafall 
eller skjevdeling) på spørsmål som berører likestilling. Svarprosenten 
var litt høyere blant kvinner enn blant menn, noe som er vanlig i denne 
typen undersøkelser. 

Dataanalysen ble foretatt av FRONT-teamet (i hovedsak Holter), delvis 
i samarbeid med Åsmund Ukkelberg, Ipsos, for å få frem hovedmønstre 
i materialet. Samarbeidsmetoden inkluderte kombinasjon av parvise og 
multivariable analyseteknikker. Analysene var i hovedsak eksplorerende, 
med fokus på kartlegging av statistiske assosiasjoner, snarere enn hypo- 
tesetestende.* Dataene tillater ofte bare skisser av mulige årsaksfaktorer, 
mellomliggende faktorer, og effektfaktorer. Dette er nærmere beskrevet 
bl.a. i kapittel 4 om publisering. Analysene omfattet også mer detaljerte 
teknikker, som krysstabeller og partielle korrelasjoner. 

En hovedsak i dette arbeidet var å få frem «robuste» resultater på tvers av 
teknikker, altså assosiasjoner som er tydelige og gjennomgående statistisk 
signifikante. FRONT-teamet ved Holter brukte i hovedsak SPSS til data- 
analysene, kombinert med Excel, Open Office Draw, og andre programmer. 

Et neste steg var å plukke vekk spuriøse eller selvsagte assosiasjoner, 
og teste det vi sto igjen med, med tanke på innvirkning av bakgrunns- 
variabler eller andre viktige variabler, slik de gradvis tydeligere fremsto i 


2 I hovedsak multivariabel-analyser med en enkelt «responsvariabel» (statistikk) eller «avhengig 
variabel» (sosiologi). I sosiologi brukes ofte termen «multivariat» om multivariabel-analyse. 
Se også kapittel 6. 

analysene — for eksempel erfaring med faglig devaluering og uønsket sek- 
suell oppmerksomhet. 

Analysene viste et vesentlig større kjønnsgap i erfaringer enn de tidlige 
intervjuene i FRONT-prosjektet. Statistikk ser det du ikke ser, hevder 
Arnoldo Frigessi (i Vogt, 2019). Denne regelen slo til i vårt materiale. 
Fakultetet ble med på en slags røntgen-undersøkelse i forhold til kjønns- 
balanse og likestilling. Resultatene var mer interessante enn vi som 
forskere hadde antatt på forhånd. 

Figurene fra spørreundersøkelsene i denne boken gjengir stort sett 
bare statistisk signifikante kjønnsforskjeller, med noen unntak der fra- 
vær av kjønnsforskjell er viktig. Dette nevnes i teksten, bl.a. i figurer i 
kapittel 5 der variabler som ikke har signifikant kjønnsforskjell er med, 
fordi dette er et viktig poeng i forhold til kjønnsgapet — gapet varierer, og 
omfatter bare en del av variablene. At vi finner signifikante kjønnsfor- 
skjeller for omlag halvparten til to tredeler av miljø- og kulturvariablene 
(noe avhengig av målemetoden), er likevel et vesentlig funn, som gjelder 
materialet samlet. 

En metodisk innvending som drøftes i flere av kapitlene, er at kvin- 
ner er mer kritiske enn menn i vurderingen av arbeidsmiljø og fagkultur, 
og at dette påvirker problembildet — dette blir kanskje forstørret — i vårt 
survey-materiale. Eller, kanskje er det menn som svarer litt for selvtilfreds? 
Her bør det understrekes at nesten alle variablene om arbeidsmiljø og 
kultur var kjønnsnøytralt utformet. Selv om frafallet kan være noe betin- 
get av interesse for spørsmål om kjønn og likestilling, ser vi en forholds- 
vis jevn svarprosent blant ulike grupper, og det er dessuten uklart hvorfor 
dette skulle spille inn vesentlig i forhold til konkrete kjønnsnøytrale 
spørsmål om arbeidssituasjonen. Vi har dessuten klare indikasjoner på at 
kvinner ikke er mer kritiske enn menn, bl.a. i forhold til veiledere, og dette 
gjelder også områder der de ut fra den objektive situasjonen kunne svart 
mer kritisk enn menn (tilfredshet med lønnsnivå). Intervjuresultater 
peker i samme retning. Menn har mer selvtillit allerede på studentnivå, 
føler seg mer hjemme, og føler oftere at de har talent (se kapittel 5). De 
ansatte kvinnene i intervjuene tar ofte «mindre plass» — de breier seg 
ikke - og negative episoder tolkes ofte personlig, sjeldnere ut fra en 
systemkritisk vinkling. Mennene i intervjuene virker ofte raskere til å 

skylde på systemet, ikke dem selv, hvis noe er feil, sammenliknet med 
kvinnene. 

Alt dette gjør at vi holder hypotesen om «særlig kritiske kvinner» for 
usannsynlig. Eller eventuelt, at «særlig kritiske menn» har falt fra, og ikke 
besvart ansattskjemaet. Dette virker lite sannsynlig, selv om vi ikke vet det 
presist. Vi vet det ikke, ettersom FRONT (dessverre) ikke omfattet en egen 
frafallsstudie, med analyse av de som valgte å ikke svare på spørreskjemaet. 

Det er viktige forskningsutfordringer knyttet til hva våre resultater 
forteller, og hva de ikke forteller. De sier noe om seleksjon og frafall 
oppover i akademia, og det strukturelle kartet (i bokens del to) og 
tiltaksutformingene (del tre) er nytt. Men vi har bare i liten grad med 
erfaringene fra alle de som faller fra, oppover i karrieren - hva de har 
opplevd, hvorfor de sluttet. Dette er en svakhet, som kan korrigeres med 
bedre frafallsanalyser (på ulike nivåer) i videre forskning. «Taperne» 
opplever ting som «vinnerne» ikke ser. 

Det er også klart at både spørreundersøkelser og intervjuer kan for- 
bedres - slik det alltid er, når man ser ting i bakspeilet. Noen variabler 
pirker svært tydelig borti betydelig forskjellsbehandling, bl.a. faglig deva- 
luering, uønsket seksuell oppmerksomhet og problemer etter omsorgs- 
permisjon. Disse fortjener mer utbygging og mer detaljert undersøkelse, 
sammen med flere likestillingsspørsmål. Vi har grunn til å tro at mer 
inkludering av slike kritiske spørsmål, pluss et større utvalg som inklude- 
rer frafall, ville skjerpet - ikke dempet — det kritiske bildet våre data gir. 

Vi spurte om sted, men ikke om tid, i forhold til viktige arbeidsmiljø- 
problemer, som trakassering. Dette er et svakt punkt. Vi vet dermed ikke 
sikkert, hvor mye av rapporteringen som preges av opplevelser her og nå 
(for eksempel, i nåværende stillingsnivå), i forhold til erfaringer over len- 
gre tid (nåværende og tidligere stillingsnivaer). Spørreundersøkelsene 
tok med mange spørsmål, og spørreskjemaene ville blitt altfor store om 
vi skulle tatt med underspørsmål på hvert av dem. Tydeligere oppfølging 
av de viktigste av dem, «i dybden» både i detalj og som prosess over tid, 
peker seg derfor ut som en videre oppgave for forskning. 


3 Nye undersøkelser kan f.eks. gi bedre detaljering av «langsiktig erfaring» i forhold til «nokså 
enkeltstående opplevelser», på de viktigste problemområdene. 

Metodeutvikling i kapitlene 


Kapitlene i bokens første del bygger i hovedsak på spørreundersøkelsene, 
kombinert med intervjumaterialet. Her drøftes hovedresultatene, tema for 
tema, i forhold til kjønnsbalanse og likestilling. Metodiske bemerkninger 
står i hvert kapittel. Statistikken er i hovedsak bi- og tri-variate analyser. 
Kapitlene i siste halvdel av bokens del 1 bygger inn mer multivariabel 
metode og kontroll for andre dimensjoner av sosial ulikhet. 

Kapittel 4, «Hvem publiserer hva? Hvordan kjønn påvirker publise- 
ringsgrad», bruker multivariabel analyse: Dersom kjønn er med sammen 
med andre variabler i analysen, særlig stillingsnivå og andel av arbeids- 
tiden som kan brukes på forskning, blir en egen kjønnsfaktor lite synlig. 
Dette er egenrapporterte data, men så vidt vi kan se, ganske realistisk 
rapportert. Statistikken tyder på at ideen om at kvinner publiserer min- 
dre «fordi de er kvinner» er lite holdbar. 

Kapittel 6, «Etnisitet, rasisme og interseksjonalitet», presenterer de 
viktigste etniske relaterte problemene i materialet, og sammenlikner med 
problemer knyttet til kjønn og klasse. Her brukes multivariabel-teknikker 
for å avsløre «interseksjonalitet», definert som samvariasjon mellom ulike 
diskrimineringsgrunnlag.* Vi analyserer samvariasjon mellom kjønn, 
etnisitet og klasse. Analysene er basert på statistisk regresjonsanalyse og 
andre teknikker, redegjort for i kapitlet. 

I kapitlene i bokens del to er hovedsaken modellbygging - FRONT- 
studiens hovedresultater blir oppsummert, drøftet i forhold til annen 
forskning og utmeislet i form av modeller, hver med sin noe dramatiske 
metafor, som kan bidra til at de huskes — og brukes av forskere - til å for- 
stå den særegne organisasjonen og fagkulturen. 

Kapittel 7, «Bøygen: Hypotesen om akkumulering av ulempe», bygger 
videre på empirieni kapittel 5, «Erfaringer i akademia - en ny kartlegging». 
Hypotesen om at motbakker og indre tvil henger sammen blir sannsyn- 
liggjort og presentert i en modell. 


4 Dys. ulike typer sosial stratifisering, som kan gi grunnlag for diskriminering. Vi skjelner 
mellom juridisk diskriminering og sosial stratifisering i boken, og drøfter dette skillet bl.a. i 
kapittel 6. 

Kapittel 8, «Janus-modellen: Hvorfor kvinner opplever motbakker», 
skjelner mellom legitim kjønnsdifferensiering og illegitim kjønns- 
stratifisering. Vi antar at forbindelsen mellom disse er mer kompleks enn 
modellen gir rom for i denne første versjonen. At kjønnsstratifisering 
kommer inn i bildet, vises empirisk bl.a. i kapittel 3, «Seksuell trakasse- 
ring», og kapittel 5 «Erfaringer i akademia — en ny kartlegging». 

Kapittel 9, «Trisyn-modellen — ulike forståelser av problemene», pre- 
senterer en modell som i stor grad er forankret i kvalitativ empiri fra 
prosjektet (men som også har støtte i surveyene), særlig når det gjelder 
kultur og uformell kommunikasjon. 

Det kvantitative materialet fra spørreundersøkelsene, og analysene 
for å få frem kjønnsrelaterte mønstre, utdypet bildet betydelig i forhold 
til de tidlige intervjuene og kvalitative materialet vi fikk inn i prosjek- 
tet. Det ga bl.a. anledning til å utvikle modeller, som beskrevet i bokens 
andre del. 


Kvalitative studier: Intervjuene 


Vi har gjennomført i alt 92 individuelle intervjuer i FRONT-prosjektet. 
10 ble gjennomført som en del av følgeforskningen på tiltaket for fakul- 
tetsledelsen. 32 intervjuer, hvorav 3 ikke ble tatt opp på bånd, ble gjen- 
nomført som en del av følgeforskningen på tiltaket i form av et nettverk 
for kvinnelige forskere. Her ble det også gjennomført et gruppeintervju. 
Disse intervjuene blir nærmere beskrevet i avsnittet om følgeforskning. 
De øvrige 50 intervjuene ble gjennomført med ulike formål, på ulike vis 
og av ulike forskere. Dette beskrives i det følgende. 

Alle de intervjuete er anonymisert. Når vi siterer Aksel, Wenche, 
Tobias etc. i bokens ulike kapitler har vi benyttet fiktive navn. 


Ti intervjuer i form av ekspertsamtaler 

Ettersom flere av tiltakene i prosjektet var rettet mot kvinner fra post- 
doktor- til professornivå, ble intervjuer med kvinner på disse stillings- 
nivåene vektlagt også i følgeforskningen av tiltakene. I kartleggingen av 

situasjonen ved fakultetet ble det i tillegg gjennomført ti intervjuer med 
menn i faste vitenskapelige stillinger, og menn og kvinner på master- og 
ph.d.-nivå. Intervjumetoden, som vi kalte «ekspertsamtaler», ble utfor- 
met i prosjektet våren 2017. Utvalg og metode var eksplorerende. Infor- 
mantene ble kontaktet som eksperter på sitt felt, ut fra sin erfaring, til 
en ca. 1-2 timers åpen samtale. Samtaleformen ble lagt opp av Holter, ut 
fra erfaring som arbeidslivsforsker. Samtalene startet med et spørsmål 
om hva de la vekt på og opplevde i sin arbeidshverdag — hva går bra, og 
hva går ikke så bra. Deretter tok vi opp hva de tenker (og gjør) i forhold 
til kjønn og kjønnsbalanse. Samtalene var lagt opp ut fra en metode som 
lar intervjupersonen styre samtalen en del, ut fra hva vedkommende er 
opptatt av, samtidig som den tar opp hovedsakene i spørreguiden> Alle 
samtalene ble tatt opp på bånd, og deretter transkribert. I utgangspunk- 
tet var avtalt tid for samtalene en time. Flere av samtalene varte atskillig 
lenger, da informantene hadde mye de ønsket å formidle. Utskriftene per 
samtale er på mellom 20-25 sider. 


Nitten intervjuer med GENERA-prosjektet 


En del av Horizon 2020-prosjektet GENERA besto i å undersøke orga- 
nisasjonskulturen fra et likestillingsperspektiv ved fysikkinstitutter i 
18 europeiske land, gjennom intervjuer med kvinner og menn fra ulike 
stillingskategorier. De strukturerte intervjuene ble gjennomført basert på 
en guide utformet av GENERAs forskningsgruppe. Vi deltok i GENERA 
ved å gjøre ti intervjuer basert på denne intervjuguiden. Vi gjennomførte 
også ytterlige ni intervjuer ved Fysisk Institutt ved UiO med en annen 
metode, «The Biographical Narrative Interview Method», for å få ytter- 
ligere materiale. Samtlige av disse intervjuene ble gjort av en forsknings- 
assistent fra FRONT-prosjektet. Intervjuene ble gjennomført på engelsk, 
tatt opp på bånd og transkribert. 


5 For et tidlig eksempel på utvikling av intervjumetode i forhold til menn, se Holter & Aarseth, 
1993. 

Ni intervjuer med kvinnelige postdoktorer 

De ni intervjuene med kvinnelige postdoktorer på instituttene for fysikk, 
biovitenskap og informatikk ble gjennomført av den postdoktor som 
var ansatt i FRONT-prosjektet. Samtlige informanter hadde deltatt i 
FRONT-prosjektets ti dager lange karriereprogram for kvinnelige post- 
doktorer. De semistrukturerte intervjuene varte mellom 1-1,5 time, og ble 
spilt inn på bånd og transkribert. 


Tolv intervjuer forut for FRONT-tiltakene 

Før FRONT-prosjektets tiltak ble iverksatt, ble det gjort intervjuer med 
fakultetets forskningsdekan, to instituttledere, tre postdoktorer som 
hadde deltatt i et karriereutviklingsprogram ved Institutt for bioviten- 
skap, samt andre som på ulike vis arbeidet med utvikling av forsknings- 
ledere ved UiO. Disse intervjuene ble gjennomført av FRONT-prosjektets 
heltidsansatte forsker og av prosjektets postdoktor. Intervjuene ble spilt 
inn på bånd, og noen av dem ble transkribert. Disse intervjuene har ikke 
vært brukt i forskningsøyemed, men ble foretatt for å utvikle tiltakene 
som ble implementert. 


Materiale fra FRONT2 

Arbeidet i FRONT prosjektet har fortsatt i et nytt prosjekt kalt FRONT2 
(Future Research- and Organizational Development in Natural Sciences, 
Technology and Theology, 2019-22). Materialet fra FRONT2 er under inn- 
samling og er ikke ferdig analysert, men er med i bildet i våre tolkninger 
og diskusjoner bl.a. av menn og maskuliniteter i denne boken. Materialet 
omfatter blant annet fokusgrupper og individuelle intervjuer. 


Kvalitative studier: Følgeforskning 


Følgeforskningen i FRONT bygger på datainnsamling og feltnotater fra 
23 seminarer (workshops) på fakultetet. Forskningen som fulgte tilta- 
kene ble utviklet på basis av metodeelementer fra aksjonsforskning, som 

også er beskrevet i innledningen til bokens del tre. Aksjonsforskning 
ble utviklet på 1940-tallet, av blant annet Kurt Lewin og John Dewey 
(Hansson, 2003). Et viktig utgangspunkt er tanken om at kunnskap 
skapesipraktisk handling. Aksjonsforskning er både en teori og en metode 
(Greenwood & Levin, 2007; Hansson, 2003; Johannisson et al., 2008; 
Nielsen & Svensson, 2006; Reason & Bradbury, 2001). Gjennom å syn- 
liggjøre det som kan være tatt for gitt, kan man - for eksempel i en 
organisasjon som et fakultet - skape det nødvendige grunnlag for å 
gjøre endringer. Deltakerne i aksjonsforskningsgruppene er sentrale i 
forskningsprosessen, og målet er å skape gjensidige læringssituasjoner 
for både forskerne og deltakerne. 

En gren innenfor aksjonsforskning er aksjonsorientert kjønnsforsk- 
ning, som kombinerer forskning om kjønn med lærings- og hand- 
lingsteori (Amundsdotter, 2009; Amundsdotter et al., 2018). I en felles 
kunnskapsprosess, der deltakerne som kjenner sin egen organisasjon 
møter forskere med teoretisk kunnskap om kjønn, skapes muligheter for 
erfaringsbasert læring. Slik tilegner både deltakere og forskere seg ny og 
velbegrunnet kunnskap (Andersson, 2009; Gunnarsson et al, 2007). 

En viktig forskjell mellom aksjonsforskning og andre former for 
forskning, er at forskeren blir en forandringsagent gjennom å aktivt 
delta i prosessen. Forskerens posisjon og funksjon kan variere og dermed 
også de dilemmaene som følger med dette (Westlander, 2006). Å være 
aksjonsforsker innebærer ifølge Westlander (2006) at man inntar en dob- 
beltrolle: man skal både imøtekomme deltakernes behov og ønsker, og 
samtidig bedrive forskning som gir ny kunnskap og er åpen for en kritisk, 
refleksiv og vitenskapelig diskusjon. 

Forskerrollen har endret seg i takt med utviklingen av aksjonsforsk- 
ning (Herr & Andersson, 2005). Aksjonsforskere har vært betraktet som 
utenforstående endringsagenter. En antakelse har vært at det har opp- 
stått et initiativ utenfor organisasjonen, og spørsmålet har vært hvor- 
for de «innenfor», dvs. i organisasjonen, skal delta og bli involvert i en 
forskningsprosess. Ifølge Herr og Andersson (2005) har det blitt atskillig 
mer vanlig at initiativet til forskningen kommer innenfra, det vil si fra 
organisasjonen selv, og at drivkraften er et ønske om endring. På en skala 
fra å være en insider som forsker på egen praksis til å være en outsider 

som har et ønske om å forandre noe og trenger deltakere i sitt prosjekt, er 
det en hel rekke variasjoner (Herr & Andersson, 2005). Et utgangspunkt 
er, for det første, hvorvidt forskeren er en insider eller outsider i sammen- 
hengen der forskningen skal foregå. En outsider kan også ha ulike posi- 
sjoner, for eksempel ved å være en «outsider within» (Herr & Andersson, 
2005) - altså en slags mellomposisjon, der man har kunnskap om en lokal 
sammenheng uten å nødvendigvis inngå som en del av den. 

Vi gjør rede for hvordan vi har samlet inn materiale og arbeidet med å 
analysere empirien i innledningen til de tre kapitlene i bokens del 3. I det 
følgende gir vi et sammendrag. 


Metodeutvikling i kapitlene 


Kapittel 10 «Fra biologi til strategi — utvikling av en ledelsesgruppe» 
Tiltaket som analyseres i dette kapitlet besto av fem seminardager for 
fakultets ledergruppe, der temaet var likestilling. Ledergruppen, i alt 
14 personer, besto av dekanatet og instituttlederne. Tiltaket innebar først 
to sammenhengende seminardager. Tre måneder senere møttes gruppen 
igjen til et heldagsseminar, og ytterligere tre måneder senere ble tiltaket 
avsluttet med et todagers seminar. 

Analysen i kapitlet bygger på kvalitativt materiale i form av notater 
fra de fem seminardagene og ti individuelle intervjuer. Mens semina- 
rene pågikk skrev forskerne notater for hånd, og da dagen var over, gikk 
de gjennom sine individuelle notater og skrev en felles feltdagbok. 
Flipover-ark og annet materiale produsert av deltakerne ble samlet inn og 
dokumentert i feltdagboken. 

Ett år etter at seminarserien var avsluttet, ble det gjennomført indivi- 
duelle intervjuer med de ti deltakerne som hadde vært med på samtlige 
seminarer. De semistrukturerte intervjuene tok mellom en og to timer, 
og ble spilt inn på bånd og transkribert. 

De to forskerne som har fulgt prosjektet har hatt delvis ulike roller. 
Den ene forskeren arbeidet med FRONT-prosjektet på heltid, og møtte 
dermed deltakerne også i forbindelse med andre prosjektrelaterte akti- 
viteter. Det er denne forskeren som har gjennomført de individuelle 
intervjuene og organisert tiltakets aktiviteter. Den andre forskeren har 

vært med i selve gjennomføringen av seminarene. Med terminologi fra 
aksjonsforskningen kan forskernes roller kategoriseres som henholdsvis 
outsider within og outsider. 

Selve analysen startet med en induktiv tilnærming til materialet. Alt 
materiale ble gjennomgått flere ganger for å se om det var mulig å iden- 
tifisere gjentagende tema og mulige likheter og forskjeller. I kodingen ble 
det tatt utgangspunkt i informantenes egne beskrivelser og begreper. I 
neste fase ble materialet tolket ut fra et sensemaking-perspektiv.° I analy- 
sen ble ledergruppens rolle undersøkt - hva den konkret kan gjøre for å 
utvikle et holdbart likestillingsarbeid i organisasjon, samt hvilken utvik- 
ling ledergruppen trenger for å kunne gjøre dette. 


Kapittel 11 «Fra motstand til endring? Endringsprosesser i 
organisasjonen» 
Tiltaket som analyseres i kapittel 11 er en seminarserie for ph.d.-veiledere. 
Formålet med de fem timer lange seminarene var både å øke deltaker- 
nes kunnskap om kjønnsulikestillingen i organisasjonen, samt å gi dem 
en anledning til å dele erfaringer og refleksjoner. Hver seminargruppe 
besto av 25-30 deltakere fra noen av fakultetets ni institutter. Alle semi- 
narene var lagt opp på samme måte: innsjekking, teoretiske innspill, 
case-diskusjon i mindre grupper og avslutning ved fakultetsledelsen. Alle 
ansatte ved fakultetet med veiledningsoppdrag på master- og ph.d.-nivå 
ble invitert til de totalt tolv seminarene. 

Analysen i kapitlet bygger først og fremst på kvalitativt materiale 
i form av notater fra de tolv seminarene. Det kvalitative materialet ble 
samlet inn gjennom deltakende observasjon og er dokumentert i form av 
en feltdagbok. Mens seminarene pågikk skrev forskerne notater for hånd, 
og da dagen var over, gikk de gjennom sine individuelle notater og skrev 
en felles feltdagbok. Ved samtlige seminarer har FRONT-prosjektets hel- 
tidsansatte forsker medvirket, og ved flere av seminarene har også en 
forskningsassistent vært med. Begge forskere kan derfor beskrives som 
outsiders within. 


6  Sensemaking-teori beskrives i kapittel 10. 

I dette kapitlet blir to av de gjennomførte seminarene beskrevet som 
to scener. Den første scenen bygger på et av de aller første seminarene, og 
den andre på et av seminarene som ble gjennomført 18 måneder senere. 
Scenene er skrevet ut fra en metode (i bl.a. aksjonsforskning) som med 
hensikt er subjektiv, selv om den bygger på analyser og diskusjon i for- 
skergruppen og ikke bare representerer den enkelte forskeren. Det kan 
sammenliknes med feltnotater fra et feltarbeid, en praksisrapport eller 
et dagboknotat. Forskerens møte med feltet er sentralt. Metoden omfat- 
ter fenomenologisk analyse og er ikke et forsøk på å si «objektivt» hva 
som skjer generelt. Den er avgrenset til noen spesielle kasus, slik de 
faktisk ble opplevd, uten noen form for filter i forkant. Scenene illus- 
trerer dermed ulike aspekter ved endringsarbeidet. Deltakerne er ulike 
og reagerer ulikt. Noen er skeptiske til FRONT-tiltakene, andre er mer 
positive. 

Også her begynte analysen med en induktiv tilnærming til materialet, 
der notatene ble gjennomgått flere ganger for å se om det var mulig å 
identifisere gjentakende tema. I neste fase ble materialet tolket ut fra teori 
om motstand og endring (se kapittel 11). 


Kapittel 12 «Fra unntak til norm - å utvikle resiliens i et nettverk» 

Tiltaket som analyseres i dette kapitlet er et organisert nettverk for 18 
kvinnelige førsteamanuenser og professorer. Det to år lange tiltaket var 
strukturert som et forum der de to forskerne tilbød teoretiske innspill 
på ulike tema som ble valgt ut av deltakerne. Det ble også benyttet dia- 
logverktøy for å belyse temaene ved en strukturert og effektiv erfarings- 
utveksling. Totalt møttes nettverkdeltakerne ved åtte tilfeller. Tiltaket 
startet med en todagers seminar, etterfulgt av to heldagsseminar og fem 
halvdags-seminar ved senere anledninger. Forskeren som deltok på alle 
seminarene og også utformet og organiserte tiltaket arbeidet på heltid i 
FRONT-prosjektet. Den andre forskeren har deltatt i gjennomføringen 
av seks av seminarene. Med terminologi fra aksjonsforskning ønsket vi 
å beskrive forskernes ulike roller som outsider within respektive outsider. 
Mens seminarene pågikk skrev forskerne notater for hånd, og da hver 
dag var over, gikk de gjennom sine individuelle notater og skrev en felles 

feltdagbok. Kapitlet bygger dog mest på de intervjuene som ble gjennom- 
ført med deltagarna et år inn i tiltaket, og i samband med det siste semi- 
naret. 

Samtlige deltakere ble intervjuet før tiltaket begynte. Etter ett år ble det 
gjennomført intervjuer med de 14 personene som hadde deltatt aktivt i 
programmets aktiviteter, og i forbindelse med det siste seminaret ble det 
gjort et gruppeintervju. Det første intervjuet ble foretatt av forskeren som 
jobbet med FRONT-prosjektet på heltid i samarbeid med prosjektets post- 
doktor. Hensikten med de semistrukturerte intervjuene var å undersøke 
både kvinnelige forskeres situasjon på fakultetet, og om det fantes felles 
behov og ønsker som kunne støttes ved hjelp av organiserte tiltak fra fakul- 
tetets side. Intervju nummer to ble gjennomført av FRONT-prosjektets 
heltidsforsker. Her var målet å undersøke hvordan det implementerte 
tiltaket ble oppfattet av deltakerne. Det avsluttende gruppeintervjuet ble 
gjennomført av FRONT-prosjektets heltidsforsker og forskeren som kun 
deltok på selve gjennomføringen av seminarene. Det første og siste inter- 
vjuet ble dermed gjennomført av forskere i det som innen aksjonsforsk- 
ning kalles outsider within henholdsvis outsider, mens intervju nummer 
to ble gjennomført av en forsker i rollen som outsider within. 

Analysen preges av en induktiv tilnærming til materialet. Alt materiale 
ble gjennomgått flere ganger for å se om det var mulig å identifisere gjen- 
takende tema - så vel likheter som forskjeller. I kodingen ble informante- 
nes egne beskrivelser og begreper lagt til grunn. I neste fase ble materialet 
tolket ut fra teorier om organisasjon og kjønn, samt om resiliens. 

